РЕПУБЛИКА СРБИЈА

НАРОДНА СКУПШТИНА

Друга седница

Другог редовног заседања

13. октобар 2016. године

(Трећи дан рада)

(Седница је почела у 10.05 часова. Седници председава Верољуб Арсић, председавајући Народне скупштине.)

\*

\* \*

ПРЕДСЕДАВАЈУЋИ: Поштоване даме и господо народни посланици, настављамо рад Друге седнице Другог редовног заседања Народне скупштине Републике Србије у 2016. години.

На основу службене евиденције о присутности народних посланика констатујем да седници присуствује 90 народних посланика.

Ради утврђивања броја народних посланика присутних у сали, молим народне посланике да убаците своје идентификационе картице у посланичке јединице електронског система.

Констатујем да је применом електронског система утврђено да је у сали присутно 95 народних посланика, односно да су присутна најмање 84 народна посланика и да постоје услови за рад Народне скупштине.

Да ли неко од председника, односно овлашћених представника посланичких група жели да затражи обавештење или објашњење у складу са чланом 287. Пословника? (Да.)

Реч има народни посланик Фатмир Хасани. Изволите.

ФАТМИР ХАСАНИ: Хвала.

Поштовани председниче, даме и господо народни посланици, хоћу да поставим питање за РЕМ и директора РТС – колико минута припада албанској мањини у Србији у државним телевизијама?

Толико. Хвала.

ПРЕДСЕДАВАЈУЋИ: Захваљујем.

Реч има Ненад Милић. Изволите.

НЕНАД МИЛИЋ: Хвала.

Господине председавајући, колегинице и колеге, имам питање за министра унутрашњих послова Небојшу Стефановића.

Много речи је потрошено на догађај од 24. априла ове године, па ћу се ја трудити да не понављам оно што је већ питано, већ да питам нешто ново.

Оно што мене интересује то је – шта је урађено у полицији поводом дешавања у ноћи 24. априла у Херцеговачкој улици? Наиме, интересује ме да ли је покренут било који дисциплински поступак против било ког припадника органа унутрашњих послова? Ако је покренут дисциплински поступак, да ли је завршен, какав је исход тог дисциплинског поступка или, уколико није покренут дисциплински поступак, да ли су обављене неопходне провере и кроз провере утврђено да нема елемената за покретање дисциплинског поступка?

На ово питање могу да добијем одговор, надам се брзо, пошто се када се ради о дисциплинској одговорности припадника МУП не ради ни о каквој службеној тајни, не морамо да чекамо никакву истрагу тужилаштва, оно надам се ради, ради се искључиво о професионалној одговорности припадника Министарства унутрашњих послова.

Одговор на ово питање ја се надам да ће стићи у току неколико наредних дана. А ево и кратко образложење зашто, лично, мислим да је то изузетно важно питање. Наиме, прилично сам сигуран да је ноћас неко позвао и рекао да, рецимо, у Миријеву, група маскираних људи, наоружаних, лишава слободе пролазнике, одузима им мобилне телефоне да би се на лице места сјатила сва расположива полиција да утврде о чему се ту ради, да утврде да ли су тачни наводи грађана, па ако јесу сасвим сам сигуран да би се истог секунда састао државни врх и донео одлуке како да се понаша у том случају. А зашто још једном ово говорим? Јер група, организована група униформисаних, наоружаних људи, ја не тврдим да јесте, али таква група људи мени …

ПРЕДСЕДАВАЈУЋИ: Молим колеге посланике да се мало утишају да можемо да се чујемо.

НЕНАД МИЛИЋ: … мени је таква група била и прва асоцијација за сваког, мислим и полицајца почетника, да се у том случају ради о тероризму. Када наоружана група људи, униформисаних, који нису припадници ниједног званичног државног органа, руши објекте и лишава слободе грађане, то су све карактеристике тероризма.

Искрен да будем, запањен сам да новинарски текстови по таблоидима могу да буду повод за државне ударе, а овакав случај, ја мислим да су они који кажу да је ту било покушаја рушења Владе, можда, чак, и у праву, знаћемо наравно када тужилаштво заврши своју истрагу. Само се бојим да је адреса онима којима се обраћају погрешна.

Нису државу и Владу рушили, не руше они који питају шта се десило те ноћи. Државу и Владу су можда, још једном, рушили искључиво они који су се тако понашали те ноћи, као, а то је државни удар ако државни органи не раде свој посао, они државни органи који не желе то да испитају –они угрожавају државу и они руше Владу, они руше премијера!

Мислим да се ради о изузетном питању и надам се да ћу убрзо добити одговор од министра. Хвала вам.

ПРЕДСЕДАВАЈУЋИ: Захваљујем.

Реч има народни посланик Мирослав Алексић. Изволите.

МИРОСЛАВ АЛЕКСИЋ: Захваљујем, поштовани председавајући, поштоване колеге посланици, постављам питање за министра правде и Владу Републике Србије везано за јавну расправу о Нацрту грађанског законика.

Наиме, период за јавну расправу је одређен од 26. јуна прошле године до 1. јула ове године и питање које постављам директно је – када ће се грађански законик наћи пред Владом Републике Србије, односно пред посланицима Скупштине Републике Србије?

Законик је и те како важан, јер уређује многа битна питања из свакодневног живота наших грађана Републике Србије, али пре свега уређује и једну веома важну област и један проблем са којим се Србија суочава последњих година, а то је, негативан природни прираштај.

Дакле, у Србији смо прошле године имали највећи негативан природни прираштај у последњих 70 година**;** мање нас је рођено за 38.000 хиљада него што је умрло грађана Републике Србије и то је највећи проблем с којим се данас Србија суочава. Почетак и крај сваке политике мора да буде стварање новог живота, а изградња и путева и пруга, и школа и обданишта, и односи у свету јесу нешто што треба да буде иза тога. Дакле, имам утисак да до сада Влада није нашла одговоре на то како да се бори са негативном стопом природног прираштаја и да је грађански законик можда једно од решења како да се с тим проблемом изборимо.

С друге стране, морам рећи да су резултати Владе такви да је после Бугарске Србија друга земља у Европи са најнегативнијом стопом природног прираштаја и то је нешто што, свакако, мора да се промени и нешто што нас који се данас бавимо политиком у Србији треба да упозори на стање и кретање у држави. Ми сваке године губимо један град од 30 до 40 хиљада становника.

Друго питање које желим да поставим, постављам министру здравља господину Златибору Лончару, у светлу катастрофалне трагедије која се догодила у лозничкој болници, а тиче се сличног случаја који се догодио 10. августа у крушевачкој болници. Дакле, 10. августа је у крушевачкој болници лечен и преминуо младић од 22 године, који је примљен са дијагнозом повишене температуре, на захтев родитеља пребачен у Клинички центар у Београд где је исте ноћи преминуо са дијагнозом „сепсе“.

Постављам питање министру Лончару – да ли је спроведена истрага поводом овог случаја? Да ли је утврђено да ли постоји нечија одговорност, јер су то ствари које се данас у Србији не смеју дешавати?

Уз максимално уважавање и лекарске струке и етике и савесних и професионалних лекара ми морамо водити рачуна и о нашим грађанима и оваквим случајевима, који су почели да се дешавају у нашем здравственом систему.

Према томе, још једном, питање се односи на то – да ли је покренута истрага и да ли је утврђена одговорност, уколико постоји, у случају смрти момка који је 10. августа преминуо, а лечен је у болници у Крушевцу? Хвала.

ПРЕДСЕДАВАЈУЋИ: Захваљујем.

Реч има народни посланик Санда Рашковић Ивић.

САНДА РАШКОВИЋ ИВИЋ: Хвала.

Поштоване колегинице и колеге, данас имам два питања.

Моје прво питање је за министра просвете и за премијера Александра Вучића – зашто је у Новом Пазару измењен назив школе „Растко Немањић Сава“ у „Бин Зајед ал Нахјан“?! Ја разумем да школе у већинским муслиманским срединама добију име по неком муслиманском великану који народу нешто представља. Али, заиста, председник Уједињених Арапских Емирата не представља никоме у Србији ништа, ни муслиманима ни Бошњацима, ни Србима нити било коме другоме. Да ли је то име школе промењено у склопу са пројектом измене свести српског народа? Питам отворено – зашто и чему толико понижење?!

Моје друго питање је за министарку самоуправе Ану Брнабић и посредно за премијера Александра Вучића, али овај пут као председника Српске напредне странке – да ли они знају шта се у Пријепољу дешава?!

Од јуна месеца када је нова напредњачка власт дошла у Пријепоље тамо се само рађају афере којима се хране новине и таблоиди. Тамо је, одмах, први корак председника општине био да купи нов бесан намештај за свој кабинет, који је у кабинет стигао два дана пре него што је био завршен за то расписани тендер.

Потом, заменик председника је разделио пет милиона динара средстава за угрожене људе од елементарних непогода. Постоји списак оних који су наводно добили средства. Међутим, не постоје потписи, а многи људи су се побунили и рекли да они нису добили апсолутно ништа.

Јуче је држана седница Скупштине општине Пријепоље на којој је било 12 тачака, врло мало времена за расправу, али суштина је да је, на крају, било смењено шест директора јавних предузећа и директор Дома здравља. Кажу да су ти људи били стручни, професионални и више-мање врло у реду и коректно радили свој посао.

На њихова места нису дошли бољи, дошао је на пример за директора Дома културе човек који има Вишу, двогодишњу, пословну школу и који није провео у култури ни једног јединог минута, а знамо да ако неко жели да буде директор дома културе мора да има завршен факултет и мора да има три године радног искуства у култури.

За директора Туристичке организације Пријепоље дошао је човек који не зна ниједан страни језик, иако је по закону потребно одлично и активно познавање једног светског језика. Ових афера има, наравно, још много, али времена је мало да о њима говорим.

Тужилаштво у Пријепољу ћути. Питам, зашто Тужилаштво ћути, иако су поднесене многобројне кривичне пријаве?!

Препоручујемо господину Вучићу и министарки Ани Брнабић, да се јако заинтересују за ово шта се дешава у Пријепољу и да спрече ово аферашење и ову једну праву лудницу која је тамо настала. Напомињем да је Пријепоље вишенационална средина и свака афера, поготово она која дуго траје, може у вишенационалној средини да изазове националне турбуленције.

Ипак, без обзира што препоручујем да се позабаве Пријепољем, мислим да из тог посла неће бити ништа, рачунајући да је прошло седам месеци, односно шест пуних месеци од „Савамале“, а да још ништа нисмо сазнали. Хвала. (Аплаудирање.)

ПРЕДСЕДАВАЈУЋИ: Захваљујем.

Реч има народни посланик Бошко Обрадовић. Изволите.

БОШКО ОБРАДОВИЋ: Уважени председавајући, уважене колеге народни посланици, желео бих данас да низом веома конкретних питања отворим у нашој Народној скупштини изузетно важну тему пресека стања статуса Срба у региону и расејању.

Моје питање, са жељом да добијем низ изузетно важних обавештења за даљи рад наше посланичке групе, јесте упућено министру спољних послова Ивици Дачићу.

Дакле, пре свега, интересује ме – какво је стање Срба у региону**:** њихових људских, националних, мањинских, верских и сваких других права? Управо зато што одговоре на ова питања добијамо писменим путем желим да добијем једну озбиљну писмену анализу, ако се Министарство спољних послова тиме уопште озбиљно бави, какво је, дакле, стање Срба у региону?

Да ли они могу да добијају двојна држављанства овде у Србији?

Да ли имају обезбеђену наставу на српском језику у тамошњим државама?

Да ли се, уопште, тамо поштује наш језик, наше писмо?

Да ли имамо било какве медије на српском језику, који служе за обавештавање наших сународника у бившим југословенским републикама?

Какав је њихов статус у тамошњим државама? Да ли уопште имају статус националне мањине, конститутивног народа или немају никакав статус?

Како уопште, дакле, стојимо у бившим југословенским републикама и околним земљама у окружењу, посебно када се узме у обзир реципроцитет који би требало да се поштује, а дефинитивно се не поштује, јер припадници националних мањина у Србији имају изузетно добре услове за поштовање свога националног идентитета и уопште својих мањинских политика и то није спорно. Спорно је што се наша власт, што се наша држава, што се Министарство спољних послова не ангажује да наши сународници у њиховим матичним државама имају иста таква права.

И зато ме занима – како живе Срби у Словенији? Зашто они тамо немају статус националне мањине, док десет пута мање Словенаца то има у Србији?

Како живе Срби у Хрватској?

Како живе Срби, рецимо, у Албанији? Ево видимо ових дана изузетне сусрете између Едија Раме и Александра Вучића, али нико неће да каже да је Србима у Албанији забрањено да се презивају на – „ић“, да немају услове за основну заштиту националног идентитета и да би у свем том нашем великом пријатељству са Албанијом премијер могао некад да се сети и статуса Срба у Албанији који су заиста обесправљени под албанским режимом у Тирани.

Наравно, слична је ситуација и у Црној Гори. Слична је ситуација и у бившој југословенској Републици Македонији, Босни и Херцеговини, Федерацији БиХ.

Желимо да чујемо, просто, свуда у окружењу, један јасан и прецизан извештај, односно обавештење о статусу Срба у околним, посебно, бившим југословенским републикама.

Опет исто питање за истог министра спољних послова јесте – какво је стање и статус у овој држави Срба у расејању? Могу ли да добију олакшаније држављанство, како је у свом експозеу најавио председник Владе? Када ће им коначно бити олакшано бирачко право, јер више стотина хиљада, а можда и милиона Срба широм дијаспоре гласа једва неколико хиљада, што, ваљда, свима вама не представља никакав проблем, а очито је да ви онемогућавате гласање Срба у дијаспори?

Такође, интересује нас – какав је статус инвеститора из расејања? Да ли они имају било какве повољности од ове државе када желе да уложе, и да се врате и да уложе свој капитал?

Какав је статус допунских школа? Има ли допунске школе у иностранству? Има ли уџбеника? Да ли су расписани конкурси који су требало да буду расписани ове године за сва она удружења Срба у региону и расејању која имају добре и конкретне пројекте за развој и очување, рецимо, националног идентитета у расејању?

И, зашто већ годинама не функционише Скупштина Срба у региону и расејању, која је уставно, односно законски устројена у овој држави и зашто је њен председник у в.д. стању већ годинама уназад?

Да ли неко, заправо, са врха ове власти жели да онемогући функционисање ове скупштине? Да ли је, заправо, проблем свих проблема о којима овде говоримо, што смо укинули Министарство за дијаспору и Србе у региону, потом укинули Канцеларију за дијаспору и Србе у региону, а две године није изабран директор Управе за дијаспору при Министарству спољних послова? Када ће бити изабран овај директор?! Хвала.

ПРЕДСЕДАВАЈУЋИ: Захваљујем.

Реч има народни посланик Балша Божовић.

БАЛША БОЖОВИЋ: Захваљујем, председавајући.

Господине Арсићу, даме и господо народни посланици, уважени грађани, рушење „Савамале“ и давање дозволе – да се на месту где су се вршили злочини и где се вршило насиље изда дозвола за градњу паркинга на најсликовитији начин описује визију друштва и визију града Београда од стране СНС. Ово је доказ да је цео пројекат „Београд на води“, заправо, пројекат дивље градње. Дивља градња је она која подразумева непоштовање процедура и владавине права и дивља градња данас, не само „Београда на води“, него у многим деловима Србије, представља оно што СНС назива развојем Србије.

То што се ради јесте противзаконито, насилнички, некултурно, непристојно. Наставља се са опструкцијом истраге у вези са кривичним делима почињеним у „Савамали“ у ноћи између 24. и 25. априла. Подсетићу, тада су десетине разбојника са фантомкама и бејзбол палицама застрашивали грађане и са багерима порушили нечију приватну имовину, нечији кров над главом, уз то су киднаповали једног човека, одузели му мобилни телефон, а на позив застрашених грађана, полиција није желела да реагује.

Моје питање упућујем МУП Републике Србије – због чега још увек полиција врши опструкцију предистражног поступка и зашто Више јавно тужилаштво у Београду, исти тај предистражни поступак који по закону може да преузме у своју надлежност то не учини?!

Због чега се чека већ шест месеци на нешто што се зове – истрага, у случају насиља и низа кривичних дела која су почињали 24. априла ове године?

Отворена су поглавља 23. и 24, поглавља која се тичу владавине права и поштовања правне државе и закона. Ово ће сасвим сигурно бити кочничар на путу евроинтеграција Србије. И, сматрам да је преко потребно да се што пре спречи издавања дозвола за градњу паркинга на месту где је била нечија приватна имовина, под број 1, и под број 2, да полиција спречи опструкцију како би Тужилаштво покренуло истрагу, када су у питању кривична дела која су се догодила на том делу Београда.

Демократска странка, наравно, неће одустати од питања – ко је организовао, ко је наредио и ко је спровео и омогућио рушење нечије приватне имовине, застрашивао грађане Србије и, наравно, киднаповао човека који је, у међувремену, преминуо као једини сведок овог кривичног дела.

Док се не утврди одговорност оних који су ово урадили, Србија не може да постане правно уређена земља. И исто тако док Град Београд издаје дозволе, а оптужен је да је учествовао у извршењу ових кривичних дела, грађани Србије неће мирно ово посматрати. Искључили сте из овог случаја институције и оставили сте грађанима да се сами боре Уставом загарантована права, за владавину права, а ја мислим да то није добро. Последњи пут када сте то урадили догодио се 5. октобар.

Молим вас да овог пута будете паметнији него што се били 90-их година и да Влада Републике Србије поштује институције система и државе, да полиција ради свој посао, да тужилаштво ради свој посао и да никада више не дозволимо насилне друштвене промене, јер мислим да оне у сваком случају коче даљи развој Србије када је у питању непоштовање владавине права, која је основна тековина европских вредности којима тежи Република Србија.

„Савамала“ је остала мрља у последњих 10 година у Србији, незапамћена, када полиција није желела да одговори на позиве грађана! Када је Комунална полиција на посредан начин учествовала у извршењу овог кривичног дела – тиме што није желела да изађе на терен! Мислимо да је то неприхватљиво и нећемо одустати све док не добијем одговор ко је наредио и ко је организовао рушење објеката у „Савамали“. Захваљујем.

ПРЕДСЕДАВАЈУЋИ: Захваљујем.

Реч има народни посланик Маријан Ристичевић. Изволите.

(У сали, на својим местима, посланици наглас додају: Ти си палио Скупштину!)

(Посланици у сали и даље гласно коментаришу, а неко додаје ... противзаконитој Скупштини ...)

ПРЕДСЕДАВАЈУЋИ: Молим народне посланике да се мало утишају, да можемо да се чујемо.

МАРИЈАН РИСТИЧЕВИЋ: Даме и господо народни посланици, желим да поставим неколико питања.

Прво, шта ће држава и надлежни органи урадити поводом оснивања нове „Агробанке“, где је јавним дугом основана нова „Агробанка“, а тиме оштећени акционари претходне „Агробанке“, који ће највероватније добити спор са државом, и моје питање гласи – шта је држава предузела по том питању и хоће ли акционари бити обештећени продајом имовине гувернера Шошкића, продајом имовине Никезића, јуниора и сениора...

(Чује се коментар: Ауу...)

... и продајом имовине Бориса Тадића, који су најодговорнији за „Агробанку“ и оснивање нове „Агробанке“?!

То је прво питање. (Опет се чује коментар: Ауу...)

Друго питање се односи на нелегално рушење, али легално изграђених објеката, не три нелегално изграђене шупе, него из 2003. и 2004. године, моје питање гласи – ко је одговоран и када ће нам органи привести правди одговорне за рушење на Вождовцу, код Плавог моста, 96 легално изграђених објеката... (И даље се чује коментар: Ауу...)

... углавном занатлијама, мале радње, занатлијске радње и тако даље?! То је резултирало и неким смртним случајевима и зато моје питање гласи**:** ако већ државни органи треба да утврђују одговорност код нелегалног рушења да се крене редом и да одговорност сносе они који су проузроковали, чак, жртве у рушењу занатлијских радњи код Плавог моста!

Следеће моје питање гласи, и постављено је Влади и Министарству пољопривреде, да ли је тачно да је Друштву аграрних економиста, а ово личи, оно, на плаћање рекета, 13. 01. 2011. године исплаћено и по ком основу**:** два милиона 548 хиљада, 346 динара и 40 пара? Да ли је тачно да је Душан Петровић, 22. 09. 2011. године исплатио истом Друштву аграрних економиста, то су ови који сада као не сарађују са жутима, милион и 826 хиљада 256 динара и 60 пара? (Чује се опет коментар у сали: Ауу...!) Да ли је тачно да Душан Петровић, као министар пољопривреде и по ком основу, 28.10. 2011. године, исплатио овима што не сарађују са жутима, милион и 500 хиљада, нула 24 динара? (Опет се чује: Ауу...!) Да ли је тачно да је у 2012. години исти министар исплатио Друштву аграрних економиста, то друштво води онај који боље познаје пољопривреду од мене, а видим да зна много боље, 800 хиљада, нула 39 динара и 89 пара? (И даље се чује да неко додаје коментар: Ауу...!)

Такође, моје следеће питање је, да ли је вођи Друштава аграрних економиста, народном посланику и коме, исплаћено 16. 08. 2013. године, то су ови што не сарађују са нама, од стране тадашњег министра – 517 хиљада, 329 динара за пет радних дана?! (Неко наглас додаје: Ауу...!) Четири хиљаде и 500 евра, то значи, 900 евра на дан, ја мислим и да Лепа Брена у најбоље своје време није зарађивала толико пара?!

(Све време док посланик говори неко у сали коментарише: Ауу...!)

Да ли је тачно да је са истим вођом потписан и анекс уговора и да ми се наведе ко се све „огребао“ од, такозвани, projekat star и колико је то државу коштало?

Такође, желим одговор на питање колико је узурпираних површина после ступања на снагу новог закона о пољопривредном земљишту у Војводини приведено намени, колико су сами узурпатори платили и колико смо узурпираних површина скинули после ступања на снагу новог закон, с обзиром на то да су припадници странке бившег режима тврдили да у Војводини није било узурпираних површина? Хвала. (Аплауз.)

ПРЕДСЕДАВАЈУЋИ: Захваљујем.

Реч има народни посланик Бранислав Михајловић. Изволите.

БРАНИСЛАВ МИХАЈЛОВИЋ: Поштовани председавајући, даме и господо народни посланици, на основу члана 287. став 2. Пословника Народне скупштине, као овлашћени представник Посланичке групе Доста је било, захтевам од министра привреде, као и министра рударства и енергетике, обавештење и објашњење о губицима у РТБ Бор, током 2014, 2015. и првих девет месеци 2016. године!

Према Пословнику Народне скупштине, члан 287. став 5. наведена лица тражено обавештење и објашњење треба да доставе у писаном облику у предвиђеном року.

Образложење – менаџмент РТБ Бор, уз подршку врха власти Републике Србије, у континуитету обмањује јавност зашећереним причама о наводном просперитету компаније РТБ Бор, о њеној светлој будућности.

Истина је на сасвим супротној страни, и поред огромних инвестиција, из године у годину се остварују велики губици који се сваљују на терет пореских обвезника. Програм ревитализације рудничке реконструкције металуршких капацитета у РТБ Бор је реализован са катастрофалним последицама. Утрошено је 450 милиона евра, а већ дужи низ година се остварују губици у производњи реда величине од 50 до 100 милиона евра годишње.

Задњих година ниска цена бакра на тржишту је тај тренд значајно погоршала. Уместо најављеног рентабилног пословања и добити у износу од неколико стотина милиона долара годишње, незваничне информације говоре да је током 2014. године остварен губитак у износу од око 153 милиона долара, односно 116 милиона евра, а током 2015. године 126 милиона долара односно 114 милиона евра, што укупно износи 267 милиона долара, односно 230 милиона евра.

Очекивани губитак током 2016. године би ће на приближно истом нивоу, као током претходних година. То просечно износи десетак милиона долара месечно, односно за период јануар-септембар око 90 милиона долара или 81 милион евра, што ће укупни ниво губитака у периоду од 2014. до данас дићи на ниво од око 357 милиона долара, односно 311 милиона евра.

Условно прихваћени, Унапред припремљени План реорганизације за РТБ Бор није реално остварљив. Отпис скоро милијарду евра дуга је условљен испуњењем УППР-ом предвиђеног Програма отплате дуга, у износу од педесетак милиона евра годишње, у року од седам година, после годину дана грејс-периода, са очекиваним губицима из текућег пословања. Почев од 2018. године губици ће се дићи на ниво од 150 милиона долара годишње, због чега позитивно пословање апсолутно није могуће остварити.

Прави циљ тако смишљеног УППР-а јесте куповина времена и задовољење личних интереса неколико појединаца у врху власти Републике Србије и менаџмента РТБ Бор, који пошто-пото хоће да компанија настави да послује крајње нетранспарентно у тотално нерегуларним условима, ослањајући се на буџет Републике Србије. У тако замагљеним условима извлачи се лична и страначка корист, које су једини циљ појединаца из актуелне власти када је пословање РТБ Бор у питању.

Није могуће производити бакар по цени о 9.000 долара по тони, продавати га по 5.000 долара по тони, покрити све трошкове пословања и отплаћивати дугове од педесетак милиона долара годишње Такву подвалу грађани Бора, Мајданпека и Србије нису заслужили!

Овоме треба додати да ће се, почев од 2018. године, због исплате ануитета, цена коштања дићи на преко 10.000 долара по тони произведеног бакра, због тога што информације којима располажем немају карактер званичних информација, као и због напред изнетог – захтевом од министра привреде, као и министра рударства и енергетике наведено обавештење и објашњење у нади да се на тај начин може спречити распињање драгоцених средстава из буџета и одбранити витални интереси грађана Републике Србије!

Такође, имам још једно питање, исто на основу члана 287. Пословника, а то је – од председника Скупштине Републике Србије захтевам објашњење и захтев за спречавање дискриминаторског односа према представницима Посланичке групе Доста је било!

Према Пословнику Народне скупштине, члан 287. став 5. председница Народне скупштине Републике Србије одговор треба да достави у писаном облику

Образложење – од конституисања Једанаестог сазива Скупштине Републике Србије према члановима Посланичке групе Доста је било спроводи се континуална дискриминација. Да би се она спречила…

Председавајући: Приводите крају, молим вас.

БРАНИСЛАВ МИХАЈЛОВИЋ: … Посланичка група Доста је било од председнице Скупштине Републике Србије захтева – обезбеђење одговарајуће позиције у институцијској сали Посланичкој групи Доста је било, која…

ПРЕДСЕДАВАЈУЋИ: Захваљујем.

Реч има народни посланик Војислав Шешељ.

ВОЈИСЛАВ ШЕШЕЉ: Даме и господо народни посланици, ја данас имам два питања.

Прво питање Уставном суду Републике Србије и свим судијама Уставног суда. Како је било могуће да Уставни суд расправљајући по иницијативи, легално поднесеној, за испитивање уставности и законитости закључи да су бриселски споразуми, односно први пакет бриселских споразума политички акти и да према томе не подлежу оцени уставности и законитости?

Да су то само политички акти, онда би били на нивоу декларације и не би производили никакве правне последице. Пошто су ово акти који и те како производе правне последице, чак су и направљени у форми међународних квазиуговора или квазимеђународних уговора, неопходно је изјашњење Уставног суда и свих његових судија Народној скупштини.

И друго питање упућујем председнику Народне скупштине, зашто до сада председник Народне скупштине није заказао седницу Народне скупштине на којој ће се расправљати о правној форми и садржају оба сета Бриселских споразума?

Председник Народне скупштине има могућност законодавне иницијативе као сваки народни посланик, с тим што има ту предност што он одмах може да уврсти у предложени дневни ред свој предлог, а онда се Скупштина изјашњава да ли прихвата или не прихвата дневни ред.

То је заиста неопходно, више се с тим не сме чекати. Ми не знамо у ствари ни шта се дешава. Неки преговори су настављани били пре неколико дана, они су пропали. Оно што се односило на права српске националне заједнице на Косову и Метохији погажено је од стране албанских сепаратистичких власти. Албанске сепаратистичке власти покушавају да узурпирају и сву имовину државе Србије, имају у томе подршку страних сила. Да видимо како је дошло до тога и да ли је то било исправно да у дијалогу између српских државних власти и албанских сепаратиста посредују искључиво посредници ЕУ. Која би то држава на свету пристала.

Ако смо под притиском ЕУ, ако смо под притиском Америке, онда је било логично да бисмо прихватили вођење било каквог дијалога, да тражимо силу заштитницу?

Србија је у 19. веку многе ствари постизала за дипломатским столом зато што је имала редовно силу заштитницу, Русију, а повремено и друге неке европске државе су пристајале на улогу њене силе заштитнице. Чак се и Аустрија појављивала, понекад, у тој улози. Чак и Енглеска, којој је увек била дража Турска него Србија, када је било речи о прогону српског становништва на подручју Македоније. Тамо су силе заштитнице биле и Русија и Енглеска и Француска. И тамо је убијен и руски амбасадор, јер су албански терористи из оног времена под турском влашћу сматрали да им је он најозбиљнији фактор који омета њихова настојања да се потпуно истреби хришћанско становништво у Македонији.

Дакле, Народна скупштина мора што пре да о томе расправља и да заузме одређене ставове. Овако, извршна власт се понаша на начин који је супротан Уставу, а судска власт и законодавна власт се праве као да их то уопште не интересује. Такво стање је неодрживо. Крајње је време да извршна власт поднесе извештај шта је све радила поводом бриселских споразума, и њиховог потписивања и покушаја њихове реализације. Оно што је било у интересу Албанаца, све је одједном реализовано. Оно што је...

ПРЕДСЕДАВАЈУЋИ: Приводите крају, господине Шешељ.

ВОЈИСЛАВ ШЕШЕЉ: ... у неком малом интересу Срба, није ни започето са реализацијом. (Аплауз.)

ПРЕДСЕДАВАЈУЋИ: Захваљујем.

Реч има народни посланик Михаило Јокић. Изволите.

МИХАИЛО ЈОКИЋ: Поштовани председавајући, поштовани посланици, моје питање је упућено Министарству правде, односно Одељењу за међународну правну помоћ, а тиче се компаније „Нове Србијанке“, која је до 2000. године запошљавала негде око 1.200 радника, била једна од стубова развоја и запошљавања у граду Ваљеву.

Данас је „Нова Србијанка“ у стечају. Привредни суд у Ваљеву послао је допис у коме тражи обавештење о прописима Републике Бугарске који се тичу следећа два питања.

Прво питање – да ли је дозвољено уговарати казнене поене или уговорну казну у случају неиспуњења новчаних обавеза?

Да ли је дозвољено применити каматну стопу Бугарске народне банке на износ дуга који је изражен у валути евро?

Зашто је ово битно? Овај одговор је битан да би се наставио и окончао парнични предмет у коме је тужилац „Нова Србијанка“ Ваљево, за коју поново наводим да је у стечају. Да би се овај предмет окончао, ја молим Одељење за међународну правну помоћ да на ова питања одговори што пре, јер је ово услов да се окончају сви процеси који су отворени, везано за стечај „Нове Србијанке“. А о значају „Нове Србијанке“ рекао сам вам да је то предузеће које је до 2000. године било узор и пример запошљавања и пословања у граду Ваљеву, а данас је „Нова Србијанка“, захваљујући власти од 2000. године, у стечају. Хвала.

ПРЕДСЕДАВАЈУЋИ: Захваљујем.

Пошто се више нико од председника, односно овлашћених представника посланичких група не јавља за реч, настављамо са радом.

Обавештавам вас да су спречени да седници присуствују следећи народни посланици**:** проф. др Жарко Обрадовић.

Настављамо рад и прелазимо на јединствени претрес о 3. тачки дневног реда – ПРЕДЛОГ ЗАКОНА О ПОТВРЂИВАЊУ СПОРАЗУМА О ИЗМЕНАМА И ДОПУНАМА СПОРАЗУМА О ЗАЈМУ ИЗМЕЂУ ВЛАДЕ РЕПУБЛИКЕ СРБИЈЕ, КАО ЗАЈМОПРИНЦА И ВЛАДЕ РЕПУБЛИКЕ АЗЕРБЕЈЏАН, КАО ЗАЈМОДАВЦА, ЗА ФИНАНСИРАЊЕ ИЗГРАДЊЕ ДЕОНИЦЕ ЉИГ-БОЉКОВЦИ, БОЉКОВЦИ-ТАКОВО И ТАКОВО-ПРЕЉИНА, АУТО-ПУТА Е-763 У РЕПУБЛИЦИ СРБИЈИ, ОД 2. ФЕБРУАРА 2012. ГОДИНЕ.

Сагласно члану 90. став 1. Пословника Народне скупштине, обавештавам вас да су данас позвани да данашњој седници присуствују**:** проф. др Зорана Михајловић, потпредседник Владе и министар грађевинарства, саобраћаја и инфраструктуре, др Душан Вујовић, министар финансија, Ненад Мијаиловић, државни секретар у Министарству финансија, Бранко Дрчелић, вршилац дужности директора Управе за јавни дуг у Министарству финансија, Предраг Ивановић, вршилац дужности помоћника директора Управе за јавни дуг, Драгана Ратковић, самостални саветник у Одељењу за праћење кредита у Министарству финансија, Слободан Климента, саветник у кабинету потпредседника Владе и Иван Деспотовић, шеф Одсека за управљање инфраструктурним пројектима у Министарству грађевинарства, саобраћаја инфраструктуре.

Пре отварања јединственог претреса подсећам вас да, сходно члану 97. Пословника Народне скупштине, укупно време расправе у начелу за посланичке групе износи пет часова, као и да се ово време распоређује на посланичке групе, сразмерно броју народних посланика, чланова посланичке групе.

Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

Сагласно члану 170. Пословника Народне скупштине, отварам јединствени претрес о Предлогу закона.

Сада одређујем паузу у трајању од пет минута, док представници Владе не стигну у зграду Народне скупштине.

(После паузе – 11.15)

ПРЕДСЕДАВАЈУЋИ (Верољуб Арсић): Настављамо са радом, даме и господо народни посланици.

Да ли представник предлагача др Душан Вујовић, министар финансија, жели реч?

Само затражите. Изволите.

Реч има министар др Душан Вујовић. Изволите.

Изволите, изволите, министре.

ДУШАН ВУЈОВИЋ: Хвала лепо.

Дозволите само кратко. Значи, овде је реч о врло малој измени овог споразума, која се односи на рок расположивости средстава кредита. Предлаже се да се рок продужи за две године, како би се створила могућност да извођачи у целости повуку средства. У моменту када је поднет Предлог овог продужења било је повучено 79,5% средстава, од укупно 308 милиона евра. Очекује се да ће у току наредних годину дана бити повучена већина средстава, али се оставља допунски рок до 4. маја 2018. године, како не бисмо поново дошли у ситуацију доцње, пре свега, због тога, као што знате овај кредит се повлачи тако што извођач средства аванса добија директно од нас, а средства кредита повлачи директно Азербејџану и онда одатле средства трансферише подизвођачима у Србији, тако да то захтева неко време. Због тога предлажемо да се рок продужи за тачно две године и да се у том року оствари реализација овог пројекта, као што је планирано. То је све што имам да кажем о том основном продужетку рока.

Иначе, услови овог кредита остају као што су и били. Значи, рок, такозвани, почек или грејс-период је истекао и ми од децембра 2015. године већ сервисирамо овај кредит. Каматна стопа остаје 4%, 0,5% је такозвана интеркаларна камата, то јест, камата на ангажована неискоришћена средства. Период трајања зајма је 15 година и, као што рекох, рок расположивости се продужава са четири године, како је било у оригиналном уговору, на шест година, то јест, истиче 4. маја 2018. године. То је све.

Због захтева зајмодавца, то јест, Азербејџана, у прилогу докумената се даје цео текст измењеног Споразума, зато што је то формат у коме се код њих врши ратификација, да бисмо еквивалентно процедуру следили код нас и код нас се предлаже цео текст уредно попуњен.

Измена је само у члану који се односи на рок расположивости средстава кредита. Хвала лепо.

ПРЕДСЕДАВАЈУЋИ: Захваљујем.

Да ли известиоци надлежних одбора желе реч?

(Немања Шаровић: По Пословнику.)

По Пословнику?

Реч има народни посланик Немања Шаровић, по Пословнику.

НЕМАЊА ШАРОВИЋ: Господине Арсићу, прекршен је члан 106. и сматрам да је повређено достојанство Народне скупштине од стране господина Вујовића. Он је у Скупштину дошао да образлаже зашто се касни, да тражи продужење рока, али је прво био дужан да образложи зашто он касни. То је још један показатељ колико извршна власт не поштује законодавну, тај лежерни однос министара, може министар да дође и са пола сата закашњења, чекаће Народна скупштина, чекаће народни посланици.

Ви сте били дужни да упозорите министре и требало је да ви понудите објашњење за то. Ја сам сачекао да он заврши своје излагање у нади да ће он бити толико пристојан и рећи – извињавам се свим народним посланицима због овог кашњења. Двеста педесет народних посланика су носиоци суверенитета! Они су ти који су бирани директно од стране грађана, а министри су чиновници – данас јеси, сутра ниси.

Међутим, због већине коју имате, због начина на који су и ваши претходници водили ту скупштину, министри мисле да могу да раде шта год им падне на памет. Могу да се појаве, могу да се не појаве, да дођу у једанаест или у пола дванаест, потпуно је свеједно, да испричају две или три реченице и кажу – ево, ајде сад ви. Дакле, елементарна пристојност и поштовање свих 250 посланика је захтевало макар извињење.

Ја вас молим да убудуће упозорите све министре да дођу у Народну скупштину и да чекају на ред када ће доћи, а не да ви њих позивате када вам падне на памет и да они долазе када им падне на памет, и да се овде праве паузе.

ПРЕДСЕДАВАЈУЋИ: Приводите крају.

НЕМАЊА ШАРОВИЋ: Ако касните са реформама, убрзајте прво министре! (Аплауз.)

ПРЕДСЕДАВАЈУЋИ: Пошто сам дужан да дам објашњење, ја верујем да министри у Влади Републике Србије имају пуно посла, а мислим да замерка коју сте дали за господина Вујовића не стоји, ево образложићу и зашто.

Када је усвајан буџет за 2016. годину, господин министар је седео у овој сали много више него посланици, могу да кажем, само са кратким паузама, негде, до четири или до пет ујутру. Од десет ујутру до следећег дана, четири или пет ујутру, и ни на који начин није потцењивао рад народних посланика и активно је учествовао у дискусији.

Да ли известиоци надлежних одбора желе реч, још једном питам?

Тражите ли да се изјасни Скупштина? (Не.) У реду.

Колегинице Јовановић? (Чују се гласни коментари у сали.)

Господине министре, жели реч. Изволите.

ДУШАН ВУЈОВИЋ: Желим само кратко да прокоментаришем вашу изјаву. Ја сам синоћ пажљиво пратио пренос из ове сале, већина људи није била у сали. У два сата ујутру је завршено и најављен је наставак за десет ујутру. Ми смо цео данашњи распоред променили да бисмо уклопили ово. Ја се извињавам што касним, али нисам могао да прекинем састанак који је био у току.

Према томе, ово је из најбоље жеље да испоштујемо и ваш распоред и наш распоред, нисмо могли брже да одговоримо. А, иначе за свако озбиљније кашњење прихватам и кривицу и подносим унапред извињење. Значи, ово је било моја жеља да пратим распореде, као што знате врло хетероген овај сазив и ове теме су биле… Ја сам са интересовањем пратио вашу расправу. Скоро два сата је било када сте закључили и најавили наставак данас у десет. Ми смо били спремни, али је била међународна посета коју нисам могао да одложим, морали смо да завршимо састанак и моментално сам после тога дошао. Хвала лепо.

ПРЕДСЕДАВАЈУЋИ: По Пословнику, народни посланик Војислав Шешељ.

ВОЈИСЛАВ ШЕШЕЉ: Инсистирам да министар нема право да критикује народне посланике, јер када је народни посланик присутан у сали или одсутан…

Председавајући: Молим вас, само наведите члан Пословника.

ВОЈИСЛАВ ШЕШЕЉ: Члан 106.

… то је његово право.

Недолазак на седницу је политика.

Када министар говори, ако устанем и изађем, то је мој став према министру, имам на то право. Министар нема таква права, јер министар је потчињен Народној скупштини која га је изабрала и мора тако да се према њој опходи.

Овде сте увели, то су још досманлије урадиле, принцип да се ствари морају обратно дешавати **–** да је Народна скупштина потчињена министрима. Не може тако!

Друго, данас је овде требало да буде министар Зорана Михајловић. Она је главни кривац за овај проблем о коме се данас расправља. Ја захтевам да је потпредседник Народне скупштине хитно позове на седницу! Ја када се јавим за реч ја ћу говорити само о Зорани Михајловић и њеној улози у овом „коридору“, и овом великом скандалу, када је обманула јавност да фали висина тунела за 30 центиметара – не могу да прођу шлепери са приколицама, што је чиста лаж!

Тунел је исправан. Ишао сам да проверавам. И она мора о томе да одговара овде!

Захтевам да се хитно позове, да се одреди пауза док она не дође! (Аплауз.)

ПРЕДСЕДАВАЈУЋИ: Захваљујем.

Потпредседник Владе Зорана Михајловић јесте један од овлашћених представника Владе, међутим, Влада је донела одлуку да један од представника Владе буде и др Душан Вујовић, министар финансија.

(Опет се чује гласни коментар посланика са места.)

Као што је вама познато реч је о финансијском закону и надлежан Одбор за овај закон, а самим тим и Министарство, над којим тај одбор врши контролу, јесте Одбор за финансије, републички буџет и контролу трошења јавних средстава. То је надлежни одбор.

(Војислав Шешељ: Она троши та средства.)

Другом приликом сигурно ћете имати право да јој поставите та питања.

(И даље се чује посланик који наглас коментарише.)

Реч има народни посланик Муамер Бачевац.

МУАМЕР БАЧЕВАЦ: Уважене колегинице и колеге народни посланици, уважени министре, уважени гледаоци овог нашег заседања, последњих пет година је обележила једна, заиста, квалитетна сарадња између Републике Азербејџана и наше државе, која је за сваку похвалу. Слични проблеми, затим, једна свесрдна подршка коју је Азербејџан у политичком смислу доследности, непризнавање и подршке за статус Косова, пружио нашој држави, вероватно је највише утицала да се између ове државе створи једно озбиљно поверење.

Даље, изузетно је битно нагласити да две земље имају заиста огроман потенцијал у сарадњи, не само у међудржавним договорима, већ и у размени и сарадњи бизниса и бизнисмена из наших држава.

Ви знате да је пребогата кавкаска држава Азербејџан доживела ерупцију у позитивном смислу, пре свега експлоатацијом гаса из Каспијског мора и, практично, сви показатељи показују да је једна од земаља у најбржем развоју. И са великим богатством њихове државне резерве износе преко 24 милијарде долара**;** развој је преко 5%, они готово да немају незапосленост – негде испод 0,9%, чак 80% од укупне зараде коју имају од гаса остаје њиховој држави, што је заиста изузетно импозантно.

Азербејџан је једна од ретких земаља у коју наша земља више извози, неголи што из ње увози. Прошле године обележени су заиста бројни примери помоћи и доброг односа Владе Азербејџана и њених представника према нашој држави. Наиме, захваљујући донацији те земље у нашој држави обновљен је Ташмајдански парк, тамо су подигнута два велика споменика, лепа споменика, њиховом бившем националном представнику Хејдару Алијеву (био је трећи преседник Азербејџана од 24. јуна 1993 до 31. октобра 2003. године), као и нашем великом познатом песнику, и писцу и критичару, професору Павићу. Такође, од донације ове државе обновљен је и комплекс Бајракли џамије са њиховим помоћним објектима, који служе за едукацију, али такође и Црква Свете Петке у Новом Саду.

Ми у Новом Пазару имали смо велико задовољство да уз помоћ средстава Владе Азербејџана заиста велелепно обновимо наш „дом културе“ који данас изгледа импозантно, лепо и служи сврси и то је најбољи поклон који је могла ова земља, ова дивна земља да грађанима Новог Пазара да, а и наше државе.

Но, верујем да је изузетан био и гест за време поплава када је фирма AZVIRT, која изводи практично већину радова на овој деоници пута о којој данас расправљамо, свим својим капацитетима и машинама прискочила у помоћ поплављенима, а да су представници амбасаде, Друштва азербејџанско-српског пријатељства и другог дипломатског кора на најбољи начин дошли да помогну и финансијски помогли поплављена подручја.

Оно што је најбитније јесте то да Влада Азербејџана показује заиста велико интересовање за економско улагање у цео простор Балкана, а да је Србија ту препозната као главни партнер, што може да импонује. То је резултирало једним изузетно квалитетним кредитом који је Република Србија добила од Владе Азербејџана 2012. године, изузетно повољан кредит, са грејс периодом од три године, који ће се исплаћивати 15 година, и са каматном стопом од 4%, што је заиста у данашње време изузетно ниска стопа. Ми знамо да смо имали и друге понуђаче из Турске, или, на пример, из Италије, који су били чак и дупло скупљи и тражили дупло већу каматну стопу.

Све ово говорим управо да укажем на то да је Влада и тада, а и данашња Влада повукла прави потез и да су данашње предложене промене Закона, на које указује и сам министар, које се састоје само на продужавању рока употребљивости и доступности тих средстава за две године, нешто што ваља са пијететом подржати, нешто што је изузетно битно за развој наше државе.

Значај Коридора 11 је огроман. Та, такозвана, „Јадранска магистрала“ заиста ће покренути све оне пределе кроз које пролази. Она на макро плану има изузетан значај, јер повезује неколико држава. Она од Бугарске, преко Србије повезује Црну Гору са Италијом и то је та трансверзала Букурешт-Београд-Бар-Бари. То је и на макро плану изузетно значајна деоница која ће и која показује и сигурно ће показати економску исплативост. Изузетно је битно што ће се са завршетком овог крака деонице од Београда до Прељине стизати за нешто краће од једног сата, што је врло битна и значајна ствар.

Међутим, када ће се трака, односно шест трака спустити до Црне Горе, није још познато. За деоницу Пожега-Бољаре, дужине око 107 километара, завршен је генерални пројекат за који је Републичка ревизиона комисија донела закључак 2008. године и усвојила дефинитивну трасу. Она иде од Пожеге, пролази преко подручја села Прилепак долином реке Моравице, пружа се према Ариљу и Ивањици и њих заобилази северозападном рутом, а онда иде даље преко предела Косовице обилазећи Голију, спушта се до Ковиља, поред Биочана, до Дуге Пољане, преко Пештера и правцем североисток-југозапад до Бољара где је гранична тачка са Црном Гором.

Још једном да кажем – ово је најкраћа деоница. Струка се изјаснила да је та деоница 42 километра краћа од било које друге предложене и донела је скоро дефинитиван закључак.

Жао ми је што министарка није ту, али морам да се позовем на њене тврдње. Већ неколико пута, поготово 2015. године у Новом Пазару, када је врло јасно, концизно рекла да је то оно што је струка рекла, да је то нешто што је најисплативије, нешто што је најлакше за извођење, јер најлакше је прећи преко Пештерске висоравни, то је правац који ће се најјефтиније и најлакше спровести. То је министарка поновила неколико пута и нагласила да у овом главном пројекту нема места за неке веће промене и екскурзије.

Али изузетно битна ствар јесте што се тада дошло до закључка да се развију и побочни кракови. Најбитнији побочни крак је онај који ће ићи ка Златибору, односно који ће ићи ка правцу Сарајева и повезати се са Коридором 10 и правцем 5Ц крака. А, подсетићу вас да се тиме повезује Прељина са Појатама и хоризонтално, практично, прелази преко Републике Србије и нај начин увезују те изузетно битне деонице ка самом ауто-путу за Сарајево, што је додатни квалитет, чиме ће и златиборски крај добити јако пуно, а тај правац можда имати и већу вредност него ова магистрала.

Не знам да ли ће имати већу, али свакако имаће барем истоветну вредност. На тај начин се неће запоставити ни златиборски крај и добиће сви становници ових делова Републике Србије.

Овај коридор је заиста једина развоја шанса јужног, југозападног дела Србије, дела Србије из којег ја долазим, северног Санџака и то је за нас, практично, питање живота и смрти.

Ја не знам шта би могло да се деси ако се не би испоштовала ова деоница, за коју је струка, разум и све оно што је на страни исплативости указало да је много боље.

И, на на крају, њиме се повезује Ариље, Ивањица и Пештерска висораван. То су наше зоне које могу, које су предвиђене и које имају такав потенцијал за пољопривредни развој, узгој здраве хране, органске хране, а то је нешто, колико ми се чини, на чему ова влада, заиста, инсистира и то је „једини бренд“ који ми можемо са сигурношћу да продамо. На крају, то је рудно богатство, то је туристички потенцијал, који треба да открију, не само грађани ове државе, него и сви грађани, односно сви туристи који показују жељу да у све већем броју дођу у нашу државу и све више долазе у нашу државу.

Ви знате да је црногорска страна врло озбиљно приступила овом послу, да су они по цену угрожавања свог БДП-а инсистирали да започну Пројекат изградње Јадранске магистрале до Бољара и то довољно указује на значај и квалитет који ће дати овај ауто-пут, као и импулс повезивању свих делова Балкана, за нас вероватно две јако битне државе, Републике Црне Горе и Републике Србије.

Нама је изузетно интересантан север Црне Горе у којем живи заиста један велики број Бошњака, ми смо били јако тужни када се и десило раздвајање између две земље, јер је наше национално биће поцепано на два дела. Знате да смо ми као странка били против такве одлуке и гласали, углавном, против самосталности Црне Горе.

За становнике ових делова наше земље, рекох још једном, то је животно битно питање. Очекујемо од овог министарства да врло агилно, као и до сада, као и сама Влада приступи изградњи путева, обнови путева, обнови комплетне инфраструктуре, јер знамо да је то једина шанса и једини квалитетан пут да се окрене замајац развоја, пре свега оних делова Србије који нису Београд.

Још једном, позивам ово министарство, као и сва министарства и саму Владу Републике Србије да додатну снагу да, и додатну пажњу и додатни импулс, развоју овог пројекта, јер чини ми се да сваким даном закашњења ти крајеви остају пусти, миграције су учиниле своје и да практично овај крај остаје пусто поље, а то је прелепа зона и неискоришћена зона наше Републике.

Још једном позивам Министарство и стојимо на услузи, као странка и као грађани, да дамо сваку помоћ да се овај пројекат што пре реализује. Наравно, кредит је добар, разумемо због чега продужавамо време искористљивости овог кредита и гласаћемо за овакву одлуку. (Аплауз.)

ПРЕДСЕДНИК: Хвала.

Ђорђе Косанић.

ЂОРЂЕ КОСАНИЋ: Захваљујем.

Поштовани министре, са сарадницима, поштоване представнице Скупштине, госпођо Гојковић, даме и господо народни посланици, пред нама је данас Предлог закона о потврђивању Споразума између Владе Републике Србије и Владе Републике Азербејџан о финансирању деонице ауто-пута Љиг – Прељина на Коридору 11.

Одмах ћу рећи, Посланичка група ЈС у дану за гласање подржаће поменути Предлог закона, са једне стране, јер се доношењем оваквог закона омогућава подизање савремене инфраструктуре у Србији, а морам да кажем, са друге стране, омогућава се да један овако значајан инфраструктурни пројекат, сложићемо се сви, велик и захтеван, доведемо и да га завршимо на једна квалитетан начин.

На самом почетку, господине министре, морам да кажем да није било овог кредитног аранжмана са Азербејџаном не би било ни Коридора 11. То морамо потпуно отворено да кажемо. Зашто вам то сада кажем? Па, прво, ни Европска инвестициона банака, ни Европска банка за обнову и развој, а, са друге стране, ни Светска банка, финансирају само пројекте, ви то добро знате, за које они кажу да су европски пројекти који су од посебног значаја.

Код нас је као такав пројекат препознат Коридор 10, тако да није имало шансе да за овај веома важан путни правац добијемо кредитни аранжман, али ми смо нашли партнера у Азербејџану. Мислим да ћемо са њима и убудуће радити и на другим инфраструктурним пројектима.

Говорећи о самом инфраструктурном пројекту за ову деоницу Љиг – Прељина морам да кажем да је он дуг 40,3 километара. Имамо 29 метара пратећег пута. Главни извођач је азербејџанска фирма AZVIRT, а вредност самог пројекта је 308 милиона евра**;** триста милиона је кредитни аранжман са Азербејџаном, а остатак даје Република Србија.

Потпуно отворено морамо да кажемо да је овог тренутка завршено 98% радова. Нећу да кажем, господине Мркоњићу, 100%, али је 98% завршено и, како би господин Мркоњић рекао, када се све узме у обзир урадили смо један велики и добар посао.

Зашто то кажем да смо урадили добро посао, захтеван и велики инфраструктурни пројекат? Ако кажем да имамо четири тунела дужине два и по километара, 66 мостовских конструкција укупне дужине пет километара, усек „Голубац“, па, затим, на ауто-путу су постављени зидови за заштиту од буке на укупној дужини од седам и по километара, регулисани су водотокови у дужини од 18 километара, па, затим, надвожњаци су укупне површине од 60 хиљада метара квадратних. Обављена је експропријација земљишта на више од четири милиона метара квадратних, и ове две петље ће бити завршене. И, ако још узмемо једну важну ствар – да смо имали доста непредвиђених ствари**:** прво, ако кажемо да смо у 2014 години имали чак 130 кишних дана, што је знатно отежало читаву ситуацију, па у наредној години исто проблеме и сам амбасадор Азербејџана је у једном тренутку рекао, а исто и представници фирме AZVIRT, која изводи радове, да је веома тежак терен, да су се сусрели са много непредвиђених ствари. Прво, две поплаве, шест клизишта, али смо, и они кажу, урадили добар посао.

Исто, важна ствар за нас из ЈС, а мислим и за све нас овде, јесте да Влада Републике Србије ангажовањем оваквих фирми ангажује и наше произвођаче, са друге стране, ангажујемо наше фирме и ангажујемо наше људе. Зашто то све кажем? Фирма AZVIRT у овом тренутку користи, малтене, све материјале из Србије.

Са друге стране, ангажовано је више од 100 наших фирми, а ако вам кажем да је од укупног броја радника који раде чак 98% је из Србије, мислим да је то добар пример како и убудуће треба да радимо.

Морам да кажем да у Азербејџану имамо пријатеље, земљу која није признала такозвану вештачку творевину Косово. То је веома важна ствар. Са друге стране, ми имамо већи извоз него увоз, што се тиче Азербејџана.

Мислим и заиста сам сигуран да је ово само почетак сарадње са њима и на другим још већим инфраструктурним пројектима и зато, даме и господо, Посланичка група ЈС у дану за гласање подржаће поменути Предлог закона. Хвала пуно. (Аплауз.)

ПРЕДСЕДНИК: Горица Гајић.

ГОРИЦА ГАЈИЋ: Хвала, госпођо председнице.

Поштовани и уважени господине министре и сарадници, поштоване колегинице и колеге посланици, колико је била хитна ова тачка дневног реда говори и у ходу промењен дневни ред ове друге седнице нашег заседања.

Најпре смо добили сазив да ће бити само једна тачка дневног реда, а онда се допунила са још неколико тачака, а између осталих је и ова тачка дневног реда, то је, Предлог закона о потврђивању Споразума о изменама и допунама Споразума о зајму између Владе Републике Србије и Владе Републике Азербејџан за финансирање деонице на Коридору 11, а релација Љиг – Бољковци, Бољковци – Таково и Таково – Прељина.

Споразум о овом зајму, како каже и министар, потписан је у фебруару 2012. године, а ступио је на снагу 4. или 3. маја 2012. године. Споразум, односно уговор о извођењу радова између инвеститора Коридора Србије и азербејџанске фирме AZVIRT потписан је 7. априла 2012. године.

Овим новцем финансира се 40 километара на овој деоници Коридора 11 и укупна вредност радова је, по Пројекту, 308 милиона динара, а вредност, односно износ зајма је 300 милиона динара.

Четрдесет осам месеци је био рок за коришћење, односно расположивост за повлачење ових средстава и истекао је у мају ове године. Ми видимо да је захтев према Републици Азербејџан за продужење рока расположивости, самим тим и коришћење ових средстава, поднет тек у априлу и мају ове године. Влада и ресорна министарка, за коју ја изјављујем жаљење што није овде, јер би углавном све ове критике и примедбе ишле на рачун тог министарства и на њен рачун као министарке у том министарству.

Зашто се каснило, морамо то да подвучемо, са подношењем захтева за продужење овог рока коришћења? Зашто то није урађено већ у фебруару или марту и да ли су све то одложили ванредни парламентарни избори и, наравно, чекање и формирање нове владе? Чији је то пропуст? Да ли је то пропуст министарке, ресорног министарства или целе Владе, и зашто се неке грешке, које се можда појаве, приписују само подизвођачима који су углавном домаће фирме?! А онда се ових дана и недеља ова тема око деонице Љиг-Прељина сели на насловне стране новина и углавном се са критикама обраћамо, односно од стране министарке, поготово, да су за кашњење радова и за пробијање рока углавном криви домаћи подизвођачи, као што је, рецимо, фирма „Планум“, која је, мислим, једна од већих подизвођача и код ове азербејџанске фирме AZVIRT.

Наравно, уследила је реакција господина премијера и, још увек, госпође министарке да радови морају бити готови до краја октобра, када ће се свечано пресећи врпца на овој деоници. Али, господине министре Вујовићу, пошто госпођа министарка Зорана није овде, како мислите да рокови градње могу да се поштују и треба да се поштују, а да се не поштују рокови „плаћања“ изведених радова. Како рече и мој колега, изведено је скоро 98% радова, надам се да ће ових 2% бити завршени до краја октобра месеца. Извођач радова, азербејџанска фирма, и наши подизвођачи од фебруара месеца ове године нису добили ниједан динар по привременим ситуацијама које су ови испоручили.

Ако знамо да су наше домаће фирме градиле и мостове, и тунеле, и деонице земљаних радова, и комплетну електрику на овим деоницама, како сте мислили да ће они те радове исфинансирати?! Па, имамо ситуацију да је и азербејџанска фирма повлачила кредитне линије код својих пословних банака, у износу од преко 20 милиона динара, да су и наши подизвођачи радова морали да се кредитно задужују, у износу од преко 5 милиона динара, не би ли испоштовали динамику извођења радова и не би ли испоштовали пре свега уговорне обавезе.

А ви овде у Образложењу кажете и ви сте сада, министре, рекли да је повучено скоро 80% од одобреног зајма, то значи, то је, неких, 240 милиона еура динара повучено, зашто те паре нису уплаћене извођачима радова и подизвођачу радова?! Ако пођемо од тога да ће по отварању радова проћи још година дана да се ова деоница технички прими, а окончана ситуација може да се уради тек када се деоница технички прими, онда можемо сви да израчунамо колико ће месеци, да не кажем и година, проћи када ће извођач и подизвођач радова узети свој новац за одређени посао.

Поштована господо из Министарства да ли сте ви свесни, као што смо ми свесни, да су наше грађевинске фирме које су деценијама уназад биле кичма привредног развоја Србије, које су уважене и тражене и на страном грађевинском тржишту, већ годинама уназад, пет, шест, осам година, већ колико, маргинализоване, елиминисане, склањане, једноставно, није им се дала прилика да равноправно учествују и да узимају посао на тендерима, јер су их тендерски услови елиминисали. Углавном су били тако састављени да могу само међународне фирме да добију послове, а наше домаће фирме ако и испуне услове, па су биле принуђене да формирају конзорцијуме не би ли својим референцама задовољили тендерске услове, опет бивају скрајнути, елиминисани, па на тим тендерима опет буду други и трећи.

Стране фирме својим дампинг ценама, које иду и до 20 и 30%, добијају посао, најчешће је једини услов вредност изведених радова, односно вредност понуђене цене за извођење радова и дампинг ценама они добијају посао. То је натерало многе наше грађевинске фирме да, такође, иду са спуштањем цена испод реалних, стварно важећих цена и самим тим покушавајући да колико-толико равноправно учествују са страним извођачким фирмама и добију посао, већ поједу своју супстанцу, већ поједу плате за своје запослене, већ поједу своју добит, али на тржишту се мора опстати.

Вредност радова само у путарској индустрији или путарској оперативи на годишњем нивоу је око милијарду евра. Вероватно је то значајна цифра, која мора да се држи под контролом, где токови новца морају да буду контролисани и зна се ко би требало те послове да добије.

Ево примера, само ћу два примера навести, где су стране фирме биле испред домаћих фирми, иако су наше биле конкурентније. На мосту код Бешке за радове од 33,5 милиона евра наша домаћа фирма „Мостоградња“ за пет милиона евра била је јефтинија, да тако кажем, од аустријске „Алпине“. Сви знамо посао је добила „Алпина“. „Алпина“ је две године продужила или пробила, како се то у грађевинском жаргону каже, рок изградње и онда је тражила за такозване додатне или непредвиђене радове, како год их ми то звали или ви у грађевинарству, још 100 милиона евра новца за одштетни захтев. И шта се тада десило? Углавном је већина стручног кадра из „Мостоградње“, то значи, грађевински инжењери за које је ово изазов да раде на једном таквом мосту, отишла из „Мостоградње“ у „Алпину“. Наравно, сви после знамо шта се са „Алпином“ десило.

Још један пример је на Коридору 10, на деоници Ниш-Бугарска, Ниш-Македонија. И тада су наше домаће фирме сачиниле конзорцијум, колико сам ја информисана ту је „Планум“ са својим референцама подигао критеријуме и испунио услове за конкурисање на том тендеру и, наравно, опет није био први и опет није био главни извођач.

Захваљујући оваквом третману домаћих грађевинских фирми, а ја вам то не говорим зато што ја тако мислим, то је мишљење апсолутно свих грађевинских фирми које колико-толико још опстају на нашем домаћем тржишту, као што је, ако могу, просто, на прсте једне руке да набројим**:** „Енергопројект“, „Планум“, „Ратко Митровић“ и то само нискоградња, високоградње готово и да нема.

Али када говоримо о свим овим проблемима требало би да се мало осврнемо уопште на стање путарских предузећа данас и на стање путарске индустрије или уопште путарске привреде данас. Приватизацијом путарских фирми, тада државних путарских фирми које су територијално држале Србију од ПЗП „Крагујевац“, Врање, Ниш, Крушевац, Ужице и тако даље, њиховом приватизацијом ми смо имали у једном моменту да су само „Нибенс група“ и Васа Мићић из Ужица („Путеви Ужице“) држали, односно контролисали 80% тржишта путарског.

Наравно, да су тада приватизацијом свих тих државних путарских предузећа нови приватници аутоматски добили, пазите, никада није био расписан тендер за одржавање регионалних и магистралних путева и они су приватизацијом тих фирми аутоматски добили исте те територије које су раније држале државне фирме да одржавају путеве. Самим тим су себи обезбедили сигуран прилив новца за одржавање путева од путева Србије и, наравно, могли су колико-толико да буду конкурентни касније код конкурисања за изградњу путева.

Рекла сам малопре да је вредност, тржишна вредност или новац који се окреће у путарској индустрији на нивоу од годину дана милијарду евра.

Ми данас имамо Јавно предузеће „Путеви Србије“ који су до оснивања предузећа „Коридори Србије“ били једини инвеститор за изградњу свих категорија путева, од ауто-путева до регионалних и магистралних путева.

Касније, да ли је била 2009, 2010. година, ви ћете ме исправити, оснива се предузеће „Коридори Србије“, просто, без неке путарске, економске логике, више је то личило на политички чин, да се ова милијарда евра много боље контролише између коалиционе Владе или странака које су тада чиниле власт, па, много је да само једна гарнитура држи толико тржиште под својом контролом.

Поштовани господине министре, ви знате да су домаће банке док су постојале, данас их више нема, нажалост, биле финансијска леђа нашој привреди, а наравно и нашој путарској привреди. И знате да данас све ове наше грађевинске фирме које се с муком упињу да опстану на тржишту немају од кога да добију гаранцију.

Стране банке дају гаранцију или су давале у неко време, вероватно после „Нибенс групе“ и свега што се дешавало са неким нашим путарским фирмама, подигле су критеријуме, знате које све услове наше фирме треба да испуне и ми више немамо банкарски сектор, домаћи сектор који ће пратити нашу домаћу индустрију.

И да, можда на крају, закључим, наше грађевинске фирме о својим проблемима немају с ким да разговарају. Госпођа министарка грађевине и инфраструктуре, како год се то звало, и енергетике, ајде, ал' сада смо на овом фокусу, више нема, и то опет није само моје мишљење, то је мишљење струке, стручног инжењерског кадра да уме да разговара са грађевинарима, да уме да разуме њихове проблеме, да зна терминологију којом они владају, да министарка не треба да иде на градилиште и да броји машине и раднике који су тог дана дошли на посао, да министарка и Министарство има само „управни надзор“ над овим пословима, да о свему треба да води рачуна инвеститор, то су овде „Коридори Србије“, наравно, пројектант је ту који је одговоран за испројектовану деоницу, да је за извођење и квалитет радова и рокове у којима се радови изводе одговоран извођач радова, па, тек, онда и подизвођачи радова!

Али, када смо већ код извођача радова, и то морам да нагласим, моје су информације да је азербејџански извођач радова јако коректан, озбиљан и одговоран извођач радова, штавише, много је коректнији он, као извођач, према нашим фирмама, подизвођачима радова, него што је то наше ресорно министарство.

Ресорно министарство, опет морам да подвучем, игнорише наше домаће извођаче самим тим што страни кредитори, страни зајмодавци имају углавном услов да они изаберу извођача радова, па онда извођач радова изабере банку која га прати, наши извођачи радова су ту већ у другом плану.

За подизвођаче радова, и то није само моје мишљење, страним извођачима радова када већ они имају нешто што се зове услов, нуде се фирме, домаће фирме, основане преко ноћи, без референтних листа, без механизације, без стручног кадра, па онда имамо проблем. А, нађемо за сходно, конкретно министарка, да оптужи једну реномирану фирму која послује и опстаје на тржишту 68 година, да је, јелте, саградила тунел који је за толико и толико центиметара нижи и да ту не могу да прођу камиони са високим приколицама, што апсолутно није тачно!

И медији се тиме баве, ето, ко не ваља, не воља наш извођач, ето, кога треба да померимо, па, ајмо домаће извођаче. И онда се, вероватно циљано, оптуже домаће фирме да не би биле озбиљни кандидати и озбиљни извођачи радова на овим великим пројектима.

Поштовани министре, наставили се овакав однос према домаћој грађевинској индустрији, пробудићемо се у Србији у којој ће бити туђе паре, туђи извођачи, туђе банке, туђе технологије, а шта ће бити наше – не знам, вероватно, само наша најамна радна снага! Хвала. (Аплаудирање.)

ПРЕДСЕДНИК: Реч има Наташа Мићић. Изволите.

Извињавам се, Наташа, жели министар да одговори кратко.

ДУШАН ВУЈОВИЋ: Хвала лепо.

Само неке чињенице да поменем овде да би било јасно.

Хвала вам на доста опширном излагању и јако је много тема које сте покренули. Желим само кратко, због информација, а самим тим и због оквира дискусије, да напоменем неке ствари.

„Коридори Србије“ су поднели захтев негде почетком марта. Да је процедура продужења уговора била по нашим законима, то јест, да није била потребна ратификација, то би било на време, јер су они, почетком априла Влада је усвојила захтев и проследила га Азербејџану до 4. маја када је истицао рок, то је могло технички да се продужи.

Међутим, Азербејџан је рекао да по њиховој процедури мора да се усваја измењени овај међународни споразум, који се данас налази на дневном реду, а то захтева и другачију правну процедуру и другачију ратификацију. Оно што је много важније, то је захтевало процедуру на коју ми нисмо били способни све до 12. августа док није изгласана нова влада и парламент био у функцији. Према томе, то је убацило елемент кашњења.

Значи, све остало остављам по страни, ваше разговоре о томе шта се дешавало на страни извођача, подизвођача то је посебна тема. Значи, сама процедура, оно што је био моменат који нисмо знали, то је да ће Азербејџан тражити пуну ратификацију и то је онда читаву ствар одложило до 12. августа. Од тада ми смо већ у јулу припремили споразум, послали га њима, они су нам га вратили 22. септембра. Влада га је усвојила последњих дана септембра и проследила га одмах Скупштини и сад се налазимо у тој фази.

Значи, ми нисмо губили време после тога, али је ово кашњење настало из објективних разлога, пошто техничка Влада није могла то да предложи, а парламент није био у функцији. Хвала.

ПРЕДСЕДНИК: Хвала.

Реч има народни посланик Наташа Мићић.

НАТАША МИЋИЋ: Госпођо председнице, господине министре, даме и господо народни посланици, рекла бих најпре да Влада на унутрашњем плану, заправо, има два најважнија задатка. Један се тиче изградње институција, јер је то једини гарант сигурности и остваривања слобода у овој земљи, а друго јесте инфраструктура, изградња инфраструктуре као једне од неуралгичних тачака Србије.

Знамо, сви смо свесни чињенице да је наша путна инфраструктура у веома лошем стању и тако нас виде и оцењују они који су позвани да о томе дају своје мишљење, па је тако Светски економски форум најлошије оценио Србију по квалитету и расположивости транспортне инфраструктуре и ту заузимамо 118. место испод свих земаља у Европи, па чак и бивших земаља Совјетског Савеза.

Друго, рецимо, податак да je густина путева, која данас износи 6,2 километра на 1.000 становника, дупло мања него што је европски просек. Пазите, дупло мања од европског просека, пошто је просек у Европи 12,1 километар!

То све помињем да бих дала на значају, да бих истакла колико је важно продужити дејство овог уговора. И оно што није добро, и ми ћемо то као ЛДП, као одговорна партија, наравно, подржати ово продужење уговора, али имамо озбиљне замерке, Влада се врло неодговорно и врло неозбиљно понашала поводом овог питања.

Прво, добро је што је напокон западна Србија дошла, негде, на ред, јер ако узмемо у обзир и ради безбедности да годишње гине преко 600 људи на нашим путевима, а највећи број је управо на Ибарској магистрали, могли бисмо да узмемо и важност те инфраструктуре у западној Србији, ево то је и из вашег ресора, министре, по питању економског развоја.

Апсурд је да западна Србија учествује у извозу трећину, 2014. године 33% учествујемо у извозу, а заправо се толико споро и тако неодговорно приступа неким основним питањима као што је питање изградње инфраструктуре.

Када кажем „неозбиљно се Влада понашала“, пре свега и у самој реализацији Споразума – нама нико овде није објаснио зашто се касни са реализацијом. Тек 22. септембра поново је закључен Споразум и ту нема оправдања. Могли смо у августу када је изабрана Влада да потврдимо овај споразум. Дакле, поново још једно кашњење које, заправо, и даље пролонгира целу ситуацију. Затим, поштовање рокова, да не кажем да су изборна обећања премијера 2014. године била да ћемо до краја 2016. године имати пут Београд – Златибор, до тога да је, рецимо, пре неколико месеци изјавио да ће се од Београда до Златибора моћи стићи за сати и по времена. То је, стварно, врло и неозбиљна и опасна изјава, јер је апсолутно, уз поштовање саобраћајних прописа, немогуће то извести.

Даље, када узмемо у обзир да је ова деоница Љиг – Прељина износи 40,3 километра, да је прошло четири и по године, да су пробијени рокови да је требало ти радови да се заврше 25. августа, сада је обећано да ће то бити 31. октобар, и ако ту рачуницу 40 километара за четири и по године применимо на обећану деоницу Београд – Пожега, која износи 160 километара, том брзином, тим темпом, ако овако наставимо, та деоница до Пожеге биће, тек, негде, за 16, 17 година завршена. Бојим се негде да ће, чак, рецимо, и реализација „Београда на води“, која је планирана за 30 година, можда бити пре завршена него овај јадрански пут, како колеге називају.

Даље, поставља се заиста питање одговорности министарке Зоране Михајловић и заиста је штета што она данас није ту пред нама посланицима, јер је изјавила, рецимо, што је, нажалост, морам да кажем, потпуно несувисло, да до фебруара месеца није било стручног надзора над овом деоницом Коридора 11, од Љига до Прељине. Знате шта, то је врло неозбиљна изјава, узимајући у обзир да члан 153. Закона о планирању и изградњи каже да – стручни надзор обезбеђује инвеститор, нико други него инвеститор, а то је Влада Републике Србије, односно „Коридори Србије“. Дакле, просто је невероватно.

Друго, исти закон прописује да је републички инспектор за грађевину дужан да обустави поступак уколико није обезбеђен стручни надзор. Након тога појављују се још питања висине тунела, не знам, дебљине асфалта, квалитета радова. Просто је немогуће да није био надзор! И заиста не разумем зашто је министарка то тако неодговорно изјавила, јер не би могла ниједна ситуација да буде оверена без стручног надзора. То је, просто, јасно.

Даље, поставља се питање зашто министарка, заиста, није прозвала главног извођача, јер то је неки нормалан пут, а не да се прозивају подизвођачи. Затим, кажем, то старе машине, нове машине, све је то толико неозбиљно и толико је на површину испливала једна тотална неозбиљност Владе да је то просто невероватно.

Понављам, ми ћемо ипак, узимајући у обзир да се ради о важном питању, да је тај споразум, који је закључен 2012. године на период од четири године и данас га продужавамо на две године, заиста потребан Србији, потребна нам је боља инфраструктура, али бих волела да убудуће Влада, заиста, води рачуна да не претерује са тим неким гламурозним, помпезним обећањима, а да онда будемо доведени у ситуацију да каснимо са реализацијом Споразума, да сада Влада не може да повуче 26 милиона преосталих средстава евра које јој стоје на располагању и да тако делујемо и према Влади Азербејџана неозбиљно, а иначе као земља добијамо један велики минус и за неке будуће радове и за склапање неких будућих уговора. Хвала.

ПРЕДСЕДНИК: Захваљујем.

Реч има народни посланик Бошко Обрадовић.

БОШКО ОБРАДОВИЋ: Поштована председавајућа, поштовани господине министре са свим вашим сарадницима, драге и поштоване колеге народни посланици, о питању ове тачке дневног реда, када се уопште говори о теми ауто-пута од Београда, па да кажемо средином Србије, преко западне Србије ка Црној Гори, постоји само једна неспорна ствар, а то је, да нам је овај ауто-пут преко потребан. Све друго је спорно и о томе ћу говорити.

За све грађане Србије који живе посебно на просторима западне Србије овај ауто-пут је животно питање. Кад кажем животно питање, то често бива у буквалном смислу ове речи, дакле, питање живота и смрти, односно питање преживљавања свих оних који путују Ибарском магистралом, која односи, толико, огроман број живота на годишњем нивоу.

Какав је однос готово свих власти према западној Србији у последњих више од пола века, заиста је вредно да се подсетимо. Још из комунистичких времена западна Србија, као неки бастион антикомунизма, била је у запећку, била је на сваки начин третирана као неки заборављени део Србије. Довољно је да напоменем можда и састав актуелне Владе Републике Србије у којој су сви министри изнад Саве и Дунава и нема ниједног министра испод Саве и Дунава, а камоли из западне Србије. Такав је био однос и према овоме ауто-путу, годинама и деценијама уназад.

Дакле, западна Србија, посебно, рекао бих, Рашка област, једноставно је заборављена од државе Србије. То није само однос ове власти. То је однос, практично, свих власти у претходних много, много деценија. Тамо нема инвестиција, тамо нема новог запошљавања, тамо нема решавања путне инфраструктуре, тамо нема министара или, да тако кажем, важних државних функционера у Београду. Једноставно, западна Србија, посебно, опет понављам, Рашка област, посебно статус српског народа, интереса државе Србије у Рашкој области је увек био доведен у питање.

Конкретно, добро је овде речено од стране једног колеге народног посланика да ЕУ, да Светска банка, да ниједни ти фамозни наши западни партнери нису имали интерес за ову деоницу ауто-пута, врло интересантно! Наравно да немају интерес за оне деонице ауто-пута које су од интереса српског народа и државе.

То значи, овај ауто-пут је жила куцавица српских интеграција, повезивања између Србије, Републике Српске и Црне Горе. Управо Рашка област је тромеђа, кључно саобраћајно чвориште између Србије, Републике Српске и Црне Горе. Па, зашто би Светска банка и ЕУ имале интерес да повезују српски народ на Балкану? То је наш државни интерес, који, као што видите, касни деценијама и деценијама. И, на крају, када се на једвите јаде дошло уопште до решавања питања овог ауто-пута, онда је направљен један зајам између Владе Републике Србије и Владе Републике Азербејџана, који је по мишљењу Српског покрета „Двери“ проблематичан по много основа.

Шта овде није спорно? Овде није споран интерес Републике Азербејџан као зајмодавца. Њима свака част! Они су, људи, направили такав споразум којим могу да се поносе.

Они, пре свега, нама дају кредит у висини од 300 милиона евра на 15 година, са каматом од 4%. То значи, то је први основ по коме они добро зарађују. Свака част! Али то није једини основ по коме они зарађују, јер било би нормално да се негде задужимо ако немамо сопствена средства да бисмо уопште могли да изградимо ауто-пут који нам је потребан.

Проблем је у томе што 51% извођења радова они присвајају за себе, то јест, азербејџанска компанија AZVIRT спроводи, заправо, извођење радова на овоме ауто-путу, а колико је то 51% од извођења радова, да ли је то половина од овога кредита који добијамо? Они заправо враћају себи, упумпавају, људи, у сопствене ресурсе, у сопствену зараду и тиме зарађују много више од оних 4% камате. То значи, свако ко тврди да је ово мала камата или да је повољан зајам, заправо, фалсификује истину. Није истина! Много је већа камата када се узме у обзир колико ова азербејџанска компанија зарађује и колико они сами себе кредитирају. То је паметна држава! Она, једноставно, кредитира своју домаћу привреду, свој извоз и зарађује на нама, што је, наравно, њихов интерес.

Поставља се питање, наравно, шта је овде наш интерес? Имамо ситуацију да по овом уговору, односно Споразуму Република Азербејџан може да обустави исплату увек када није задовољна начином функционисања извођења радова, финансијских докумената који регулише ове исплате и све остало. Такође, ова азербејџанска компанија може да нам понуди било коју цену радова које изводи. Дакле, може да нас уцењује висином ових радова, цена и свега другога што је њихов интерес, да они опет финансијски прођу што боље у овом споразуму. Опет кажем, њима свака част, питање је наше преговарачке стране да ли је наш домаћи економски интерес овде брањен на прави начин.

Нашим подизвођачима се дају они ризичнији, тежи, јефтинији послови, а њима – они лакши и скупљи послови! И ту су пронашли свој интерес.

Наравно, они узимају екстрапрофит у читавој овој реализацији. Укинуте су царине на увоз робе из Азербејџана. Они наплаћују као што је случај, рецимо, са каменим агрегатом 35 евра по кубном метру, иако он кошта отприлике 21 евро. Не плаћају ПДВ, ни друге порезе ни на какве трансакције у вези са овом активношћу, и када све то саберете то није 4% камате, већ је много, много већи екстрапрофит који Азербејџан извлачи из овог споразума, што је, наравно, њихов логичан економски интерес.

Имају они ту и нека политичка условљавања у овом споразуму типа да морамо бити у чланству Светске банке или, не знам, ММФ-а и не знам којих међународних монетарних институција и, опет ће, као у неким другим случајевима када нису задовољни овај споразум бити укинут, односно мораћемо одмах да приступимо исплати свих преосталих рата и камата. Наравно, условљавају нас да не можемо узимати робу и сарађивати са било којим земљама са којима Азербејџан није у добрим дипломатским односима или их уопште нема. Шта то говори? Да људи знају да направе међународни споразум који је апсолутно у њиховом интересу, који перфектно штити све њихове интересе. И заиста им се мора одати апсолутно признање да људи знају да раде свој посао.

Овде се поставља питање, овде се, наравно, ради о бившем режиму Бориса Тадића, али видимо да и овај режим иде утабаним стазама власти ДС, поготово ни у једном кључном стратешком питању се не разликује од политике ДС, а по потврђивању оваквих споразума видимо и да се у економском смислу апсолутно наслања на правац којим је Демократска странка водила ову државу – да ли је овде заштићен наш економски интерес?

И ту желим да поентирам у следећем размишљању**:** наравно да треба наћи извор финансија за финансирање овако крупних инфраструктурних радова, као што је изградња ауто-пута. Да, сви се слажемо, неопходан нам је тај ауто-пут. Истина, држава га је деценијама уназад стављала у други план, јер је западна Србија и Рашка област морала бити заборављена, али досетили смо се да би можда имало смисла да и западна Србија има нормалан ауто-пут. И досетили смо се да би можда имало смисла да се боље инфраструктурно повежемо са Црном Гором и Републиком Српском, али онда се поставља питање – одакле нам паре, одакле нам финансије за ове радове?

Логично је да ће први извор финансија, који ће пасти на памет, бити међународни зајам, међународно кредитирање, и тако даље. Ево, и садашњем министру финансија постављам то питање – да ли је ово био једини могући начин финансирања изградње овог ауто-пута, да ли је ово била једина адреса на коју смо се могли обратити за овај зајам, да ли може зајам да се узме на неким другим странама света, да ли има неких других зајмодаваца, да ли би они били можда повољнији, да ли би извлачили мањи екстрапрофит него што је то Азербејџан извукао из свега овога?! И друго питање, господине министре, а које је кључно, да ли смо ми могли ово да финансирамо из сопствених прихода?

И ту долазимо до оне највеће табу-теме свих владајућих режима у последњих 15, 16 година, односно после 5. октобра, а то је табу-тема примарне емисије, односно строго контролисаног штампања државног новца, који се никада не даје ни у какво затварање буџетских рупа, у било какву потрошњу или било шта друго што изазива инфлацију, већ искључиво у домаћу производњу, у велике инфраструктурне радове, у домаће банке и у све оно што треба да покреће производњу, запошљавање и пуњење нашег буџета.

Да ли смо, господине министре, ми могли да штампамо наш новац, односно државне обвезнице које би откупљивала Народна банка Републике Србије, које би потом биле исплаћиване из буџета, као што враћате и овај кредит, господине министре, и које би самим тим покренуле тај финансијски крвоток унутар нашег система? Зашто ми то, вероватно, нисмо могли? Зато што смо имали из 2012. године, и касније, условљавање од стране ММФ-а да се забрани Народној банци Србије да откупљује државне обвезнице. Дакле, опет понављам, овде се не ради о финансирању буџетског дефицита или потрошње што би довело до инфлације, већ улагања у изградњу инфраструктуре и развој привреде што би директно водило повећању БДП, пуњењу буџета кроз порез на плате радницима, ПДВ и други приходи из којих би се временом враћала средства која из примарне емисије обезбеђује Народна банка Србије. Ту не би било екстрапрофита ни за једног странца.

Ту би сав екстрапрофит, односно један ланац финансијског функционисања остао у овој држави**:** ми штампамо паре, ми плаћамо наше грађевинске фирме, те грађевинске фирме плаћају наше раднике, за рад тих радника се плаћају порези и доприноси, ти порези и доприноси улазе у буџет, те фирме, такође, улазе у овај буџет кроз своја пореска издвајања и на крају се тај буџет пуни и окреће читав ланац финансијског функционисања, који је економски интерес ове државе.

У овом споразуму ја видим, искључиво, економски интерес Републике Азербејџан.

Не видим економски интерес Републике Србије, и то је проблем који Српски покрет „Двери“ има са свим постпетооктобарским режимима, који су, заправо, увек између страног и домаћег економског интереса у први план стављали интересе странаца**;** Светске банке, ММФ-а, разних међународних монетарних фондова или страних мултинационалних корпорација!

Мислим да је дошло крајње време, господине министре, да озбиљно размислимо о алтернативном економском моделу. Неолиберализам је поражен на нивоу читавог света. Све државе света се враћају сопственим економијама, сопственим валутама, укидању валутних клаузула, домаћем банкарству, инвестирању из домаће штедње и свему ономе што је класична економија, рекао бих, на којој су се развиле све државе света које су се икада у историји развиле.

Заборавите, господине Вујовићу, стране инвестиције, заборавите овакве споразуме који су у интересу странаца, ајмо мало да видимо наш домаћи економски интерес! Имамо још пуно посла, још пуно посла ту нас чека. Имамо још пуно ствари које треба да завршимо на овоме путу саобраћајних српских интеграција, на овоме путу стварања једног значајног саобраћајног чворишта у Рашкој области између Србије, Републике Српске и Црне Горе.

И да се, такође, надовежем на колегу који је помињао ту веома значајну дилему да ли наставак овог крака ауто-пута ка Црној Гори треба да иде преко Пештерске висоравни, што је можда краће, али сигурно није паметније, или преко Златибора и Златара, за шта постоји огроман интерес, како развоја домаћег туризма Златибора, Таре и Златара, тако број возила који је много већи, који ће саобраћати тим путем, десет општина Златиборског округа којe ће бити повезанe, Аеродром „Поникве“ који ће бити укључен у цивилни саобраћај на тој траси ауто-пута, јефтинијих трошкова одржавања путне инфраструктуре у зимском периоду, него сигурно на Пештерској висоравни, због великих снежних наноса који су карактеристични за Пештерску висораван, који могу бити проблем функционисања ауто-пута, док, Пештерску висораван треба испоштовати на други начин**:** формирањем националног парка, улагањем у домаћу пољопривреду и, наравно, краком ауто-пута који би био окренут ка Пештерској висоравни.

Дакле, много је озбиљних тема које су преостале у вези са овом тачком дневног реда и мислим да апсолутно наша посланичка група не може подржати ово потврђивање Споразума о изменама и допунама Споразума о зајму са Владом Републике Азербејџан, јер у свему овоме не видимо наш домаћи економски интерес.

Када, господине министре, будете обезбедили да екстрапрофит остаје у овој држави, када запослите домаћу грађевинску оперативу, када ставите у функцију домаће банке, када ставите у функцију Народну банку Србије, која неће више служити интересима ММФ и Светске банке, него ће служити нашем домаћем економском интересу, тада ћете добити подршку Двери за неке сличне иницијативе.

Нама су ауто-путеви потребни, али ауто-путеви треба да се граде у нашем домаћем економском интересу. Хвала.

ПРЕДСЕДНИК: Хвала.

Реч има народни посланик Војислав Шешељ.

ВОЈИСЛАВ ШЕШЕЉ: Даме и господо народни посланици, основни проблем с којим се ми суочавамо у сфери саобраћаја и грађевинских инвестиционих радова просторног планирања је министар тог министарства – Зорана Михајловић. Зорана Михајловић непрекидно спутава склапање свих могућих послова са Русима, Кинезима, Азербејџанцима и другим фирмама које нису америчке или европске!

Проблем са изградњом Коридора 11 је измишљен. Потпуно измишљен, да би се, једноставно, азербејџанске фирме избациле са српског тржишта. Какав је овде уговор, то је још министар Мркоњић склапао 2012. године, какав је споразум постигнут? Да, 49% обавеза извршавају наше фирме, као подизвођачи, а шта се дешава у пракси? Шездесет посто, чак, чујем јутрос информацију, до 80% да су ангажоване домаће фирме. То са западним банкама не можемо да постигнемо.

Светска банка и ове две европске банке, Европска банка за обнову и развој и Европска инвестициона банка, узимају 2% камате, али оне апсолутно одлучују ко ће бити извођачи радова. И онда нам се деси да послове добију на брзину склепане фирме људи који имају одређени утицај у овим банкама, да би оствариле огроман профит, а видимо да се тим фирмама, попут „Алпине“, дешава и да пропадну у нашој земљи, и да нас оставе у додатним дуговима. Због тога је много опасније узимати кредите од Светске банке и ове две европске банке.

Уговор који је потписан са Азербејџаном много је сличан уговору који је направљен својевремено са Кинезима поводом моста Михајла Пупина, али како га народ популарно назива „Кинески мост“. Ми смо видели какво нам је искуство са мостом генерала Драже Михајловића, никако да му то име озваниче, иако се народ изјаснио огромном већином да жели то име. До које суме су дошли трошкови за изградњу тог моста? Јер су ангажоване западне фирме? Јер је реч о кредитима од западних банака? С Кинезима тих проблема није било, иако су Кинези желели и много својих радника да запосле и много своје опреме да уграде и тако даље.

Овде имамо случај са азербејџанском фирмом да скоро сав грађевински материјал користи из Србије. И то је огромна корист. Али, Зорана Михајловић је, жена, са задатком. Она има мисију – „што Србији горе, то њеним шефовима боље!“ И зато је форсирају за министра у свим напредњачким владама до сада и планирају за председника Републике. Добро, то није проблем, то ћемо или Маја или ја да је збришемо већ у првом кругу…

(Посланик се смеје, а чују се и гласни коментари у сали.)

ПРЕДСЕДНИК: Посланиче, ово је духовито...

ВОЈИСЛАВ ШЕШЕЉ: Добро...

ПРЕДСЕДНИК: ... али, молим вас, да се вратимо на тему.

ВОЈИСЛАВ ШЕШЕЉ: Није ово нимало духовито. Ово је проблем са којим се суочавамо. Недавно је измислила да је ниво коловоза у тунелима, који су недавно завршени, за 30 центиметара виши од дозвољеног и да зато велики камиони, шлепери не могу да пролазе.

Зашто је то измишљено? Измишљено је да се оклевета азербејџанска фирма као неспособна да руководи тим радовима. И посебно због тога да се уништи домаћа фирма „Планум“, једна од ретких преосталих домаћих грађевинских фирми коју досманлије нису стигле да униште!

Та фирма довлачи са руског градилишта огромну машину да би стругала пут или да би стругала таваницу тунела, како се то стручно зове не знам, без икакве потребе. Колики су трошкови превоза те машине и колико сад њихова градилишта у Русији испаштају.

Наше фирме које су радо виђене, на пример, на руском тржишту и непрекидно тамо ангажоване, и које су раније радили по Африци, по арапским земљама, сад су пропале, многе су пропале, а друге једва састављају крај са крајем, јер је почело форсирање дивљих фирми са Запада.

Ко је почео? Зоран Ђинђић, са својим мафијашким пајтосом …

(Радомир Милојичић: Молим вас, председнице, на шта ово личи?)

Ово личи на политички говор.

ПРЕДСЕДНИК: Нисте протестовали кад је министарку Зорану Михајловић прозивао.

ВОЈИСЛАВ ШЕШЕЉ: Па да, ово је још озбиљнији проблем.

ПРЕДСЕДНИК: Немојте, видите да нисам реаговала на министарку која је члан моје партије. Немојте, молим вас.

ВОЈИСЛАВ ШЕШЕЉ: Зоран Ђинђић је са Чуметом регистровао фирму на железничкој станици у Бечу, да би та фирма добила посао целу Србију да асфалтира! Нису ово тоне, хектолитри твога пива, Кена, није то пиво. То је асфалт којим је цела Србија асфалтирана!

Зато је дошло до сукоба између сурчинског и земунског клана. То је раније био један клан. Око поделе новца од асфалтирања. Због тога је Ђинђић платио главом, а ви сте заташкавали 12 година истрагу.

(Бошко Обрадовић: Ко сада асфалтира?)

Сад ко асфалтира – асфалтирају разни, али се питам ко данас….

(У сали посланици гласно коментаришу.)

ВОЈИСЛАВ ШЕШЕЉ: Молим...

ПРЕДСЕДНИК: Немојте да добацујете посланику када излаже.

ВОЈИСЛАВ ШЕШЕЉ: Па није ваљда „Планум“ Вучићев, 'оћете ли то да кажете?!

ПРЕДСЕДНИК: Ко жели може да добије реплику...

Није председник парламента ту да реплицира.

Посланиче, молим вас, само ви износите ваш, овај ...

ВОЈИСЛАВ ШЕШЕЉ: Шта да радим?

ПРЕДСЕДНИК: ... ви изнесете ваш говор, а пустите посланике да добацују.

ВОЈИСЛАВ ШЕШЕЉ: Морам мало са њима да полемишем.

ПРЕДСЕДНИК: Знам, да.

ВОЈИСЛАВ ШЕШЕЉ: Не могу сваки дан са напредњацима, иако ми је са напредњацима драже. Они су још на коњу, а ови су одавно сјахали.

Е нисам ја рекао – испод коња. То је овај што је омогућио Томи Николићу да дипломира. Он каже.

Дакле, ово је чиста подвала за 30 центиметара због које Зорана Михајловић мора у затвор, а не само да буде смењена! Толико нам је то штету нанело. Министар Вујовић зна да је то тешка подвала. И да је установљено да је подвала, и лично сам се уверио.

Пазите, она сад руководи Министарством из кога је све стручњаке разјурила. Нема ниједног стручњака. Нема инжењера у Министарству, само чиновници, послушници, који су апсолутно неспособни за рад. Све је инспекције спојила у једну која није у стању да се снађе на различитим пословима. Хаос је прави направила. Намерно!

Зашто? Зато што су потенцијални амерички извођачи тако наложили. Са истим проблемом суочава се Мило Ђукановић. И он се преварио па је уговор склопио са фирмама које нису америчке и западноевропске, па сад то мења, па се прилагођава, па је у паници, и тако даље. Није мени жао Ђукановића што га његови амерички заштитници сада у свему овоме додатно понижавају.

Шта је држава овде дужна кад је већ дошло до овакве ситуације? Прво, да налог да главном извођачу да све оно што је руинирано врати у пређашње стање, а има много тога. Затим, имамо Закон о инвестиционој градњи, који све ове ситуације предвиђа и стриктно регулише. Зашто се не примени?

Друго, шта нам ради још то министарство? Упропасти нам пољопривреду ове године! Новине пишу – смањен извоз воћа у Русију. Знате ли зашто? Неки шпекулишу, кажу – неће Русија више да увози. Други кажу, сад су и Руси направили плантаже па им не треба. Трећи кажу, увозе из неке друге земље. Није, него је министарка закочила издавање дозвола за наше ауто-превознике. Распитајте се мало код домаћих ауто-превозника како је сада тешко добити дозволу. Добијање дозволе за међународни промет роба данас је много теже него што је било и под досманлијама, захваљујући Зорани Михајловић.

И Тодоровић има проблема са дозволама. Код вас је добијао захваљујући, пре свега, министру Мркоњићу који је ту био најобјективнији, али, наравно, био је у структури ваше власти. Али сте ви Зорану створили и предали је на употребу напредњацима. (Чује се смех посланика.) Она је из Г17 плус, Региони Србије, како се то зове. Сви сте ви измешани као цело.

Пустите ме да искористим ово своје време!

Шта нам се још дешавало око овог коридора? Невероватне ствари. Овде су нас ометали разни вештачки скандали. Сеча „храста“! Колико је трајао скандал? Је л' се могао „храст“ заобићи? Јесте, с малом интервенцијом у Пројекту. Зашто није? Пазите, можда нам је све и кренуло наопако зато што је „храст“ срушен. Не шалим се! Није наш народ луд, има огромно искуство, вишевековно, хиљадама година грађено – „Заветни храст“ није требало обарати! Неко га је намерно оборио. Ко? Ја не видим никог осим Зоране Михајловић!

Па нам се десило, онда, да су бујице оштетиле мостове у изградњи и слично. Ко је био крив за то? Или Зорана Михаловић или Велимир Илић?!

Председник: Посланиче, молим вас, само да се вратимо на Споразум. Ово је врло битно.

ВОЈИСЛАВ ШЕШЕЉ: Ево, враћамо се на Споразум одмах.

Овај споразум закључен 2. фебруара 2012. године, имао је у себи предвиђену могућност измена и допуна, а то је предвиђено и нашим Законом о закључивању и извршавању међународних уговора. Али је тај закон предвидео и да Влада Републике Србије обавештава Народну скупштину о извршењу међународних уговора.

Колико ја знам, ниједан извештај те врсте није поднесен, а који се односи на Споразум са Владом Азербејџана. Је л' то истина? Нажалост, српски радикали у прошлом мандату нису били у Народној скупштини. Ево, ви који сте били је л' се сећате? Никад то није било.

Србија се задужила, а средства зајма су пребачена на азербејџанску фирму, дакле, азербејџанска банка, средства на азербејџанску фирму, 4% камате годишње. То није мали износ камате, али није ни претерано велики, ако се имају у виду друге погодности тог кредита.

Шта је за нас најбоље? За нас је најбоље да наша влада издаје концесије код радова ове врсте. Али, те концесије су избегавали и социјалисти и досманлије и напредњаци.

Морам посебно сад да продубљено обрадим то питање зашто се бежи од концесија, иако су оне најпогодније. Јер, код концесија је најтежа злоупотреба. Ви сте некоме доделили концесију, имате обавезе према њему, а он се сналази како зна. Али нема ових са стране који улећу, који траже проценат, који траже привилегију код испоруке материјала, који траже ово или траже оно.

Тај кредит је стављен на располагање до 4. маја 2016. године. Рок је истекао. Овде нам саопштавају да је искоришћено 80% кредита. И тај податак је сумњив. Кажу да је ова ратификација потребна да би се повукло оних 20% и исплатили подизвођачи.

Убацићете ви и причу о привременим и коначним обрачунским ситуацијама, као да је комплетан посао завршен. А то није ни тачно и нема никаквог утицаја на овај споразум, јер је ово финансијски споразум, а не уговор о изградњи. По финансијском споразуму Република Србија има обавезе према азербејџанској банци, а по Уговору о изградњи међусобне обавезе имају Република Србија и азербејџанска фирма с којом је склопљен тај споразум.

Али, можда ћете се изненадити, ми знамо и ово**:** на дан 31. октобра 2015. године, према званичним подацима, од 300 милиона евра искоришћено је 202.244.417. Значи, у пет месеци 2016. године, остало је још око 98 милиона.

Прва отплата овог зајма почела је 23. новембра 2015. године.

Последња рата овог зајма мора да се плати 23. новембра 2017. године.

До 23. новембра 2016. године Србија по основу отплате главнице овог зајма мора да плати 16.179.553 евра. Све ово ви сте написали у буџету за 2016. годину, тамо сам ја то нашао, а сад сте заборавили шта вам стоји у буџету. То су подаци о стању јавног дуга, на крају крајева.

Петља код Љига није завршена, а ових дана се спремате да свечано отворите деоницу од Дићи до Прељине. Село Дићи је на пола пута од Љига до превоја Рудника. Дакле, како ви то можете да радите овде није јасно. Завршите петљу код Љига! Каква је сврха отварања ове деонице, ако та петља не буде урађена пре тога? Има ли сврхе? Или оно што је министарка Зорана Михајловић говорила некима, да су градили ауто-пут од њиве до њиве…

Председник: Време, 20 минута сте потрошили.

ВОЈИСЛАВ ШЕШЕЉ:…а ово ви у ствари радите овде. Никада није тако рађен ниједан ауто-пут, колико мене сећање служи. (Аплауз.)

ПРЕДСЕДНИК: Хвала, посланиче, то је то.

Следећи говорник је Ђорђе Комленски.

ЂОРЂЕ КОМЛЕНСКИ: Даме и господо, другарице и другови, уважени министре са сарадницима, Посланичка група ПС-НСС-УСС ће подржати Предлог овог закона из сасвим јасних и разумљивих разлога, схватајући, као одговорна политичка групација, важност овог закона за даљу реализацију пројекта завршетка ауто-пута.

Не бих улазио у детаље који су малопре помињани, али једноставно не могу да се не осврнем на неке непринципијелне коментаре, поготово оних који су учествовали у гашењу домаћих банака, које ни данас нису чак ни стечајевима до краја успеле да буду угашене, за тиме да немамо домаћи банкарски систем и да морамо да се ослонимо на стране банке и стране инвеститоре.

Не могу да разумем коментар о датим дампинг ценама, а да испод тих цена наши грађевинци дају још ниже цене и појављују се као подизвођачи под дампинг ценама. То је, једноставно, за мене нелогично и указује ми на две ствари**:** или неко намерно уништава предузећа којима руководи, или су цене које наши извођачи очекују нереално високе, неконкурентне на тржишту, уз сву моју жељу да у Србији раде и од свих инвестиција искључиво само приходују домаћи извођачи и радници који раде у нашим фирмама.

Можда бисмо и раније завршили многе путеве да се нисмо расправљали о трасама. Ја данас немам тај, условно речено, терет, јер правац Обреновца је у сваком случају на коридору овог пута и могу само да будем нестрпљив када ће и деоница од Београда до Обреновца кренути да се ради, али изразити локалшовинизам, морам га тако назвати, у претходном периоду је очигледно много тога реметио. Знате, нисам сигуран, да траса не иде неким другим путем, да се неке посланичке групе данас не би изјасниле да гласају другачије у односу на овај текст закона.

Мислим да је то неодговорно и да ми, заиста, као чланови овог парламента треба да се издигнемо изнад неких локалних погледа и да гледамо Србију као целину. За Србију је јако важно да развије инфраструктуру, да развије путеве, јер, верујте ми, ни инвеститор „Меита“ не би дошао у Обреновац, не би се створила добра позиција за отварање нових радних места да не постоји велика извесност да ће управо инфраструктура и ауто-пут, који мора проћи кроз Обреновац, да није био један од вероватно одлучујућих фактора да се ту дође.

Слажем се да је туризам нешто што краси неке крајеве који су поменути, али морамо водити рачуна и о равномерности. Треба створити услове са инфраструктуром да се туризам и пољопривреда развију у оним крајевима који сада тренутно нису тако доступни као неки који су успели да развију туризам, јер је важно да Београд више не постане једино место у којем се ради и живи, већ да створимо услове да људи тамо где су рођени, тамо где су навикли, тамо где желе да остану, да могу од свог рада да живе пристојно, као да се налазе у самом центру Београда.

Очекујем да ћемо добити потпуну информацију о томе, али уз узимање потпуно објективних елемената, као што су огромне елементарне непогоде или виша сила, како се то користи у неким другим приликама, шта је то стварни разлог зашто се ипак каснило са свим овим радовима. Узети те објективне факторе у обзир на један прилично реалан начин, не зато да бисмо тражили и нашли искључиво кривца, већ да бисмо видели где су пропусти, ако их има, и за неке будуће фазе завршетка овог пута и будућу градњу инфраструктуре предупредили могућа кашњења и трпели последице које можда и нису нужне.

У сваком случају, поздрављам овакав начин финансирања, јер мислим да је он вишеструко користан за инвестиције у Србији. Сигуран сам да је Влада Републике Србије сваку такву прилику искористила и треба искористити, а од тога колико коректно будемо пропратили те инвестиције, колико будемо одговорни према њима, вероватно ће нам се то вишеструко вратити и кроз снижење камата и кроз нове инвестиције управо оних који долазе зато што имају коректне и пристојне намере да на пристојан начин зараде у Србији, а не на оно, што кажем, изнуђено, позицију, да нам камате буду енормно високе само зато што смо били у једној фази доведени у ситуацију да морамо по сваку цену да се задужујемо.

Ви то боље знате од мене, ја нисам експерт из те области и не бих хтео да улазим у тај део, али су и у том делу јасни напори Републичке владе, јер се успело након ових избора да се створи још једна позиција да Србија потврди политичку стабилност, а сигуран сам да ће се то одразити и на могућност даљих репрограма кредита који нас чекају са нижим каматама, што ће очигледно дати добре ефекте у санацији онога што је ова влада дочекала када се прихватила овог озбиљног и одговорног посла. Хвала.

ПРЕДСЕДНИК: Захваљујем.

Реч има Балша Божовић.

БАЛША БОЖОВИЋ: Захваљујем, председнице Скупштине.

Дакле, прва ствар када је у питању овај зајам, поштовани посланици и уважени грађани, поштовани министре, јесте чињеница да се касни са радовима. Иако смо имали Уговор који је важио до маја месеца 2016. године, ми га данас продужавамо на две године, а при томе смо искористили 80, односно повукли 80% кредита из Уговора.

Дакле, од 300 милиона евра – 240 милиона евра, остало је још 60 милиона евра које Влада Републике Србије треба да повуче и да се овај посао заврши, наравно, са огромним кашњењем.

Пенали који ће за Србију представљати, као и увек, проблем јесу негде око 125 милиона динара, затезне камате које ће плаћати, наравно, грађани Србије, као и увек што плаћају неодговорност политичара и Владе Републике Србије која нема адекватна решења, знање и способност да један посао који је закључен 2012. године заврши у року.

Ви кажете да је техничка Влада крива, то сте рекли у свом излагању. Ја се слажем са вама да је техничка Влада крива. Техничка Влада је крива, из простог разлога, што су се многе ствари радиле мимо парламента и мимо закона и контроле и сматрам да је то нешто што Србију апсолутно, на основу вашег понашања, и не треба да изненађује. Неколико месеци сте радили ван било каквог оквира контроле и присуства народних представника и у том смислу се потпуно слажем са вама да је техничка Влада одговорна за кашњење које је пред нама.

Ако узмемо у обзир све шта се дешавало и догађало, а у питању јесте изградња Коридора 11, кога потреса ових дана једна велика афера изградње тунела, читали смо у медијима да ти тунели нису у најбољем стању, да смо потрошили огроман новац за изградњу тих тунела и да ће бити ангажоване, да ће „Планум“, који је подизвођач, бити у обавези да надокнади ту штету, да ће исправити све оно што није ваљало, али се не говори чија је то одговорност. Уколико се не варам, ево, ту је Милутин Мркоњић, па можда може и он да потврди ове тврдње, Коридори су ти који су вршили надзор над градовима, када је у питању посао изградње тунела.

Зорана Михајловић је донела измене и допуне Закона о планирању и изградњи и по том закону је Коридор био у обавези да распише тендер, уколико се не варам, за надзор. То није урађено. Афера настаје из простог разлога што се није поштовао закон за који је одговорна Зорана Михајловић. Министарство када утврди да се не поштује закон, министре Вујовићу, то бисте ви одлично морали да знате, Министарство мора да заустави све радове. Зашто? Зато што може да дође до грешака у извођењу, а новац који ми повлачимо из кредита управо користи извођач, а Министарство то плаћа. То је новац за који се задужује Србија, гарантују грађани Србије, наравно, за сваки динар који смо позајмили, и то је један неодговоран начин како се опходимо према зајму, како се опходимо према новцу који нам је неко позајмио – када Министарство не заустави радове, што је по закону његова обавеза, уколико Коридори не распишу тендер за надзор.

Пошто Коридори нису расписали тендер за надзор, они су сами вршили надзор и установили да се нешто битно променило када су радови на тунелима у питању. Ради се о „Шаранима“ и „Брђанима“, два тунела која коштају више десетина милиона евра. Имали смо неколико текстова у медијима који су говорили о томе да је 30 центиметара разлика у односу на пројекат, да велики шлепери не могу да прођу кроз њега, односно да могу, али само по средини траке, да не могу да буду у употреби и тако даље и тако даље.

С једне стране, не бисмо имали овај проблем и не бисмо имали ове сумње, а ми до краја не знамо о чему се ради, да се поштовао Закон о планирању и изградњи, што министарка Зорана Михајловић апсолутно није радила, и не бисмо данас дошли у ову ситуацију да обмањујемо јавност, да ли је потребно да сада неко други добије посао, без тендера, и да се „Планум“, као фирма која 20 година ради у Русији и није имала никада ниједну замерку од стране оних који су је ангажовали, да ли ће данас „Планум“ да заврши ове тунеле, који су можда потпуно у реду, али да то буде повод и да овај медијски спин буде повод да се „Планум“ избаци из посла, да би се у посао без тендера убацила фирма која је у блиским везама са владајућом странком и која данас асфалтира све у Србији!!

Председник: И вероватно је из Азербејџана.

БАЛША БОЖОВИЋ: Она из Азербејџана. Зато што је AZVIRT фирма која је главни извођач радова, али подизвођач је „Планум“. Да ли ће подизвођач да буде сада друга фирма, а не „Планум“, због медијских спинова око тунела који су можда и сасвим у реду?! Ми то не можемо да знамо, јер није био расписан тендер за надзор тих радова. Дакле, ово је сумња са наше стране, а све време се играмо са временом, све време се играмо са затезним каматама које морамо да платимо, све време се играмо са роковима, које константно пробијамо, и све време се играмо са новцем који на крају морају да врате грађани Србије!

Малопре смо чули ко је асфалтирао, ко је оптуживао за неки претходни период, али никако да изговорите име оног ко данас асфалтира у Србији.

(Посланици гласно коментаришу са места.)

Да ли ће фирма „Планум“, која гарантује да су тунели у реду, остати у овом послу или ће их, као подизвођача, избацити из овог посла и целокупан посао дати фирми која је блиска врху СНС?! То је питање које постављамо као одговорни људи, зато што немамо чињенице, јер није расписан тендер за надзор од стране Министарства за грађевину, што је по Закону о планирању и изградњи обавеза министарке Зоране Михајловић. И уколико није расписан тендер, морала је да заустави радове, да се не би догодило да данас медији или таблоиди спекулишу о томе да ли је „Планум“ завршио посао како треба или не. У првом случају је прекршен Закон, одговорност је на министарки Михајловић! У другом случају намештате посао за неког вашег тајкунског партнера!

(У сали се чују гласни коментари посланика.)

Друга ствар, грађани Србије су веома забринути када су у питању кредити.

(И даље се чију гласни коментари посланика.)

И ви, као човек који је веома близак политици ММФ-а у Србији, као неко ко је линк са ММФ-ом у Србији, као човек који је врло држао до тога да се све што ММФ тражи од нас испуни, што није спорно, само мислим да то радите на погрешан начин, господине Вујовићу, нисте били ту када смо говорили о одузимању 4,8 милијарде од грађана Србије са локала, избегли сте ту седницу. Министарка Брнабић је била као министарка која је са најбољом намером желела да дискутује о томе, али није, баш, имала све информације како и на који начин и због чега се то ради, такозвана, консолидација буџета, која је тражена од стране ММФ-а. Али, грађани су врло потресени када је у питању константан дуг који расте из секунда у секунд.

(Све време посланици наглас коментаришу у сали.)

Јавни дуг Србије 2012. године био је 14,7 милијарди евра. Ви сте рекли – ми смо задужили Србију за 10 милијарди евра. Да бисте узели тих 10 и заменили са других 10 милијарди које су повољније, математика говори следећу ствар**:** да дуг остаје опет 14,7, ако сте замењивали кредите. Али, тада нисте говорили истину, господине Вујовићу, него сте узимали десетине милијарди евра и на дуг од 14,7 накалемили сте грађанима Србије на леђа још један трошак од 10 милијарди евра. Преко 70% оптеретили сте GDP (БДП) Србије јавним дугом, који се у свакој секунди увећава за 68 евра.

(Све време док посланик говори чују се гласни коментари.)

Ако погледате да се јавни дуг Србије увећава за 225 хиљада евра на сат, онда можете слободно да узмете и ову апликацију и од дуга који је био 14,7 милијарди данас имамо дуг од 26 милијарди 741 милион 410 хиљада евра и да се сваког секунда повећава за 68 евра, 225 хиљада евра на сат, господине Вујовићу! Повлачите зајмове, неодговорно трошите та средства, а овде можете слободно да се уверите у шта сте претворили Србију и са којом опасношћу се суочавају грађани Србије.

Еври који откуцавају сваког секунда све су ближи банкроту, који избегавате тако што грађанима са локала узимате средства. То је ваша консолидација буџета. Сваког секунда 68 евра, 225 хиљада евра на сат, то вам је резултат неодговорне Владе Републике Србије и онога што представљате у ове четири године!

Мислим да је пет милиона 878 хиљада евра на недељном нивоу нешто што је веома велики проблем, на дневном, пардон, нивоу, нешто што је велики проблем за оне којима су смањене пензије. Како ћете да објасните онима којима су смањене плате у јавном сектору, а шта сте урадили за тај новац? Где је скоро 12 милијарди евра, када сте за четири године изградили 40 километара пута, у случају Коридора 11.

Где је тај новац?! Говорили сте да сте враћали скупе кредите, па, ево, видимо да нисте. На те скупе кредите, можемо тако да их назовемо, ви сте додали још 12 милијарди, не тако јефтиних. Задужили сте се за четири године колико се задужио Јосип Броз Тито, Слободан Милошевић, Коштуница и Борис Тадић заједно, за 70 година!!

(Опет се, све време док говори посланик, чују гласни коментари у сали.)

А када је у питању овај аранжман који продужавате на две године, он говори о томе само на који начин ви доживљавате своју обавезу да новац који позајмљују људи из Владе Републике Србије, односно грађани Србије од друге земље трошите на један врло нетранспарентан начин и стварате афере у пословима због којих тај новац позајмљујете.

Дакле, вашом неодговорношћу и нетранспарентношћу и непоштовањем закона довели сте до тога да данас „Планум“ може да буде избачен из посла и да буде убачена без тендера друга фирма подизвођач, блиска врху СНС, која ће завршавати комплетан посао на Коридору 11.

Е ако позајмљујемо новац за те фирме, онда грађани морају да знају ко зарађује од ових кредита. Мислим, да је вама потпуно јасно о чему говорим, ових 60 милиона евра, надам се да ћете потрошити у складу са овим пројектом на начин на који то прописује и Закон, а ја се заиста, без обзира што колеге добацују, надам да се овде не ради о намерном заобилажењу министарке Михајловић Скупштине Републике Србије, која би могла да одговори на многа питања када је у питању афера и када је у питању трошење новца грађана Републике Србије. Захваљујем.

(У сали се наглас коментарисало све време док је посланик говорио.)

ПРЕДСЕДНИК: Реч има министар.

ДУШАН ВУЈОВИЋ: Хвала лепо.

Не знам зашто ме сваки пут терате да морам да вам одговарам на неистине које пласирате, али мораћу редом.

Значи, прво, нисам уопште рекао да се испоставило, прво су „Коридори Србије“ упутили захтев за продужење кредита нешто мало преко 60 дана од истека рока, што је под условом или под претпоставком да није потребна ратификација довољно за продужење рока. Испоставило се када је Влада упутила месец дана касније, техничка Влада, захтев Азербејџану да су они рекли да они траже ратификацију и онда је процедура промењена, и у том моменту техничка Влада више није могла да поднесе захтев пошто техничка Влада, као што јако добро знате, нема право да подноси захтеве који траже одобравање закона, односно ратификацију. Парламент је био распуштен и Влада то више није могла. Према томе, ми смо онда у периоду пре 4. маја ушли у процедуру прављења новог споразума који се данас налази пред вама и тражи ратификацију.

Тај споразум је техничка Влада, са своје стране припремила, и послала Азербејџану у јулу месецу. Влада је формирана, као што знате, 12. августа, а ми смо Споразум потписан од стране Азербејџана добили 22. септембра. У најкраћем могућем року смо тај потписали и вратили натраг примерак Азербејџану и ми и они паралелно идемо на процес ратификације сада потписаног Споразума који има само један измењен члан, а то је период коришћења средстава кредита, јер се рок продужава за 24 месеца. Не би требало да се споримо око ових чињеница, то је све јасно. Нико није крив, оног момента када се тражило да се мења закон тог момента техничка Влада више није имала мандат да то мења – радимо првом приликом после тога.

Друго, што се тиче техничких ствари око кредита, стварно ми је жао што министарка Михајловић није овде, стварно би било прекорачење мојих надлежности и Министарства, и мојих личних, да улазимо у то ко је шта требало да уради. Мислим, да би било добро да за те ствари које нису предмет данашње расправе поставите посланичко питање и добијете конкретан одговор, и „Коридори Србије“ и Министарство ће вам, мислим, аргументовано одговорити.

Враћање на успутна питања, ваше коментаре**:** значи, жао ми је што нисам био овде када се разматрао Закон о финансирању локалне самоуправе. Нико, никоме ништа не одузима, ради се, једноставно, о промени параметара да би се неутралисало оно што је пре пет година урађено променом тог закона, тада је осам милијарди прерасподељено са нивоа Републике на ниво локалне самоуправе, а сада смо се борили да минимално буде враћено натраг, не зато што нам то неко тражи у фискалној консолидацији, него зато што желимо да имамо уверења свих, наших пре свега, а онда и Међународне заједнице да ћемо имати структурне инструменте локалних и Републичког буџета који су одрживи на дужи рок.

Идеја је да локал не узима паре само на основу такозваних уступљених пореза, него да сам уложи већи порески напор у разрезу и наплати сопствених пореза, пре свега пореза на некретнине и то, пре свега, на пословне некретнине, и да се притом изврши такозвана нивелација, хоризонтална нивелација по појединим пореским инструментима. Закон који је био предложен са таквим садржајем прошао је јавну расправу, али, нажалост, политички није био усаглашен и због тога није ни дошао до Скупштине. Вратићемо се том питању, чини ми се у року од наредних пет, шест месеци, пошто морамо да поставимо питање како ко користи које инструменте, пре свега са становишта утицаја на пословно окружење.

Пошто коришћење инструмената као што је, на пример, фирмарина није само питање прихода локалне самоуправе, него је питање стварања равномерног пословног окружења на које инвеститори реагују и самим тим утичу на развој локалне самоуправе, отварање нових радних места и све остало.

Коначно, са становишта дуга, све би било ово добро са том вашом рачуницом да није потпуно обрнуто**:** 31. децембра прошле године или 1. јануара, свеједно, ниво дуга је био 24,81 милијарду, са јучерашњим даном дуг је био 24,15 милијарди то је 600 и нешто милиона мање. Срећна околност нам је да курсне разлике не делују против нас, али се дуг смањује. Ово све не би имало све никаквог смисла, да елементи који то чине не говоре томе у прилог. Ми смо током првих девет месеци ове године имали планирани дефицит који је био саставни део плана, који имамо са Фондом, и саставни део буџета који сте сами овде одобрили – на нивоу Републике 120 милијарди за целу годину, на ниво опште државе 160 милијарди.

Ми смо уместо тога имали суфицит, значи, 130 милијарди бољи резултат од онога који је планиран. То не значи да је све то уштеда, то само значи да смо 130 милијарди, то јест, 1,1 милијарду евра боље прошли и самим тим имали мању потребу за бруто задуживањем, бруто задуживањем. Нето задуживање је**:** бруто – минус отплате.

Према томе, овде је ситуација само у томе тамо где рефинансирамо, а рефинансирамо доста ствари, не мења се ниво дуга, али се мењају камате. Камате су, које сте видели у буџету, 140 милијарди динара, требало би следеће године да буду мање.

И коначно, једна порука да се сви налазимо на истој таласној дужини. Циљ нам је да камате буду мање од прираста друштвеног производа. Значи, када стопом раста помножите друштвени производ, који се за следећу годину планира на нивоу од 4.319 милијарди, када то помножите и када видите колико је то пораст друштвеног производа у односу на претходну годину, ако је та цифра већа од 139 милијарди, колико планирамо камате, онда имате, такозвани, примарни суфицит, онда ми штедимо.

И према томе, када са каматама имамо дефицит, ако нам је дефицит мањи од камата, а планирамо да буде мањи, планирамо да буде на нивоу од 2%, што је 80 милијарди, онда имамо примарни суфицит и побољшану ситуацију.

То су вам репери. То што неко израчуна 26 милијарди, или колико, па је урачунат ту и локал и дугове фирми, то нису упоредиви подаци. Важни подаци су ако смо ми заједно са фондом смањили циљни дефицит са 160 милијарди на 80 милијарди на пола, укључујући преузимање, могуће преузимање дугова крајем године, о чему ћемо разговарати овде у Скупштини када за то дође време, онда се налазимо на јако доброј путањи. Ако смо смањили ниво дуга за преко 600 милиона од почетка јануара до сада, и ако смо уместо дефицита од 120 милијарди имали суфицит од десетак милијарди, онда рачунајте колико смо испред пролазних времена које смо сами себи поставили у јануару месецу. (Аплауз.)

ПРЕДСЕДНИК: Хвала.

(Балша Божовић: Реплика.)

Ништа пејоративно, заиста. Министар вам је одговорио и чак се оградио од оних ствари које нису у опису његовог посла и надлежности. Рекао је да поставите питања надлежном министру када дође.

Све је рекао министар о сазнањима које он лично има.

Марко Ђуришић има реч. Изволите.

МАРКО ЂУРИШИЋ: Хвала, поштована председнице.

Поштовани министре, колеге посланици, мислим да је ова интервенција министра показала колико је лоша пракса, која очигледно постоји у овом мандату Скупштине.

Наиме, ово је други закон о којем расправљамо у Скупштини. Први закон, прошле недеље, испред Владе, били су предвиђени за представнике Владе господин Вујовић и његова колегиница, из Владе, министарка Брнабић. Сада чујемо министра да му је жао што није био и нама је жао што није био, јер је, пре свега, закон који смо тада усвајали био из његовог домена, јер смо хтели да добијемо одговоре које нам је он сада у неколико реченица овде дао, иако, хајде да кажем, то данас више није тема.

Али, данас из свих ових расправа видимо да би много више одговора, и сам министар је то рекао, могла да министарка Михајловић да, које данас нема, па се министар оградио и рекао – ја не могу сада да вам дам све те одговоре, а њено присуство је овде неопходно.

Овај закон није споран. Имали смо један договор, кредит за четири године, да повучемо 300 милиона евра. Нисмо то урадили. Повукли смо скоро 80% и сада је направљен договор са државом, односно са Владом Азербејџана да се тај рок продужи за још две године.

Е сад, нормално је питање – зашто нисмо? Шта се то десило да ми за четири године овај посао нисмо завршили? Министар каже – ја не могу да вам дам тај одговор, то је питање за госпођу Михајловић. Ја исто могу само то да поновим. И не знам, све ове наше дискусије ће, чини ми се, отићи онако у ветар, неће бити одговора, ми нећемо сазнати шта се то десило, ко је одговоран за то што овај посао, кредит од 300 милиона са којима је требало да буде направљено нешто више од 40 километара ауто-пута на Коридору 11 није завршен. И да чујемо одговор, овде у парламенту, на ове медијске спекулације око тога да ли је било пропуста на извођеним радовима на Коридору 11? Да ли може да се провезе камион или не кроз тунел? Да ли ће премијер, када буде отварао тај коридор, возити, како је сам најавио, камион, па да ли ће да му издува гуме, ако евентуално фали нешто мало сантиметара да би могао да прође, или не?

Претварамо једну озбиљну ствар у циркус. Мислим да је то лоше. Молим сада овде министра, пошто је он члан Владе, да пренесе на Влади да када се договоре на Влади и пошаљу нам закон и допис где кажу који ће министри бити присутни – да сви министри дођу, ако хоћемо да имамо квалитетну расправу и да се договоримо да ли ћемо нешто подржати или не.

Ја исто имам питање – шта је са надзором над извођењем радова на Коридору 11? Да ли га је било у складу са Законом? Да ли је расписан тај тендер од стране Министарства, или не? И ко је изводио надзор, ако га је уопште било?

Затим, да чујемо одговор – шта је са иницијативом, од пре две и по године и више, претвореном у Закључак Владе да се укине предузеће Коридори, јер је то оцењивано када је, тада, нова министарка први пут ступила на ту функцију, тог ресора, претходно је водила један други ресор, па се онда пребацила на грађевину, па је сад и у овом сазиву у том мандату, у том ресору – то је неефикасно, тамо седе незналице, то треба да се укине? Влада донесе Закључак и онда ништа. Каже – не може да се сазове скупштина. Две и по године не може да се сазове скупштина која треба да спроведе тај закључак Владе?! Па, ко су чланови те скупштине, ко су ти људи? Ко их је именовао? Коме они одговарају? Колико су плаћени, у крајњој линији, за то, пошто је то, видим, главна тема, да се лицитира ко, колико и на који начин зарађује?

Ова дискусија данас, да је ту министарка, сигурно би требало да покрене и питање – на који начин уопште функционише путарска привреда у Србији, да добијемо одговоре. Ево, ја сам данас прелистао новине, па онда поред ове приче о тунелу на Коридору 11, имамо причу о неком 41, чини ми се, клизишту на Коридору 10, на краку према Бугарској, о томе како ће нас исправљање лоших пројеката, лошег извођења радова коштати 300 милиона евра више. Па онда слушамо, пише, опет, наплатна рампа Бубањ поток, која је требало да се отвори за десет дана, 25. октобра, како ће рок да се помери за седам месеци. За седам месеци за један обичан посао, не претерано, претпостављам, грађевински компликовано, каже – било лоше време, падала киша у априлу и мају. То је образложење. Падала киша два месеца, сада ћемо седам месеци дуже да радимо, посао који вреди 2,1 милијарде динара – да ли ће неко да одговара за то?

Причали смо овде, пошто су се ови коридори и сви ови радови који се изводе последњих четири, пет година на завршетку путних праваца ауто-путева 10 и 11 пуно пута у кампањи користили, пошто смо стално имали изборе, и у 2014. и ове године, и онда је, је ли, због потребе кампање једна деоница на Коридору 10 отворена још зимус. Недељу дана после отварања рупе од два метра! Шта је било? Па, морали смо да отворимо, знате, рекли из Владе, а нисмо стигли да ставимо завршни слој.

На који начин функционише путарска привреда у Србији? И то је питање за данашњу расправу, на које, ја се бојим, нећемо добити одговор, или ћемо добити одговор – крив је извођач, нико то неће платити.

То више нико не може да зна или као што министар малопре рече за питање јавног дуга, каже, нико није крив.

Оно што је мени, лично, највећи проблем код целе ове расправе јесте питање будућности. На који начин ће се и шта ће се у Србији градити и радити? Ова влада, у разним мандатима, за четири и по године није договорила ни један једини нови километар ауто-пута. Ово што се данас завршава на Коридору 11, што се завршава на Коридору 10 било је најављено за март, април 2017, а сада се већ продужава за крај 2017, са једним невероватним образложењем, каже – па, нико пре тога није завршио, па шта сада има везе, ако смо чекали 70 година, чекамо још два, четири или шест, или колико, месеци. Па, има везе. Има везе!

И шта ће се то радити када се то заврши? Да ли ће овде у Скупштину доћи из Владе папир о томе на који начин ће се финансирати и када ће се радити деоница од Обреновца до Београда? Годину дана причамо**:** Кинези, договорено, комерцијални кредит, овако, онако, онда само престане та тема и ништа се не дешава.

Када ће се завршити Коридор 11? Данас су се овде, опет, отворила питања којом трасом треба да иде. Колико је то компликован посао, можда најбоље говори оно што смо данас чули овде. Просторни план је усвојен 2008. године, кренуло се са планирањем, 2012. године за Коридор 11 је потписан кредит. Данас, 2016. године, још нисмо завршили тај посао. Која је то година када ће тај „коридор 11“ бити завршен? Да ли било ко то данас може да каже? То су питања.

Шта је са „Моравско магистралом“, ауто-пут Појате – Прељина? О томе се више и не говори! Измислили смо, морам тако да кажем, да нам је приоритет да градимо ауто-пут од Ниша према Приштини и Драчу. Економски интерес за такву изградњу ја не видим. Добро је да се повезујемо са регионом, али мислим да је за Србију и развој Србије много важније изградња „Моравске магистрале“, ауто-пута Нови Сад – Шабац, који се стално најављује. Кад год дођу неки избори, ево их, кажу – идемо, тунел кроз Фрушку Гору, прво то, онда ауто-пут даље до Шапца. Па где је то?! Где је финансирање?

Да ли ће коначно, овде, да дође неки предлог закона о неком задужењу за то? За четири и по године ми такво задужење нисмо добили. Такав предлог закона о неком споразуму о узимању кредита, да ли са неком државом, да ли са неком финансијском институцијом, нисмо добили. Тога неће бити.

Имали смо свечано отварање једног метра, једног метра пруге! Премијер Републике Србије, премијер Кине отварају метар пруге, па, онда, прво кажу – биће то пруга, ићи ће 300 км на сат до Будимпеште када је обновимо, па онда, после неког времена, кажемо – па добро, ићи ће 150, не мора баш 300, и сада нема ништа, ништа се не ради. Да ли има споразума? Када ће да почне да се ради? Коју ћемо инфраструктуру запослити, предузећа – домаћа? Сви говоримо да су потребна домаћа предузећа, потребна су, наравно, али шта ће они да раде ако нема планова, ако нема начина извора финансирања.

Ја не верујем да министар Вујовић може сада да одговоре да на ова питања. Сам је рекао да то није из његовог ресора. Његово је било да нам објасни како је дошло до тога да уместо 60 дана продужетка, што је могло без ратификације, ми сада морамо да ратификујемо ову измену Споразума. То је све у реду. Та техничка ствар, мање-више, није спорна. Спорна је она суштина. Шта се ради са овим парама грађана Републике Србије, јер они враћају сваки кредит који ми овде одобримо, на који начин се са њима поступа, да ли је то домаћински или не?

Просто је невероватно, стално кажемо да имамо проблем код избора извођача, зато што нам је најважнији критеријум цена и онда се појављују фирме, дампингују цене, да би после кроз додатне радове наплатиле вишеструко виши износ или урадиле лош посао. Летос је била прича мост на обилазници код Чачка –да ли је квалитет бетона, не знам, четири или пет, ја се у то не разумем, да ли је извођач урадио оно што је требало или није урадио, па онда јадиковку директора предузећа за путеве како је он морао да прихвати тог извођача, јер је он дао најнижу цену. Па ми смо ти који треба да променимо те законе да ако је проблем то што се појављују понуђачи са најнижом ценом, а не могу да изведу радове, и зна се да не могу да изведу те радове по тој цени, да нађемо начин да се то не дешава. Ако се то дешава, штету имамо сви као грађани Републике Србије, а овај дуг, да ли је он 24 или 26 милијарди, мање је битно, он је дуг појединачно сваког од нас. И да ли ће ова влада коначно да уради нешто по том питању?

Данас једино нисмо чули да је одговорна претходна власт. Тога данас у дискусијама углавном није било. Било је од стране једног колеге, који има предлог потпуно другачијег економског развоја, за који, бојим се, да није одржив. Делује лепо када се исприча, али ако га испратите од почетка до краја, ви видите неконзистентност у том предлогу.

Тако да, без одговора на ова питања наша суштинска сагласност за Предлог овог закона, односно одобравања овог споразума је немогућа. Јер, онда се поново поставља питање – да ли ћемо поново доћи у неку ситуацију са неким другим споразумом за завршетак, за изградњу инфраструктурних објеката у Србији? Морамо да седнемо и да видимо где је проблем, како да га решимо, а не само да санирамо последице.

Понављам мој позив и молбу, у ствари, министру да пренесе колегама на Влади да дођу сви када су овакве теме, сви који су одређени, како бисмо имали квалитетнију расправу и боље одлуке. Хвала.

ПРЕДСЕДНИК: Сагласно члану 27. и члану 87. ставови 2. и 3. Пословника, обавештавам вас да ће Народне скупштина данас радити и после 18.00 часова.

Реч има народни посланик Саша Радуловић. Изволте.

САША РАДУЛОВИЋ: Хвала.

Данас имамо на дневном реду још један предлог закона који је врло сличан предлогу који смо имали јуче, а у смислу да је то један лекс специјалис (lex specialis) који се доноси само за једну намену. Изгледа да је то пракса да на такав начин радимо све ствари. За сваки пројекат је Србији потребан један посебан закон и посебан начин да се ствари уреде.

Када гледамо овај споразум о зајму, који добијамо од Азербејџана, за изградњу овог дела ауто-пута од Београда до Чачка, наравно, тај ауто-пут је апсолутно неопходан Републици Србији, као и многи други путеви, међутим, начин на који финансирамо изградњу овог ауто-пута мислим да је погрешан и о томе бих хтео данас да продискутујемо.

То значи, овај споразум је потписан за време претходне власти, да подсетим, свему овоме је претходио и Споразум о економској и технолошкој сарадњи који смо потписали са Азербејџаном, 2011. године (ступио на снагу), који је, такође, Скупштина ратификовала, врло слично Споразуму са Уједињеним Арапским Емиратима, након, који су дошли наредни пословни споразуми. Ово је изгледа матрица по којој се до сада радило и на којој је заснована економска политика.

Онда је, негде, у јуну 2011. године, подсећам грађане, отворен један споменик у Ташмајданском парку Хајдару Алијеву који је лидер Азербејџана, који је преминуо 2003. године, који је стари комунистички лидер Азербејџана, кога је онда наследио његов син, 2003. године, Илхан Алијев, који је и данас председник Азербејџана. Његов отац је након конфликта у Нагорно-Карабаху са Јерменима, уз помоћ војног пуча и успео да дође на власт. Син је у неким изборима 2003. године, над којима постоји сенка по извештајима светске организације која прати изборе, дошао на власт и онда је, ја мислим на срамоту грађана Београда и нашег чувеног писца коме нећу поменути име зато што мислим да и сам не би желео да се то тако десило, отворен тај споменик уз присуство бившег председника Републике и тадашњег градоначелника 2011. године, а онда је то од јуна пратио Споразум о давању кредита. Очигледно, постоји ту нека веза између тог споменика и касније давања кредита.

Сама држава Азербејџан, пошто је битно, мислим, да видимо ко нам даје кредит, има 9,8 милиона становника, има БДП од 54 милијарде долара, грађани Азербејџана имају просечну плату, негде, у висини 300 долара месечно, минимална зарада у Азербејџану је, негде, 81 долар месечно. То значи, држава Србија је дошла до тог нивоа да мора да узима кредите, односно барем се тако приказује и то се приказује као велики допринос, односно јако добро смо поставили систем па узимамо кредите од земаља које имају просечне зараде од 300 долара по становнику?!

И онда, успут, потпишемо и тај споразум који је ратификовала ова скупштина 2012. године, пре него што је ова нова гарнитура, која је данас на власти, дошла на власт. И онда у том споразуму узимамо кредит од 300 милиона евра за изградњу 40 километара пута. То јесте тешка деоница са тунелима, јел', и у сам Уговор уграђујемо клаузулу која каже да – 49% добара и услуга морају да дођу из Србије, што значи да је 51%, најмање 49%, остављено да оде и извођачима из Азербејџана.

Грађани се вероватно сећају, поготово старији, који су живели у време несврстаних у то време је Социјалистичка Федеративна Република Југославија потписала овакве уговоре по Африци, по Азији, да су наше фирме изводиле радове а ми смо финансирали, јер ово је један добар економски модел за земљу да финансира развој својих компанија и раст домаћег БДП. Наравно, што се тиче компанија које примају такве радове, тај дил и не изгледа баш тако добро, пошто ниједна инфраструктура не може да се исплати само тиме што се изгради инфраструктура и она се користи, када говоримо о путевима, него је јако битна компонента да када већ узимате зајам да градите инфраструктуру тај сав тај новац буде потрошен на домаће фирме не би ли се стварао, односно подржао домаћи БДП, не би ли имали корист и са те стране од изградње инфраструктуре.

+++ То у Србији, колико је испоштовано – не знамо. Зашто не знамо? Зато што у овом предлогу закона да продужимо расположивост зајма који је истакао 4. маја 2016. године, данас је октобар месец, а имамо овај закон по хитном поступку, пошто се очигледно хитност јавила у октобру да ту расположивост зајма продужимо на додатне две године, међутим, у самом Образложењу, односно материјалу који су добили посланици, који треба да дају сагласност и одобрење Влади и Министарству да продужи овај зајам, нит је укључен Уговор који је потписала азербејџанска фирма AZVIRT LLC. од 7. априла 2012. године, да видимо тачно шта је потписано између „Коридора“ и те фирме, нити имамо обрачун о томе како су тачно потрошена средства до данас, ко је тај новац добио и за коју робу и услуге је тај новац исплаћен, да бисмо могли да имамо једну чисту слику и да бисмо онда могли да гласамо о томе да ли је овај уговор добар за Републику Србију или није добар за Републику Србију.

Наравно, потписани споразуми су потписани споразуми, они се морају поштовати, овај је истекао па треба да видимо да ли треба да наставимо са овим споразумом, да ли је он у интересу Републике Србије. Јер, ако се већ хвалимо са суфицитом, можда бисмo сами могли да инвестирамо тај остатак, да завршимо ауто-пут па да не буде само 49% да буде за домаћу привреду, него да буде тих свих 100%, јер то је нешто што би домаћа грађевинска индустрија сигурно волела да се деси.

Уместо тога тражимо само продужетак, односно од ове скупштине се тражи да потврди продужетак расположивости зајма, без јасне транспарентности, без јасног извештаја који овој скупштини треба да докаже да је новац исправно потрошен, да су се поштовале клаузуле Уговора и да је овај споразум у интересу грађана Републике Србије.

Рецимо, ми не знамо да ли је ово што је потрошено до сада, а Образложење каже 238 милиона евра, односно 79,5% укупног износа или 37 привремених ситуација, дакле, да ли је заиста 49% свег потрошеног новца отишло на добра и услуге из Републике Србије.

Наше искуство у прошлости је да у свим овим и оваквим уговорима, било да се ради са компанијама са Запада или са Истока или било ког другог дела света, пошто заиста то не би требало да буде основ по коме би требало да ценимо неки уговор, да ли су се и колико су се поштовале ове и овакве одредбе уговора.

Рецимо, када смо изградили Мост „Михајло Пупин“, односно када је кинеска фирма градила тај мост, заиста ме интересује пуна анализа колико је новца отишло домаћим подизвођачима, колико је отишло страним извођачима, колико је новца потрошено на поједине радове, колико је услуга, а колико робе набављено у земљи или у иностранству.

Сви ови параметри су изузетно важни да бисмо могли да проценимо да ли је овакав начин финансирања инфраструктуре исплатив и добар за грађане Републике Србије. Понављам, није питање да ли треба градити ову инфраструктуру или, рецимо, овај пут од Београда до Чачка, или је потребно градити мост у Земуну, него је питање да ли је ово најбољи начин да се то уради, да ли је ово најбољи подстицај домаћој привреди и да ли је ово најбоље за грађане Републике Србије.

Обично оно што се деси када имамо овако стране подизвођаче је да оно што добијају домаћи подизвођачи у односу на стране извођаче, пардон, не подизвођаче, јесте да добијају мрвице укупног оног трошка пројекта, да се њихове цене убијају, а да вишак новца иде страним извођачима.

Често се у оваквим конструкцијама дешава и корупција. Јер је та међународна корупција позната у свету, где се праве договори и где се вишак новца одлива на рачуне оних који у ствари доносе одлуку да ли се неки споразум прихвата, односно да ли држава прихватити споразум или не.

Значи, јако је битна транспарентност. И, ја бих волео да, рецимо, искористимо овај уговор као први уговор у коме ћемо имати ту пуну транспарентност и јасно видети на шта је новац потрошен, колико је ишло домаћим подизвођачима, колико је ишло страним извођачима и да то буде доступно посланицима пре него што приступимо расправи и гласању закона који нам је предложен.

Мислимо да је оваква политика изградње инфраструктуре дубоко погрешна. Ако већ, односно морамо да инвестирамо у инфраструктуру јер без ње нема развоја, никаквог привредног развоја, потребно је много путева који треба да се изграде, међутим, начин да се они граде није такав да као земља трећег света узимамо кредите, а онда тим кредитима плаћамо стране извођаче да раде радове код нас. Такође, и када уговоримо, рецимо, овај проценат од 49% да будемо сигурни да је тај новац заиста потрошен и завршио код подизвођача у Србији и да је плаћена роба у Србији.

Још једна ствар је јако интересантна код овог зајма, а тиче се одредби Уговора, односно Споразума које говоре о томе ко плаћа порезе, таксе, накнаде и тако даље, и Уговором је предвиђено да зајмопримац плаћа све порезе, све таксе, све накнаде! Ово је, једноставно, погрешан начин да се раде ствари.

Оно што је Србији потребно је када радимо неки пројекат да се уради добра анализа, да се тачно утврди колико би то требало да кошта на тржишту по ценама које су доступне, тржишне, па да се сачини тендер, распише међународни тендер и позову сви који могу да пруже те услуге да бисмо добили и најбољу цену и најбољи квалитет.

Пошто до сада у нашој историји никада нисмо завршили тај посао, односно нисмо озбиљно приступили овоме, него увек се до пола то уради, не уради се исправна анализа, онда или имамо бесконачна продужења, плаћамо много више, имамо велики полигон за корупцију, или се неки пројекти само најаве, а никад ни не почну.

Ово је питање озбиљности државе, ово је питање успостављања система. Ова транспарентност која је неопходна у свим сферама друштва, па је неопходна и у овој области.

Проблем је данас, наравно, што овај закон представља министар финансија. Требало је да буде овде када се разговарало о Закону о порезима, односно приходима локалне самоуправе, а данас је требало да буде министарка саобраћаја, коју бисмо онда могли да питамо све ове ствари. Тако да за самог министра немам питање, јер се већина питања односи на министарку саобраћаја.

Понављам, Србији нису потребни лекс специјалис закони (lex specialis), није потребно прављење посебног закона за сваки појединачни случај, јер то у ствари говори и грађанима и свету да ми немамо систем и да ово није правна држава, него ако хоћете нешто да направите у Србији, нема система, морате да се договорите и у непосредној погодби направите уговор који ће онда ратификовати Скупштина. То је, наравно, дубоко погрешно.

И друга ствар, надам се да ћемо коначно кренути са транспарентношћу, тако да кад год предлажемо законе имамо једну детаљну анализу о томе колико нас то кошта. У овом конкретном случају – тачно на шта смо потрошили новац, колико је новца отишло страном извођачу, за које радове, за које услуге, каква је пореска ситуација, ко је платио које порезе, царине и тако даље, колико је ишло домаћим подизвођачима за које радове и за које услуге.

Због свега овога Покрет Доста је било ће гласати против овог закона. Хвала.

ПРЕДСЕДНИК: Министар. Изволите.

ДУШАН ВУЈОВИЋ: Дозволите само кратко.

Бојим се да на ваше прво питање не могу позитивно да одговорим, пошто је то природа оваквих споразума. Значи, то је услов оваквих међународних уговора који имају силу закона. Они морају такви да се доносе. Ми за сада немамо боље решење. Било би добро да постоје неки кровни уговори и да се појединачни пројекти у оквиру тога реализују.

Овај начин који ми имамо да се „Коридори Србије“ или „Железнице“ или неко други јавља у ствари као инвеститор, и прима, наше учешће чак прима преко субвенција, то је нека стара пракса коју нисмо до сада изменили. Код нас у буџету стоји учешће „Железнице“ у кредиту који финансира Руска Федерација и води се као субвенција, што је потпуно анахроно. Није никаква субвенција, то је учешће државе у том кредиту, тако и овде „Коридори“ се јављају као инвеститор и они преко нас добијају средства и сами реализују ово. Гомила документације, у ствари, све иде преко њих и тај главни уговор између „Коридора“ и азербејџанске стране, главни извођач је поменута фирма.

Што се тиче вашег имплицитног, експлицитног захтева за извештавање, ту вас потпуно подржавам и тражићемо чак и пре доношења, ми припремамо једну уредбу у планирању инвестиционих пројеката у Србији, где ћемо тражити да постоји довољна документација**:** од идеје, преко претходне разраде изводљивости пројеката, до финалне, до оцене пројеката, извештавања о реализацији за све пројекте, где ћемо врло радо или целе пројекте или изводе достављати Скупштини. Према томе, то се прихвата. Хвала. (Аплауз.)

ПРЕДСЕДНИК: Стефана Миладиновић. Изволите.

СТЕФАНА МИЛАДИНОВИЋ: Хвала вам, уважена председнице.

Поштовани министре, поштовани гости из Министарства, за СПС је овај споразум је изузетно важан.

Важан је, ево из којих разлога. Пре свега овај споразум који је потписан 2012. године, могу да кажем да обележава почетак једне успешне и квалитетне билатералне сарадње између Републике Србије и Републике Азербејџан.

Оно што је, такође, важно јесте да овај споразум, овај зајам, заправо, покрива део деонице једног великог инфраструктурног пројекта који се у Србији завршава у складу са Националном Стратегијом развоја транспорта у Републици Србији.

Оно што је за социјалисте важно да истакнемо да није било овог пројекта, заправо овог споразума, Пројекат изграде такозваног Коридора 11 у Србији не би ни почео.

Када је у питању задуживање за инфраструктурне пројекте, које су помињале колеге данас током расправе, ја бих поновила једну чињеницу, а то вероватно и ви, министре, знате, Европска инвестициона банка, Европска банка за обнову и развој и Светска банка обезбеђују средства за велике инфраструктурне пројекте уз најповољније услове, али искључиво за оне пројекте који су европског значаја.

У нашем случају у нашој путној мрежи то је „Коридор 10“. Ауто-пут Е-763, чија је деоница предмет овог споразума, још увек нема тај значај, без обзира на то што повезује Србију и Црну Гору ова деоница ауто- пута Београд – Јужни Јадран, јесте заправо правац који у ширем смислу повезује и Румунију, Србију, Црну Гору и морским путем Италију. Заправо, протеже се од Темишвара преко Београда, Вршца, заправо Чачка, Пожеге, Подгорице до Бара и морским путем до Барија.

Сама деоница на коју се односи зајам је деоница Љиг – Прељина 40,36 километара и састоји се из три деонице. Изградња ових деоница почела је 25. фебруара 2013. године, и на самој траси налази се велики број објеката и то**:** пет тунела, 66 мостова, надвожњаци укупне површине 60 хиљада метара квадратних, 40 регулација водотокова је урађено, 46 потпорних зидова, изграђена три одморишта и две петље Таково и Прељина.

Главни извођач ових радова, који је предвиђен овим споразумом, јесте грађевинска фирма AZVIRT из Азербејџана, и можемо да оценимо да се током реализације овог пројекта ова азербејџанска фирма свакако показала као кредибилан партнер, али и као пријатељ Србије.

Изградњом овог ауто-пута активирана је и домаћа грађевинска оператива. Поред азербејџанске фирме која је главни извођач ових радова, радове подизвођача, добављача и коопераната изводи 101 српска фирма.

Посланичка група СПС је приликом усвајања овог споразума 2012. године дала пуну подршку тадашњој Влади и гласала за овај споразум, полазећи управо од значаја капиталних инвестиција за развој Србије, али и значаја самог путног правца о коме говоримо, будући да је то данас, заправо, најоптерећенија саобраћајница у Србији.

Сведоци смо да регионални развој у Србији данас, свакако, зависи од развоја саобраћајне инфраструктуре. Многе локалне самоуправе, посебно оне које су у пограничним подручјима, најчешће источна и западна Србија суочавају се са одласком инвеститора, заправо одустајањем инвеститора баш због недостатка инфраструктуре.

За нас завршетак овог пројекта потврђује још нешто. То је да је Република Србија спремна да обезбеди континуитет у реализацији кључних националних пројеката, без обзира на то ко је те пројекте започео и ја верујем да ће и у будућности будуће владе све пројекте које данашња Влада покреће бити у могућности и спремне да реализују.

Оно што нам предстоји јесте проналажење нових и ефикасних форми кредитирање финансирања будућих пројеката, јер они су заиста неопходни за Србију. Изградњом и завршетком овог пројекта, о коме данас говоримо, верујем да ће читава западна Србија кренути да се развија и СПС ће свакако подржати овај споразум и све друге споразуме који су у интересу развоја Србије. Хвала. (Аплауз.)

ПРЕДСЕДАВАЈУЋИ (Верољуб Арсић): Захваљујем.

Реч има народни посланик Катарина Ракић. Изволите.

КАТАРИНА РАКИЋ: Хвала, потпредседниче.

Поштована господо из Министарства, даме и господо народни посланици, данас смо доста тога чули најмање о теми дневног реда. Значи, данас се на дневном реду не налази ни лекс специјалис (lex specialis), ни нешто што је слично аутентичном тумачењу неког одређеног члана закона, данас се на дневном реду налази један међународни споразум и то Споразум о зајму између Владе Републике Србије и Владе Републике Азербејџан.

Сам предмет овог зајма дефинисан је у првом члану закона који је данас пред нама, а то је финансирање изградње деонице ауто-пута Љиг – Бољковци, Бољковци – Таково, Таково – Прељина. Као што смо више пута данас у расправи чули, износ овог кредита износи 300 милиона евра од стране Азербејџана и осам милиона евра од стране износа који би (Влада) Република Србија требало да издвоји из свог буџета.

Што се самог текста Споразума тиче, он је првенствено био потписан 2. фебруара 2012. године и ступио је на снагу 3. маја 2012. године, од тог рока кренуо је да тече рок његове расположивости, који је закључен 4. маја ове године. Измене овог споразума, које су данас на дневном реду, управо треба да доведу до тога да онај износ кредита који није искоришћен до тог тренутак, до 4. маја ове године, а то је близу 60 милиона евра које су остале неискоришћене, односно 20% кредита, дакле, потребно је да се направи, практично, један анекс који ће продужити рок трајања овог кредита.

Оно што је јако битно да се каже, јесте да овим што данас чинимо овим изменама првенственог текста Споразума за Владу Републике Србије неће се створити апсолутно никакв трошак. Уколико је дошло до грешке приликом извођења радова, ова влада је утврдила да ће те грешке сносити они који су и радили на самим деоницама.

Што се тиче саме деонице која је предмет овог споразума, сама њена дужина износи 40,3 километара, на њој се налази 66 мостова и 3.624 метара која се налазе испод тунела. Прецизније, деоница Љиг – Бољковци јесте дужине 10,72 километара, на њој се налазе 22 моста и један тунел од 200 метара. Друга деоница Бољковци – Таково је дужине 12 километара и на њој се налази 12 мостова. И, последња деоница је деоница Таково – Прељине, дужине 17 километара, на њој се налази 28 мостова и три тунела, која су укупне дужине од 1.612 метара.

Оно што је битно да се нагласи, јесте када гледамо у просеку колико нас је ова деоница коштала, долазимо до цифре од 7,62 милиона евра по километру. Што се тиче саме реализације пројекта, значи, онога што је на терену урађено, урађено је укупно 97%, што значи да је до завршетка од 100% укупног пројекта остало јако мало, тако да је свакако предвиђено да се сама деоница отвори, како је најављено, 31. октобра ове године.

Као што сам већ навела, укупна вредност кредита износи негде око 308 милиона, 300 милиона од стране Азербејџана и осам милиона које је Влада Републике издвојила из буџета Републике Србије. Наравно да је Споразумом предвиђено да 40% од укупне вредности зајма буде искоришћено за добављаче, односно за робу и за оне који буду радили у Србији.

Оно што ја могу да кажем јесте да је према анализи онога што је до сада урађено 101 фирма из Републике Србије радила као подизвођач и према анализи није урађено 49%, него 70% од укупног кредита потрошиће се на ствари, односно на добављаче који представљају домаће производ, који се раде у Србији, што значи да је овај кредит апсолутно испоштован од стране Азербејџана.

Оно што сам хтела да дам као одговор мојој колегиници из ДСС-а, која је рекла да је AZVIRT, који је ангажовао подизвођаче, ангажовао фирме које су апсолутно нове и које не постоје, које су се преко ноћи основале да би тако радиле. Ево, ја ћу поменути само неке од њих, то је**:** „Енергопројект“, „Планум“, „Ратко Митровић“. Мени су ово јако познате фирме. Сложићете се да јако дуги низ година раде не само у Србији, него и широм света. Проблем у томе јесте што су они можда навикли да у Србији не одраде посао по квалитету какав су научили да раде у свету. Рецимо, фирма „Планум“, јесте да је имала обавезу да сада поправи грешку која је уочена, јесте да има машине, али она је те машине користила у Русији, зато што је то земља која поштује стандарде и има стандарде. Раније се у Србији, прво, није радило, а после тога стандарди се нису поштовали. Ова влада, заједно са Министарством грађевине, саобраћаја и инфраструктуре, увела је стандарде који ће морати за сада и убудуће да се поштују. Тако да, уколико се то некоме не свиђа, заиста немојте кривити ресорно министарство.

Даље, имали смо од посланице из ЛДП замерку да ништа није урађено. Па, господо, ја могу конкретно за Ужице да кажем да је пре неки дан отворена фабрика, односно почела са изградњом Фабрика воде. Значи, ви нисте урадили, не сад, него претходних 30 година, апсолутно ништа, не за Србију, него посебно за свој град из кога долазите. Нисте урадили ништа и ви сте последњи који треба нама да држите лекције да ништа није урађено! (Аплауз.)

Оно што ја жалим да нагласим јесте да новац који се уложи у путну инфраструктуру практично се троструко врати, што кроз туризам, што кроз транспорт, тако и кроз привреду. Премијер је у свом експозеу навео да улагање у инфраструктуру није трошак, већ инвестиција за будућност. Управо из овога што је премијер рекао ја могу да закључим да је ова влада, заједно на челу са премијером Александром Вучићем, апсолутно пуно уложила у будућност грађана Србије. Као први пример навешћу да је само у претходне две године изграђено 84 километра ауто-пута. Толико, значи 84 километара, није урађено за 30 последњих година укупно. Ево, само по овом податку могу слободно да кажем да ми у доста тога каскамо за земљама у ЕУ, али према анализи у изградњи ауто-путева Србија се у овом тренутку налази изнад европског просека.

То, наравно, није све. У плану ове владе и Министарства ресорног за грађевинарство, саобраћај и инфраструктуру планирано је да се до средине 2018. године уради још 106 километара ауто-пута. Значи, све о чему сада говорим су ауто-путеви. Ових 106 километара би били урађени, односно планирани су да се ураде на Коридору 10, и на такав начин била би комплетирана деоница ка Македонији и ка Бугарској. Уколико се овакви планови остваре, а верујем да ће се према динамици која се ради сада и према свим плановима који су до сада остварени, ово ће свакако бити достигнуће које је без преседана у новијој историји.

Међутим, поред овога што сам навела, а то је само изградња ауто-путева, у претходном периоду, а наравно и у будућности, радиће се и на рехабилитацији путева. Оно што се годинама уназад није радило, то је одржавање путева и рехабилитација, а рехабилитација путева посебно је важна због безбедности у саобраћају. Такође, 20 година се акумулирало нешто лоше, а није се обнављала путна инфраструктура. Међутим, ми смо у претходном мандату верификовали споразуме којима смо обезбедили средства, и то у износу од 390 милиона евра, за рехабилитацију путева. Само ове године до лета урађено је 158 километара пута, планирано је у другој фази да се уради још 67 километара пута и то у овој години. У наредне три године из ових средстава које сам навела потребно је, односно планирано је да се уради још 1.100 километара пута и то путева који су наведени по приоритетима. Наводим још једном, ово је рехабилитација путева. Поред онога што сам у почетку рекла, 84 километра ауто-пута урађено је за само две године и у плану је да се до наредне године, односно до средине 2018. године уради и још 106 километара ауто-пута.

Један од мојих претходних колега показао је један бројчаних. Ја морам да нагласим да тај бројчаних није покренула Влада на челу са Александром Вучићем, тај бројчаник није поменула Српска напредна странка.

Задуживала се Србија и пре тога, није проблем био новац, радило се, али нису радили да би грађанима Србије било боље, радили су тако да би углавном њиховим лидерима било боље. Они су раније зидали најскупље мостове на свету, њихов допринос за будућност јесу виле, односно како год их назовем, налазе се на пашњаку, јесу хетерленди и слично.

Ова влада тако нешто свакако није урадила, а поред свих путева које сам навела, навешћу да је Влада заједно са Министарством инфраструктуре и саобраћаја, поред путева, доста урадила и за „железницу“. Железница је у претходних 30 година, заиста, доведена до једног стања на коме је једва функционисала. Имали сте ситуацију да је годинама уназад од годишњег потребног буџета, да би железница била у једном нормалном стању, без икаквог улагања, улагано свега 0,8%. Имали смо овде причу да министарка Михајловић има проблем са Русима. Оно шта ја могу да кажем јесте да је управо она та која је отворила кредит за железницу, и то, управо, из Русије, руски кредит.

Такође, оно што морам посебно да нагласим јесте оно што је урађено у авио-саобраћају, наша национална авио-компанија коју је основала ова влада за кратак период постала је лидер у региону, а самим тим и наш аеродром је подигла на један светски ниво.

Да не помињем сам напредак на Дуинг бизнис листи. Ми смо били међу последњима, на 91. месту. За веома кратак период Србија је напредовала чак 32 места и сад се налазимо на 59. месту. Међутим, уколико наставимо овако да радимо, очекује се напредак за још двадесетак места.

Све ово што сам навела урадила је ова влада за само четири године, а дошла је, могу слободно да кажем, не у празну кућу, него у кућу која је била дебело задужена и у дебелим минусима.

Оно што бих могла да кажем као председница Посланичке групе пријатељства са Азербејџаном јесте да народ Азербејџана јесте заиста наш пријатељски народ и они су то знали заиста много пута и да покажу. Наравно, желела бих да истакнем оно што су колеге пре мене истакле, а то је да Азербејџан није признао једнострано проглашену независност Косова, а оно у шта сам се и ја уверила јесте да је управо из Бакуа полетео први авион са помоћи Србији када су Србију задесиле катастрофалне поплаве 2014. године. Азербејџан је први послао помоћ, и то једну, у том тренутку, у вредности од 400.000 евра, тако да свакако њих можемо сматрати као наш пријатељски народ.

Ево, из свега овога што сам навела, јако је битно да данас усвојимо овај споразум о изменама и допунама Споразума о зајму, пре свега, како бисмо овај посао на коме радимо привели крају. Хвала. (Аплауз.)

ПРЕДСЕДАВАЈУЋИ: Захваљујем.

(Балша Божовић: Реплика.)

Немате право, господине Божовићу, на реплику. Ни у једном тренутку није споменула ни странку, ни вас, а можда се препознајете.

(Наташа Мићић: Реплика. Поменут је ЛДП.)

Не, ни у једном тренутку ни ЛДП није поменут. Проверићу стенограм после паузе.

Сада, у складу са чланом 87. одређујем паузу од једног часа и настављамо рад у 15 часова и 10 минута.

(После паузе – 15.15)

ПРЕДСЕДАВАЈУЋИ (Верољуб Арсић): Даме и господо народни посланици, настављамо данашњи рад.

Право на реплику, народни посланик Наташа Мићић. Изволите.

НАТАША МИЋИЋ: Хвала. Да ме је уважена колегиница пажљивије слушала, разумела би да сам ја рекла да ће ЛДП подржати овај споразум, свесни значаја те деонице, али, истовремено, остајем при ставу да се Влада понашала неодговорно и неозбиљно, прво, што је пропустила да реализује уговор у року, а истицао је 4. маја ове године, то значи, четири године, затим, каснила је са овим анексом уговора, пробијени су рокови о изградњи, то значи, нисмо одговорни уопште за Споразум**:** ни за склапање, ни за реализацију, а да не говорим да су нереална обећања премијера 2014. године како ће изградити 200 километара пута од Београда до Златибора до краја 2016. године, мерљиви и временски, данима, месецима, годинама, али и у километрима. Сада се то свело само на једну петину тог обећаног пута, само 40 км, и опет смо доведени овде у неке разне проблеме.

Друго, што се тиче поменуте ужичке Фабрике воде, заиста добронамеран савет читавој посланичкој већини – боље вам је да то питање не помињете! Зато што је прошло три и по године од тровања, зато што грађани Ужица трпе то све време, зато што је то у надлежности Владе, зато што то није никакав хир, него елементарна потреба грађана и зато што је то надлежност Владе, „Србијаводе“ и Агенције за заштиту животне средине. И тада је министарка била Зорана Михајловић, тада је била министарка енергетике и екологије, а доживели смо да се тек после три и по године...

ПРЕДСЕДАВАЈУЋИ: Приводите крају.

НАТАША МИЋИЋ: ... завршио тендер – пројекат и сад се тек почиње. То значи, требало вам је три и по године да завршите само пројектну документацију.

ПРЕДСЕДАВАЈУЋИ: Захваљујем.

Право на реплику, реч има народни посланик Катарина Ракић.

КАТАРИНА РАКИЋ: Хвала. Наравно да сам одлично чула читаву дискусију, зато сам имала потребу и да реагујем.

Оно што ја желим да кажем је да ће савете и критике СНС и читава Посланичка група СНС свакако слушати и поштовати само од оних који су вреднији, паметнији и напреднији од нас. Ја не могу да слушам критике од оних који никада нису урадили ни метар пута да сада критикују нас који смо за само четири године урадили више него што су сви они за 30 година, мада ја више и не знам где је пре била и како би то више могла да наведем, они за 30 година укупно нису урадили колико је ова влада урадила за само две године.

А навела сам „Фабрику воде“ из разлога што је заиста критика од неког ко није за своје место могао да уради нешто 30 година уназад нашао да критикује некога ко ради толико кратко, а толико много. Тако да, ето, само још једном да поновим, немојте нас да саветујете! (Аплауз.)

ПРЕДСЕДАВАЈУЋИ: Наташа Мићић, реплика.

НАТАША МИЋИЋ: Ја не знам на кога колегиница мисли 30 година? Претпостављам да мисли на коалиционе партнере СПС, пошто су они готово 30 година у власти, изузев Ђинђићеве Владе.

Дакле, ЛДП никада није био у Влади. Истина, неки од нас, појединци, учествовали смо у Ђинђићевој Влади и тада су били проблеми неупоредиво већи, управо зато што су нам остављени лоши путеви, дугови, болнице без материјала, школе без прозора, кровова, разваљене путеве и сад ћете ви да кажете… Дакле, апсолутно, ЛДП никада није учествовао у власти, а Влада Зорана Ђинђића је за две године урадила више, пресвукла је и ту „ибарску магистралу“ за те две године и два месеца, поред свих проблема и дуговања успела је да уради чак и то, што је много више него о чему ви причате.

ПРЕДСЕДАВАЈУЋИ: Пошто се више нико од шефова посланичких група, односно овлашћених представника посланичких група не јавља за реч, прелазимо на расправу по редоследу народних посланика према пријавама за реч.

(Саша Радуловић: Јавио сам се као представник посланичке групе.)

Реч има народни посланик Саша Радуловић. Изволите.

САША РАДУЛОВИЋ: Хвала, председавајући.

ПРЕДСЕДАВАЈУЋИ: Господине Радуловићу, мој пропуст, зато што ме из Службе нису обавестили, али, ви немате право по Пословнику за реч. Сада ћу да вам објасним.

(Саша Радуловић: Како немам? Немојте лекције да делите, само кажите.)

Осим што Пословник служи да нам га показујете овде, прочитајте Пословник и видећете да у току расправе у начелу имате право да се јавите као шеф посланичког клуба или као овлашћен представник посланичке групе једном или два пута. Уколико се јављате два пута, имате право на реч пре излагања народних посланика који иду по списку и други пут по завршеној расправи народних посланика по списку, укупно до 20 минута.

(Саша Радуловић: Осталима нисте давали реч?)

Не.

Реч има народни посланик Мирослав Алексић.

МИРОСЛАВ АЛЕКСИЋ: Захваљујем, председавајући.

Поштовани господине министре, поштоване колеге посланици, морам да признам да сам више волео да са господином Вујовићем полемишем на тему усвајања Закона о финансирању локалних самоуправа, а данас да овде разговарамо са госпођом Зораном Михајловић, али изгледа да је то нека тактика Владе да укршта министре у зависности од теме која је на дневном реду.

Што се тиче данашње теме, а то је продужење рока расположивости средстава за финансирање Коридора 11, доносимо ту одлуку да продужимо рок на две године, зато што неко није био ефикасан ко је требало да буде и да реализује радове у предвиђеном року за које је кредит узет. Реализовали сте 80% тог посла. Ви сте били на власти те четири године и искључиву одговорност сносите зашто посао није завршен до краја.

Паралелно с тиме, уместо да данас говоримо о неким другим коридорима, о неким другим великим коридорима, о неким другим великим пројектима, ми још нисмо завршили ни оно за шта је неко други испреговарао и обезбедио средства. Нисам видео да је Влада испреговарала и кренула у реализацију нечег новог за ове четири године, ту пре свега мислим на „Моравски коридор“. „Моравски коридор“ је жила куцавица централне Србије, дела Србије који је најгушће насељен, 500 хиљада људи живи у местима од Крушевца до Чачка у тој моравској долини. Тај ауто-пут спаја Коридоре 10 и 11.

Премијер ми није одговорио на то питање приликом представљања свог програма. Очекујем одговор од министарке, јер сам то поставио као посланичко питање. Не знам зашто и по којим критеријумима је ауто-пут Ниш – Драч већи приоритет од тога? Волео бих да ми то неко објасни.

Што се тиче кредита који продужавамо, заправо, који је већ подигнут, ми настављамо праксу задуживања, која је неспорна. И није битно, господине министре, да ли ће неки посланик за сто милиона погрешити данашње стање јавног дуга Србије, односно стање дуга који грађани Србије имају, неспорно је да је преко 24 милијарде евра дуг у овом тренутку. Неспорно је да је 2012. године он био око 15 милијарди. Дакле, ви сте за скоро десет милијарди задужили грађане Републике Србије! Притом сте, паралелно са задуживањем, грађанима узимали, све ове четири године, узимали сте**:** од лекара, од професора, од пензионера, од пољопривредника, од привредника, да бисте могли да кажете као што сте малопре говорили…

Председавајући: Молим вас, колега, причамо о Анексу уговора...

МИРОСЛАВ АЛЕКСИЋ: О томе говорим...

Председавајући: ... а не о пензијама, не о лекарима, не о просвети, чак не причамо ни о ауто-путу.

МИРОСЛАВ АЛЕКСИЋ: Али, министар је говорио о томе малочас када је ...

Председавајући: Не, министар је у образложењу, јако сам добро слушао расправу, министар је образложио зашто је технички потребно продужење Уговора. Значи, реч је о финансијском закону.

МИРОСЛАВ АЛЕКСИЋ: Хоћете ли ми само време надокнадити, молим вас?

Дакле, министар је говорио о суфициту и зато сам и ја говорио везано за ову тачку, зашто, ако већ имамо толико средстава у буџету и ако цела земља и друштво треба да ради да би неко могао да изађе на прес-конференцију и каже како имамо суфицит у буџету, како немамо више дефицит, ви, господине министре, вероватно као стручњак, треба да знате да кад имате суфицит у буџету неразвијене земље то значи, по правилу, дефицит у џеповима становништва и привреде. И данас цела Србија ради и издваја да бисте могли да кажете да имате суфицит у буџету и да би неко од међународних финансијских институција могао да вас похвали.

Даље, што се тиче кредита које смо повукли, ја бих данас, рецимо, питао госпођу Михајловић, а одговорите ми и ви ако сте ту, шта је са потписаним Уговором за изградњу железнице Београд – Будимпешта прошле године у Народној Републици Кини? Речено је да ће радови почети ове године. Још увек нисмо ништа од тога чули, изузев што је премијер једном приликом…

ПРЕДСЕДАВАЈУЋИ: Колега, ја вас молим да се опет вратите на тему дневног реда. Значи, ово је уговор од 2. фебруара 2012. Године! Ово је задужење које није имала ни ова влада, ни ова већина!

Да вас подсетим, Демократска странка и Борис Тадић су изгубили власт августа месеца 2012. године. Причате о уговору од 2. фебруара 2012. године. Значи, нема везе са јавним дугом и са овом владом. Значи, у питању је анекс, продужење, позиција. Нити се увећава вредност самог кредита, нити имамо да плаћамо неке пенале, нити било шта друго.

Молим вас, причајте о теми дневног реда.

МИРОСЛАВ АЛЕКСИЋ: Ја то и радим, али вас молим да мало шире погледате ту слику. И те како има везе са неефикасношћу ваше владе, која није била у стању да за четири године одради посао који је уговорио неко други.

И лепо сте рекли да је неко други обезбедио та средства, ви нисте били у стању да их на право време и у датим роковима повучете и да завршите овај пројекат. Рок за завршетак је био 25. август, а ми сад продужавамо то за још две године.

Дакле, то само говори о стању у путарској привреди у Србији, говори и о ономе по чему нам се данас смеју све земље у региону да смо правили или нисмо, више то нико не може да утврди, тунеле који су нижи од стандарда, да ли ће проћи камион или неће то ћемо видети. Сигурно је једно да је министарка Михајловић рекла да се морају исправљати одређени радови на том ауто-путу и на тим тунелима и да се мора скидати један ниво асфалта, а то говори о посвећености, то говори о одговорности.

Наравно, поштовани министре Вујовићу, нисам сигуран да ли сте упознати, а волео бих да ми одговорите, да данас у Србији путарска предузећа без тендера добијају послове одржавања путева, регионалних и државних, без спровођења јавне набавке. Да ли то значи да јавна набавка не важи за државу и за „Путеве Србије“, а важи за локалне самоуправе, за привреднике и за остале грађане Републике Србије? То су све теме на које ми нисмо добили одговор.

Председавајући: Приводите крају, молим вас.

МИРОСЛАВ АЛЕКСИЋ: Што се тиче самог овог кредита и доношења данашње одлуке, она је резултат неефикасности ваше нереформисане Србије, за коју сте се борили када сте долазили на власт.

(Док је посланик говорио у сали су се чули гласни коментари.)

ПРЕДСЕДАВАЈУЋИ: Захваљујем.

Реч има народни посланик Зоран Живковић.

ЗОРАН ЖИВКОВИЋ: Имамо један нови обичај. Сигуран сам да ћу добити одговор да је то плод случајности, али имам утисак да није, да кад се говори о финансијама, онда нам ту долази министарка за локалну самоуправу, као у случају Закона о финансирању локалних самоуправа, уместо министар финансија, а данас када је тема суштински зашто се продужава овај уговор, значи, није то финансијска прича, него је то прича радова, имамо министра финансија који ни крив ни дужан сад треба да вади кестење из ватре, које је оставила госпођа Зорана Михајловић, потпредседница Владе.

Било би јако лоше да то постане обичај, па да нам онда, рецимо, дође министар Вулин да нам прича о здравству или да не идем даље са тим мешањем карата. Молим вас да се више то не дешава.

(У сали се чују гласни коментари.)

Шта је тема? Тема је да се продужи Уговор о кредиту на две године зато што се касни са радовима на нечему што се зове погрешно „Коридор 11“ и касни се неколико месеци. Прво, не постоји Коридор 11. Коридори кроз Србију јесу: Коридор 7, то је река Дунав, и Коридор 10, који је познат. У агенди ЕУ, која је дефинисала ове коридоре, не постоји Коридор 11. Шта је фалило да се то зове ибарски коридор, као што се звала магистрала? То би било пријатно, српски и нормално.

Зашто се продужава важност Уговора на две године, ако нас убеђују сви да су радови 98% готови? Да ли за та 2% недостајућих радова, тога што да л' се гребе асфалт, да л' се подужу лустери у тунелу, да ли ће председник Владе да вози камион, као што је обећао, кроз то или ће то можда да ради потпредседница Владе, надам се да министар финансија неће да се бави тиме, не знам, али за та 2%, зашто две године? Па, већ је требало да то почне да ради. Зашто се четири године гради 40 километара? Сад кажу – па клизишта, па поплаве.

Људи, ово 21. Век!

Храст је сметао тамо, па је храст посечен, као главни кривац за кочење радова на том коридору?!

Све се да предвидети. Када улазите у неки посао, онда знате који терен се обрађује, па знате где су могућа клизишта, па то обиђете, па зна се где постоји нешто што је вредност **–** културна, историјска или не знам каква, па и то може да се заобиђе још у планирању.

Питање тог несрећног тунела и „Планума“, па прича да ли је „Планум“ добар, да ли није, нове машине, старе машине, да ли је нижи, да ли је виши. Ма, какве везе има „Планум“ са тим?! Ко је извођач радова? Извођач радова је компаније из Азербејџана. Она је одговорна за радове! Како може подизвођач да буде одговоран за један велики посао? Он одговара извођачу. Према томе, ако нешто не ваља за то је крив извођач, из нама далеке али пријатељске земље, и то треба да се реши на такав начин.

То значи, желим да добијем неколико одговора. Прво, а можете и да питате министарку па нека се јави телефоном или СМС-ом, па ми кажите касније, зашто се гради тако дуго? Зашто се касни са радовима? Зашто имамо проблем са тим тунелом и шта је проблем са тим тунелом, пошто су контрадикторне информације на све стране? Зашто се сад продужава Споразум о кредиту, ако је било јасно још на почетку године да ће бити проблем са тим? Техничка Влада може да потписује уговоре, да се не бавимо тиме, да не улазимо у тај део.

И, коначно, најважније моје питање, зашто се даје нови рок до 2018. године, ако се председник Владе, заједно са свитом, спрема да пред крај овог месеца отвори тај коридор? Да ли то значи да ће извођачи и подизвођачи остати без тога да добију новац за своје радове још две године или то значи нешто друго, или тај новац треба да иде на неку другу страну, или тај новац треба да буде потрошен за крпљење неких црних рупа које ми данас не видимо?!

Ова питања постављам из најбољих намера и мислим да српска јавност има право да добије праве одговоре на та питања.

И на крају вам желим леп боравак у Нишу. Нишлије су увек знале да поздраве драге госте, а и неке друге. Хвала.

ПРЕДСЕДАВАЈУЋИ: По ком основу, господине Комленски, желите реч?

ЂОРЂЕ КОМЛЕНСКИ: Поменут је Александар Вулин у пејоративном смислу.

ПРЕДСЕДАВАЈУЋИ: У реду. Изволите.

ЂОРЂЕ КОМЛЕНСКИ: Па, прво, све што чувени берач субвенција Владе Републике Србије и главни идејни творац „Сабље“ у Србији помене је у пејоративном смислу, а ја сам сигуран да би Александар Вулин дотичном господину могао да одржи предавање из сваке области која га занима, само питање је да ли би он то успео икада да разуме и да схвати као што ми никада нећемо схватити како је Србију задесило да се он нађе на месту председника Владе. Хвала.

ПРЕДСЕДАВАЈУЋИ: Полако, прво колега Ристичевић, повреда Пословника. Изволите.

МАРИЈАН РИСТИЧЕВИЋ: Даме и господо народни посланици, рекламирам члан 107 – достојанство Народне скупштине.

Мој колега пољопривредник је грубо повредио достојанство Народне скупштине, пре свега, зато што је зажелео добродошлицу неком у Ниш, као да он живи у Нишу. Он живи на Врачару, у стану од 500.000 евра...

(Чују се гласни коментари: Ауу...)

... и следећи пут када Влада буде заседала на Врачару слободно може да пожели добродошлицу на Врачар...

(Аплауз и смех чују се у сали.)

... а у његов стан могу да стану две владе. Може да буде, рецимо, заједничка седница Владе са градом Ниша, Београдски форум, са свим регионалним државама и, на крају да закључим – достојанство је повређено, а ја мог колегу разумем**:** што кратка памет смисли, дугачак језик увек каже. (Аплауз.)

ПРЕДСЕДАВАЈУЋИ: Колега Ристичевићу, мислим да свако има право, као посланик, да пожели добродошлицу у било који град у Србији.

(Зоран Живковић: Повреда Пословника.)

Хоћете повреду Пословника?

ЗОРАН ЖИВКОВИЋ: Повреда Пословника зато што немам коме да реплицирам, јер за то треба неко да се роди, па да буде карактер и тако нешто више.

Повреда Пословника, члан 103, са ваше стране, јер допуштате да се повреда Пословника злоупотребљава. Мени је јако драго што сам поред једног репличара добио још једног. И драго ми је што се, ипак, господин плаши „Сабље“. Ја сам га питао, прошли пут, када је причао о „Сабљи“, зашто се плаши „Сабље“, он ми је рекао да се плаши само једне ствари и ја нећу да поменем шта ми је рекао, чега се плаши. И било је духовито. Зашто се поново плашите тога? То је потпуно бесмислено.

Ја могу сад, а нећу то да урадим, да злоупотребим повреду Пословника па да причам о томе где се тај Вулин борио против НАТО, у којој сауни ког хотела у Београду, када су људи гинули да одбране земљу...

ПРЕДСЕДАВАЈУЋИ: Господине Живковићу, ево, ја прихватам да нисам био у праву у вези члана 103. Пословника о раду Народне скупштине, јер сте управо и ви сада почели да радите оно што је радио колега Ристичевић.

(Зоран Живковић: Ја сам хтео да покажем шта нећу да радим.)

Знам, разумем. То је као из оног цртаног филма, не можете ово, не може ово, не може ово.

(Зоран Живковић: Не гледам цртане филмове.)

А ваљда сте неки пут били и дете.

Реч има...

Опет повреда Пословника?

Народни посланик Маријан Ристичевић, повреда Пословника.

МАРИЈАН РИСТИЧЕВИЋ: Даме и господо народни посланици, члан 103. и члан 104.

Дакле, колега пољопривредник је користио повреду Пословника као реплику. Пошто је већ говорио, не можете да му одузмете време, али одузима он нама. Ја поново инсистирам на бенефицираном радном стажу, тим пре што нас стално плаши, ту, неком „сабљом“ и нисте ви криви што је он повредио достојанство Народне скупштине, већ ми који смо гласали да он буде премијер. Ми смо гласали да дође на чело државе, а нисмо знали да ће нам се попети на главу. Хвала.

ПРЕДСЕДАВАЈУЋИ: Реч има народни посланик Марко Гавриловић.

Господине Ристичевићу, свако има право на грешке у животу.

МАРКО ГАВРИЛОВИЋ: Поштовани председавајући, даме и господо посланици, поштовани гости, када је Српска напредна странка 2012. године задобила поверење народа и преузела власт у Републици Србији, шта је затекла? Затекла је лоше стање путева, несређене имовинско-правне односе, лошу инфраструктуру, али такође и предузећа која раде нискоградњу и путарска предузећа у јако лошем стању. Све то није могло да се деси преко ноћи.

Ми знамо да када је Демократска странка 2000. године дошла на власт, постојала су каква-таква државна предузећа и она су нешто радила. Сад, зашто та државна предузећа нису могла да наставе даље да раде, него су се појавила нека нова приватна? Ја ћу вам сада објаснити.

Када су старе перјанице ДС-а, једна је овде међу нама, он је једини и опстао од свих њих, размишљале о томе како ће ову власт да скину, они су правили план, такође, имали су новчану помоћ са стране, али нису имали петље да се упусте у то. Пошто они нису имали петље, они су морали да се удруже са одређеним криминогеним групама и те групе би уз њихову помоћ, њихове планове, срушиле власт. Наравно, они су кренули у тај план. На крају, шта је било у том плану? Скупштина је горела, горела је Телевизија, било је повређених, полицијске станице су опљачкане, разоружане и настао је хаос у земљи! Наравно…

Председавајући: Молим вас, колега, причајте о теми дневног реда.

МАРКО ГАВРИЛОВИЋ: … за такве неке услуге мора нешто да се да.

Председавајући: Ево, имали сте два минута за увод.

МАРКО ГАВРИЛОВИЋ: Договор, договор који су направили дао је тим криминалцима право да отворе предузећа, да новац који су стекли на незаконит начин оперу у тим фирмама, тако што су купили механизацију и, онда, да за две године пресвуку Ибарску магистралу и пресвуку ауто-пут и да ко зна колико још пројеката ураде. Наравно, тај асфалт није био десет сантима, него пет, подлога није била пола метра, него 15 сантима. Зато путева у Србији нема.

Али, пошто заједничка кобила никада не вуче за обојицу, појавили су се неки „пацови“, неке „будале“, па су почели уши да заврћу...

(Аплауз и чују се гласни коментари.)

Председавајући: Колега, молим вас, молим вас!

МАРКО ГАВРИЛОВИЋ: Па, је л' тако било? Тако су се, људи, звали. Бивши премијер их је спомињао под тим именима. Нисам ја то измислио.

Када је проблем између њих постао још већи дошло је до сукоба и премијер им је настрадао.

(Балша Божовић: Реплика.)

У даљем наставку и следу догађаја, који је настао, остатак Демократске странке када је видео да са „ђаволом не треба тикве садити“, јер се тикве о главу обију, онда је почела операција „Сабља“, где су они похапсили пола Србије…

Председавајући: Молим вас да се вратите на тему дневног реда.

МАРКО ГАВРИЛОВИЋ: Хоћу, врло брзо. Да бисмо дошли до суштине морам ово да кажем – па су похапсили су пола Србије, за те људе који су похапшени ми данас плаћамо њима обештећења и одштете, а у ствари нису то они радили због сигурности земље, због народа, па није народ био у спрези са тим људима, него су због себе. Ајде што су хапсили, него су рушили зграде да прикрију… (Искључен микрофон. Аплауз.)

ПРЕДСЕДАВАЈУЋИ: Колега, морам да вас прекинем... (Аплауз.) ... и да вас замолим да се вратите на тему дневног реда.

Затражите поново реч.

МАРКО ГАВРИЛОВИЋ: После тога, господин Живковић нестаје на десет година, ал' да би преживео... (Техничке сметње.)

(Чују се гласни коментари у сали и аплаудирање.)

Е, хвала.

А онда, пошто је морао да нестане, вероватно из страха или због нерашчишћених рачуна, па је нестао на 10 година, али не можете 10 година да живите без новца, онда је измислио неку субвенцију, постао је виноградар, напрасно. Узео је 500.000 евра, на субвенцију се вади, никад ниједан пољопривредник у региону није добио 500.000 бесповратно, он је једини, ја мислим у Европи, и онда на сцену ступа једна млада генерација тинејџера, демократа, који су увидели да њихови учитељи нису добро одрадили прву фазу, па су онда направили тајкуне или их извадили из претходног режима, њима су дали да приватизују државне путарске фирме (Аплауз.)

А онда када су приватизовали, онда су исто наставили да асфалтирају по пет сантима асфалта, по пет сантима подлоге. Е, зато ми у Србији немамо ни путева, немамо ни асфалта, немамо ништа. Е, то је оно стање које смо ми затекли 2012. године. Али, ови су бар нека државна предузећа наследили 2000. године, ал' ми нисмо имали да наследимо ни предузећа, јер су они уништили та предузећа**:** „Путеви Ужице“ и „Нибенс група“ били су у дуговима до гуше! (Аплауз.)

Е, то сте били ви, а сад ћу вам рећи како је то радио Александар Вучић.

(И даље се чују гласни коментари у сали.)

Александар Вучић, када се борио да дође на власт, он је стао испред 5.000 људи на Бранковом мосту и први дошао испред Скупштине Републике. Није палио Скупштину, није уништавао, мирно је протестовао са својим народом.

За разлику од вас, Александар Вучић има визију, а то је визија нове Србије која има инфраструктуру, која има ауто-путеве, која има приступнице, која има мрежу ауто-путева која је спојена са Европом.

Са том визијом путева обезбедиће развој привреде, економије, буџетски раст, обезбедиће инвестиције тако што странци који имају капитал неће да дођу у улицу која је насута туцаником, него хоће да дођу у земљу која има ауто-путеве и из које брзо роба може да се транспортује даље по Европи, или на Исток или на Запад. Али, ви ту визију, господо, нисте имали.

Ваша визија је била та како да узмете паре и да их ставите у џепове!

Е сад, проблем је што сте овај народ држали у илузији 12 година, али народ је препознао и видео ко сте ви, и зато је дао поверење **–** дао је поверење Александру Вучићу, а не вама. И мени је драго што су ту неки из старе гарде, а и ови млади тинејџери да могу да одговоре на ово и да објасне овим људима што гледају ово – шта су то они радили 12 година?! Шта су то они направили у овој земљи?! Колико су нас они задужили?! Па, ми смо морали да јуримо низбрдо да кола зауставимо, па две године да их гурамо да их вратимо тамо одакле сте их ви гурнули. Е, то је била ваша политика и то је Демократска странка.

(Док је говорио посланик у сали су се чули гласни коментари.)

И не знам, како вас није срамота да ви браните уопште било шта што сте ви радили. Хвала пуно. (Аплауз.)

ПРЕДСЕДНИК: Прво иде повреда Пословника, па реплике.

Посланица Татјана Мацура. Изволите.

ТАТЈАНА МАЦУРА: Јавила сам се за повреду Пословника за члан 106. став 1**:** „Говорник може да говори само о тачки дневног реда о којој се води претрес.“

И, да подсетимо претходног говорника да је данашња тачка дневног реда Предлог закона о потврђивању Споразума о изменама и допунама Споразума о зајму између Владе Републике Србије, као зајмопримца и Владе Републике Азербејџан, као зајмодавца за финансирање, изградње деонице Љиг – Бољковци – Таково и Таково –Прељина, ауто-пута Е763 у Републици Србији.

А, такође, да га подсетимо да данас не радимо никакво проводаџисање господина Зорана Живковића или премијера Александра Вучића, и да уопште немамо потребе да цео дан слушамо хвалоспеве, њихове имовинске карте и постигнућа.

ПРЕДСЕДНИК: Какво сада проводаџисање?

Ово последње нисам разумела.

Што се тиче дневног реда...

ТАТЈАНА МАЦУРА: Могу да вам појасним, пошто упорно

ПРЕДСЕДНИК: Не, немојте ми објашњавати...

ТАТЈАНА МАЦУРА: ... помиње имовинску карту господина Живковића и исто тако говори о постигнућима Александра Вучића. Не знам како нисте разумели ако су сви други разумели, али нисте били ту па можда нисте испратили све.

ПРЕДСЕДНИК: Знам. Немојте.

Пустите ме да одговорим, морам по Пословнику да одговорим. Знате да је Гордана Чомић јуче рекла да нам је то обавеза.

Морам, сад, шта ћу.

Значи, знам шта је на дневном реду, информисала сам се код свог потпредседника да је овај говор био инспирисан претходним говором, такође на тему дневног реда Зорана Живковића и да је он пустио посланика Зорана Живковића да говори мимо теме. То је, овако, по мени сувише круто, шта је тема у парламенту. У генералној дебати све овако изгледа около-наоколо, углавном о политици, добро, у овој држави, али посланик на кога имате замерке одговорио је на исти начин.

Дакле, зашто се узимају кредити? Ја се ту не бих мешала. Мислим да је сасвим коректно да саслушамо обе стране. Ко ту има већу страну аргумената одлучиће грађани, не могу ја то да пресецам.

Овако, Мирослав Алексић, исто повреда Пословника, па ћу вам онда дати реплике, и Зорану Живковићу и Балши Божовићу.

Изволите.

МИРОСЛАВ АЛЕКСИЋ: Захваљујем, председавајућа.

Рекламирам повреду Пословника члан 107. повреду достојанства Народне скупштине, јер је претходни говорник говорио овде о некаквим пацовима и о којекаквим стварима, што сматрам да није место у овом дому овде.

Такође, ваш претходник, господин Арсић је мене два пута опоменуо и прекидао ме у свом излагању да се вратим на тему. Притом, није ми надокнађено време, а господин који је овде говорио, Гавриловићу, пет минута је овде држао предавање о путарској индустрији, о подлогама, о дебљини асфалта, о стручности неких пре њих, неких који су сада ту. Ниједног тренутка није говорио о теми да би сте му онда време поново бројали од нуле**;** вратили са пет на почетак и онда је фактички добио дупло време.

Ја данас када видим снагу аргумената позиције у односу на чињенице које износимо ми, заиста ми је јасно да је све ово што слушамо једна велика празна прича, јер на конкретна питања добијамо одговоре – а шта је радио неко пре?! Немојте то да одговарате, нема потребе да будете нервозни. Дајте аргументе.

Очигледно да је господин Гавриловић неко ко је стручан за све области, а када видим ко данас и на који начин брани господина Вучића јасно ми је зашто је у Србији овако добро. Хвала.

ПРЕДСЕДНИК: То је већ увредљиво. Да занемаримо ту циничност ко је ту јако стручан, а ко је мање стручан. То нико од нас није позван да говори. Ово су све народни посланици! Ја хиљадити пут морам да вам кажем, ово није струковно удружење. Овде може да буде 250 пекара и да релевантно говори о тачкама дневног реда. (Аплауз.)

Значи, промашили сте, апсолутно, ваш начин размишљања, а немојте да вређате ниједног колегу да ли је стручан или није стручан.

Члан 107, значи, достојанство немојте на тај начин да угрожавате. Неко ће рећи вама када буде закон о култури да нисте балерина.

Дакле, то нема смисла. Апсолутно. Да ли је он говорио о теми, овако, замерке су биле, молим вас, само, посланици, да уважите и мене.

Теорија завере, нећемо да се бавимо, ко коме продужава време, прекида и то, заиста, то не стоји. Знам да сте ви добили минут дуже, јер вас је потпредседник Арсић прекинуо и додао вам минут дуже. То сам информисана, такође.

Значи, немојте да замерате када прекидамо, ми рачунамо, нема ту никаквих теорија завере, и он је трошио време групе. Значи, нема два минута, него има скоро 120 минута, јер су толико гласова освојили, Листа Александар Вучић – Србија побеђује. (Аплауз.) Не могу да заменим 5 и 120 – никако. Једноставно, не знам то да радим и не желим.

А, да ли говоримо о теми, ја и јуче кажем и данас кажем, баш, да видимо посланика, без обзира који је, који стриктно цитира чланове закона.

Ми бисмо данас ако хоћете да говоримо сви, и већина и опозиција, говорили да л' да се продужи за две или до две године. То пише у овоме што ми имамо данас на дневном реду, а то је измена рока, и пише до две, неко каже за две и то је то. Нико о томе није говорио, него се говорило шире. Неко о саобраћају, неко о финансијама, неко о томе како је дошло до ове ситуације.

Ако ви сматрате да ја тиме или, у ствари, овог пута мој претходник, господин Арсић, који је водио тај део седнице, да је повредио Пословник, свакако ваше је право да тражите и да гласамо о томе. (Да.)

Хвала вам пуно.

Прво, кога је прво прозвао? Зоран Живковић.

ЗОРАН ЖИВКОВИЋ: Прво, ви сте лоше информисани. Ја сам говорио о теми, питајте министра шта сам говорио у пет минута и никакво биће, па ни народни посланик, било који, није требало да се нађе повређен тиме што сам ја о томе говорио. То је једна ствар.

Друга ствар, нисте чули, да је овде посланик, ајде да употребим ту реч, оптужио покојног премијера Зорана Ђинђића да је заједно са криминалцима организовао пуч у Србији, преузео власт…

(Посланици добацују.)

… 'оћете да смирите или ја да смирујем? Ја мислим да је то ваш посао. Ја мислим да је ваш посао.

ПРЕДСЕДНИК: Посланиче, немојте да претите, молим вас.

(Посланици наглас коментаришу.)

Молим посланике да прихвате моју сугестију и да пустимо посланика Живковића да каже своје, а ви немојте да претите.

ЗОРАН ЖИВКОВИЋ: То је оптужба која је апсолутно испод нивоа било чега што би могло да се назове живим бићем, а камоли испод нивоа посланика који оптужује човека који је дао живот да би у овој земљи ишта било мало нормалније, него што је било пре њега, за везе са криминалом.

Сви ти криминалци су били блиски странци у којој сте ви били тада и играли шах са лидерима те странке, делили шта су делили и то је ваш проблем.

(И даље се чију гласни коментари посланика.)

Овде је увређен Зоран Ђинђић, за кога је, коме и историја ове земље и грађани ове земље и надлежни органи апсолутно не могу да му замере било шта што има било какве везе са било каквом врстом криминала.

Без намере да се поредим са њим, то исто важи и за мене.

ПРЕДСЕДНИК: Захваљујем.

(Посланици добацују.)

Посланиче, немојте, молим вас, да добацујете. Саслушајте једни друге.

Морам да дам реплику Балши Божовићу, па ћете одговорити.

БАЛША БОЖОВИЋ: Захваљујем, председнице Скупштине.

Један је...

(Посланици добацују.)

ПРЕДСЕДНИК: Молим вас. Изволите. Додаћу ових 15 секунди. Балша, молим вас.

БАЛША БОЖОВИЋ: Захваљујем. Оно што ме је погодило, то нису само оптужбе које, већ, ево четврту годину слушамо на рачун ДС. То су све неистине.

Оно што ме је погодило јесте да је посланик који је направио „збун“ у овом парламенту тиме што је одређене чланове земунског клана**:** „пацова“, „будалу“, „превару“, „Душана Спасојевића Шиптара“ и многе друге бранио пред полицијском акцијом „Сабља“, који су били инспиратори, организатори и логистика у припремању и организовању атентата на Зорана Ђинђића.

(Посланици наглас коментаришу у сали.)

Мислим да се ви слажете самном у констатацији да то није достојно овог парламента. Ради се о премијеру Србије који је дао живот да ова земља има институције, да има изграђену владавину права.

Ко ће после поверовати да ви имате искрену намеру да том Зорану Ђинђићу подигнете споменик, као одраз да подржавате тај систем вредности за који се он залагао? Е то грађани Србије знају и због тога се ДС веома брине из простог разлога што никада нећете схватити за који се систем вредности залагао он, због чега је дао живот, шта је његово дело и каква је Србија коју је он сањао.

(И даље посланици гласно коментаришу.)

Ви сте данас показали ваше право лице бранећи припаднике земунског клана и негодујући што су били процесуирани у полицијској акцији „Сабља“, што мислим да је незапамћени безобразлук и непристојност од стане посланика који се малочас обратио.

ПРЕДСЕДНИК: Хвала, посланиче. Хвала.

Реч има Александар Мартиновић.

АЛЕКСАНДАР МАРТИНОВИЋ: Уважена председнице, повређен је члан 107. који говори о достојанству Народне скупштине. Господин Зоран Живковић је изрекао неистину везано за излагање господина Гавриловића, мог колеге из Посланичке групе СНС, зато што када је говорио о премијеру он није мислио о Зорану Ђинђићу, него о Зорану Живковићу. Зато што је Зоран Живковић, и ми смо овде показивали фотографије, био велики пријатељ са Милорадом Улемеком Легијом.

Он је са Легијом ђускао на једном концерту у Кули, где су биле смештене Црвене беретке, заједно са тадашњим министром унутрашњих послова Душаном Михајловићем. И, све је тачно ово што је рекао господин Гавриловић. Проблеми у путној привреди започели су 2001, 2002, 2003, 2004, 2005. године када су Мишковић и Мило Ђурашковић приватизовали „ПЗП Ужице“, „ПЗП Београд“, „Ниш“, „Крагујевац“, 2005. године направљена „Нибенс група“, финансирана од стране Мирослава Мишковића. То је била Централна Србија, а у Војводини је ексклузивно право да асфалтира преко „Фонда за капитална улагања“, то ви, госпођо Гојковић, добро знате као и ја, добио Душан Боровица. И тако се радило 2001, 2002, 2003, 2004, 2005. године све до 2012. године у Србији, односно до 2016. године у Војводини, а онда се питамо зашто нису направљени путеви.

Где су нам ауто-путеви, где су коридори? Појели сте- господо, покрали…

ПРЕДСЕДНИК: Посланиче, разумела сам.

АЛЕКСАНДАР МАРТИНОВИЋ: Ево, то је одговор на оно што је господин Живковић причао. (Аплауз.)

ПРЕДСЕДНИК: Хвала.

Нисте се изјаснили да ли желите моје објашњење? (Не.)

(Зоран Живковић: Повреда Пословника.)

Изволите.

Имате право и на реплику.

ЗОРАН ЖИВКОВИЋ: Не желим. Немам с ким да реплицирам. За то треба да будете човек. Да, за то треба да будете човек, и да не лажете и да не вређате људе који не заслужују то.

ПРЕДСЕДНИК: Само ми реците члан Пословника.

(Зоран Живковић: Пустили сте провалу најгорих ствари да уђе у ово здање.

Без обзира на ваше присуство ово је и дан-данас „храм демократе“ у Србији!

Ви својим понашањем од тог храма правите јавни WC! Ђубре! Како вас није срамота?!)

Хвала. Изричем вам опомену за ове речи које сте рекли. (Аплауз.)

Захваљујем се у име свих посланика парламента Републике Србије. Хвала вам, стварно, на овим речима.

Ја сам вам дала да кажете повреду Пословника. Нудила сам и реплику. Нисте желели, али мислим да стварно нисам заслужила ни ја, ни парламент, ни овај сазив овакве речи које смо сада чули.

И ја, по члану 112. одређујем паузу од пет минута. Ко жели да изађе, да се мало смири нека то учини. Наставићемо искључиво по дневном реду. Не дозвољавам у наставку…

(Зоран Живковић: Идите ви да се смирите.)

Добро. Хоћу, посланиче. Биће све у најбољем реду. Пет минута паузе да се сви смиримо и да наставимо да радимо.

Нећемо наставити ни по репликама, ни по повредама Пословника него по дневном реду. Зато се одређује пауза.

(После паузе – 16.15.)

ПРЕДСЕДНИК: Сада је на реду народни посланик Милан Лепчевић.

МИЛАН ЛАПЧЕВИЋ: Ево коначно, после више од сат времена разноразних тирада и предавања из прошлих времена који везе немају са дневним редом, од борбе ко ће веће и лепше хвалоспеве да исприча о великом вођи, да се вратимо мало на тему.

Дакле, предложена ратификација, односно продужавање рока којим се узима од Азербејџана 300 милиона евра за завршетак ауто-пута на две године, односно до две године, јесте нешто што је фактично стање које, хтели, не хтели, треба и морамо да усвојимо не би ли се ти радови што пре завршили и не би ли смо коначно добили тај ауто-пут.

Није спорно да свака држава која жели да развија своју инфраструктуру, а наша инфраструктура је, нажалост, у катастрофалној ситуацији, врло је тешко ту поредити каква је била пре пет или десет година, а каква је данас, вероватно да неке спектакуларне разлике нема, сем што смо за последњих десетак година узели огромне кредите не би ли смо изградили недостајућу инфраструктуру, а пре свега ауто-путеве и завршили Коридор 10 од границе са Мађарском до границе са Македонијом и Бугарском, као и да се заврши ауто-пут до Пожеге, односно да се заврши Ибарски ауто-пут, или како га неки погрешно називају, како рекоше – Коридор 11.

Укупно за све ове инфраструктурне пројекте, за изградњу ауто-путева Србија се у последњих десетак година задужила око 1,6 милијарду евра. Када се на то додају камате које су врло шаролике и зависе од тога у ком времену су узете, па се крећу од, нека, 2% до, фантастичних, 8%, који су узимани у периоду највеће економске кризе, без икаквог оправдања, са толико високим каматама, вероватно та сума од 1,6 милијарду се надограђује на преко 2 милијарде евра узетих пара за изградњу путне инфраструктуре, пре свега ауто-путева.

Свака земља користи на све могуће начине, а нарочито земље у развоју користе све могуће начине да кроз покретање одређених инфраструктурних пројеката подигну пре свега квалитет живота, али да подигну и стандард и упосле што је могуће већи број својих фирми, свог становништва, да тим улагањима што више новца остане у сопственој земљи, да се повећају приходи у буџету и да се ти кредити двоструко искористе**;** с једне стране, да се заврши инфраструктура, а, с друге стране, да се упосли радна снага, упосле фирме и да се, практично, развије земља.

Шта се десило са кредитима које је узела држава Србије? У прегледу који са направио од двадесетак различитих деоница које се граде у Србији, почев од границе са Мађарском, па до границе са Македонијом и Бугарском, они такозвани лотови или деонице, само у пет случајева имамо да раде, да су главни извођачи и да су на тендеру добиле наше фирме, српске фирме. Остатак су добиле углавном стране фирме. То су**:** „Терне“, AZVIRT, „Алијанс“, „Адвал“, „Трејс“, „Терна“, „Актор“, помињана аустријска фирма која је отишла у стечај, па је остала дужна многим подизвођачима.

А нашим фирмама, дакле, огромне паре смо прво узели као кредите, за њих плаћамо дебеле камате, а затим смо те паре дали странцима да нам они граде ауто-пут, односно да они буду главни извођачи, а да наше фирме служе као проста радна снага, које често остану неисплаћене, односно ти главни извођачи не исплате радове до краја**:** те фирме отерају у стечај, јер морају да плаћају ПДВ, касне им са уплатама и све оно што би евентуално зарадили као подизвођачи, практично, банке им поједу, јер узимају кредите да би финансирали изградњу радова.

Ниједна нормална земља не ради тако да узима кредите, задужује се, плаћа високе камате, а да тај новац од кредита не улаже у сопствени развој, тако што ће ангажовати домаћа предузећа, да они зарађују, да домаће фирме набављају у земљи Србији све што је потребно за изградњу ауто-путева, да ангажују домаћу радну снагу, да се тај новац троши у Србији, а не да се вишак, односно зарада или профит износи у иностранство. То је нешто што је, просто, недопустиво и то је пре свега питање каква је државна политика и какву политику води Министарство и Влада када су овакви инфраструктурни пројекти у питању.

Други проблем овде стоји на роковима за изградњу по појединим деоницама. Сем овог ауто-пута и ових деоница за које сада ратификујемо кредит, који касни „само неколико месеци“ (то је под знацима навода, само неколико месеци), све остале деонице су у огромном кашњењу од две, па до чак четири године. За скоро све деонице према Југу**:** Грабовница, Грделица, Грделица тунел, један, други, трећи, тунел Манојле, Владичин Хан – Превалац, Превалац – Суви Дол, и тако даље, и све деонице на ауто-путу према Бугарској, за све њих су рокови или истекли прошле године или су истекли ове године или истичу до краја ове године.

Практично, на скоро свим деоницама су пробијени рокови, где се не назире када ће бити завршетак радова и да ће пробијање рокова бити вероватно од две, па чак, до четири године.

Оно што је највећи проблем јесте што упркос томе што се касни са завршетком радова, у многим случајевима постоје одштетни захтеви, вишемилионски, где све аминује предузеће Коридор 10 које води ове радове, а уз асистенцију консултантске куће „Ежис“, коју води чувени професор Бранислав Ивковић.

У неким случајевима, као што је то, рецимо …

ПРЕДСЕДНИК: Хвала. Продужила сам 15 секунди.

МИЛАН ЛАПЧЕВИЋ: Само да завршим реченицу, ако није проблем.

Дакле, најдрастичнији пример је деоница од Моминог камена, где извођач радова већ сада премашује уговорену цену за више од 90% …

ПРЕДСЕДНИК: Захваљујем, молим вас. Баш сам прекорачила.

МИЛАН ЛАПЧЕВИЋ: Добро. Хвала.

ПРЕДСЕДНИК: Реч има народни посланик Драган Весовић.

ДРАГАН ВЕСОВИЋ: Хвала, госпођо председавајућа.

Уважени господине министре, колеге, читава дискусија о овој тачки дневног реда кренула је тако што је један од припадника владајуће коалиције, а у странци министра за трговину, почео да прича овде о нама пријатељском Азербејџану.

И заиста, ја ћу се сложити са њим да је Република Азербејџан, правећи овај уговор са државом Србијом, направила фантастичан уговор по њу. Семјуел Бекет у комаду „Чекајући Годоа“ поставља питање – где смо ми у свему томе? Мене, просто, чуди да нико до сада није рекао да кредит у висини од 300 милиона евра, на отплату од 15 година, са годишњом каматом од 4% представља обавезу нашег каматног давања у висини од још 100 милиона евра. Сад, колико је то добро за пореске обвезнике и земљу Србију – проценићемо сами.

Потпуно ми је јасна позиција СНС, који у склапању овакво погубног уговора по Републику Србију није учествовао, али као власт која покушава да буде одговорна поступа по оној народној – „родило се, ваља га љуљати!“ Али, тих 100 милиона евра, које ћемо ми у односу на камате исплатити Републици Азербејџан, није једина обавеза коју ће држава Србија морати да да.

Ја сам узео Уговор који је потписан тада, 2012. године, и читао тај уговор и у њему сам нашао врло интересантне податке.

Рецимо, Влада Азербејџана никада овај новац неће дати Републици Србији у целини, већ је задржала право да поједине рате зајма непосредно уплаћује извођачу радова. Опште позната чињеница је да је извођач радова азербејџанска фирма у проценту од 51% и то је AZVIRT, а 49% су српски подизвођачи, и тадашњи уговор ставља у апсолутно подређени положај „Коридоре Србије“, јер Влада Азербејџана је Споразумом резервисала за себе право да задржи сваку исплату дела зајма уколико није задовољна финансијским документима на основу којих врши исплату. Дакле, ако се њима не свиди рачун који им подизвођачи исплаћују, испоручују, испостављају она не мора то да плати.

Међутим, како то све изгледа на терену? Чињеница је да је азербејџански извођач радова узео на себе технолошки лакше а финансијски исплативије делове радова, тако да доњи строј пута, земљане радове, раде српски подизвођачи, а горњи строј пута, тампон и асфалт, ради Азербејџан. Па, онда, Азербејџан довози нафту из Азербејџана, од које прави битумен, а у исто време је други неопходан елеменат за добијање асфалта уситњени камени агрегат обезбедио закупом сепарације „Топола“, па тај камени агрегат, ако су тачни, ја молим господина министра да ми на ово одговори да ли су ови подаци које сам ја набавио тачни или нису, дакле, камени агрегат испоставља по цени од 35 евра по тони, а тај камени агрегат се може набавити по цени од 21 евро не по тони, него по кубном метру, исправљам се. Сада, колика је то зарада на толику количину уситњеног каменог агрегата, можемо само да рачунамо. Међутим, једна друга ствар је ту врло интересантна. По том уговору, споразум има клаузулу која каже да ни на једну трансакцију Азербејџан неће плаћати ПДВ или неко друго фискално давање предвиђено законима Републике Србије. То је тачка 10, тачка 1, тачка 18. Прецизније, зајмодавац, Влада Азербејџана је Споразумом изричито уговорила да се средства зајма неће користити за плаћања ПДВ-а за продају добара и услуга и увоз добара и услуга, трошкове царинских и других дажбина пореза и других намета који настану у вези са извршењем или применом пројекта од стране извођача или подизвођача, то вам је тачка 2, тачка 1, тачка 4.

Дакле, извођач радова је обезбедио себи фантастично добар уговор, а држава Србија, како се мени то чини, мораће многе друге намете да плаћа. И онда ми постаје потпуно нејасна прича, а донекле ми је јасна, када господин премијер Александар Вучић каже да ћемо у првом периоду од отварања дела ауто-пута, који ће бити за неких десетину-петнаест дана, моћи да користимо тај ауто-пут без плаћања путарине. Само желим да кажем да смо ми кроз ове намете које дођемо финансијски Републици Азербејџан дебело платили ту путарину. Могли бисмо ми да се много дуго возимо да Уговор није направљен овако како је направљен.

Е сад ми само још једна ствар каже, која се спомиње у тачки 10. тачки 1. тачки 27 Споразума, да зајмопримац гарантује да ће бити члан, са добром репутацијом, ММФ-а, Светске банке и Међународне финансијске корпорације, међународних удружења за развој и томе слично. Дакле, слична прича коју смо причали када је била уважена госпођа министар за локалну самоуправу – све је што радимо ужасно важно да урадимо због ММФ-а. Постављам, само, питање – зашто?

Понављам, као одговорна политичка опција СНС која је преузела на себе извршење уговора, који она није правила, ништа не говори о лошим стварима овог уговора или је, што желим да верујем да није тачно, можда истог или сличног зајмодавца предвидела за толико нам потребан пут од Ниша преко Приштине ка Драчу и даље ка Тирани, а заборављајући потом део Србије где се причало о Моравском коридору, чиме је и мој град Краљево погођен уколико тог пута не буде било. Хвала. (Аплаудирање.)

ПРЕДСЕДНИК: Захваљујем.

Изволите, министре.

ДУШАН ВУЈОВИЋ: Дозволите ми да, пошто први говорник говори конкретне цифре из овог пројекта онда је јако важно да будемо прецизни. Значи, прво, у Уговору пише – најмање 49% ће бити уговорено са подизвођачима из Србије. Према подацима које имамо од „Коридора Србије“, закључно са јулом месецом, 70% радова су добили извођачи из Србије. Да ли је све плаћено? То у овом кратком извештају немамо, али да је уговорено 70% радова подизвођача из Србије то имамо као податак. Можемо да вам дамо. Мислимо да је добар предлог да имамо кратко, прецизно извештавање о реализацији свих пројеката, то ћемо проследити. То мислим да би било добро да имамо и на комитетима, не мора да буде у пленуму Скупштине, ал' да имате све те податке.

Под два, камате од 4%, управо разговарамо овде и о овом руском кредиту за Железнице и разним другим кредитима. У то време 4% су биле камате које су биле упоредиве са каматама на тржишту. Петнаест година рок то је, такође, било упоредиво у то време. Према томе, ако бисмо рачунали тај такозвани, неки, грант елемент то би било, негде, отприлике упоредиво са кредитима које смо тада могли да добијемо.

Трећи коментар, колике су камате у свему томе, то је стандардна формула, ми смо већ почели да враћамо, већ је неко овде приметио, од новембра 2015. године и враћамо по стандардној формули шестомесечно по 4% годишње, то су практично 24 периода. Ту нема никакве тајне, толико плаћамо у свим кредитима. Ако израчунате садашњу вредност тога то је – 0, ако израчунате номинално ту ће камате бити неки износ, ал' то није нешто што не плаћамо у другим кредитима. Неко је овде лепо рекао да су нам се камате крећу од 2 до преко 8%. Значи, имамо кредите који су и јефтинији од тога, али и неке који су много скупљи од тога. Према томе, ту нема никаквог специјалног момента који би изазивао нашу пажњу, подозрење или нешто друго.

Оно што је важно то је да се већина материјала набавља у Србији, код оног шљунка, мислим да је боље што нашим добављачима даје бољу цену од оне која је најнижа у Србији, јер вероватно очекује од њих да то испоруче на градилиште на прави начин, у право време да би могли да праве смесу која је неопходна и тако даље. Значи, није то против нас што је 35 евра, то остаје извођачима у Србији.

Оно што је јако важно да знате у свим пројектним зајмовима свуда у свету па и код нас, значи, све међународне организације па самим тим и овакви билатерални зајмови који иду у категорију такозваних експортних зајмова, јер они финансирају де факто (de facto) фирму из своје земље која извози радове у инфраструктури, обично се не плаћа ПДВ. Не плаћа се зато и када се плаћа онда се додаје домаћа компонента управо у износу ПДВ или више од тога, за буџет је то неутрално, значи ми бисмо у буџету додали 20% за ПДВ и сами бисмо себи платили, само бисмо повећавали приходну и расходну страну буџета. Према томе, пошто је ПДВ за увозне пројектне зајмове обично фискално неутралан, онда је договор да не бисмо оптерећивали страну задуживања, да не бисмо оптерећивали и страну прихода и страну расхода у буџету, да се ПДВ не плаћа, и то је стандардно. Према томе, овде овај пројекат није различит од стандардне праксе у свету.

И коначно, што се тиче неколико дискусија до сада, ја бих вас замолио да покушате макар у току ове расправе да будете економисти у души. Економиста у души каже шта је алтернатива. Значи, ми имамо 238 милиона потрошених, касни се, можемо да формирамо групу која ће да испита зашто се касни, али то не мења природу наше одлуке, у овом моменту ми можемо или да продужимо или да не продужимо. Ако продужимо тачно знамо ми имамо рок који је дужи, то нас не оптерећује, додуше, 0,5% ћемо платити за ангажована средства пре него што кренемо да плаћамо 4% за искоришћена средства. То, ако све завршимо у новембру, дај боже, онда, пошто овде пише до 24 месеца продужавамо, то ће нас коштати само за ова два месеца 0,5%, ако будемо то користили до маја 2018. године коштаће нас 0,5% за ових годину и по дана или две године, а после тога ће нас коштати 4%, ако будемо искористили та средства.

Према томе, то није ништа против нас, то је флексибилност коју је неко предложио због тога што постоје ризици, због тога што постоје елементи које не можемо да предвидимо. Испоставља се да наши грађевинари не знају довољно поуздано да сондирају терен и појављују се изненађења у томе да земљиште није онаквог типа као што су мислили и онда, тек, кад закопају тунел схвате на шта су наишли. Било би добро да покушамо нешто ту да урадимо да као друге фирме по свету, ласерски радимо дубинска проверавања тла, па да немамо таква изненађења. Ал' то кошта, то подиже трошак припреме пројекта и код нас људи од тога беже. То морамо да научимо, као што беже од осигурања у пољопривреди, па се после бавимо последицама, тако и овде**:** штедимо на припреми пројекта и онда наиђемо мало, мало на неко клизиште, на неки терен који није подобан за тунеле и ово и друго и треће изненађење. Значи, на томе учимо.

Предлажем да то покушамо да укључимо у нашу стандардну процедуру. Мој предлог ће бити да једном изменимо буџет и да оставимо са стране паре у буџету којима ћемо финансирати бољу, скупљу, али поузданију припрему пројеката. Хвала лепо. (Аплауз.)

ПРЕДСЕДНИК: Марко Парезановић, нека се спреми Радослав Милојичић.

МАРКО ПАРЕЗАНОВИЋ: Захваљујем, поштована председнице.

Желим пре свега да се захвалим министру зато што је дао, могу рећи, веома прецизне и стручне одговоре. Иако испрва нисам то планирао морам на тренутак да прокоментаришем излагање мог претходника из ове, како бих рекао, (под знацима навода) „православне патриотске партије“, која се много залаже за евроазијску унију, а много јој смета Азербејџан. И није им баш најјасније зашто то све иде тако споро и зашто у Западној Србији већ нема ауто-путева.

А одговор је веома једноставан и могу да га потраже када погледају лево од себе. Ту седе посланици странке „необавештених“. То је она странка која је била на власти када су се у Србији спроводиле све приватизације, наравно, није била сама, биле су ту још разне друге партије ДОС-а, и тада смо продали готово све што је било вредно. По неким информацијама у земљу је у том тренутку ушло између седам и осам милијарди евра. То је, отприлике, неких, 1.000 километара ауто-пута. И да је тај новац коришћен у инфраструктурне пројекте данас би и западној Србији било ауто-путева, али је тај новац завршио у ко зна чијим џеповима, завршио је за нереално повећавање плата и пензија, за дуплирање јавног сектора, све у сврху вашег останка на власти.

Зато данас ни у западној Србији, ни у много другим деловима Србије нема ауто-путева и зато је Влада Србије принуђена да новац за инфраструктурне пројекте тражи кроз различите повољне кредите, да покуша да оствари неку концесију, јер другог начина нема. Зато што смо затекли огромну рупу у буџету, дефицит од скоро две милијарде евра у 2012. години и дуплирани јавни дуг.

Зато и сматрам да је ова сарадња Републике Србије са Републиком Азербејџан веома добра, али није добро, наравно, када дође до кашњења у радовима, али боље да и данас разговарамо о тим кашњењима него да разговарамо о томе зашто се уопште ништа и не ради као што је било у неком периоду. Волео бих и да у будућности разговарамо на овом месту о неким другим коридорима, јер ће то бити сигуран знак да се Србија гради и развија, па чак и ако буде неких проблема и грешака. А грешке се увек дешавају, поготово на овако тешким деоницама као што је деоница Љиг – Прељина. Видели смо скоро у Хрватској је приликом изградње једног моста дошло до ситуације да је мост два метра нижи од потребне висине, а овде говоримо о неким грешкама које се мере центиметрима. И доказано је у медијима да је била лаж да камиони могу да прођу само средином тунела и то смо могли да видимо и на сликама и на лицу места, а и кроз видео- материјал који је приказан у медијима.

Не видим шта је много спорно када министарка отворено у јавности говори о тим проблемима. Јавност то треба да зна. Ако је било пропуста у раду надзора, ако је било пропуста у раду извођача, ти пропусти треба да се исправе. Сматрам да ће у будућности много другачије и различите републичке институције и извођачи прилазити том послу, јер ће увек знати да одређене грешке које се направе неће проћи некажњено.

Колегиница из Ужица је прокоментарисала дужину трајања градње, у смислу да се ова деоница гради четири године, па тим темпом сад треба 16 година да се изгради ауто-пут. Истине ради, ради се и на другим деоницама, 30.11.2014. године завршена је деоница Уб – Лајковац. Тренутно се раде деонице Обреновац – Уб и Лајковац – Љиг, предвиђено је да буду завршене, отприлике, у јулу 2017. године, тако да, практично, негде, најдаље за годину дана можемо очекивати да ће грађани моћи да користе целу деоницу од Прељина до Обреновца. Већ је познато да је, када је у питању та завршна деоница од Обреновца до Београда, Влада Републике Србије потписала Споразум са Републиком Кином о финансирању и изградњи те деонице.

Надам се, такође, да ће Влада Србије у најскоријем року пронаћи моделе за финансирање и других деоница, пре свега деонице Прељина – Пожега, као и за Моравски коридор који је у овом тренутку један од приоритета за овај део Србије.

Данас се Влада Републике Србије критикује, јер се касни са завршетком радова и то је добро. Зато што су се неке претходне владе критиковале зато што уопште ништа и нису радиле на том плану. Сигуран сам да ћемо се сви сложити у једном, у некој временској дистанци за десет, двадесет, педесет година нико неће памтити да ли је нека деоница на овом коридору отворена 25. августа или 31. октобра и да ли је било већих или мањих проблема током градње, али сам сигуран да ће сви памтити да је овај коридор, као и многи други коридори, изграђен за време власти СНС и премијера Александра Вучића. Хвала. (Аплауз.)

ПРЕДСЕДНИК: Хвала.

(Драган Весовић: Реплика.)

Шта кажете?

(Посланици са места гласно коментаришу.)

Ајде.

(Посланик наглас каже: Погледајте у стенограму! )

ДРАГАН ВЕСОВИЋ: Хвала, госпођо председавајућа.

Уважени колега, у овом дому, који изузетно ценим и поштујем, никоме нисам рекао ништа ружно, а од вас сам чуо да сам припадник и псеудопатриотске странке, а пре неко вече да сам и члан секте!

(Александар Мартиновић: Ко је то рекао?)

Господине Мартиновићу, ви сте рекли да смо чланови секте, а господин Парезановић је управо рекао да сам припадник псеудопатриотске странке.

Конфучије је рекао, колега Парезановићу, да**:** ако сретнем човека с којим не вреди говорити, а говорим – изгубио сам речи. Ја нећу да губим речи. Хвала.

ПРЕДСЕДНИК: Вас није споменуо.

(Милан Лапчевић: Споменуо је странку.)

Није. Немојте сад... Немојте. Рекао је – претходни говорник и, стварно га је увредио и зато сам дала реч. Значи...

Шта кажете?

(Милан Лапчевић добацује.)

Добро, то обавештен, не обавештен, пустите то. Не, пустите то сад. Ша немојте, па то сад сви говоре када хоће нешто да кажу – овај је необавештен. Немојте. Па, нема... Па не може и ово и ово. Не може сад. Ето...

Ја стварно не реагујем на насиље, стварно, никако. „Стоп насиљу“! То сам потписала пре неки дан, кад смо имали госте. (Аплауз.)

И вербално насиље је насиље.

Ви сте одустали и хвала вам.

Повреда Пословника. Изволите.

МИЛАН ЛАПЧЕВИЋ: Члан 104. став 1. Је л' треба да цитирам или не треба? Мислим да не треба, већ мислим да знате о чему се ради.

Дакле, ако се неко у свом обраћању на подругљив начин изрази о другој странци, право на реплику има председник или заменик председника посланичке групе. И мислим да је у том смислу требало прво њега…

ПРЕДСЕДНИК: Шта пише у ставу 3? Ајд, већ, кад смо одлучили да водимо...

МИЛАН ЛАПЧЕВИЋ: Ајде. Прочитајте га ви, ја сам дао свој основ.

ПРЕДСЕДНИК: Ја да га прочитам?

МИЛАН ЛАПЧЕВИЋ: Дакле...

ПРЕДСЕДНИК: Нећу да прочитам! Ја сам одлучила да нема основа за реплику!

Члан 104. став 3 – ја сам одлучила да нема основа за реплику!

(Милан Лапчевић: Да, али ви треба да будете исти према свима.)

(Аплауз.)

Ето, сад ће испасти да су ми Двери драже.

Реч има народни посланик Радослав Милојичић, па народни посланик Александар Марковић.

РАДОСЛАВ МИЛОЈИЧИЋ: Даме и господо народни посланици, уважени министре, надам се да ово није намерно, поштовани министре, али прошле недеље требало је да ви учествујете у расправи са народним посланицима, па смо добили министарку локалне самоуправе. Данас је требало да добијемо министарку Зорану Михајловић у расправи, па сте се ви појавили. Надам се да то није намерно и да се тај случај неће понављати.

Уговор за изградњу Коридора 11 је потписан 2. фебруара 2012. године и тај је уговор добар. Треба овде да кажемо да је то урадила Влада којом је руководила ДС, и то је добро. Оно што је такође добро то је да, са једне стране, ви поштујете тај уговор и желите да остварите тај уговор, али ту постоји нешто што је лоше.

Сада ћемо, нажалост, морати да пређемо на то.

Лоше је то што је завршетак радова тим уговором био предвиђен за крај 2015. године, па сте ви померили завршетак тих радова на крај 2016. године. И у оба случаја ви сте пробили рокове. За пробијање рокова наши грађани, а не ви, плаћају додатна финансијска средства, то јест, пенале.

Оно што је, такође, лоше је то што су два тунела код Љига нижа за 30 центиметара.

(Чују се гласни коментари посланика.)

Лоше је што штета која је направљена износи четири милиона евра, и то, драги пријатељи из СНС, без дренаже и без уклањања цеви. Са те две ствари ће штета износити скоро пет милиона евра.

Лоше је то што министарка Зорана Михајловић, са једне стране, или обмањује јавност, дезавуише медије, дезавуише јавност и говори нам о некој штети од четири милиона евра. Ако је истина да та штета постоји, скандал је да нам се то дешава у 2016. години. Ако то није истина, онда је то још већи скандал, господине Мартиновићу, и молим вас да ме не прекидате, јер вероватно тиме, том лажном забуном желите да отерате подизвођача радова, а немате начина како то да урадите, већ желите да дезавуишете јавност!

Лоше је што сте упропастили све чега сте се дотакли од 2012. до 2016. године! Лоше је што сте упропастили, не само Коридор 11, већ сте упропастили и Коридор 10.

Како? Коридор 10 код Црвене реке је свечано отворен уз шампањац, и како то доликује вама из СНС, крајем 2015. године.

(И даље се у сали чују гласни коментари посланика.)

Та деоница ће, нажалост, по грађане Србије и по буџет Владе Републике Србије морати опет да се ради. Нема завршног слоја целом дужином. Основни слој је нераван. Зауставна трака је затворена, јер нису урађени сливници и отворене су рупе на мосту, драги пријатељи. Читав мост је у рупама зато што се асфалт није везао за металне плоче, које ви нисте уклонили. То су озбиљне инфраструктурне грешке!

Од 2008. до 2012. године је, зарад интереса грађана Србије, урађено 40 километара инфраструктурних путева више него од 2012. до 2016. године.

Лоше је то што смо вам оставили 15 милијарди евра дуга, а сада је тај дуг 25 милијарди!

Лоше је то што сте смањили плате!

Лоше је то што сте смањили пензије!

Лоше је то што сте грађанима Србије прошле недеље отели пет милијарди динара, али оно што је добро јесте што после маја следеће године нећете више бити у могућности да отимате и пљачкате грађане Србије, јер ћете отићи у политичку историју! Хвала.

(Опет у сали посланици гласно коментаришу.)

ПРЕДСЕДНИК: Нисам ово уопште разумела – шта је у мају?

(Посланици говоре наглас.)

А, добро. Нисам знала, почела је кампања, већ, па да знам како да се поставим. Рано је, рано је за кампању.

Александар Мартиновић, изволте. Реплика, две минуте.

АЛЕКСАНДАР МАРТИНОВИЋ: Даме и господо народни посланици, ја потпуно разумем зашто је господин Милојичић заинтересован за изградњу путева зато што је он, као председник општине, за првих пет месеци ове године из буџета општине Смедеревска Паланка потрошио три милиона и 200 хиљада динара сипајући бензин у свој приватни ауто...

(У сали се чује: Ааа...)

... и прешао са толиком количином горива око 32.000 километара.

(И даље се у сали чује: Ааа...)

Господин Милојичић не зна да међународне уговоре не закључују странке, него међународне уговоре закључују владе и у свакој цивилизованој држави, у свакој добро уређеној правној држави влада поштује уговоре које је закључила нека претходна влада.

Што се тиче изградње путева и проблема у изградњи путева, ја сам вам јуче, па сте овде викали на мене, псовали, називали ме идиотом, цитирао само неке од наслова из једног листа, на кога се ви данас позивате цео дан о томе да тунели, да ова два тунела нису добра, то је исти онај лист који је рекао, на насловним странама је писало**:** „Вучић је зликовац“, „Вучић је диктатор“, „Вучића је требало убити“, „Фахријин син“, „Читуља за живог човека“, и тако даље.

Јуче сте рекли да сте ви те новине цепали, палили, да никада у животу нисте читали те новине. Данас су вам те новине главни извор информација о томе да два тунела нису добра. Чекајте, је л' су те новине истините, је л' те новине преносе тачне информације или не преносе?

Дакле, овде се ради о томе да се СНС…

Председник: Време.

АЛЕКСАНДАР МАРТИНОВИЋ: Ево, завршавам.

Председник: Молим вас.

АЛЕКСАНДАР МАРТИНОВИЋ: … Министарству које води госпођа Зорана Михајловић и целој Влади Републике Србије импутира нешто...

Председник: Хвала.

АЛЕКСАНДАР МАРТИНОВИЋ: ... што је написано у једном дневном листу. То, једноставно, није тачно. (Аплауз.)

ПРЕДСЕДНИК: Хвала. Захваљујем.

Реч има народни посланик Радослав Милојичић.

РАДОСЛАВ МИЛОЈИЧИЋ: Прво, ми се као озбиљна и државотворна странка не позивамо на таблоиде, за разлику од вас из СНС, већ на изјаву министарке Зоране Михајловић, која је то изјавила. Притом је изјавила да су криве старе машине, да су биле нове машине те грешке не би било. То можете да причате мојој ћеркици која има четири године, не верујем ни да би вам она поверовала.

Господине Мартиновићу, како ви и ваша странка руководите овом земљом најбоље знају фрижидери и новчаници грађана Србије!

А морам да вам дам један податак да је „Електропривреда“ Србије у јуну месецу ове године, послала милион погрешних рачуна и нанела штету од 17 милиона динара, како грађанима Србије, тако и Влади Републике Србије.

(Опет се чују гласни коментари посланика у сали.)

И ако можете да ми одговорите на једно питање. Ко последње четири године асфалтира по Србији? Ко је господар живота и смрти у Србији? Ко туче политичке противнике у Србији? Ко је тукао Милана Гавриловића у Мионици? Ко је отео Данила Бобића у Врбасу?

Звонко Веселиновић, ваш политички тајкун... (коме овде нико име не сме да спомене)!!

(И даље се чују гласни коментари у сали.)

ПРЕДСЕДНИК: Изволите. Не, не, немојте, па шта је сад ово?

Па ви сте изговорили, како нико не може.

Ево, ви сте изговорили у микрофон, нисам вас прекинула.

Да. Немојте, полако.

Александар Мартиновић. Изволите.

АЛЕКСАНДАР МАРТИНОВИЋ: Даме и господо народни посланици, ја мислим да господину Милојчићу треба одати орден за храброст, јер је човек, ево, смогао храбрости да изговори име, наводно највећег тајкуна који финансира СНС и који наводно асфалтира по целој Србији. Додуше, то је мало изговорио неким гласом који мало дрхти, али нема везе. Треба му одати орден за храброст.

Ви, господине Милојичићу, никако да одговорите на једно суштинско питање**:** из којих новина сте ви, то, прочитали да је „Електропривреда Србије“ урадила то што је урадила? Ви се о тунелима информишете из „Курира“. То смо већ установили. Е, сад, није ми јасно из којих новина се информишете о томе шта ради „Електропривреда Србије“?

Јуче сте цео дан причали о ријалити програмима, о таблоидима, како не ваља РЕМ, како не ваља медијска слика, данас су вам главни извори информација новине, за које ваши коалициони партнери кажу да их у животу нису читали. Овај један што је рекао сад Маји Гојковић да је ђубре и да је парламент WC, тврдио је да је те исте новине палио у бурету, да те новине не ваљају ништа. Данас су вам те новине главни извор информација.

Него, господине Милојичићу, када добијете тај орден за храброст, хајде кажите ми како је могуће да за пет месеци пређете 32.000 километара и да вам то плати буџет Смедеревске Паланке, 3.200.000 динара?

(Чују се гласни коментари: Ауу...)

Добићете још један орден ако на ово питање одговорите! (Аплауз.)

ПРЕДСЕДНИК: Само, само полако.

Да видим којим редом, имам повреде Пословника, имам министра. Само полако, они имају увек предност.

Значи, прво министар, па повреда Пословника, јер кажу кад год се јави министар и представник овлашћеног предлагача има предност, онда пословници.

ДУШАН ВУЈОВИЋ: Дозволите да појасним једну чињеницу која је јако важна.

Већ трећи пут поједини посланици помињу ниво јавног дуга и помињу кривицу за тај јавни дуг, без детаља о томе шта се догодило. Ситуација је врло једноставна. Подаци постоје на сајту сваког дана, сваког месеца, сваке године. Значи, тачно је да је такозвани укупни јавни дуг повећан за 9,4 милијарде од 2012. до јуче.

Међутим, због јавности је јако важно да знамо зашто је повећан и како је повећан. Значи, такозвани дефицити опште државе у периоду 2012, 2013, 2014. и 2015. године били су**:** 2.2, 1.8, 2.2 и 1.2 милијарде у 2015. години.

То је све заједно 8.2 милијарде, преосталих 1.2 милијарде су пројекти зајмови, део који је укључен у ове своте. А оно што није укључено су такозвани зајмови који се дају директно привреди, преузимање кредита „Србијагаса“ 540 милиона, 500 милиона интервенције за банке које су отишле у стечај и, преко тога, 150 милиона које је држава дала, то јест, Министарство финансија се задужило да би се установио основни фонд Агенције за осигурање депозита, која ће у будућности из наплате појединих комерцијалних банака морати та средства да сама васпостави.

Према томе, од те велике приче о томе да се неко задуживао без основа, прво и основно у 2012. и 2013. ово настављање дефицита, који смо ми тек сада преокренули, произвело је ефекат који није могао да се избегне.

Друго, саставни део тога су уговорени пројектни зајмови који на данашњи дан износе преко три милијарде и 400 милиона уговорених, а не повучених средстава, који ће представљати задужење у будућности.

И, треће, оно што је најважније, ми смо то почели да смањујемо, значи**:** независно од свих неповољних кретања девизних курсева и осталог, укупни јавни дуг се смањује са 24,81 милијарду евра на 24,15 милијарди евра. За преко 650 милиона евра у овој години и наставиће да се смањује и очекујемо да ће се спустити убедљиво испод 70% већ следеће године, а да ћемо до краја ове декаде бити на 60%, то је ниво који Мастрихт (Maastricht) сматра добрим нивоом. Хвала лепо. (Аплауз.)

ПРЕДСЕДНИК: Изволите, повреда Пословника.

ИГОР БЕЧИЋ: Поштована председнице, мислим да је повређен Пословник, јер је један од говорника уместо да објасни како је плаћао кафанске рачуна, како се возио по Србији са новцем од своје општине, покушао да скрене тему и смогне снаге да помене људе који нису тема ове расправе.

(Посланици питају са места који је члан повређен, а председник Маја Гојковић каже: Рекао је, члан 106.)

Такође, поменуо је општину Врбас, а не објашњава како је тамо ДС оставила буџет опљачкан, како је потрошила милијарду и 500 милиона, како је само 500 ненаменски потрошено у 2013. години, како је уништила јавна предузећа и како је нестао један читав блок болнице!

Пошто имамо билборде да је 2012. године завршен други блок регионалне болнице, а осим тога што је дошао господин председник тадашње покрајинске владе, закопао један ашов, ставио у камион који је ушао на другу страну капије, истоварио тај исти ашов и од те болнице ни данас нема ништа. (Чује се коментар: Ауу...) Грађани се, једноставно, питају где су паре које су нестале, које су трансформисане и даване у субвенције општини Врбас, а не постоје, нити има објашњење ни дан-данас.

Да не говоримо о „Хетерленду“, да не говоримо о свем оном новцу који је нестао и где је успешно ДС то ставила у партијске џепове, а сада покушава да помиње људе који нису овде, који не могу да се бране, а, једноставно, не жели да каже како је трошио новац у својој општини. Хвала. Не желим да се Скупштина изјашњава о овој повреди. (Аплауз.)

ПРЕДСЕДНИК: Хвала.

Имам Бојана Торбицу, Пословник, Горана Ћирића, Пословник, и свашта, само моменат.

Реч има Бојан Торбица, Пословник.

БОЈАН ТОРБИЦА: Поштована председавајућа, рекламирам повреду члана 107. став 1.

Пошто је господин Милојичић, када је спомињао Данила Бобића, наводно претученог у Врбасу, заборавио да каже да је тај човек кога су наводно активисти СНС тукли, годину дана касније изашао из ДС и у Темерину ушао у коалицију са СНС. Толико је добио батина, толико је малтретиран... (Аплауз.)

Као што нећете да кажете да је Данило Бобић јавности рекао да му је фалсификован потпис на конкурсној документацији Еколошке омладинске алтернативе из Темерина на конкурсу Секретаријата за рад и запошљавање, где је од господина Васина фалсификованим потписом, он је био правни заступник те невладине организације, Организација добила 600 хиљада динара, Данило Бобић што је и у јавности изјавио, никакву конкурсну документацију није потписао, никад није предао, а неколико дана после тога је Организација пререгистрована на другог члана Општинског одбора ДС из Темерина, Слађану Марковић, реците целу истину када нечија имена спомињете! Реците!

Наводно, тукао га је СНС, са којим је после ушао у коалицију, а ви који сте га бранили и који сте га политички искористили у кампањи, и који сте га примили, из ваше партије је иступио јавно! Хвала. (Аплауз.)

ПРЕДСЕДНИК: Народни посланик Горан Ћирић. Изволите.

ГОРАН ЋИРИЋ: Председавајућа, члан 103. став 7**:** „Председник Народне скупштине је дужан да народном посланику који се не придржава одредби из ст. 1, 2, 4. и 6. овог члана, или на други очигледан начин злоупотребљава права предвиђена овим чланом, изрекне мере предвиђене чл. 108. до 111. овог пословника.“

Дакле, двојицу посланика који су рекламирали Пословник нисте опоменули у складу са овим чланом, и мислим да су говорили управо о нечему што је био доказ злоупотребе рекламације, што најчешће видимо у Скупштини.

Са оволико острашћености да говорите о човеку који је претучен, члан Демократске странке, шта је он касније одлучивао, то је његово питање и његово право, али није једини у Србији који је малтретиран на локалним изборима који су се одржавали у Србији, са притисцима са којима су се суочавали наши чланови. И у Мионици, и у Бојнику је бивши председник општине био притваран за 102 хиљаде подељене социјалне помоћи, као да је то највећи криминални акт, био је председник општине и члан ДС, да би се после изласка из притвора учланио у СНС. Са каквим мотивима – ја то не знам, али то су људи који су добили велики притисак, очигледно, и на такав начин сте проширили те своје могућности на локалном нивоу.

Али, најважније у свему је ово што је министар рекао и чини се да вас је то највише заболело, а то је била суштина. Министар је рекао и потврдио оно што смо причали – 10 милијарди повећаног јавног дуга од 2012. године до данас!

ПРЕДСЕДНИК: Хвала, време.

ГОРАН ЋИРИЋ: Објаснио је прецизније структуру и хвала вам, министре, на томе и на тој потврди и прецизним подацима о томе. То је оно што је болело…

(Искључен микрофон, а посланик и даље говори.)

(Радослав Милојичић: Реплика.)

ПРЕДСЕДНИК: Нема више. Ово су све биле злоупотребе повреде Пословника, свих, свих. Ево, Ћирић је причао у оквиру повреде Пословника мало са министром.

Немојте да вичете. Толико ме не интересује ко ће да виче на мене, појма немате. Тиме се ништа не постиже. Пустите ме да водим седницу. Председник води седницу, то је ваљда јасно. Покушавам. Нико ми не да. Али, ја ћу опет да покушам. Није проблем.

Али, повреде Пословника су све…

Седите ви, посланиче, нисам дала реч још ником

(Радослав Милојичић: Пет пута сам споменут.)

Дакле, све...

Не може. Одредићу паузу. Не може, зато што сви злоупотребљавате Пословник! И повреда Пословника није била ни код посланика Ћирића, нити у претходне две дискусије. Улазите у реплике, само ми подигнете Пословник, малтретирате и мене и остале колеге, измислите повреду. Причате како сам ја повредила Пословник, а ја сам данас мања од бубице. Ћутим и само немо слушам како нико неће да се придржава Пословника. Од ове секунде делим казне!

Значи, Александар Марковић, после тога Ненад Божић.

Остало је минут и седамнаест. Не, да. Остало је више...

А, ви нисте Двери. Извињавам се, Ненад Божић.

Значи, Александар Марковић, па Ненад Божић.

Ништа ме више не интересује. Само ме интересује дневни ред. И тако ће и да буде, и зато и служи председник. Бирајте другог, боже мој.

Александар Марковић, изволте.

АЛЕКСАНДАР МАРКОВИЋ: Захваљујем.

Поштована председавајућа, уважени представници Министарства, даме и господо народни посланици, па, и ова жуч која се осећа у овој расправи говори у прилог томе колико је данас важан заправо овај предлог закона, Предлог закона о Споразуму о зајму између Владе Републике Србије и Владе Азербејџана за финансирање изградње деонице Љиг – Бојковци, Бојковци – Таково и Таково – Прељина ауто-пута Е-763.

Мислим да не морам нарочито да истичем и да напомињем важност како самог зајма, тако и овог инфраструктурног пројекта, за који чврсто верујем да ће допринети укупном развоју путне и саобраћајне инфраструктуре, али и укупном развоју привреде Србије и привредне активности у Србији.

Чули смо доста аргумената, заправо, чули смо све што смо могли да чујемо у досадашњој расправи, како од министра, тако и од овлашћених представника посланичких група, као и о разлозима и околностима које су претходиле овом данашњем предлогу, као што смо чули и како ће се овај зајам спроводити, чули смо и како ће се овај пројекат имплементирати, као и све остале релевантне чињенице.

Оно што бих ја додатно желео да истакнем то је да Влада Републике Србије наставља да води проактивну и добро осмишљену спољну политику. Наставља да води политику добрих односа и грађења нових пријатељстава у свету. Та политика доприноси бољем позиционирању Републике Србије, како на регионалном, тако и на европском, али и на ширем, да кажем, међународном плану и то је од јако великог значаја. Много је важно то што стварамо нова пријатељства, што одржавамо добре односе са старим, традиционалним пријатељима, али и што стварамо нова пријатељства у свету. На тај начин продубљујемо економску сарадњу, кажем, са досадашњим пријатељским земљама, али стичемо и нова пријатељства и привлачимо нове инвестиције, директне стране инвестиције. То је много важно.

Упркос томе што постоје неки који оспоравају, односно труде се, а то су радили и за време док су вршили власт, на све могуће начине терали инвеститоре, што својим лоповлуком, што својом корупцијом, терали инвеститоре из Србије, све чинили да не дође до инвестиција у Србији. А и данас покушавају да отерају инвеститоре, па раднике у Србији називају робовима.

Је ли тако, Милојичићу? Јесу ли радници називани робовима?

Хиљаду и по запослених у једном предузећу, у једној општини назвати их робовима, како вас није срамота?! Инвеститоре називате робовласницима. Која је порука? Је л' треба да их отерамо? Је л' то програм ДС – да отерамо инвеститоре? Само кажите грађанима, никакав проблем.

Азербејџан, Азербејџан је пре свега пријатељска земља. То смо чули данас у расправи и чули смо аргументе у том смислу. Азербејџан је земља са којом имамо врло развијену сарадњу и ако ми дозволите прочитао бих нешто од података који иду у прилог томе. У периоду од јануара до августа 2016. године укупна спољнотрговинска размена у роби између Србије и Азербејџана износила је 7,8 милиона долара. Дакле, 61,3 више него у истом периоду 2015. године, и забележен је суфицит са Србијом у вредности од 3,6 милиона америчких долара. Дакле, и то је повећање од 87% у односу на период јануар-август претходне године. Је л' ово нису показатељи који говоре у прилог томе? Укупан извоз за првих осам месеци 2016. године износио је 5,7 милиона долара, а у односу на исти период 2015. године дошло је до повећања извоза од 68%.

Ово говори у прилог томе да имамо врло развијену сарадњу са Азербејџаном упркос томе што су, опет, данас неки неодговорно покушали да оспоре и Азербејџан као озбиљну земљу.

Знате, имао сам прилике да недавно боравим у Бакуу и на лицу места сам се уверио у тај, да кажем, убрзани економски развој који та земља заиста има. Нажалост, мало сам времена провео тамо па нисам стигао да се информишем довољно, као што не мислим да је заслуга за њихов убрзан економски развој само у томе што имају богатство у сировинама, пре свега нафта, гас и тако даље. Мислим да постоје неки други разлози.

А као што рекох, нисам стигао да детаљно проучим њихов систем, нисам стигао да се информишем да ли њихов министар одбране стигне да гради луксузне станове по њиховим пашњацима и тако даље. Нисам стигао, морам да признам. Надам се да ћу имати прилике да питам – да ли њихов министар одбране носи сатове од више десетина хиљада евра, 35.000 евра.

То не кажем ја, то каже Амир Бислими. Да вас подсетим ко је Амир Бислими. Дојучерашњи директор Демократске странке. А Амир Бислими каже да Драган Шутановац мора хитно да објасни одакле му новац за скупоцене сатове, фирмирана одела, ципеле, као и луксузни стан на Врачару! Дакле, Амир Бислими, то не кажем ја.

(Милан Лапчевић: Какве ово има везе са темом дневног реда?)

Молим вас, замолите да се смире.

Такође, нисам стигао да детаљно проучим азербејџански систем локалне самоуправе. Жао ми је што нисам. Покушаћу нешто више да сазнам о томе. Покушаћу да сазнам да ли у Азербејџану њихови председници општина раде оно што раде наши неки председници општина, дакле. Нисам стигао да сазнам да ли њихови председници општина троше десетине хиљада евра на пиво, на пиво?! И по неку лимунаду, извињавам се. Не знам да ли азербејџански председници општина раде то. Да ли они, такође, троше стотине хиљада евра тако што уплаћују новац у локалне фудбалске клубове, па онда преко кеша извлаче те паре? Заиста нисам сигуран.

Претходни говорник је малопре и доста се времена потрошило на тему неких туча, како је у некој предизборној кампањи неко неког тукао у неком месту. Ја знам само за једну тучу. Знам за тучу у Смедеревској Паланци када је тадашњи председник општине, који је данас присутан овде, насрнуо на човека од 63 године!

(Посланици наглас коментаришу у сали.)

Па је човек дао изјаву да га је рукама и ногама тукао.

ПРЕДСЕДАВАЈУЋИ (Верољуб Арсић): Колега Марковићу, ја вас молим да се вратите на дневни ред.

АЛЕКСАНДАР МАРКОВИЋ: Причам из разлога да коначно схватимо због чега смо данас ту где јесмо, како су они вршили власт, како су се односили према кључним питањима, то је разлог зашто смо данас у ситуацији у којој јесмо. Захваљујем. (Аплауз.)

ПРЕДСЕДАВАЈУЋИ: Захваљујем.

Полако, полако, има овде...

Повреда Пословника, народни посланик Соња Павловић. Изволите.

СОЊА ПАВЛОВИЋ: Хвала.

Повреда Пословника, члана 106.

Да ли треба да говорим или га сви знамо напамет?

Реч је о томе да говорник може говорити само о теми о којој се води претрес. Уз то бих замолила господина Марковића, који је малочас излагао, кад буде прикупио те све податке са локала који га интересују, колико је ко попио пива и свега осталог, да предлог да Скупштини да разговарамо на ту тему.

Пошто немате прикупљене податке, ви наше време трошите. Трошите време и живот грађана Србије на потпуно непримерене ствари! Хвала.

ПРЕДСЕДАВАЈУЋИ: Дужан сам да дам објашњење.

Као што сте могли да чујете, ја сам опоменуо господина Марковића да се врати на тему дневног реда. Разумем колеге посланике из свих посланичких група који хоће да заштите достојанство Народне скупштине, али не разумем зашто из других посланичких група поједине колеге буду другим посланицима адвокати.

(Балша Божовић: Реплика!)

Господине Божовићу, по ком основу?

(Балша Божовић: Помињање ДС.)

Демократска странка. Изволите.

БАЛША БОЖОВИЋ: Захваљујем, господине Арсићу.

Даме и господо народни посланици, уважени грађани Србије, колико ко тера инвеститоре или инвестиције, ево, можемо на званичном податку да покажемо**:** 2011. године било је директних – три милијарде и 300 милиона евра инвестиција, а 2015. године – милијарду и свега 800 милиона евра инвестиција. Скоро је ниво инвестиција опао за дупло. То су званични подаци, извор је Народна банка Србије и можете слободно да одете на сајт и погледате ове податке.

Када је у питању визија Србије и када смо чули о томе да је неко називао неке раднике робовима, ми смо рекли да се ДС залаже за визију Србије која ће имати грађане, а не робове, која ће имати раднике са правом, раднике који имају закон који их штити, а не раднике који десет сати стоје у пеленама и не смеју да оду у тоалет, и који имају минималну зараду! То је само визија, наша и ваша. То је скроз у реду и немојте да се љутите због тога.

ОЦД-е је рекао, односно изнео јавности податак да је преко 50 хиљада људи напустило Србију у последњих годину дана. То је наш проблем. То је проблем којим треба да се бави овај парламент, а не да се фасцинира тиме што нико од нас присутних, ево, ја, лично, нисам био ни једног јединог дана на извршној функцији. Па, пошто никада нисам био у извршној власти, нико не може да каже да сам лопов или да сам нешто узео, па се онда блатим ја, па се блате моје колеге. Па, онда се, не знам, блати председник ДС. То неће променити стање ствари.

Педесет хиљада лидера је напустило Србију! Педесет хиљада лидера је отишло да живи у иностранству! Е, то је наш проблем. И ко ће остати у Србији...

ПРЕДСЕДАВАЈУЋИ: Време, колега.

БАЛША БОЖОВИЋ: ... за десет година, ако сви који нешто знају, ево завршавам, и који имају неки занат у руци оду одавде? Захваљујем.

(Радослав Милојичић: Реплика.)

ПРЕДСЕДАВАЈУЋИ: Господине Милојичићу, не.

(Радослав Милојичић: Поменут сам.)

Није споменуо ни име ни презиме, спомињао је председника општине. Није рекао чак ни ко је.

(Радослав Милојичић: Ево, питајте посланика. Питајте га, рекао је.)

Ево, колега Марковић каже да сте у праву. Изволите.

РАДОСЛАВ МИЛОЈИЧИЋ: Хвала.

Господине Марковићу, СНС је, нажалост, по грађане Србије…

Председавајући: Молим вас, без личног обраћања.

РАДОСЛАВ МИЛОЈИЧИЋ: ... извињавам се, четири и по године господар живота и смрти. Или похапсите све који су кршили закон или немојте више овде да говорите неистине.

А ви, господина Мартиновићу, лако је вама, извињавам се још једном због личног обраћања, лако је појединим посланицима из СНС да овде говоре бесмислице јер имају шест функција у једном тренутку**:** народни посланик, председник скупштине, председник Надзорног одбора „Галенике“, председник Управног одбора „Агенције за приватизацију“, то је све шеф одборничке групе у истом тренутку и приходује преко 400 хиљада динара на месечном нивоу.

А што се тиче страха, господине Мартиновићу, нисмо се плашили ни деведесетих када сте бомбардовали ову земљу, када сте хушкали полицију, када сте претили нашем лидеру убиством, а не плашимо се ни сада, ни вас, а ни Звонка Веселиновића кога сам малопре поменуо, који туче политичке неистомишљенике за рачун СНС.

ПРЕДСЕДАВАЈУЋИ: Право на реплику, Александар Мартиновић.

АЛЕКСАНДАР МАРТИНОВИЋ: Мало је две минуте да се одговори на оволико количину генијалних изјава. Ево, сад смо чули, драги грађани Србије, да је СНС деведесетих година бомбардовала Србију. Ја сам, ако нисте знали, председник Управног одбора „Агенције за приватизацију“, која иначе не постоји већ годину дана.

Него, господине Ћирићу, не одговори ми јуче ваш председник посланичке групе, хоће ли он или ја поднети оставку зато што је Балша Божовић, један од лидера који, ево, на сву срећу вашу, није напустио Србију, рекао – 1.500 запослених зато што је дошао инвеститор који у Кини има робове, па их тражи сада у Србији да му буду јефтинији него они у Кини. Па онда, што се тиче „Меите“, кинеске компаније која је дошла у Обреновац и запослила 1.500 људи – тамо покушавате да направите робовску снагу.

Остало је јуче у ваздуху – ко ће да иде у писарницу да поднесе оставку, господин Ћирић или ја, па бих волео да ми, не због мене, него због грађана Србије, објасните да ли је политика ДС да се Кинези називају робовласницима, а грађани Србије који раде у кинеским компанијама робовима. Онда ћемо да наставимо даље. (Аплауз.)

(Балша Божовић: Реплика.)

ПРЕДСЕДАВАЈУЋИ: Сада заиста, колега Божовићу, имате право на реплику, да објасните то.

БАЛША БОЖОВИЋ: Захваљујем.

Наравно да у политичку пензију треба да оде господин који је малопре говорио, из простог разлога што је изрекао неистине. Ја сам рекао да је власник „Меите“ тај који у Обреновцу није отворио, прво, ниједно радно место, јер та фабрика не постоји.

Оног тренутка када му Србија буде дала 100.000 евра по радном месту за минималац, а да се притом од услова на конкурсу тражи да десет сати неко стоји на ногама, како се зову ти радници него робови?! О томе сам говорио. Ако је господину власнику „Меите“ важан посао да цвета у Кини, не разумем због чега је Влади Републике Србије стало да исто такав посао има и у Србији, где ће грађани радити за минималац, да једино што се тражи од спреме је да неко десет сати стоји на ногама и то све кошта 60 милиона евра, где Србија улаже 40 милиона евра, са нула посто власништва.

Четрдесет милиона евра за 400 радника је 100.000 евра по радном месту! Мислио сам да знате математику и да то можете да израчунате. Никада нисам поменуо да су кинески инвеститори робовласници, него сам рекао да је „Меита“ улагање које од српских радника покушава да направи то, а нису отворили ниједно радно место и питање је да ли ће отворити иједно! И то је цела истина.

(Док посланик говори у сали се чују коментари.)

Из тог разлога, молио бих малопређашњег говорника да поднесе оставку зато што је опкладу изгубио. Захваљујем.

ПРЕДСЕДАВАЈУЋИ: Повреда Пословника, народни посланик Милорад Мирчић.

МИРОЛАД МИРЧИЋ: Рекламирам повреду члана 108. став 1, који каже – о реду на седници Народне скупштине стара се председник, односно председавајући Народне скупштине.

Ми смо сведоци да овде већ по ко зна који пут и ко зна који дан заредом председавајући губи контролу када је у питању вођење Скупштине. Па да ли је то био председник или потпредседник, сада није толико битно, колико је битна следећа чињеница**:** у овом фингираном сукобу, који се одвија у скупштинској сали између евроунијата, ми треба да будемо жртве. Мало је што смо ми, него треба и Србија да их слуша. Ја вам предлажем, председавајући, да направите паузу, да позовете председнике посланичких група, да ми не би заредом данима и данима остајали до касних сати и да ова скупштина не поприми онај назив који је већ народ дао, а то је – „повампирена Скупштина“, да посланици у касне сате, око један сат расправљају.

Кога овде брига шта је неко радио у протеклом мандату, да ли је пио пиво или није пио пиво?! Овде је тачка дневног реда Споразум између две државе који треба да се одложи за наредне две године, а суштина је да се заврши ауто-пут.

И ви, имам осећај да сте потпуно изгубили контролу над вођењем, немојте да мислите да је лично, када посланик из ваше посланичке групе накнадно каже да је споменут колега, без обзира што сте се ви децидно изјаснили да није споменут посланик, ипак на ту интервенцију дајете му реч. То је само један од примера у низу.

Поново апелујем на колеге, направите паузу, сазовите председнике посланичких група, договорите се да нормално наставимо рад ове скупштине по тачкама дневног реда.

ПРЕДСЕДАВАЈУЋИ: Приводите крају.

МИРОЛАД МИРЧИЋ: Хвала. (Аплауз.)

ПРЕДСЕДНИК: Колега Мирчићу, дужан сам да вам дам објашњење. У праву сте да у појединим деловима председавајући, ко год да је, да ли ја или неко други, губи контролу над вођењем седнице због политичких разлика које имају поједине посланичке групе у погледу на решавање неких одређених проблема. Верујте да то није ништа уперено против вас и против ваше посланичке групе, овако је било и у претходном сазиву, када ваша посланичка није била у парламенту.

Покушавам, неколико пута сам и јуче давао паузу, и председница Скупштине је данас, ако се седница ускоро не врати у оне токове који су предвиђени Пословником, будите сигурни да ћемо поново имати паузу.

Право на реплику има Александар Мартиновић.

АЛЕКСАНДАР МАРТИНОВИЋ: Даме и господо народни посланици, мислим да се више нећу јављати за реч.

Али, господине Божовићу, схватите ово заиста крајње добронамерно. Морате да водите рачуна о томе шта причате. Јуче сте рекли, цитирам – 1.500 запослених зато што је дошао инвеститор који у Кини има робове.

(Радослав Милојичић: То је рекао ваш колега из Обреновца.)

Дакле, јуче сте рекли да није тачно да овај кинески инвеститор има робове, а лепо су ове девојке записале, дакле, стенограм не водим ја, него ове девојке, да кинески инвеститор „Меита“ има робове и да је запослио 1.500 људи. Каже, друга ствар – 1.500 запослених.

Данас ви кажете – у Обреновцу није нико запослен. Ево, поново ћу да извадим стенограм.

(Радослав Милојичић: Је л' јесте запослено?)

То ви мени одговорите. Јуче сте рекли да је запослено 1.500 људи, а данас кажете да није запослен нико.

Ако хоћете да будете лидер, господине Божовићу, ако хоћете да будете лидер, али лидер који ће остати у Србији, не који ће да оде из Србије, онда морате да станете иза својих речи. Не можете да кажете да ово што је записано у стенограму није тачно. Дакле, ове девојке су то записале. Ако је њихов рад непотребан, господине Арсићу, дајте да им дамо неки други посао, да раде нешто друго у Народној скупштини, а не да се на сваких пола сата две девојке смењују водећи стенограм, у који се уноси свака реч која се овде изговори, чак и када није изговорена са говорнице.

Дакле, ви сте рекли да је кинески инвеститор „Меита“ робовласник који има робове у Кини, а сада их има и у Србији.

ПРЕДСЕДАВАЈУЋИ: Колега Мартиновићу, приводите крају.

АЛЕКСАНДАР МАРТИНОВИЋ: Јуче је било 1.500 робова, а сада испада да у Обреновцу тих робова у ствари нема, јер нико није ни запослен. (Аплауз.)

ПРЕДСЕДАВАЈУЋИ: Тачно је да постоји стенограм.

Ја не бих да идемо даље са овом дискусијом.

(Балша Божовић: Реплика.)

Колега, Божовићу, дозволите ми да завршим.

Ако нисте знали, осим стенограма постоји и тонски запис. И моја препорука вам је да пређете преко овога и да пазите шта говорите.

Сада има право на реплику и министар, пошто сте и њега прозвали.

Изволите, господине Вујовићу.

ДУШАН ВУЈОВИЋ: Само желим кратко.

Покушао сам да будем прецизан, али видим да поново није схваћена главна порука. Порука је следећа – чињенице не споримо, али динамику погледајте. Јавни дуг се повећавао, али се од доласка ове владе за кормило, односно за кормило Министарства дуг ове године смањује за 650 милиона, а у 2015. години само 1,2 милијарде се повећао.

Према томе, ми се налазимо на добром путу, спустићемо се испод 70% и бићемо убедљиво испод Мастрихта пре приступања Европској унији, за разлику од неких земаља које су ушле у ситуацију са проблематичним нивоом дуга, а Србија ће ући са нивоом дуга који је испод Мастрихта. Хвала лепо. (Аплаудирање.)

(Балша Божовић: Реплика, господине Арсићу.)

ПРЕДСЕДАВАЈУЋИ: Нема више нико права на реплику.

На основу члана 104. став 3, прочитајте, нико више нема право на реплику.

(Балша Божовић: Вређате ме, а немам право да говорим. Какав је то начин?)

Нико вас није увредио, господине Божовићу, ако је читао стенограм вашег говора.

(Балша Божовић: Зашто немам право да говорим када ми се лично обратио?)

Господине Божовићу, лично вам се обратио тако што је читао ваш стенограм.

(Балша Божовић: Не сме да ми се лично обраћа.)

Ако је то лично обраћање, ја не знам…

(Балша Божовић: Имам право на реплику.)

Немате право на реплику.

(Балша Божовић: По Пословнику.)

Реч има народни посланик...

По Пословнику, изволите.

БАЛША БОЖОВИЋ: Члан 107, достојанство Народне скупштине, господине Арсићу.

Замолио бих вас, пошто то не личи на вас, да не онемогућавате народне посланике да кажу нешто што мисле само зато што су припадници опозиционе политичке опције. То, заиста, Вама, не приличи. Свашта смо имали прилике да видимо у овој скупштини, али то још увек од Вас не. Зато вас молим, када су неистине у питању, а поменуто је име и презиме неког од посланика, да му дозволите да му одговори. Не разумем у чему је страх и нервоза.

Када сам помињао визије друштва где у једној визији постоји грађанско друштво, а у другој робовласничко друштво и да мислим да су лоше инвестиције које од Србије праве робовласничко друштво, то сам рекао, а ово је извучено из контекста што је господин Мартиновић малочас говорио и то није истина.

И зато вас молим да следећи пут реагујете на начин да не кршите Пословник, да ми се господин Мартиновић лично не обраћа у овој скупштини, јер на то нема право, а с друге стране да ми допустите да кажем да је 50.000 лидера отишло из Србије. Нисам рекао чланова неких странака.

ПРЕДСЕДАВАЈУЋИ: Разумео сам, господине Божовићу, али знате шта? У последњих 20 минута ако нисте могли то да кажете један другом шта сте хтели, неће вам бити довољно ни следећих 20 сати, а ми морамо да завршимо ову седницу. Да вам нисам дао прво на макар једну реплику, а имали сте много више од једне, у последњих двадесетак минута, били бисте у праву.

Повреда Пословника Александра Јерков. Изволите.

АЛЕКСАНДРА ЈЕРКОВ: Захваљујем, господине Арсићу.

Осим члана 104. став 3. постоји и члан 27. у нашем пословнику који вас обавезује на то да седницу водите у складу са Пословником, а не како вам падне на памет, односно да ви о том праву на реплику не одлучујете по томе ко је из власти, а ко из опозиције, него по томе да ли су се испунили услови за реплику, о чему ипак не можете да одлучујете сасвим слободно, него у складу са оним што пише у члану 104.

Сама чињеница да господин Мартиновић овде показује да има проблема са интерпретацијом прочитаног текста, треба мало више да нас забрине од тога што ви не дате овде посланицима право на реплику, али, молим вас, обратите пажњу да се то ваше прво да одлучујете да ли неко има право на реплику или нема не заснива на томе да ли је неко из власти или опозиције, па вам не одговара да се чује нешто што опозиција има да каже, него на ономе што пише у овом Пословнику.

ПРЕДСЕДАВАЈУЋИ: Госпођице, или госпођо Јерков, без жеље да увредим, управо сте рекли да колега Мартиновић не зна да чита.

(Александра Јерков: Да ли сте чули за погрешно тумачење?)

Ја сам читао тај стенограм, а можете да кажете да и ја имам проблем. Добро. Можда неко други има проблем, али у члану 104. каже **–** о коришћењу права из ст. 1. и 2. овог члана одлучује председник, односно председавајући Народне скупштине.

Ако је читање стенограма увредљиво, колеге, погрешно тумачење, па, можда ја погрешно тумачим, али сматрам да није било основа за нове реплике.

Молим колегу, следећи који има реч Ненад Божић. Изволите.

НЕНАД БОЖИЋ: Хвала.

Уважени посланици, председавајући, поштовани грађани Србије, прво предлажем да се вратимо на тему и да причамо о овом међудржавном споразуму и због чега њега, по нашем мишљењу, не треба да усвојимо. Сматрамо да нисмо добили овде довољно разлога или уопште неко објашњење због чега је тај споразум добар и да ли је он уопште у интересу државе Србије. Значи, то је међудржавни споразум и нема пријатељства између држава, то постоји само између људи. Државе имају интереса и сходно интересима оне уређују своје односе, а ово је један од тих споразума где се уређују односи државе Србије и Азербејџана.

Оно што је по нама јако важно, ми овде нисмо добили никакве разлоге због којих ми треба да усвојимо тај споразум и где нам објашњавају да је то у нашем интересу, сем тога да треба да се направи пут. Наравно да пут треба да се направи. Ми јесмо за то, само је упитно финансирање тог пута. Постоје разни начини да се пут финансира. Да ли је то баш овај међудржавни споразум, ми нисмо сигурни да је то прави начин.

Поред тога, ми за припрему ове седнице сем текста Споразума нисмо добили никакву анализу Владе, која говори у прилог томе да је тај начин финансирања најбољи који је могућ у овом тренутку. Наравно, ми сад не можемо расправљати о томе на који начин је донет тај споразум пре четири године. Сад је свима јасно да су то неке везе које се изгледа тичу неких или приватних или већ неких других веза, где смо ми сад постали одједном пријатељи са Азербејџаном и због тога смо потписали Споразум да финансирамо изградњу пута.

Оно што је исто јако важно, ми нисмо овде добили никакве информације сем позивања на тај извештај фирме „Коридори Србије“, где наводно пише да су фирме из Србије добиле преко 70% послова, с обзиром на то да је наведено у Уговору по том зајму да фирме из Србије треба да добију најмање 49%. Значи, на сајту „Коридора Србије“ не можете наћи никакав документ о томе, тамо има разних извештаја, финансијских, информатора о раду, чак, извештаја Ревизора и тако даље. Међутим, таквог документа нема. Нема га ни на сајту Владе.

Оно што бих ја волео да нам министар можда објасни то је – зашто Уговором и овим споразумом није предвиђено извештавање Владе о томе како се троше та средства, којим фирмама се то плаћа, које су баш то фирме, да ли су то фирме из Србије или из неких других земаља, то јест, Азербејџана, с обзиром на то да је изгледа главни носилац радова азербејџанска фирма.

Значи, ви нас нисте у то убедили, мада видим да нас и посланици из владајуће странке – они изгледа имају тај извештај и не знам због чега тај извештај није подељен свима нама па да се сви уверимо у то. А то је јако важно баш због тога ако се већ зајмом финансира тај пут, свакако да би било најбоље да га раде наше фирме и да тај новац заврши овде, а да не оде нигде ван. Тај аргумент је, по мени, кључан да ми гласамо за тај споразум. Овако, мислим да нема аргумената за то, то јест, нисте нас до сада убедили, али ако бисте нам то доставили могли бисмо онда о томе да дискутујемо.

Има још једна јако важна ствар, да ли је тај зајма баш прави начин за финансирање? Да ли сте можда размотрили да ли постоји неки други начин за финансирање, ево рецимо, сад, ви треба ионако да направите буџет за следећу годину, да ли сте можда размисли о томе да се ефикасније управља јавним сектором? Ви знате да у јавном сектору имамо фирме које праве милионске губитке који су, чак, много већи него вредност тог целог посла о коме ми данас причамо.

Да ли сте можда размишљали да промените политику финансирања страних инвеститора кроз субвенције, које су исто огромне, и да ли постоји можда још неки начин, не знам, да се уштеди новац и да се преусмери на изградњу инфраструктуре у Србији? Хвала.

ПРЕДСЕДАВАЈУЋИ: Реч има народни посланик Горан Ковачевић.

ГОРАН КОВАЧЕВИЋ: Даме и господо, господине министре, страшно је тешко данас у Скупштини Србије расправљати о Предлогу закона за који објективно опозициони политичари могу да говоре два, до два и по минута, јер је ово страшно једноставан закон.

Суштина овог закона је, у ствари, ратификација међународног споразума који је закључен 2. фебруара 2012. године. Закључила га нека друга влада, у другом саставу. Ратификовала Скупштина Србије, значи, то је основ, одатле смо кренули, у неком другом сазиву. Услове кредита дефинисала нека друга влада, неки други министар финансија. Каматна стопа од 4% те 2012. године била је регуларна каматна стопа на финансијском тржишту.

Данас ово што се дешава је економски изузетак незапамћен у историји, када је ниска каматна стопа, зато што ФЕД држи ниску каматну стопу на 0,05, и ово време се више неће десити. Када смо 2012. године уговарали овај кредит са грејс-периодима наравно да је ситуација била потпуно другачија. И јесте у праву када кажете да ми данас ратификујемо Споразум о 22. септембра 2016. године, али у том споразуму ми суштински, уговору, зајму у ствари ништа не мењамо. Све остаје исто.

Дакле, ако ратификујемо споразум који је већ ратификован, проблем настаје оног тренутка зато што нисмо повукли средства по том зајму. Значи, постоји битна разлика између извођених радова и повучених средстава, и није спорно да се касни. Али, знате да је извођач радова ушао у посао око изградње Коридора три до четири месеца од тренутка закључивања Уговора. И то је, такође, време које је отежало спровођење овог уговора.

Када се делимичне ситуације ураде „Коридорима Србије“, то наравно да нико од посланика са стране неће казати, остаје 7% од вредности Уговора да накнадно после завршене и коначне ситуације оставе финансијска средства за период реализације и гаранције која може да настане у вези проблема реализације инфраструктурног пројекта у том периоду. Није спорно да ће ова средства бити повучена у следећа два месеца. Та средства ће омогућити држави Србији да реализује и заврши инфраструктурни пројекат који је суштински страшно битан.

Данас се не поставља питање, када се поставља питање зашто се касни у реализацији пројекта од два месеца, а плаћање ће бити реализовано у новембру, зашто Србија уопште касни са изградњом ауто-путева? Говоримо о држави која нема решене своје кључне инфраструктурне проблеме, односно путне коридоре. Четрдесет, педесет година, када су све озбиљне европске земље решиле своје инфраструктурне проблеме у области коридора, ми се налазимо у ситуацији да их данас решавамо. И када говоре о проблему реализације, онда у ствари говоре о чињеници да је Влада Србије у 2015. и 2016. години учинила највише на изградњи ауто-путева. Ми данас можемо да читамо те податке који су релевантни**:** 37 километара ауто-пута изграђено је на Коридору 10, 108 километара у претходној години, до 2018. године биће изграђено 108 километара на Коридору 10, а 50 километара на Коридору 11. Све то говори да ова влада отклања, и премијер Александар Вучић, проблеме који су наслеђени у изградњи путева у Србији у претходном временском периоду.

Није наш проблем из СНС то што имамо несређену инфраструктуру. Наш проблем је ако после нас, као и пре неких влада које су биле пре нас, остане проблем у коридорима и инфраструктури.

Министар Вујовић је овде рекао да ми треба да будемо, понекад, и економисти у души. Господине министре, овде и економисти постају политичари! Тако да овде исправних економских ставова не можете да се наслушате.

И проблем јесте у опозиционим политичарима, посланицима, не желим било кога да омаловажим, када десничарске политичке странке, које су на вокацији то ту, заговарају социјалноутопистичке идеје у вези, на пример, примарне емисије којом ће се финансирати раст и развој. А онда имате проблем када друге политичке странке које би по вокацији требало да буду у центру говоре о прагматизму у функционисању државе. Па тако један народни посланик, просто морам да полемишем, говори и каже – да је у реду када имате пројекте, да ти пројекти треба да буду урађени и да буду схваћени, а онда треба да распишете међународни тендер, што све иначе и ова влада Србије уради, па ко победи на међународном тендеру треба да добије посао. И онда се вратимо на почетак, а шта ћемо ту са домаћим извођачима? То је, просто, бесмислица. Хвале овај закон и кажу да је много добро што ће 49% услуга или роба пружати српске компаније, и то је у реду.

Али када данас говоре о протекционизму и фаворизације домаћих фирми треба да кажу једну кључну ствар, а то је – да домаће фирме нису на тим јавним тендерима, јавним аукцијама јефтиније од страних извођача. Ви можете, није спорно, да фаворизујете и у Закону о јавним набавкама они су фаворизовани, али не можете да их фаворизујете преко Закона о јавним набавкама.

И на крају, кључно питање – а ко ће то да плати?! Да ли хоћете ви из свог џепа да платите српског извођача ауто-пута скупље или ће то да плате грађани Србије?

Политичког и економског дефетизма, идеја о новим економским теоријама, оригиналним решењима у свету је вазда било, и то није никакав проблем, и биће их, али нормалне и уређене државе, каква Србија покушава да буде, разликују се, чини ми се, у основи у једној ствари – зато што поштују економска правила и економске законе. Економија постоји сувише дуго, сви принципи постоје сувише дуго. Не постоји и не почиње ништа од нас! Ако примарна емисија никада на свету, сем у случајевима када се четири или пет земаља које имају право вучења, није довела до раста и развоја, већ је увек доводила до инфлације, онда неће ни у Србији финансирање из примарне емисије омогућити раст и развој. Омогућиће из реалне економије.

Министар Вујовић је у праву, само није рекао још једну ствар, да 2012. године, у септембру месецу, у Трезору буџета Републике Србије нисмо имали ниједан евро! Млађан Динкић је у септембру морао да се задужи за две милијарде евра да бисмо уопште били ликвидни, и то може да се припише СНС, није никакав проблем. Победили смо на изборима и наша је одговорност да водимо Србију, али не треба да нам узимате за зло када кажемо да нисмо од вас, од неких наших предака наследили уређену економски земљу.

Уређујемо је, тешко је, тешко је пензионерима, свима је тешко. Не треба да верујете министру финансија, верујте Павлу Петровићу председнику Фискалног савета. Ако не верујете ММФ, у реду, није спорно, Светској банци, у реду, Министру финансија, у реду – Павле Петровић, Фискални савет вам каже да Србија мења тренд. Није економски идеално, фискално смо и даље у лошој економској ситуацији, али мењамо тренд.

Знате, када имате раст и развој који се не базира на примарној емисији, када имате раст и развој који се не базира на задужењу, већ имате колико-толико мали суфицит, онда имате другачије економисте који спроводе политику која се базира на чистој економској теорији и економским принципима, а грађани Србије могу да одлуче на изборима за шта ће да гласају.

И ја да будем политичар, није проблем опозиције са економским параметрима, Павлом Петровићем, проблем опозиционих политичких странака је, и јуче, са истраживањем јавног мњења и чињеницом да се налазе око ивице цензуса, а да СНС са реформама које спроводи, на челу са председником Владе Александром Вучићем, кажу истраживања, има 52% подршке грађана Републике Србије. (Аплауз.)

Ако мислите да ми из СНС треба да се стидимо зато што у историји Србији имамо највећу политичку подршку, као странка и као премијер, грешите! Ми имамо идеју коју спроводимо и за коју мислимо да доприноси бољитку грађана Србије, а избори и истраживања јавног мњења то само потврђују. У ствари, ми данас када гласамо за ратификацију овог споразума настављамо пут којим идемо и који подразумева да и у спољној политици и у изградњи ауто-путева, спровођењу фискалне консолидације, Србија иде напред. (Аплауз.)

ПРЕДСЕДАВАЈУЋИ: Захваљујем.

Реч има народни посланик Марија Јањушевић. Одустала.

Реч има народни посланик Миланка Јевтовић Вукојичић.

МИЛАНКА ЈЕВТОВИЋ ВУКОЈИЧИЋ: Поштовани председавајући, уважени министре са сарадницима, колеге посланици и посланице, поштовани грађани Србије, пред нама је данас Предлог закона о изменама и допунама Споразума који је потписан између Владе Републике Србије и Владе Републике Азербејџан и мој колега Ковачевић, који је причао пре мене, управо је истакао да је овај споразум потписан 2. фебруара 2012. године. Значи, тај споразум је потписала Влада која је тада била на власти.

Међутим, СНС, и њен премијер Александар Вучић, јесте одговорна, спроводи одговорну државну политику и у том смислу на одговоран начин преузима обавезе и континуитет који се тиче преузетих обавеза и потписаних међународних споразума. То је уосталом обавеза одговорних државника и обавеза Републике Србије.

Шта је суштина овог споразума, односно измена и допуна Споразума? Суштина је у томе што су Предлогом споразума одобрена средства од 300 милиона евра за изградњу ауто-пута на деоници Љиг –Бољковци, Бољковци – Таково, Таково – Прељина.

Укупно повучена средства сада су 79,5%, да би се поменути пројекат у потпуности реализовао и да би средства која су предложена Споразумом у потпуности била повучена, како би, значи, дошло до потпуне имплементације пројекта неопходно је било да се уради Предлог измена и допуна овог споразума.

Иначе, што се саме деонице ауто-пута тиче, морам да истакнем да је та деоница ауто-пута у укупној дужини од 40,36 километара, да се на њој налази 78 мостова, да се на њој налази 66 хиљада метара квадратних надвожњака, да се на њој налази пет тунела. Али, оно што још желим да истакнем, а што је јако важно за ову деоницу пута, то је да је она јако значајна са економског аспекта, односно са аспекта привлачења страних инвестиција. Она је јако значајна и са аспекта упошљавања наших радника, јер је на овој деоници ауто-пута запослено између 600 и 1.500 наших, не азербејџанских, радника и ангажовано око 400 машина.

Такође, овај пројекат и коначна реализација ове деонице ауто-пута значајна је и са аспекта раста наше грађевинске индустрије, 49% је куповине роба и услуга, а министар је, чини ми се, рекао да се чак 70% купује у нашој земљи. Значи, наша индустрија грађевине наравно да има користи.

И оно што на крају желим да истакнем, а што је јако важно за реализацију оваквих пројеката, то је тај демографски аспект, шта он значи? Проласком ауто-пута долази до оживљавања живота људи у свим овим местима кроз која овај ауто-пут као и други ауто-путеви пролазе, па се ауто-путеви и читава саобраћајна инфраструктура, као што је то било у претходном режиму, не спроводи у кругу двојке, већ иде читавом дужином Србије од севера према југу, од истока према западу. То је јако важно да се људи у овим подручјима, а ради се о пољопривредно развијеним подручјима, али и о подручјима где су присутна та миграциона кретања према већим градовима, Београду, Новом Саду, зауставе и да на овај начин људи остану да живе и раде у својим местима.

Оно што, такође, желим да истакнем то је да је Министарство за грађевинарство и инфраструктуру, односно Влада Републике Србије у претходне две године радила на унапређењу свих аспеката саобраћаја, а то је, како путног тако и железничког, тако и ваздушног, али и водног саобраћаја.

Када је у питању железница, морам да истакнем да је рехабилитовано 77 километара железничке пруге и то на барској релацији Београд – Бар и на релацији од Ресника до Ваљева. Очекујемо да ће та рехабилитација пруге ићи и до Врбнице, односно до границе са Црном Гором, јер то и те како много значи за све грађане који се налазе на том врло важном железничком коридору.

Такође, желим да истакнем то је да Влада у две претходне године много учинила и на плану развоја ваздушног саобраћаја, па је „ЕР Србија“ повећала обухват ваздушног саобраћаја, он је повећан за 40%. Али, оно што је још готово важније од тога, то је да је у оквиру чартер саобраћаја приход за 2015. годину износио 15 милиона евра, то је у односу на 2014. годину 60% више, али у односу на 2013. годину 200% више остварен је приход из чартер саобраћаја.

На крају морам још нешто да кажем. Безбедност путника и свих учесника у саобраћају и те како важна. Побољшањем инфраструктуре, побољшањем путног, железничког, ваздушног, водног саобраћаја остварује се и она сврха која је врло важна за живот грађана, а то је, безбедност и сигурност на свим путевима. Србија је земља у којој се ради и гради. СНС нема дилему и у дану за гласање подржаће предложени Споразум. Захваљујем. (Аплауз.)

ПРЕДСЕДАВАЈУЋИ: Реч има народни посланик Горан Јешић. Изволите.

ЗОРАН ЈЕШИЋ: Хвала.

ПРЕДСЕДАВАЈУЋИ: Следећи је народни посланик Србислав Филиповић.

ГОРАН ЈЕШИЋ: Прво, морам да кажем да сам срећан што посланици владајуће коалиције хвале овај пројекат и визију овог пројекта који је реализовала Влада у којој је Демократска странка имала свог премијера и већину. Те, ето нема тешких речи, овог пута, у парламенту око ових ствари.

Што се тиче, пре свега вама се обраћам господине председавајући и председници Народне скупштине, која, нажалост, није овде, ја мислим да са посланицима играте пинг-понг овде. Прошле недеље смо имали тему, а то смо чули данас неколико пута, која је била за министра Вујовића, па су нам послали министарку за локалну самоуправу и државну управу, а данас ја мислим да је министар Вујовић итекако компетентан да прича о овоме, али је ово једна озбиљна тема где мора да буде присутна министарка која је најављена. Мислим да убудуће председавајућа, или председавајући, седници Скупштине мора да инсистира да када Влада предложи известиоце да у парламенту на седници те особе и морају да буду.

Нажалост, морамо да причамо само са министром Вујовићем, а ово није само његов ресор. Питање самог тренутка доласка Предлога овог закона пред посланике у парламент и сам министар је рекао шест месеци, од априла месеца техничка Влада није могла да усвоји и нисмо знали да тај споразум треба да се ратификује у парламенту. Ја нисам правник, али толико знам да ако је по првој процедури, господине министре, тај закон био у овом парламенту, потпуно је разумљиво да ће измене и допуне тог истог закона морати бити ратификоване у парламенту и необјашњиво је зашто каснимо шест месеци са овим законом данас у парламенту. По хитном поступку – после шест месеци?

Оно што јесте највећи проблем, а што вероватно ви као озбиљан економиста не бисте дозволили да водите фирму да вам неко дође са предлогом измене и допуне уговора којим се обавезујете да платите неке пенале зато што средства нисте повукли, а то у основном Уговору члан 31. став 1. пише, ако сам добро разумео, да ћемо платити затезну камату на неповучена средства у висини 0.5% годишње, односно 1% на ове две предложене године, што је, негде, око 600 и нешто хиљада евра, ако сам добро разумео, ако је остало око 60 милиона да се повуче.

Ваљда бисте тражили ви, као озбиљан економиста и неко ко управља са фирмом, да се достави било какав извештај о стању послова који се дешавају на пројекту који водите. Ја сам очекивао да ћемо овде добити макар један описни извештај у којој је фази пројекат о којем ми данас доносимо одлуку, а очекивао сам да ћемо данас пред нама имати одговоре на питања која је министарка отворила о тим чувеним тунелима, да знамо ко су извођачи радова, да знамо проценат завршетка радова и да знамо коначно, пошто смо се приближили крају овог пројекта, када ће овај пројекат бити окончан и када ће тај пројекат добити употребну дозволу? А након тога можемо да причамо о томе, у овом тренутку, да ли ћемо да продужимо или нећемо.

Не, ми добијамо штури Предлог закона и оно што је врло невероватно, после готово седам месеци, Скупштина не ради, ми добијамо све неке патрљке од закона, очигледно да Влада има важнија посла него да се бави оним што је њен посао, а то је да шаље предлоге закона да решимо макар неке проблеме у овој земљи.

Постоји извештај, који смо нашли на вашем сајту, а то је плаћене провизије на неповучена средства од 2008. године па до децембра 2015. године, и оно што мене брине, а ви сте поставили питање у неком тренутку, односно констатовали сте да нико није одговоран за ових 600 хиљада евра, које ћемо морати накнадно да платимо, или за, рецимо, средства које је Јавно предузеће ЕПС резервисао, а није повукао, „пројекте за бројила“, накнаде које смо платили, односно пенале које смо платили у 2013. години – 200 хиљада евра, у 2014. години – 200 хиљада евра, у 2015. години – 200 хиљада евра. Па онда опет ЕПС, пројекат за мале хидроелектране – 225 хиљада евра, 2013. године, па исто толико 2014. године, па нешто мало више 2015. године. Па можемо да идемо редом. То је списак који је доста дугачак, где се назначавају сва средства која нису повучена и колико смо пенала платили на та средства.

Рецимо, врло интересантно, „Железница Србије“, за Пројект „Возна средства, вишеделна“, платили смо пенале – 457 хиљада 2013. године, па 400 хиљада евра – 2014, па 288 хиљада – 2015. године. Опет „Железнице Србије“ за Коридор 10, готово 500 – 2013. године, 418 хиљада евра – 2014. године, 377 хиљада– 2015. године. Опет „Железнице Србије“ за рехабилитацију пруга 581 хиљада – 2013. године, 475 хиљада – 2014. године, и 475 хиљада – 2015. године.

И тај списак је подугачак**:** за средства од ИБРД (IBRD), за средства од кинеског кредита, за средства од азербејџанског кредита и тако даље, и тако даље.

Тако да долазимо на 28 милиона евра пенала које смо платили само у периоду од 2013. године, односно краја 2012. године до данашњег дана, односно до 31. децембра прошле године.

За то неко мора да буде крив! Неко мора да буде одговоран зашто не реализујемо пројекте у динамици која је неопходна да то урадимо и морамо да знамо зашто каснимо! Нисмо данас добили одговор – зашто каснимо са овим пројектом који је могао бити завршен? Кишни дани нису изговор. Морали смо да добијемо извештај надзора, морали смо да знамо о чему ми овде данас расправљамо.

Оно што јесте факат, то вам је најбоље огледало ситуације после поплава. Европски партнери, ЕУ и друге земље из света одобриле 160 милина евра помоћи за рехабилитацију у поплављеним подручјима и за одбрамбене бедеме на територији Републике Србије, а онда ваш координатор Марко Благојевић потроши свега 46 милиона евра. То значи, да, просто, не знамо, немамо пројекте и не можемо да реализујемо та средства. То је доказ и са овим данашњим пролонгирањем кредита који је данас пред нама.

Оно што вас треба да брине, пре свега, и све нас, као и грађане Србије, покушавате свуда да уштедите максимално, а с друге стране вам четири милиона евра „Железница“ проспе зато што није повукла средства. Ко је тај директор „Железнице“, ко је председник Управног одбора, ко је ресорни министар и када ће да одговара због тога?! То су питања која нас овде интересују.

Наравно да је важан тај коридор, и наравно суштински је важан сваки километар пута који се направи, али ћу вас, за крај, подсетити, а и сами сте спомињали, колико је дугачак процес од идејног пројекта, експропријације, просторног плана и тако даље и тако даље, реализација пројекта, да ова влада после четири године започне један озбиљан пројекат, да би нека друга влада могла за седам или осам година да ради на тим пројектима.

Све пројекте које данас реализујемо реализујете из периода који су припремљени пре четири године. Почните да радите оно што је јако важно, а то је да завршавате ове пројекте, да не губимо средства, и са друге стране да покажете способност и визију да отворите нове пројекте које нећете ви сигурно завршавати, али нека друга влада то хоће. Хвала вам .

ПРЕДСЕДАВАЈУЋИ: Реч има министар Душан Вујовић. Изволите.

ДУШАН ВУЈОВИЋ: Желим само кратко да појасним о чему се ради.

Прво, потпуно се слажем са захтевом или предлогом да постоји одговорност за управљање свим средствима укључујући управљање средствима која су ангажована, а нису повучена, то може да се зове накнада за неповучена средства. Некада се то звало интеркаларна камата, то може да се зове на разне начине, али је чињеница да плаћате зајмодавцу разлику између оптималног пласмана и држање тих средстава у ликвидној форми.

Значи, он мора по плану коришћења средстава кредита да држи та средства у ликвидној форми. Самим тим остварује мањи принос на та средства. Док их не повучете и не почнете да плаћате пуну камату он вам наплаћује ту интеркаларну камату.

Парадокс је да у ствари на томе можете да уштедите, ако је, рецимо, планирано да средства повучете 1. јуна, а ви их повучете 31. децембра, ви ћете уштедети шест месеци камате, што је у конкретном овде случају 3,5% јефтиније, под условом да функција пројекта не касни. То може да се догоди поготово у посебним траншама кредита. Значи, ако вама ипак нешто стигне на време и пројекат тек на крају се види. Ако је нешто стигло на време ви можете на интеркаларним каматама да уштедите пошто вам се смањују, вама интеркаларне камате расту. Ова четири милиона која сте израчунали, питање је да ли смо уштедели на основној камати или не. Највероватније нисмо, јер ту постоји проблем када кредити касне, онда отказујемо средства. Значи, плаћате интеркаларну камату и на крају то уопште не искористите и то је тај проблем са средствима која се лоше планирају, пројекти нису спремни и тако даље.

Тема је посебна тема, али је главни проблем у томе што ми у нашем буџетском систему немамо систем кажњавања. Када будемо прешли на програмско буџетирање, у дубље програмско буџетирање онда ће бити јасно како то планирамо, како то реализујемо. Имаћемо показатеље да они који су за то надлежни буду одговорни за резултате и зато очекујем вашу подршку када будемо прелазили на тај систем планирања буџета и његову реализацију да то укључимо.

Али примедба је потпуно на месту и пример је добар, али не мора да значи, у међукораку не мора ништа да значи.

Враћам се на једно јако важно питање овде. Добро сте констатовали – то потписано је фебруара 2012. године, ратификовано је у мају, постало је ефективно маја 2012. Године, пре избора, пре завршетка ових избора председничких и парламентарних, пре формирања Владе. Ми практично продужавамо. Значи, ово није нови уговор, ово је само – измена, само у једном члану, који се односи на рок коришћења средстава.

Економска алтернатива за нас овде је да зауставимо ово, да не бисмо плаћали пенале. Ако бисмо ишли на поништавање Уговора са главним извођачем онда бисмо морали да платимо пенале. Значи, алтернатива за нас, права и једина алтернатива је да из буџета то платимо. Па сада ви видите, из буџета да платимо тих 62 или 61,5 милион, колико је тамо остало неизвршених радова, или да ово ратификујемо. То је реална економска дилема. Радови су изгледа извршени 20 и нешто милиона преко онога, а коначно стање ћемо сазнати чим ово завршимо.

Врло је могуће да ћемо завршити све до краја ове године као што се планира и врло је могуће да је овај рок који предлажемо више него довољан да се то заврши, јер то нас ништа не кошта у овој ситуацији.

Према томе, ми ако завршимо раније, ми ћемо раније повући сва средства. Ако остане нека уштеда, тај ћемо део поништити средстава. Нећемо наставити да плаћамо овај кредит. Значи, ситуација је у ствари много једноставнија него што се мисли.

Што се тиче планирања квалитета, проблема и остало, то је питање другачије неке анализе. То је питање и другачијег извештавања и свега осталог. Мој предлог је, и ту подржавам све који су то рекли, да идемо на фокусирано, дубље и прецизније извештавање о свим пројектима, тако да ви знате и да ми знамо где смо, које проблеме имамо, где каснимо и зашто каснимо и када можемо да очекујемо резултате, а то је најважнији део, да нама пројекти касне и због тога што касне пројекти стоје паре блокиране.

Највећа штета је пропуштени резултат. Имате те ауто-путеве чувене из поља у поље. Ту нико не пролази. Годинама стоје пласиране стотине милиона евра, а ми путеве не користимо. То је пропуштена економска добит. Пропуштено уштеђено време да људи могу да стигну одавде до Чачка и ја сам летос ишао четири и по сата Београд – Чачак.

То је изгубљено време свих нас, сати и сати су ту изгубљени. То је нешто што ће помоћи српској привреди, што ће помоћи довожење људи и роба до места где је потребно да буду тог дана у то време. Хвала лепо. (Аплауз.)

ПРЕДСЕДАВАЈУЋИ: Захваљујем.

Реч има народни посланик Катарина Ракић.

По ком основу?

(Катарина Ракић: Овлашћена сам.)

Не може. На крају. Не можете, не можете.

Реч има народни посланик Србислав Филиповић.

СРБИСЛАВ ФИЛИПОВИЋ: Хвала, уважени председавајући.

Даме и господо народни посланици, поштовани министре, закон који је данас на дневном реду је закон који ћу ја свакако подржати као народни посланик Српске напредне странке и који ће подржати сасвим сигурно и други посланици наше посланичке групе.

Оно што је јако важно да кажем на почетку, то је да мене радује једна узлазна путања којом иду наши односи са Републиком Азербејџан. Овде је данас било и речи о Азербејџану које не иду у прилог јачању наших добрих односа, наше сарадње и наше економске сарадње, пре свега, која је важна за будућност Србије, која је важна за нова радна места и која је важна за грађане Србије.

Ради истине, ради интереса грађана, ради интереса и наших добрих односа са Републиком Азербејџан, важно је да кажем да та држава од које смо ми ушли у процес позајмице и у кредит, јесте држава која је у претходних 10 година у својој земљи имала инвестиције од 190 милијарди евра, држава у којој је незапосленост на нивоу од 5%, држава у којој је јавни дуг на нивоу од 8% БДП-а. То су чињенице које говоре о томе какву економску политику има и како напредује Република Азербејџан, и зашто можемо и неке позитивне ствари да научимо од Азербејџана.

Такође, области у којима ми можемо да јачамо сарадњу са Азербејџаном су**:** пољопривреда, војна индустрија, енергетика и развој наше инфраструктуре. Данас управо и говоримо о развоју наше инфраструктуре и зашто су ти путеви важни, зашто их нема и зашто их није било од 2000. до 2012. године, па и од деведесетих година наовамо. Зашто је важно да имамо те путеве и зашто је важно и овај ауто-пут да се заврши? Зашто је важан Коридор 10, 11 и тако даље? Па, важно је зато што онда иду нова радна места. Нема инвестиција ако нема инфраструктуре. То је оно што је основно за отварање нових радних места. Нема бољег живота без путева.

Онда када Србија буде испреплетана мрежом ауто-путева, тада ће још брже бити отворене фабрике широм Србије, а и сада се отварају. Успели смо и да смањимо стопу незапослености, што никоме за претходних 20 или 25 година није пошло за руком. И то је доказ тога да је политика, економска политика Српске напредне странке и Владе коју води Александар Вучић добра за грађане Србије.

Али, зашто није било путева у Србији? Зашто су наша села остала запуштена? Зашто су домаћинства напуштена широм Србије? Зато што тих путева није било. Није било инфраструктуре. У већем делу Београда канализацију нису успели да спроведу у 21. веку. У неким општинама у Србији деца немају воду сваког дана. Зар тиме да се поносе? Да ли тиме треба да се поносе они који су водили ову земљу, и не само двехиљадите, него и пре? Је ли то за понос? Не бих рекао.

Да нам причају о економији, о бизнису, могу људи који су се остварили у томе, али не бавећи се политиком, не користећи своје политичке везе као привилегију, већ они који су узели кредит, направили пројекат, отворили своју фирму. Али, господи која су водила Војводину до ове године, која су водила Србију до 2012. године, увек је свега било мало, па су власт користили ради стицања личних привилегија, док је Србија све више тонула у дубиозу.

Један пример бахаћења, безобразлука, иживљавања над грађанима Војводине и Србије, јесте и пример, а који се врло лако може добити, свако ко то хоће може да пронађе на сајту Агенције за привредне регистре, ја сам имао прилику да погледам – фирма „Милк Републик“, чији су оснивачи господин Горан Јешић, бивши потпредседник Владе Војводине, бивши покрајински секретар, и господин Горан Антић, кум или ујак, шта већ дође бившем директору ДС-а Бислимију, све кумови, рођаци и пријатељи, та фирма, ево, могу и грађани Србије да виде, јесте снабдевала Клинички центар у Новом Саду млечним производима.

Рећи ћу вам још неколико ствари. Господин бивши потпредседник Владе АП Војводине има удео од 45% у тој фирми, са оснивачким капиталом који је он унео 450 динара, а иначе је негде око 1.000 динара укупан оснивачки капитал. Та и таква фирма, са тим и таквим власницима, мислим да никако није могла да снабдева Клинички центар. И то је пример једног случаја.

Сада ће неко да каже да то није везано за тему, али јесте везано за тему, јер ми због такве политике и таквог односа према парама и грађанима ове земље немамо путеве. Из тих разлога, на пример, у Узовници нема пута до села, људи напуштају своја села и одлазе одатле. Из тих разлога су млади напуштали Србију, јер си морао да будеш рођак потпредседника неке владе, секретара, шефа кабинета или неког другог, да би могао да зарадиш новац.

Пошто огромна већина грађана није била у тој ситуацији да буде у рођачким и кумовским односима са олигарсима из претходног режима, та већина грађана је била осуђена на то да трпи, да буде угњетавана, да им се сече струја, да немају канализацију, да немају воду, да немају путеве, да немају будућност, да немају радна места!

Док су неки, наравно, пили више стотина флашица пива, док им је све било забавно и смешно, ми смо живели све горе, све теже, без икакве перспективе.

Данас можемо да се похвалимо тиме да је Влада коју води Александар Вучић успела до те мере да преокрене ствари у Србији, да се више путева гради и урађено је више него у време Јосипа Броза. Ниједна влада у претходних 60 година није изградила толико путева и ауто-путева колико је урадила Влада коју води Александар Вучић. До краја мандата ове владе биће урађено комплетно све што се тиче ауто-пута на Коридору 10 и 11 и обновљено, негде, око, 1.100 километара путева у Србији. Дакле, 1.100 километара. Волео бих да неки други који су водили ову земљу покажу где су то урадили 100 километара ауто-пута. Не 1.100, него 100 километара ауто-пута за 12 година власти или за 20 година у Војводини. Где? Шта су то урадили?

Ако су тако добро водили економију Војводине и ако су тако грађани били задовољни њиховим знањем и умећем ја се, онда, питам зашто су грађани у 95% општина у Војводини дали подршку Александру Вучићу и Српској напредној странци? (Аплауз.) Зашто? Ако сте тако добро водили Београд, какву сте подршку онда добили у Београду када сте изгубили на 15 од 17 општина? Па, и на Старом граду сте изгубили на републичкој листи, и то убедљиво, били сте трећи. Чак и ови што им је мало било, били су други. Тамо су били трећи.

И драго ми је што је један од претходних говорника из те незасите опозиције, која, богу хвала никад више неће бити на власти, цитирао, несвесно или свесно, моје обраћање од прекјуче, када сам рекао да грађани Србије нису ни наивни, ни блесави, ни луди. Наш народ је врло паметан, када даје подршку и када даје глас погледа колико сте путева урадили, колико сте школа обновили, какве сте тоалете деци оставили у тим школама, какве вртиће, како се запошљава, који је ниво корупције, запослености, незапослености.

Људи то све измере, сачекају дан избора, узму своју породицу за руку, оду на бирачко место и заокруже СНС, а на следећим изборима пошаљу коначно на сметлиште политичке историје оне који су данас опозиција и који имају, ето, једва се саставе у овој скупштини њих мало да седне. Неки чак не знају ни ко им је председник странке, неки изводе перформансе, а друго не знају. Сигуран сам да грађани Србије данас који гледају овај пренос знају јако добро да оцене резултате и знају да оцене ко је како и шта радио у претходном периоду и да, када дође време неких следећих избора, процене да ли је кредит и сарадња коју данас настављамо са Азербејџаном реализована, није или јесте или како, и да тад на прави начин дају суд о ономе о чему смо ми говорили данас и ономе о чему ћемо говорити и наредних месеци и година у овој скупштини. Хвала. (Аплауз.)

ПРЕДСЕДАВАЈУЋИ: Реч има народни посланик Бранка Стаменковић, по Пословнику. Изволите.

БРАНКА СТАМЕНКОВИЋ: Хвала.

Члан 106. став 1. Опет смо отишли далеко од дневног реда. Председавајући, молим вас, знам да већ данима радимо до дубоко у ноћ, да концентрација пада, али овим нереаговањем само погоршавамо ствари. Ако већ неко зине да прозива шта неко није, како је оставио у овом стању или у оном стању, што је потпуно мимо дневног реда, онда би могао да каже и шта је он за последње четири године урадио да то стање промени. Хвала.

ПРЕДСЕДАВАЈУЋИ: Колегинице, пошто сам се за ових неколико година свега и свачега нагледао у овом парламенту, могу да кажем да је колега Србислав Филиповић био у теми. Сваки посланик има право да на свој начин каже, брани и образлаже неки закон. Та правила нисам ја измислио, нити желим да их мењам, а немојте ни ви, јер нисмо ми баш толико неписмени да не знамо шта је у теми.

Да ли желите да се Скупштина у дану за гласање изјасни о повреди Пословника? (Да.)

У реду.

Реч има народни посланик Горан Јешић, право на реплику.

ГОРАН ЈЕШИЋ: Хвала, господине председавајући.

Не знам која је тачно тема, да се бавите својом струком, али то није ни тема, нити желим да одговарам извесном преко пута.

Оно што мене више интересује, министре, нисте ми одговорили на питање које мене врло интересује, било је фокус моје дискусије, а то је – да ли бисте ви стварно прихватили да без извештаја о стању на радовима, без извештаја надзора прихватите овако као што смо ми данас добили ова документа у парламенту?

Хајде да се уозбиљимо мало. Слажем се све са вама, да морате да пооштрите фискалну контролу. Констатовали смо заједно да имамо бачене паре за нереализоване пројекте, констатовали смо да ћете добити подршку за пројектно финансирање апсолутно, али шта ћемо да урадимо са 28 милиона евра, које у овом тренутку имамо проблем и да видимо да се на који начин овакве ствари више не дешавају, да знамо шта је то тачно о чему ми данас расправљамо.

И ви и ја нагађамо колико је извршено радова, не знамо ни колико треба да се плати, не знамо ни који су то проценти и не знамо датум када ће се извршити технички преглед тог објекта и када ће бити као финални документ издата употребна дозвола. То је оно што треба све нас да интересује када се прича о овој теми. Хвала вам. Молио бих за одговор.

ПРЕДСЕДНИК: Хвала.

Реч има министар Душан Вујовић. Изволите.

ДУШАН ВУЈОВИЋ: Значи, у Образложењу Предлога измена Споразума је написано да је са стањем у јулу повучено, немојте да ме терате да говорим до последње цифре, 238 милиона евра, од предвиђених 300 милиона кредита, односно 308 милиона све заједно кредита. Написано је да је спремно за наредно повлачење, оног момента кад средства кредита буду поново расположива, наредних 20 и нешто милиона и да се очекује да ће до краја извођења радова сва средства кредита бити искоришћена.

Процедура како се испостављају ситуације, процедура како се средства пребацују главном извођачу радова, процедура како се са тог њиховог рачуна средства пребацују подизвођачима је већ устаљена, договорена раније и на то не утичемо. Значи, Министарство финансија је надлежно само да верификује да свота искоришћених средстава кредита буде правилно прокњижена на основу документације која је прошла проверу и прихваћена је, јер то мора да се верификује као повећање нашег дуга.

Значи, то је специфична ситуација код оваквих кредита који су извозни кредити, пошто средства у Србију не долазе – укупан износ средстава кредита, него се он директно исплаћује кориснику, а он исплаћује фирме које су подуговарачи. Из тог истог извора цитирао сам цифру од 70% средстава кредита који су пребачени до те своте од 238 милиона фирмама које су подуговарачи из Србије.

Помињали су се тaкозвана непредвиђени радови, али Уговор јасно говори да непредвиђени радови не улазе у тих 300 милиона, тамо постоје неке резерве, ценовне и количинске резерве, али ће морати да буду покривене из буџета. Значи, уговор каже да ће сви радови који превазилазе вредност од 300 милиона евра, наравно, поново уз одговарајућу документацију, верификацију и тако даље, бити испостављени нама на плаћање. То је суштина стања. Значи, они кажу да нема разлога да се врши тзв. поништавање дела средстава кредита, то значи да је реално да ће искористити свих 300 милиона и да ће то бити урађено најдаље у овим роковима које овде предвиђамо, а предвиђају и много брже рокове ефективног повлачења тих средстава кредита.

Процедуре како се то ради нису смишљене у овом пројекту. То су стандардне процедуре које су примењиване у свим сличним пројектима у прошлости и оне се понављају. То је**:** процедура ко изводи радове, ко подноси документацију, ко контролише – контролу и надзор раде „Коридори“. Овде је било много разговора о томе да ли су радили они независно јавну набавку за то ко врши надзор. Они су овлашћени да врше надзор. Према томе, та могућност која је овде коришћена, то је нешто што ви можете да поставите као питање, то је овде искоришћено, очигледно, у оквиру надлежности које „Коридори Србије“ имају. И до сада нико није спорио да су документи неадекватни и нико није спорио да су ти документи основа за плаћање. Питање је само било – којом брзином се врши плаћање, повлачење средстава кредита од банке у Азербејџану до главног извођача и пребацивање тих средстава подизвођачима у Србији. Хвала лепо.

ПРЕДСЕДНИК: Хвала.

Следећа је Соња Павловић, а нека се припреми Зоран Бојанић.

СОЊА ПАВЛОВИЋ: Господине Вујовићу, наслонићу се на ваш одговор који сте дали колеги Весовић Драгану на питање које је поставио – да је потребна боља и поузданија припрема пројеката. Морам да вам кажем да је у Закону о планирању и изградњи потпуно дефинисана процедура припреме пројеката и да је закон, додуше, мањкав, али да би било много мање мањкав када би се та процедура спроводила.

Зашто Министарство које је донело закон не спроводи тај закон у потпуности? Ја то заиста не могу да схватим. Из тог разлога, између осталог, сматрам да је недопустиво што министарка госпођа Зорана Михајловић није овде присутна. Али, ето, овог пута ћемо за вас, између осталог, имати нека питања на која ћете можда покушати да одговорите или ћете проследити, а ми ћемо добити одговоре, па ћу кренути од почетка.

Зашто смо ми овде у ствари јесте потврђивање предметног споразума, а кривац је Министарство на чијем је челу госпођа Михајловић. Политика којом она води то министарство је погубна за домаће градитељство. Значи, цела једна привредна грана је поклоњена страним градитељима, остављајући тек могућност домаћим извођачима да буду вазали, поновићу још једном, вазали у сопственој држави.

Додуше, то није почело од министровања госпође Михајловић. Морам да кажем да су пре ове азербејџанске фирме овде пословали и „Алпина“, коју смо поменули, и „Штрабаг“, још увек послује, и „Пор“ (PORR) и све те остале фирме, али пракса каже, а ја долазим из праксе у којој сам већ 30 година, да је стање на терену неиздрживо за домаће градитељство.

Коме је био циљ и због чега се то десило да домаћи грађевински радници постану јефтина радна снага, као да су из земаља трећег света, а да нас притом неко убеђује да је то добро за наше градитељство, ја то, заиста, не могу да схватим?

Ако посматрамо овај споразум о коме смо се ми, односно председник наше посланичке групе је већ изјавио да се ми не слажемо са њим, а, наравно, ја се не слажем са њим, али ако бисмо њега посматрали, ми бисмо могли да кажемо да је Република Азербејџан направила један добар посао, што не бих могла да кажем за Републику Србију, за коју сматрам да је направила један веома погубан посао за наше грађевинарство и од грађевинских радника, као што сам већ рекла, направила тржиште јефтине радне снаге.

Паралелно са тим, могу и господину Филиповићу да одговорим да ово не одговарам као неко ко је само у политици, него неко ко долази из праксе, и ако слушате поруку неког ко долази из праксе – ви морате схватити да ваши закони, споразуми, правилници, у пракси не функционишу. Ако хоћете да причате о градитељству које треба подићи и направити пројекте који ће да подигну грађевинарство, онда радите на рехабилитацији домаћег градитељства, немојте то поклањати страним фирмама. Али, све ово што сам изрекла о томе може да буде и једна посебна расправа.

Оно о чему смо ми овде најмање расправљали, а што сматрам да је, нажалост, господине Вујовићу, и ово мислим да је питање за госпођу Михајловић, али ви покушајте да ми одговорите, значи, две основне ствари су у питању **–** ко сноси кривицу за пробијање рокова на изградњи Коридора 11?! Кривица се у градитељству врло једноставно одређује. Значи, имамо пројектанта, ревидента, извођача, надзор, инвеститора. У том низу, нека експертиза ће врло показати ко је кривац. Јер, ми због тог кривца седимо овде данас и причамо да ли треба да потврдимо Споразум. Ми смо због тог кривца пробили рок – па, не могу сви да разбију прозор, само је један ђак разбио прозор! У овом низу, неко је крив и он треба да сноси последице због тога.

Друга ствар која мене веома интересује – да ли су средства од зајма, која нису утрошена, чула сам да је утрошено, негде, немојте ме држати за реч, око 74-75%, такву сам информацију добила, немојте ме држати за реч, значи, остало је неких 25-30% неутрошених средстава, да ли су то довољна средства за завршетак радова на деоници Љиг – Прељина? Та деоница јесте захтевна, има 40,36 километара, пуно надвожњака, пуно тунела, све је то у реду, али, да ли ми нисмо пребацили, ми немамо окончане ситуације, то је једна колегиница лепо рекла, немамо пресек, немамо реализацију.

Зато ја сматрам да ми причамо о нечему унапред, значи, потврђујемо нешто што не знамо – ко је кривац за то што морамо да продужимо рок, и не знамо да ли су средства која су остала довољна да завршимо то нешто што продужујемо?

Још једно питање, конкретно за вас. У свему овоме, шта нама може бити гаранција? Хипотетички, а врло вероватно ће се и то десити, јер је овде владајућа већина заиста већина, да ћемо изгласати ово у смислу у коме владајућој већини одговара. Коју ми гаранцију имамо да нећемо до 2018. године имати још једну потврду потврде потврђеног Споразума? Шта је нама гаранција да ми 2018. године, октобра месеца, нећемо исто то причати што причамо сада и продужавати тај рок? Ево, сад ће и Закон о високом образовању, као и о овим вечитим студентима.

Значи, то су одговори које ја очекујем од вас. Нисам задовољна, заиста, и не знам да ли ико може да буде задовољан што министарка Михајловић овде није. Она дугује свима који су овде присутни одговор на сет питања, и то сваком појединачно посланику, као и грађанима Србије који, у крајњем случају, плаћају сва та продужавања, кашњења и све грешке за које ми никад нећемо дефинисати кривце. Хвала вам најлепше.

ПРЕДСЕДНИК: Хвала.

Пре него што вам дам реч, хоћу да вам кажем једну изузетно добру вест опет за нашу државу и желим да у своје име и свим грађанима Новог Сада и Србије честитам на још једној изузетно лепој победи, овог пута на пољу културе, а то је вест коју сам управо добила из Брисела, да је град Нови Сад изабран у финалу за „европску престоницу културе 2021. Године“.

(Аплауз посланика у сали.)

Желим да честитам свима који су допринели овом избору и овако добром представљању града Новог Сада у финалу избора.

Реч има министар. Изволите.

ДУШАН ВУЈОВИЋ: Само сам хтео да реагујем на неке коментаре.

Прво, захваљујем се на конструктивном тону и на предлозима које сте рекли. Желим само једну ствар овде да појасним.

Између редова као да постоји нека мисао да је неко намерно нешто ту урадио. Ја мислим да можемо да анализирамо и посебно да се бавимо питањима растакања конкурентне способности појединих сектора Србије у бившој Југославији и да видимо шта се ту догодило. Значи, то је посебна тема, која захтева јако много расправе.

Сетите се да су Србија и Југославија имале изузетно јаку конкурентну позицију на тржиштима бившег Совјетског Савеза, у Африци, у Латинској Америци, чак, и тако даље, не само у извођењу, не само у нискоградњи, него у читавом низу области, и да су успевале да буду и по квалитету и по цени и по поузданости врло добри конкурентни. Друго, имали су праћење банкарског система. Треће, имали су пројектовање, планирање, које је било тада, у то време, у свету значајно изнад релативног места које данас заузимамо. Апсолутно, поредити, јако је тешко. Али, ви можете да упоредите наше фирме, од специјализованих фирми до општих фирми. Значи, то сви знамо. Како је дошло до тог растакања, то можемо да анализирамо посебно.

Знам да је једна од ствари која се догодила, а то је распад нашег финансијског система, један од удараца од ког се грађевински сектор никада није опоравио. Зашто се то тако догодило, то није тако очигледно као што, можда, произилази из ваших речи. Јер, те банке, углавном, нису оне пукле на грађевинском сектору, него су „пукле“(под знаком навода) и отишле у проблеме на другим местима. Значи, нису пропали пројекти у бившем Совјетском Савезу или у Африци, него су пропале фирме код нас које су ушле, због санкција и свега осталог, у блокаде, блокирање свих наших позиција у свету и то је после 10 година санкција произвело ефекте које данас имамо. Можемо да анализирамо шта се догодило, али то је чињеница.

Оно о чему данас причамо, то је кумулативна последица свега тога на способност наших фирми да се у свету какав он данас јесте прилагоде том тржишту и купе поново своје место под сунцем, а то је да свако користи предности које има, укључујући финансирање, референце, техничку способност и све остало.

У неким стварима, и тога сам био сведок док сам радио за Светску банку по разним земљама, наше фирме су изгубиле конкурентност у тим неким финим стварима. Значи, технологија је напредовала, ми нисмо имали средства. Финансирање је напредовало, квалитет и динамика извођења радова. Ми смо ту губили тржишта пошто нико није мога да их прати, али их нико није избацивао, сами смо себе истиснули.

Сада се поставља питање – како ми то да вратимо? Е, сад, ви постављате питање – да ли је ово најбољи кредит? Чини ми се, када узмемо у обзир сва ограничења, да је ово један од скупих, и не најбољих, али сигурно поузданих начина да се наше фирме врате на тржиште, да стекну референце и да после тога поново крену да се боре за оно место које су некада имали у неким земљама. У неким земљама, као што је Казахстан, и тако даље, које имају доста пара и огромне потребе, неке су се наше фирме задржале. На неким другим местима су, једноставно, изгубиле место.

Овде конкретно. Ово је сплет околности који је нама ишао наруку. Знате да је друга влада потписала овај споразум, али чини ми се да је очигледно била жеља Азербејџана да искористи капацитете фирме, која је главни извођач овде, да искористи вишак капитала који је имао у производњи гаса и нафте и да га пласира у друге развојне гране. Значи, то је било коинциденција њихове жеље да то раде и, нажалост, наша тешко и мучно стечена компаративна предност да смо падом реалних плата постали конкурентни у најнижим деловима те пирамиде послова. То нико не жели, али то је оно што се догодило.

Да ли ту треба да останемо? Сигурно не. Да ли можемо да прескочимо те фазе у добијању натраг референци, добијању натраг финансирања тржишта и осталога? Бојим се да не можемо. Према томе, ми разговарамо о разним начинима. Ми сад овде разговарамо о пројекту који је већ потписан и разматрамо само ситуацију – да ли да ово не продужимо и да из буџета финансирамо разлику до краја овог пројекта или да ово продужимо и да покушамо да урадимо све што можемо да то буде у будуће онако како се планира. Шта нам гарантује да нећемо поново, ништа.

Потпуно сте у праву, ми немамо гаранција, разумете, јер код нас нико никада, чак имамо примере да наше фирме код нас кад имају приступ намерно бидују цену која је испод цене коштања, да стави (под знаком навода) „ногу у врата“, па ће после да се шири, па ће после да наплати све остало. Значи, то је постало пракса. Морамо људима да кажемо да свуда у свету на најбољим тржиштима то не пролази. То само пролази тамо где људи изврћу систем јавних набавки и да пусте неког у том фелеричном систему да победи, па се после брине брига о томе. Имате и западне фирме које то исто раде, помињали сте данас примере овде и фирма која је имала сто милиона прекорачења на 200 милиона пројеката. Ко покуша и прође то је лош знак. У добрим земљама то не пролази.

Нажалост, морам да вам кажем да наше колеге из ММФ-а, који нас контролишу, имају прекорачења од ваљда 200% пројекта реконструкције сопствене зграде у Вашингтону. Значи, нико није оперисан од тих слабости. Свима се то дешава. Инвеститори увек то раде. Само да завршим.

Према томе, ваш предлог захтева, чини ми се, много озбиљнију пажњу и питање неке наше стратегије – како да секторе у којима имамо потенцијалну компаративну предност вратимо да буду конкурентни, ми се бавимо тим стварима недовољно. Имамо сутра и прекосутра, у суботу ћемо имати разговор у Нишу о томе како да изаберемо приоритете и како да их реализујемо. Једна од ствари је и то. Мислим да не би било лоше да се и парламент бави таквим тематским питањима секторских приоритета и начина њихове реализације, који су у складу са праксом у свету. Хвала лепо.

ПРЕДСЕДНИК: Хвала, министре.

Реч има народни посланик Зоран Бојанић. Изволите.

ЗОРАН БОЈАНИЋ: Хвала, уважена председнице.

Колегинице и колеге, господине министре, о самом Споразуму све што је требало рећи, рекао је господин министар, и то више пута, и видим да ту ничега спорног и нема.

Овде се отвара низ питања. Пре свега, видим питање пројектовања. Ако сви знамо да је Уговор направљен и сачињен у фебруару 2016. године, претпостављам да је неко пројекат радио макар две године раније. Нисам пројектант, али вероватно неко треба да изађе да сними трасу, да испројектује све оно што је требало урадити. И сада стварамо неку слику да је, ако је лоше урађен пројекат или ако има примедби на пројекат, за то крив Александар Вучић и ова влада. Не знам. Нисам пројектант.

Време градње. Причамо о времену градње. Да ли су испоштовани рокови? Споразум је потписан у фебруару, ратификација је била у мају, у септембру је дефинисано све што је дефинисано, а посланици који су били у том сазиву сећају се да смо, макар шест месеци, свакога дана говорили о „храсту“ у Славковици. Ту су се окупили еколози, биолози и сви живи да докажу да траса пута не треба да иде туда и сигурно за то време није било рада, ни извођења радова.

Причамо о домаћим фирмама. Господин министар је рекао да 70% радова на овом пројекту раде домаће фирме. И, ја верујем, у оно што је истакао овде, да ћемо ми сигурно добити и за неке будуће пројекте, макар неки ходограм и како се спроводе радови и како се троше средства.

Чак се овде поставило као једно од кључних питања – ево, ко је правио Уговор? Добро, правила га је нека претходна влада. Шта, није требало да наставимо тај уговор? Није требало да радимо нешто што је развојни пројекат за Републику Србију, посебно за нас који живимо доле на Ибарској магистрали и којима је животни циљ да имају некакав ауто-пут? Конкретно, Краљево ће имати ауто-пут, у овом тренутку, неких 20-ак километара до Прељине, што много значи за економски опоравак оног уништеног дела Србије, који годинама заостаје за севером, односно за Војводином и за Београдом.

А, уважени колега је поставио питање – шта је са Моравским коридором? Као члан Одбора за саобраћај, телекомуникације и просторно планирање, у претходном сазиву, могу да му одговорим да је тај пројекат предвиђен Стратегијом развоја Републике Србије и да се све оне припремне радње раде. Хвала богу да урадимо и тај пројекат, па и онај доле од Ниша према Драчу.

Да ли је Споразум добар? То је неко кључно питање на крају. Шта, сад ћемо после пет година, односно четири године реализације, да постављамо питање да ли је добар или није? Водићемо рачуна да у будућности не правимо такве споразуме ако није добар. Да ли ћемо зауставити такав пројекат? Не, никако! У дану за гласање, ја ћу свој глас дати за Споразум. Хвала. (Аплауз.)

ПРЕДСЕДНИК: Захваљујем.

Реч има народни посланик Срђан Ного.

'Оћете користити? Имате минут и 17 секунди.

Изволите.

И нека се припреми Весна Марковић.

СРЂАН НОГО: Господине министре, осврнуо бих се на малопређашњу вашу констатацију о пропасти српске грађевинске индустрије и о пропасти четири велике банке, које сте поменули. Нормално, када нам је држава упропашћена и окупирана, нормално да су нам уништили и привреду, укључујући и грађевинску оперативу.

Ја заиста не могу да се сложим са вама да су те банке, четири велике, значи, државне банке, економски пропале или банкротирале. То није апсолутно тачно. Оне су на политичко-мафијашки начин уништене! И до дан-данас оне постоје и до дан-данас сваке године из њих се извлачи једна значајна количина новца, негде- око 20 милиона евра! Те четири банке и даље постоје, а њихово уништење је било неопходно да би могла да се опљачка Србија и да би могла Србија да се спречи да се економски развија.

Што се тиче данашње теме и овог продужења рока што имамо пред нама, овде је кључно питање питање надзора и питање контроле. Малопре је и једна колегиница покренула то питање и поставила. Осврнуо бих се на питање надзора и питање контроле везано за једну другу ствар.

Наиме, малопре је посланик владајуће странке из Чачка изјавио поводом оног случаја тунела, око кога су се чак огласили и надлежна министарка и председник Владе и назвали га скандалом, он је релативизовао и рекао – па, знате то је неки сантиметар. И шта ако имате грешку у пројекту, па вам негде фали сантиметар или два пута и тако даље? Један или више сантиметара пута 40 километара, пута шест трака то је за некога богатство. Овде је проблем што нама недостаје дуги низ година надзор над извршењем радова, надзор над пројектима и људи су стицали богатство, као што је јутрос рекао господин Шешељ – некада Чуме, као што је малопре рекао господин Милојичић, данас неки други зарађују тај новац, а овде је то кључно питање – када ћемо коначно имати надзор?

И да се осврнем на сам овај уговор, нема земље која се развила страним инвестицијама и задуживањем. Господин из СНС, који је говорио пре неколико излагача, господин Ковачевић, мислим да се зове, апсолутно показује непознавање материје о којој говори. Хвала.

ПРЕДСЕДНИК: Време. Дала сам вам много, много времена.

Нема проблема.

Важи се, зато што је тапшао за ову лепу вест. То је обрадовало све грађане Новог Сада и читаве државе.

Реч има народна посланица Весна Марковић.

Нека се припреми Александра Јерков. Изволите.

ВЕСНА МАРКОВИЋ: Поштована председнице, министре, колеге народни посланици, моје колеге су као и министар Вујовић изнеле доста детаља о Споразуму између Републике Србије и Републике Азербејџан, а ја бих се осврнула на значај изградње саобраћајне инфраструктуре, пре свега, за инвестиције за развој трговине, туризма, пољопривреде и осталих привредних грана. Такође, велики значај има и на развој и оснивање малих и средњих предузећа о којима се, такође, у последње време доста говори.

Затим, веома је тешко нормално функционисати и обезбедити квалитетне услове живота у сеоским срединама без путева. Управо због вишедеценијске стагнације у овом сектору, поједини делови Србије, једноставно, нисмо имали никакву шансу да се развијају. Пошто говорим о деоници која се налази у западном делу Србије, морам да примети да потенцијали овог региона, такође, нису довољно искоришћени, посебно када је у питању туризам, који је велика шанса за привредни развој овог краја.

У овом тренутку Ибарска магистрала је једини путни правац који спаја западну Србију са Црном Гором и ауто-пут Београд – Јужни Јадран, представљаће везу између Србије и Црне Горе, односно Београда и Јужног Јадрана, у ширем смислу повезиваће Румунију, Србију, Црну Гору, Италију.

Изградњом овог ауто-пута успоставља се веза између западне и централне Европе са јужном и југоисточном Европом и, наравно, сав саобраћај који се обављао, како путнички, тако и теретни, Ибарском магистралом растеретиће се и наравно биће мање саобраћајних незгода, које су веома често имале и смртни исход.

Паралелно са овим пројектом развијаће се свакако и мањи инфраструктурни пројекти и данас се доста говорило о домаћим и страним фирмама и министар је рекао, ја ћу то поновити, да је око 70% подизвођача из Србије.

Као земља кандидат за чланство у ЕУ, ми тежимо ка достизању европских стандарда у свим областима. Како бисмо достигли економске стандарде најразвијенијих земаља ЕУ, Влада Републике Србије је до сада уложила велике напоре како би побољшала квалитет живота свих нас.

Изузетно ми је драго што је Влада Србије препознала значај изградње саобраћајне инфраструктуре за повезивање, не само у нашој земљи, већ за повезивање у региону и, наравно, повезивање са европским земљама и то смо ми показали у пракси изградњом 84 километра ауто-путева за само две године.

У контексту изградње ове мрежне инфраструктуре ја бих свакако поменула и Берлински процес, који има велики значај и представља прекретницу за сарадњу у нашем региону, јер је у оквиру овог процеса предвиђена изградња, такође, инфраструктурних пројеката, а то је ауто-пут Ниш – Приштина – Драч и то је реконструкција пруге Београд – Сарајево.

Наша највећа спољнотрговинска размена је управо са земљама ЕУ и са земљама ЦЕФТЕ, и износи око 80%. Све ово о чему сам говорила, односно умрежавање саобраћајне инфраструктуре допринеће свакако побољшању досадашњих привредних активности и, наравно, директно ће утицати на економски раст наше земље.

Верујем да нико од нас нема дилему да је улагање у инфраструктуру најбоља инвестиција за будућност. Хвала. (Аплауз.)

ПРЕДСЕДНИК: Захваљујем.

Реч има Александра Јерков. Нека се припреми Ивана Стојиљковић. Изволите.

АЛЕКСАНДРА ЈЕРКОВ: Председнице, уважени господине министре, колегинице и колеге, министре, па ми нисмо данас, баш, много од вас успели да чујемо. Мо смо чули финансијске детаље кредита, међутим, оно што је нама важно да бисмо могли да проценимо да ли уопште има основа да дамо подршку овоме ми смо могли да чујемо од министарке која данас није дошла, то је госпођа Михајловић, јер она би једина могла да нам каже зашто је до овога дошло, зашто се продужава рок за реализацију, зашто се продужава за две године уколико и ви, а и остале колеге тврдите да, ево, то само што није готово.

Ми нисмо добили никакав пратећи извештај уз овај предлог закона да бисмо знали да ли је то што ви говорите заправо стварно тако, нити, не знам да ли сте ви имали прилике да видите нешто тако, а, немојте замерити, ми, као ни грађани, немамо, баш, разлога да вама много верујемо на реч.

Неке колеге су говориле о томе како смо дошли у ову ситуацију, дошли смо у ову ситуацију тако што ви нисте завршили пројекат који је неко други договорио, остварио и почео да га реализује. И то је једина мудрост, и једина одговорност у свему томе лежи на трећој Влади Александра Вучића која није у стању да реализује овај пројекат.

Међутим, вама је, као што знамо, реч – одговорност потпуно непозната. Не знамо ко је одговоран за ово сада померање које ће нас, по свој прилици, коштати 600.000 евра. Ми не знамо, јуче смо причали о „Железари“, нисте били ту, ко је крив за онај огроман дуг од 450 милиона евра, осим речи премијера да је у питању некаква дечачка свађа. Он је тако окарактерисао дуг од 450 милиона евра. Ми не знамо ко је крив за ових 28 милиона евра које Влада Републике Србије плаћа, у претходне четири године пенале за кредите које је подигла и средства која није повукла. Не знамо ни како можете данас нама да кажете да није дошло ни до каквог смањења, односно одузимања средстава локалним самоуправама, него како сте рекли до „пореске нивелације“.

То да је у питању пореска нивелација можете да објасните оном детету које више неће имати плаћени превоз до школе или некој породици, младој, која неће добити пакет за бебу или неком старом човеку који више неће имати никог да му помогне зато што општина због ваше пореске нивелације неће бити у прилици да им то више плаћа.

Међутим, чули смо једну јако значајну ствар од вас, а то је, да заиста у претходне четири године јавни дуг Републике Србије јесте порастао за 10.000 евра, извините, камо среће да је 10.000 евра, за 10 милијарди евра. Ви сте, чак, у једном моменту на неки начин хтели да објасните како то, заправо, значи да се дуг смањује, па када је колега Божовић на почетку рекао да је са 15 милијарди порастао на 24 и по, ви сте рекли – јесте, само што је управо супротно, јер се дуг смањује. Јер то ако се можда у претходних неколико месеци дуг смањио, немојте замерити, не мења чињеницу да сте ви у претходне четири године повећали тај дуг за 10 милијарди евра и да, опет, као што је и ваш манир, одговорност тражите негде другде.

Зато, молим вас, само да одговорите на два врло конкретна питања.

Прво, колико ће коштати ово продужење рока грађане? Да ли сте ви својим очима видели некакву документацију која ће нас уверити да ће ти радови заиста бити завршени у том року о ком говорите? Уколико јесте, због чега нисте тако нешто доставили Скупштини па да и ми то видимо својим очима?

И, само још једном да нам објасните, где је отишло 10 милијарди евра за које су се три владе Александра Вучића задужиле за претходне четири године?

ПРЕДСЕДНИК: Хвала.

Реч има министар.

ДУШАН ВУЈОВИЋ: Дивим се вашој способности да 15 различитих тема спојите у један пасус које јесу можда повезане у вашем начину размишљања, али у ствари уопште нису повезане. (Аплауз.)

Да кренемо прво, од тог позивања, на пореску нивелацију.

Сачекајте да се појаве ствари у Скупштини па ћемо о њима разговарати. Ако из истргнуте једне реченице, једног извештаја, који је неко погрешно прочитао, где је идеја била да се повраћај ПДВ-а за децу са родитељима, то јест, за предмете за бебе, за предмете за исхрану за бебе и остало, компензира повећањем, то сте рекли – пореска нивелација, рекли сте за бебе. Молим вас, ако ја добро чујем шта говорите, то – то значи.

Ми предлажемо да се тренутна адерација у систему у којем се 750 људи, преко скоро 15% људи у Пореској управи бави гледањем пореских рачуна, фискалних рачуна и враћањем минорних износа ПДВ-а, који укупно прелазе између 400 и 450 милиона динара, а притом њихово радно време отприлике кошта државу око 300, 350 милиона, сматрамо да је то лош начин, са кашњењем, и желимо да га компензујемо, уз нулти или позитиван фискални ефекат за породице.

Желимо то да подржимо и да то људи добијају као додатак, такозвани, породични додатак за људе, породице са малом децом. То је намера и то ћемо предлагати у свим могућим ситуацијама где једноставнији системи са једнаким или бољим фискалним ефектом за наше грађане дају праве ефекте.

Закони, који нису, такозвани, основни порески закони, ово су закони у социјалној сфери, који изискују тако велике трошкове на страни администрације и одвлаче нам критичне ресурсе од правих напора Пореске управе, који треба да буду усмерени на откривање сиве економије, на прикупљање прихода и тако даље, мислим да треба да буду предмет наше анализе и постепеног укидања у складу са праксом у свету.

Друго питање, исправно је питање – колико ће коштати ово продужење Уговора? Да смо могли, да су нам партнери из Азербејџана дозволили да без ратификације урадимо ово, да су на писмо, које смо послали 4. Априла, одговорили позитивно, ми бисмо 5. маја ово продужили и не би било никакво ефекта.

Пошто се то није догодило, пошто су они рекли да траже ратификацију, и пошто због наших законских ограничења техничка Влада није могла да предложи закон који је за то неопходан, нити је постојао парламент који је тај закон могао да примени, ми смо силом стицаја околности морали то да одложимо након формирања Владе.

Ми нисмо губили време и техничка Влада је послала предлог текста Азербејџану. Они су нам 22. септембра вратили овај уговор потписан. Ми смо га потписали, односно верификовали на Влади и данас га имате испред себе. Значи, ми нисмо губили најмање времена.

Колико то износи пара? Израчунајте. То је допунских можда, 0,5% на ових двадесетак милиона који би били повучени у међувремену, ал' бисмо на тих двадесетак милиона, извините на 60 милиона, али би на 20 милиона које бисмо платили, платили 4% камате.

Према томе, на тих двадесетак милиона бисте имали 3,5% камате веће, а на преосталих 40 бисте имали 0,5% камате. Можемо да седнемо и да израчунамо. Мислим, да смо у ствари уштедели ако не будемо каснили на крају. Можемо да израчунамо. Значи, параметри су познати, можемо да израчунамо.

Кривица, пошто овде нико није могао да контролише процес и парламент је распуштен, чини ми се, првих дана марта, а „Путеви Србије“ су непосредно недељу дана после тога послали тај документ, мислим да они нису очекивали тачан датум и нису очекивали да ће бити потребно законско продужавање тог рока, због тога и нису започели то на време.

Можемо да разговарамо и о њиховој одговорности. Можемо да разговарамо о одговорности свих, укључујући слабости у надзору, слабости у пројектовању. Као што рекох, људи штеде на провери ствари у пројектовању, а онда нас то скупо кошта у извођењу радова. Мислим да су те лекције око којих можемо да се сложимо.

Ко је тачно крив? Како то да унапредимо? То је много сложеније питање. Мој предлог је, као што рекох, да имамо једну количину средстава којима ћемо моћи да интервенишемо у припреми, разради пројеката да пре добијања финансирања знамо шта финансирамо.

Ми имамо читав низ пројеката. Чули сте за пример пројекта који финансира Руска Федерација за „Железнице“ 800 милиона. У време када је одобрен тај зајам није био завршен ниједан пројекат. Сада се они убрзано раде, али то је било разговарано 2008. године, па је потписано 2012. године, па се данас, 2016. године, гро тзв. Анекса 3.1 разрађује и потписује. Значи, ми каснимо не недељу дана, не два месеца, него каснимо годинама.

Мој је циљ да се то промени, да знамо унапред шта су нам приоритети, које пројекте планирамо и да васпоставимо капацитет наших института. Ви јако добро знате да су људи отишли, да су људи пензионисани, да институти за пројектовање и планирање извођења пројеката нису више данас на стању кадровске и техничке спремности које су били пре 20 година, нажалост. Према томе, ако то не будемо урадили то ће нас пратити на сваком конкретном пројекту.

У овом конкретном овде пројекту имамо ситуацију која је дата и намерно наглашавам она није резултат договора једне владе, једна влада је уговорила овај пројекат и, као што рекох, у време кад је уговорила, на основу информација које имам, то су били упоредиви услови које смо добијали од других. Према томе, нема разлога да верујем да је Влада фебруара 2012. године могла да добије много боље услове, тад. Данас да, али то је тада уговарано.

Друго, где се налазимо у извођењу радова? Да не улазимо у то шта је министарка Михајловић рекла о подизвођачима и извођачима, уосталом, то је сувише стручна ствар да бисмо ми овде о томе разговарали. Ви имате право да тражите да се направи нека скупштинска радна група, да се то све провери и да буде посебна тема.

На основу документације коју ми имамо они кажу да ће све ово бити реализовано много пре рокова које ми тражимо за продужење. Ми предлажемо, заједно са Министарством, да рок буде дужи да се не бисмо поново враћали на исту тему. У том дужем року ћемо видети и осигурати да све то буде урађено.

Да ли имам уверавања мимо онога што нам је речено? Имамо Годишњи план рада „Коридора“, имамо њихов план процене реализације овог пројекта, али као што видите овде имате главног извођача, имате гомилу подизвођача, где је слаба карика у том ланцу? Није тако лако проценити.

Мој шурак је годинама радио као надзорни орган. Надзорни орган, он дневно мора да прати реализацију пројекта и дневно да сигнализује ако нешто не иде по плану. Овде је очигледно законска могућност да „Коридори“ сами раде надзор није дала благовремене, адекватна упозорења.

Ако погледате стандарде Светске банке, 80% реализације пројекта није тако лоша. Светска банка би вам увек продужила пројекат када је 80% реализација која је била тада три месеца пре истека првог рока. То вам кажем из искуства међународног.

Значи, пројекти ове сложености да два месеца пре краја имају 80% реализације то није лоше. Проблем је у томе да ли ће ових 20% бити остварено у роковима и да ли ће то бити све. Е, то су питања на која ја, нажалост, на основу информација које имам не могу да одговорим. Било би добро да је Зорана Михајловић овде, да може она да вам одговори или да се направи посланичко питање да они дају процену.

Оно што ја наглашавам овде као министар финансија и као економиста, алтернатива – не продужити или продужити за мене нема дилему. Једино продужити овде има дилему! Да ли да ми поводом тога покренемо још неке активности да бисмо покрили ове области ризика, које смо у дискусији констатовали, то је друго питање.

Алтернатива да ми из буџета платимо, пошто су затезне камате минорне у односу на пенале ако будемо ишли на раскидање уговора. Е, то је нешто што бих ја желео да избегнем. Сада разговарамо врло отворено.

Према томе, пошто постоји у Уговору обавеза да држава финансира све преко 300 милиона и све недостајуће ако дође до отказивања ових средстава, онда је наша заједничка, овде, одговорност да кажемо – ако не продужимо, онда ћемо највероватније морати да покријемо ових 62 милиона до 300 милиона и све оправдане непредвиђене радове, неоправдане, али оправдане.

Имамо уверавања од министарке Михајловић да ће ови извођачи бити саставни део неких будућих пројеката и да ће бити заинтересовани да ово заврше на време, у оквиру трошкова и са квалитетом који прихватамо.

Према томе, то су елементи осигурања које нам они нуде, али то није написмено, пазите. То су договори, који мислим да су до сада довољно добра гаранција да ће овде све бити по плану.

Мој утисак, имали смо састанак поводом ових проблема са представницима фирме, директором фирме, представницима државе Азербејџана и министра и амбасадора и они су нам давали уверавања да се ови пројекти налазе на добром путу. Та фирма има јако добру репутацију код нас. У поређењу са свим осталим она извршава ствари максимално на време.

Када имају тешкоће то није због тога што су они погрешили, него зато што су се појавиле објективне непредвидиве тешкоће у реализацији пројеката као што знате или зато што нисмо довољно добро сондирали терен, или зато што су се појавиле непредвиђене околности независно од свега тога. Хвала лепо. (Аплауз.)

ПРЕДСЕДНИК: Хвала.

Ивана Стојиљковић.

ИВАНА СТОЈИЉКОВИЋ: Захваљујем, председнице.

Уважени министре са сарадницима, даме и господо посланици, још једном ћу напоменути да данас говоримо о продужењу рока расположивости зајма, а не говоримо о техничким условима изведених пројеката. Нисмо добили такву врсту извештаја тако да нећемо моћи, баш, детаљно и да разговарамо о томе.

Што се тиче примедби опозиционих посланика, данас смо углавном чули питања – зашто се сада гради, зашто се касни, зашто се продужава рок и зашто је уопште траса оваква? Чак смо и то могли да чујемо од оних који су у то време ову трасу и пројектовали.

Демократска странка, наравно и претходна власт на челу са ДС, имала је бар осам година да заврши било коју од ових траса и да сада разговарамо онако равноправно о томе, а не да се отвара по десет километара у предизборним кампањама. Тако да, имамо једну ситуацију када је проглашена изградња „Коридора 10“ 2008. године, очекивали смо да то крене неким током, а 2010. године смо видели да су се углавном отварала и затварала јавна предузећа која би требало да буду надлежна за овај Коридор 10, па је тако за само годину дана отворен „Коридор 10“, затим „Путеви Србије“ и онда Aуто-путеви Србије, а сва ова предузећа оптужена су за лоша пословања, али наравно никада нико није одговарао, а ауто-путеви и коридори су стајали.

Што се тиче овог коридора о ком данас причамо, односно о ауто-путу за који је узет зајам од 300 милиона евра, јако је значајан зато што ће он повезати Румунију преко Србије, Црне Горе, па све до Италије. Кроз нашу земљу проћи ће од Београда, па до границе са Црном Гором 270 километара, а ова траса о којој данас расправљамо чини око 40,36, да будем прецизна, километара и она је траса од Љига до Прељине. За ово је узето, односно зајам је обезбедила Република Азербејџан и морамо признати да су рокови пробијени. Азербејџанска фирма AZVIRT је извођач радова и показао се као врло коректан, зато што је дао могућност да у већем проценту учествују као подизвођачи наша домаћа предузећа, што је нама у принципу и било у интересу када смо разговарали о јачању наше грађевинске индустрије. Дакле, чак 101 домаће грађевинско предузеће је данас само на овој деоници радило као подизвођачи, добављачи, кооперанти и било је око 1.400, односно између 600 и 1.400 директно запослених на овом пројекту.

Што се тиче самог овог ауто-пута, рекла сам да имам изузетно велики значај. Наравно, ми ћемо разговарати о томе где ће се и у ком правцу он наставити. Као што сам рекла, истина јесте и морамо признати да јесте пробијен рок, за сада, за целих месец дана. Ми од тога не бежимо, то признајемо и ова власт то критикује, јер смо желели да успоставимо правну државу у којој се зна када ће бити рокови и да се такви рокови поштују.

Без икакве жеље да браним или нападам извођаче или подизвођаче, ово потпуно објективно говорим, ово је заиста у питању тежак један грађевински терен, где је требало избушити на само 40 километара пет тунела, а један тунел није избушен, него је направљен усек, значи, 66 мостова, 60 хиљада метара квадратних надвожњака, извршено је 40 регулација водотокова, 46 потпорних зидова итд, две петље, три одморишта и да не набрајам. Што је веома значајно, можда не знају људи који се не баве грађевинарством, да кишних седам месеци у две године заиста може да омете радове и да доведе до ових кашњења од месец дана.

Србија је, наравно, дала шансу домаћим грађевинским предузећима, а касније ће се, и када будемо разговарали о томе да ли се одговорило на нивоу који се очекивало, видети да ли су та наша грађевинска предузећа и положила овај испит и да ли ће радити и даље. Ја се надам да ће бити позитивних одговора. То би била искрено моја жеља, јер је нама у интересу да наши људи раде у грађевини.

Дакле, ако причамо о ауто-путевима, пре свега треба поменути да је то друштвени крвоток и где год се не налази једна саобраћајна инфраструктура, обично демографски то подручје и одумире. Ауто-путеви доводе до јачања како социјалног, тако и до развоја привреде, пољопривреде, туризма и свега осталог, што је значајно да се грађани задрже на једном подручју. То је један мултикултурни, мултипривредни пројекат. Он ће, као што сам већ рекла, обезбедити да се зауставе миграциони процеси, да се заустави демографско пражњење, а посебно то истичем по питању источне и западне Србије, западне Србије из које долазим.

Такође, повећаће се и сигурност учесника у саобраћају, што је такође битно. Данас смо више пута поменули Ибарску магистралу која пролази кроз западну Србију. Е, кад смо већ код Ибарске магистрале, мени је жао што су се над Ибарском магистралом данас жалили на лоше путеве они који су већ имали прилике да убрзају изградњу ових ауто-путева, па, између осталог, и да утичу на то којом ће трасом да се настави овај пут даље.

Наравно да наш интерес јесте, ја сам из златиборског краја, конкретно долазим из Ужица, да тај ауто-пут касније из Пожеге настави кроз Златиборски округ. Ми смо се потрудили, за разлику од чланова ДС који су прихватили тада да се тај пут настави преко Ариља и Ивањице, ми смо чак урадили једну упоредну анализу и нисмо одустали, јер сматрамо да одлука где ће ауто-пут да настави даље није просто планирање, пројектовање и пребројавање броја возила која пролазе том трасом, то је један врло сложен процес који подразумева да узмете у обзир и природна богатства, да узмете у обзир и привредни и туристички потенцијал, да узмете у обзир и број становништва који ту живи, а и потенцијални број становништва који би могао да долази, односно да мигрира према тој трансверзали.

Дакле, такође је потребно напоменути да је у претходне три године асфалтирано око стотину километара ауто-пута. Зато је моја нада и уверење да ће надлежне институције, Влада и надлежно министарство, наравно, да узму у обзир поново где ће се од Пожеге наставити овај аутопут, односно овај коридор.

Као што сам рекла, ми смо урадили ту упоредну анализу са свим овим параметрима које сам већ поменула, и утврдили смо да је Златиборски округ испред, да има предност и по питању густине саобраћаја и по питању броја становника који ту живе, а има и предност у односу на то што је близина граница, а самим тим омогућена и миграција становника из Црне Горе и Босне. Затим, природни, привредни и туристички потенцијали Златиборског округа су ипак у овом тренутку мало већи и можда је потребнији ауто-пут.

Такође, поклапа се траса и, ево, долазим и до тог финансијског момента, где би се планирана два коридора у овом случају поклопила за чак 66 километара и то на траси Прељина – Пожега – Мачкат, што би представљало уштеду касније око 80 милиона евра. Ту је и економска исплативост, затим инвестиционо и текуће одржавање, које би било, наравно, лакше на Златиборском округу. Ту су бројни разлози зашто ми, наравно, нећемо одустати, без обзира што пројекат који је 2008. године направила претходна власт, ми ћемо покушати, док још не дође до изградње, да променимо, да просто утичемо на било који начин, па ако успемо, то ће бити на наше задовољство.

Ова влада је увидела велики значај инвестиционих улагања, а ауто-путеви су свакако један од јако битних, зато што је изградња саобраћајница профитабилна грана привреде и зато што је овај зајам из тог разлога и исплатив и, наравно, ми ћемо подржати продужење овог зајма, односно продужење рока у дану за гласање. Захваљујем. (Аплауз.)

(Балша Божовић: Реплика, помињање ДС.)

ПРЕДСЕДНИК: Да, јесте, рекла је – за разлику од ДС. Изволите.

БАЛША БОЖОВИЋ: Захваљујем, председнице Скупштине.

Даме и господо, сложио бих се у констатацији господина Мујовића да увек треба да меримо шта је јефтиније и шта је повољније за нашу земљу. Увек треба да рачунамо како и на који начин да уштедимо и да прођемо што боље. Потпуно сте у праву када кажете да је 0,5% од 60 ових милиона, то је негде 300.000 евра, затезна камата. То је оно што смо ми и покушали да буде минимални трошак у односу на распуштање марта до данас...

ПРЕДСЕДНИК: Је л' Ви реплицирате министру или Ивани Стојиљковић?

БАЛША БОЖОВИЋ: Надовезујем се само на…

ПРЕДСЕДНИК: Не можете да дискутујете сада и да се обраћате министру, само Ивани Стојиљковић.

БАЛША БОЖОВИЋ: Не, нисте разумели.

ПРЕДСЕДНИК: Јако сам добро разумела. Значи, реплика.

БАЛША БОЖОВИЋ: Морам да објасним због чега је веома важно да неки пројекти који трају дуже од четири године…

ПРЕДСЕДНИК: Не, можете да реплицирате, али зна се шта је реплика, на оно што је изнела посланица Ивана Стојиљковић, ви кажете контрааргументе зашто она није у праву када каже да – за разлику од ДС ми смо урадили то и то. Не можете министру, а ви се обраћате министру. То не може!

БАЛША БОЖОВИЋ: Молим вас, допустите ми да завршим, потпуно је у реду да ми не упадате у реч. Вратите ми време, молим вас.

ПРЕДСЕДНИК: Хоћу. Ево, урачунавам 19 секунди. Изволите.

БАЛША БОЖОВИЋ: Захваљујем, великодушни сте.

Дакле, колегиница малопре се осврнула на оно што је причао министар Вујовић, ја из тог разлога веома ценим да увек треба да водимо рачуна шта је јефтиније. Ових 300.000 евра, колико смо затезних камата морали сада да платимо, односно платићемо, могли смо да уштедимо, јер по члану 109. Устава, Законом о Народној скупштини, у члану 52. став 4. стоји да је, иако је распуштена, Скупштина могла да се састане ако су везани за законски рок или то налажу потребе државе. Дакле, могли смо и ових 300.000 евра да уштедимо, а важно је да на тај начин размишљамо, зато што су ово пројекти који се не везују само за један мандат, ово су пројекти који трају пет-десет година.

И за дивно чудо, сви пројекти од Коридора 10, 11, мостова, обилазница започети су за време ДС и зато је важно да поменемо ту разлику између ДС, СНС, као што је рекла колегиница. И из тог разлога сам се јавио за реплику, јер мислим да је важно да и након ваше владе ови пројекти наставе да се реализују, а ових 300.000 могли смо да уштедимо по члану 109. Устава и Закон о Народној скупштини и могли смо да будемо ефикаснији него што сте ви. Хвала.

ПРЕДСЕДНИК: Хвала.

Реч има Владимир Ђурић. Изволите.

ВЛАДИМИР ЂУРИЋ: Хвала, поштоване колегинице и колеге посланици, поштовани господине министре и гости из Владе, имамо пуно питања на која нема одговора јер их просто нема у Образложењу Владе, а ми их постављамо, јер желимо слободно и критички да размишљамо о информацијама које не добијамо, а треба да ратификујемо задуживање.

Дакле, зашто заиста каснимо? Како планирамо пројекте? Фискални савет каже – лоше у свим фазама, то пише у извештају. Зашто о овоме разговарамо по хитном поступку? Објашњење које нам је дато да су за то криве чињенице да смо имали техничку Владу и азербејџанска процедура и потреба ратификације просто не задовољавају. Зашто нисмо предвидели такве ствари? Ми нисмо у послу са Азербејџаном по овом уговору од јуче, ми смо у овом послу четири и по године. Три и по, три месеца смо изгубили у натезању око формирања Владе. Да ли каснимо кривицом извођача или подизвођача? Како се спроводе јавне набавке за овај пројекат, нарочито оне за непредвиђене радове, рецимо, на преправци тунела, ако буде било потребно? Да ли иду по хитном и нетранспарентном поступку?

Да ли каснимо због штета током изградње? Ако да, да ли су те штете биле осигуране, од којих ризика, по међународним стандардима или не, да ли је виша сила укључена у покриће или не, да ли су те штете процењене, исплаћене, ако их има? То су подаци које не добијамо. Да ли су уговорени пенали због пробијања рокова? Колики? Од кога? Под којим условима? Има ли штете од четири милиона евра, како у медијима министарка говори, или нема? Јесу ли тунели спорни или нису? Чули смо да до фебруара није било надзора. Дакле, инвеститор, држава, није га именовала. Како су примане ситуације? Ко их је контролисао? Ко их је проверавао? Ко је проверавао да ли су радови урађени по пројекту? Дакле, јесу ли тунели урађени по пројекту или не? Да ли је за то крив извођач или пројектант, ако има штете? Има ли пројектант осигурану професионалну одговорност? Може ли се штета од те полисе наплатити, ако постоји?

Коначно, каснимо ли можда због нас самих, због експропријација? Да ли је проблем у нашој администрацији, у катастрима, споровима око нелегалних објеката, легализација, спорих судова који то отежу? То су све ствари које не чујемо. Какве јавне регистре имамо? Јесу ли они проблем, или имамо ред или немамо ред? Јуче је речено да је немогуће пописати 10.000 парцела у Смедереву. Зашто? У 21. веку, ексел, рачунар, то је све обрадиво. То су информације које могу да се обраде релативно брзо, ако тим подацима располажемо. То је врло ефикасно. Јесмо ли можда налетели на још неки вишевековни храст или на још неко археолошко налазиште, клизиште које нас је изненадило? Шта нас је то све изненадило и како смо планирали? И коначно, да ли проценат искоришћења новца одговара проценту изведених радова, ако не, зашто?

Дакле, проблеми у реализацији пројеката нису неуобичајени, дешавају се. Можда је реализацијом овог пројекта све мање-више у реду, али морају се полагати рачуни, детаљно. Образложења као ова уобичајена која смо добили, са јаком формом, а без удубљивања у суштину, не задовољавају. Неко мора бити одговоран. Министар је спомињао слабу карику коју не може да препозна у целом ланцу. Да ли можда кривца да тражимо у партијским кадровима који управљају „Коридорима Србије“? Можда је тамо слаба карика.

Штета је што недоласком министарке Михајловић ми ова питања адресирамо министру у чијем ресору она углавном нису. Вама, министре, у сваком случају хвала на одговорима која сте коректно дали.

Ако ова питања остану без одговора, онда је врло сумњиво како смо планирали и како управљамо пројектима, и какав нам је систем. И онда нам је сензација када градоначелник у Новом Саду отвара ограду на башти Дома Војске, надстрешницу за бицикле, точилицу на бензинској пумпи, у граду Новом Саду, у којем, наравно, и ја такође, као грађанин Новог Сада, честитам доделу титуле „Града културе у 21. веку“.

Дајте да се овде не бавимо спољном политиком, молим вас. Неговање односа са државама, па и са Азербејџаном, то је домен Министарства спољних послова. Ти односи нису засновани ни на личним афинитетима, ни на пријатељствима, ни на љубави, већ искључиво на интересима. Хвала.

ПРЕДСЕДНИК: Хвала.

Реч има Тијана Давидовац.

ТИЈАНА ДАВИДОВАЦ: Поштоване даме и господо народни посланици, поштована председавајућа, уважени гости, када је Влада Републике Србије, на челу са премијером Александром Вучићем, у претходном мандату преузела инфраструктурне пројекте, затекли су само проблеме**:** лоше планирање, лоше управљање пројектима, нерешене имовинско-правне односе, пенале за неповучене кредите и бројне друге проблеме које су постепено почели да решавају.

Од априла 2014. године до фебруара 2016. године усвојено је укупно 38 закона и 47 уредби. Колико је Влада озбиљно радила на побољшају саобраћајне инфраструктуре говори нам велики број инвестиција које смо имали у том периоду, а ја ћу навести само неке од њих. „Пупинов мост“, који повезује Земун и Борчу са 21,2 км приступних саобраћајница, комплетан пројекат завршен је у децембру 2015. године. У октобру 2015. године започета је изградња моста који спаја Љубовију и Братунац. Рок за завршетак радова је новембар 2017. године. У 2014. години, након мајских поплава, саниран је укупно 121 километар путева, као и 54 моста који су били оштећени у поплавама. У 2015. години санирано је око 200 километара путева, 13 мостова и 88 клизишта.

Улагањем у санирање инфраструктуре која је у претходних 20 година у великој мери била занемарена смањен је број саобраћајних незгода за 839. Број саобраћајних незгода у 2014. години износио је 35.013, док у 2015. години десиле су се 34.174 незгоде.

Затим, имамо инвестиције или изградње коридора. У 2014. години асфалтирано је укупно 64,4 км нових саобраћајница, на Коридору 10 асфалтирано је 22,9 км ауто-пута, а на ауто-путу Е763 Београд – Јужни Јадран на деоници Уб – Лајковац асфалтирано је 12,5 км ауто-пута, на траси је урађена петља Лајковац у дужини од 8,5 км и на деоници Љиг – Прељина урађено је 20,5 км ауто-пута. У јуну 2014. године почела је изградња деонице од Обреновца до Уба и од Лајковца до Љига у дужини од укупно 50,2 км.

У 2015. години асфалтирано је укупно око 100 км ауто-пута, и то**:** на Коридору 10 – 54,6 км, док на Коридору 11 – 36,5 км. На овом коридору започети су радови на изградњи моста на Сави, код Остружнице, у дужини од 1.965 метара, што ће омогућити повезивање деонице Сурчин –Обреновац у дужини од 17,6 км. На овој траси су урађене и обилазнице у дужини од око 14 км. У протекле две године изграђено је 84 км ауто-пута, што је више него у последњих 30 година.

Као резултат међусобне сарадње 2. фебруара 2012. године потписан је Споразум о зајму између Владе Републике Србије и Владе Републике Азербејџан за финансирање деоница Љиг – Бољковци, Бољковци – Таково и Таково – Прељина на делу ауто-пута Е763. У складу са овим споразумом, од 3. маја 2012. године, Република Србија има на располагању зајам у износу од 300 милиона евра, намењен за изградњу 40 км пута, 66 мостова и изградњу тунела у дужини од 3.624 метра. Период расположивости кредита трајао је до 4. маја 2016. године и до тада је искоришћено 80% од укупног зајма. Неискоришћени део кредита износи око 60 милиона евра.

Веома сам задовољна што ће се наставити успешна сарадња са Азербејџаном, јер завршетак стратешке мреже ауто-путева у великој мери допринеће повећању конкурентске предности Републике Србије у овом делу Европе. Хвала. (Аплауз.)

ПРЕДСЕДНИК: Захваљујем.

Реч има Верољуб Арсић.

ВЕРОЉУБ АРСИЋ: Даме и господо народни посланици, не могу да се начудим неким својим колегама које се не окрену иза себе и погледају шта су урадиле од Србије и како су је водиле.

Овде је реч око једног закона који је више технички закон, једног споразума који предвиђа одређено продужење рокова и нико од колега посланика који нападају и Владу Републике Србије и овај закон неће да каже оно што заиста јесте истина – 80% кредита је искоришћено, радови су скоро у 100% завршени.

Пошто је Србија та која треба да отплаћује кредит желимо 20% вредности кредита да задржимо као гаранцију да су радови, који су се изводили, урађени у складу са прописима. Шта је ту спорно? Када радови буду завршени, када инспекције изађу, када буде требало да се добије употребна дозвола тада ће етапно сав новац да буде исплаћен. И, то јако добро знате, само нећете да кажете. Зато што док сте били на власти, ви сте поклањали новац.

Кад причате о километрима ауто-пута који сте направили – што ми не покажете више једном ауто-пут који сте ви направили? Ајде, покажите ми, ко Бога вас молим, тих 40, 50, 60 километара које сте правили сваке године! (Аплауз.) За 13 година колико сте били на власти успели сте да направите само једну траку ауто-пута од Новог Сада до Београда, само једну траку!! Пун профил ауто-пута подразумева две траке. Она прва је направљена за време Јосипа Броза. Тај пројекат је започет још, чини ми се да је министар била Марија Рашета Вукосављевић, 12,5 година сте се мучили око једне траке ауто-пута и то на терену који је релативно лак за извођење радова, осим моста код Бешке, све равница Војводине, само земљани радови, нема тунела, нема препрека, нема нерешених имовинско-правних односа, али вам је зато требало 13 година.

Друго достигнуће, колега који брине о грађанима Србије, подсетићу их, ауто-пут Прешево – Врање, каква брука и срамота, како сте обрукали Србију, како сте упропастили и задужили грађане Србије! За шест година пројекта који сте водили успели сте да направите, бројем, словима, како год хоћете, шест километара ауто-пута, шест километара!

Е, сад, они који се брину за овај кредит који има резултате и види се тај ауто-пут, не може нико да каже да не постоји, знате шта су урадили са парама за тај ауто-пут? Дали су га предузећу које је започело јавне радове, направило тих шест километара, отишло у стечај и није дало банкарску гаранцију! (У сали се чује: Ааа...) Неугодно вам сад, а? Па, се надам сваки пут када пролазим тамо, ево, ваљда када будем прошао следећи пут биће неких радника и биће неких машина, осим неколико машина и радника који нису радили на изградњи ауто-пута него на чувању машина, годинама се ништа није мењало.

Значи, 2012. године августа месеца између Београда и македонске границе, код граничног прелаза Прешево, недостајало је 74 километра ауто-пута. Знате колико недостаје данас? Информација стара три месеца, вероватно сада мање, само 17 километара, али пуног профила ауто-пута, а не једне траке, као што сте ви правили! Како сте то дали ви који бринете ко изводи радове, како сте могли авансно да уплатите извођачу радова, а да не узмете банкарску гаранцију?! Он отишао у стечај.

Па, ко то плаћа? Па, грађани Србије. Што то не кажете? Где вам је Обилазница око Београда? После толико година на власти, што је нисте завршили? Онај „зли“ Милошевић оставио вам мост, ископао тунеле, само да пустите једну траку – пре годину дана је почело да се ради. Где сте били досад, бре? Престоница. Причате о ауто-путевима, па још предлажете где ће ти ауто-путеви да се праве. Па, хајде да видимо. Ауто-пут је по својој категоризацији међународни пут, иако немате међудржавни споразум, где ће тај ауто-пут да се настави на ауто-пут друге државе, направили сте слепо црево.

О томе и о камати о којој расправљате могу да кажем за оно време кад сте били на власти постигли сте одличну камату – 4%. Е, сад можете овде да скачете свима нама по живцима око јавног дуга, око БДП, око стопе запослености, незапослености итд. Има само једна ствар која вас увек демантује, цена задуживања државе. Она се задужује код приватних инвеститора, приватан инвеститор неће улудо да даје новац по ниским каматама. Док сте били на власти камате које је држава добијала биле су 8%. (Опет се чује у сали коментар: Ауу...) Давали смо овде гаранцију са 6,5% камате, плус еурибор, који је тад био као један проценат. О чему причате? То су све подаци који су лако проверљиви.

Тако да сте ви у ситуацији у каквој смо имали државу добили супер кредит. Данас, тај кредит би био скуп. Али, како сте радили када сте подизали кредите? Без пројектне документације, без трасе ауто-пута, без решених имовинско-правних односа. У журби да се стекну политички поени потписивали сте међународне споразуме. Зато смо имали ситуацију да када почнете нешто да правите и да се оправдате пред међународним кредиторима правите ауто-пут кроз једну где су решени имовинско-правни односи, па наиђете на другу где нисте извршили експропријацију, па је прескочите, па тамо на петој почињете нове радове. Тако је то изгледало. И, сад они кажу, касни се два месеца. Па, ви сте каснили по 12 година и касни се због лоше затечене ситуације по питању ауто-пута.

Постављају се питања, ко ће да плати штету за некакве тунеле. А шта имају „Путеви Србије“, или Министарство, или Србија са тим. Па, то плаћа извођач радова. Што се ви секирате ко је подизвођач радова. Па, то су њихови облигациони односи. Онај ко је крив сносиће трошкове. Онај ко је радио како не треба сноси ће одговорност, али када причате о путарским предузећима, само да вас подсетим, 2010. године, ова иста скупштина у овој сали, давали смо сагласност на кредите у износу од 350 милиона евра за доспеле, а неизмирене обавезе према путарским предузећима. Толико сте бринули, људи су годинама радили, ни динар им нисте плаћали, а сад се бринете и за домаћу радну снагу.

Тако је то изгледало док сте ви били на власти. Сада изгледа да између Београда и границе са Македонијом недостаје петнаестак километара ауто-пута, и то ауто-пута који се правио на много тешком терену, да недостаје неких, исто, приближно 17 или 18 километара до бугарске границе и завршава се ова деоница ауто-пута. Е зато премијер има право да каже да је у последње две године више ауто-путева направио, и ова влада, него ви за 12 година док сте ведрили и облачили Србијом.

Још нешто, око јавног дуга можемо да полемишемо, да ли је овакав или онакав, статистичке податке можемо да износимо овакве или онакве, методе можемо да користимо ми једне, ви друге, и тако даље, али, даме и господо, ауто-пут не можете да сакријете ни да прикажете грађанима ако он стварно не постоји. И зато немојте да се чудите што поред толике бриге и за пензионере и за запослене у јавном сектору остварујете 5, 5,5% на изборима.

Овде сте нападали као да је Александар Вучић дошао из опозиције, па својим поступцима не говори истину грађанима. Ја ћу вам рећи. Резултат на изборима јесте и резултат Владе коју воду Александар Вучић, али јесте и резултат тога да истину грађанима није улепшавао, за разлику од вас. (Посланици у сали коментаришу.) Видим да некима то смета. То је њихов проблем. Имали су прилику…

Председник: Посланиче, молим вас, вратите се на тему.

ВЕРОЉУБ АРСИЋ: Враћам се на тему.

Имале су неке колеге прилику да учествују у неким заслугама, пропустили су је, ја ту не могу ништа да урадим. Зато што ауто-пут постоји, зато што ће ускоро и да буде и пуштен, зато што Србија са изградњом путне инфраструктуре почиње да буде озбиљнија земља за инвестиције него што сте нам ви оставили, свакако да ћемо у дану за гласање да подржимо овај предлог закона. (Аплауз.)

ПРЕДСЕДНИК: Добро. Само да се консултујем.

БАЛША БОЖОВИЋ: Захваљујем, председнице.

Даме и господо народни посланици, можда вама скачемо по живцима са тих 10 милијарди за које сте признали да сте задужили Србију, односно грађане Србије, али то је истина. То што вас боли, верујте ми да грађани више осећају на свом примеру новчаника и свог фрижидера, него ви.

Када је у питању зајам, доказали смо вам да је техничка влада одговорна и крива што нисмо успели да уштедимо 300 хиљада евра, јер, једноставно, Влада није знала да је, у члану 109. Устава и члану 52. Закона о Народној скупштини Скупштина, могла да се састане и да избегне тај трошак од 300 хиљада евра. Триста хиљада евра је 36 милиона динара. То је довољно за 10 општина да имају школски превоз за децу основних школа на својој територији. Мислим да не трошимо средства на начин који је рационалан.

Све пројекте које сте започели, односно, пардон, затекли, јесу пројекти које је започела ДС**:** Коридор 10, Коридор 11, Обилазница око Београда, Мост Бешка, приступна саобраћајница Моста на Ади који је такође изградила ДС, Мост Земун – Борча, и многи други пројекти су остали из претходног периода. Ви само настављате тамо где смо стали. Ништа ново за 10 милијарди евра нисте направили. О томе је овде реч, а грађани не живе боље. И зато је питање – на шта сте потрошили тај новац?!

ПРЕДСЕДНИК: Хвала. Време.

Изволите, министре.

Али, коме одговарате, министре?

ДУШАН ВУЈОВИЋ: Значи, тражим само реплику на ове две цифре које овде понављате и пошто говорите неистину, морам да вас исправим, да гледаоци чују.

Значи, понављам, од септембра 2012. године када је ефективно Влада почела да функционише, подаци о дугу су сваког месеца објављени на сајту и сваки грађанин може да види податке, укључујући податке о томе колики део иде на финансирање дефицита, колики део иде на рефинансирање, колики део иде по валутама, на који вид позајмљивања, колики део иде на повећање ликвидности итд. Тачно се зна у последњу пара на шта су паре отишле. Зна се у последњу пару да је за протеклих девет месеци ове године, уместо очекиваног допунског бруто задуживања од милијарде, смањено задужење за 650 милиона, а ништа није од ове милијарде позајмљено, јер смо то све уштедели у односу на план. То је податак који је релевантан.

Ово што ви причате је позивање на неки период у коме сте оставили земљу у ситуацији са 5,6 до 6,6% дефицита који нисмо могли да преокренемо у једном дану, у једном месецу. То је последица, терате ме да одговорим политички, потпуног беспућа, укључујући овај зајам који сте ви потписали, ваша влада, а који ми данас исправљамо. (Аплауз.)

Значи, стварно претерујете! Говоримо о Уговору. Потпуно је лицемерно да говорите о нечему. Ваша рачуница је потпуно погрешна – да смо урадили то, Азербејџанци нису дозволити. Да смо урадили то што сте сад рекли, онда би интеркаларна камата од 4. маја до 4. новембра, ако дотле буде, била 125 хиљада евра. То је цифра пет кроз 12 месеци, пута 0,5% камате, пута 60 милиона неискоришћених. То су цифре. Значи, интеркаларна камата би била 125 хиљада евра. Да смо повукли у том моменту 20 милиона, што је било спремно, и 5. новембра преосталих 40 милиона камата би била на 20 милиона 333 хиљаде евра, а на неповучених 83, то је заједно, 416. Уштедели смо 300 хиљада. То је парадокс, али је то тако. Проверите цифре.

Према томе, нетачне су цифре које говорите. Држава која прави заокрет и преокреће тенденцију која је била безизлазна, са тенденцијом да се дефицит повећа, ми имамо контролу да Србија уђе у дужничку кризу и у дуг банкрота, ви преокрећете у ситуацију коју тумачите као вашу добит. То је економски неоправдано, некоректно потпуно и није засновано на цифрама уопште. Последња 24 месеца ми стално из месеца у месец побољшавамо ситуацију.

Никада ова земља, сем једног покушаја на мишиће од 2005. године, није имала суфицит који девет месеци узастопно одржава и која смањује дефицит, потребу за бруто задуживањем од једне милијарде. То је огроман корак напред и то је огромно одужење свима онима који су у ово ушли тако што су прихватили трошак реформе да бисмо одавде изашли. Хвала лепо. (Аплауз.)

ПРЕДСЕДНИК: Реч има народни посланик Бранислав Михајловић. Изволите.

Немојте да добацујете.

Бранислав Михајловић.

Не желите. Не. Одустајете?

Одустајете? Хвала.

Реч има, следећи је, Саша Радуловић.

Имате мало времена, али је ваше време.

САША РАДУЛОВИЋ: Хвала.

На излагање које сам имао министар се сложио, и драго ми је због тога, да је потребно много детаљније извештавање, не само о овом пројекту, него и о свим другим пројектима. Штета је што то нисмо имали за овај закон.

Оно што је битно, надам се да ће нас министар подржати, ми ћемо тражити од министарке саобраћаја да нам да ове детаље. Значи**:** како је утрошено 238 милиона евра, коме је новац отишао, за коју робу и за које радове? И надам се да ће министар, такође, инсистирати да добијемо те информације, укључујући и Уговор са извођачем „Азвирт-ом“ (AZVIRT) из Азербејџана, како бисмо видели шта су „Коридори“, односно шта је држава тачно уговорила.

Један проблем који је поменуо колега Драган Весовић, мало раније у расправи, тиче се неколико ствари због којих ми кажемо да су овакви уговори, везање зајма са страним извођачем, заиста, лоши по Србију, а то је, рецимо, да асфалтна база, коју су изгледа направили, има битумен на основу нафте коју доводе из Азербејџана, а не плаћају ни порезе, ни царине на њу, а онда то продају нашим подизвођачима исто као и нафту. Питање је – да ли се ово заиста дешава и колика је штета за буџет, јер ово није неутрална ствар?

А, друга ствар, закупили су изгледа и Сепарацију „Таково“, одакле се прави уситњени камен и агрегат и продаје нашим подизвођачима за 35 евра по метру квадратном, вероватно не плаћају никакве таксе и накнаде. Мислим да је то јасан пример како држава Србија штети...

ПРЕДСЕДНИК: Хвала.

САША РАДУЛОВИЋ: .... са јако лошим уговорима који се потписују.

ПРЕДСЕДНИК: Хвала. Ево, продужила сам вам време. Хвала.

Реч има народни посланик Крсто Јањушевић. Изволите.

КРСТО ЈАЊУШЕВИЋ: Поштована председавајућа, поштовани министре, даме и господо народни посланици, чули смо у претходним излагањима да је све у економији, да не постоји ни љубав, ни пријатељство између земаља, и не мислим тако.

Верујем да постоје бројни примери да је традиционално пријатељство и поштовање између две земље темељ за бољу економску сарадњу и тај пример смо видели на „Железари Смедерево“. Сигуран сам да је то традиционално пријатељство између наших народа било превага да Кинези дођу у Србију и уложе.

Сада имамо разговор о Азербејџану, држави са којом смо, такође, традиционални пријатељи, и верујем да ћемо са њима имати још бољу економску сарадњу и још боље пројекте. То пријатељство, које треба неговати са тим земљама, често зна да буде вага, знате, имате инвеститоре који често бирају између два града, између две државе и о томе одлучују нијансе, и веома је важно то ако је та нијанса уважавање и поштовање између наше и неке друге земље, у овом случају између наше земље и Азербејџана.

Чули смо данас да се направила једна паралела, такође, са једном пријатељском нам земљом. Направљена је једна паралела између Азербејџана и Уједињених Арапских Емирата. И, када говорим о том поштовању и пријатељству које се гради и које је веома тешко изградити, а ова влада их је изградила много, морам да се осврнем и на оне детаље и на оне елементе који се труде да та пријатељства и те мостове, те људске мостове покваре. Јуче смо имали један пример где је једна изјава – да Кина раднике третира као робове, могла да буде веома штетна за нашу земљу или увредљива за наше пријатеље и за људе који су се нашли ту када нам је било најтеже.

Ја ћу се осврнути на нови догађај тог типа, нову варницу која се десила јутрос, коју је овде, онако на брзину бацила госпођа Санда Рашковић и отишла из ове скупштине, а тиче се догађаја где је поменула да је једна основна школа у Новом Пазару променила име из „Свети Сава“ у „Бин Зајед“ и отишла. Само је то рекла и отишла. Ваљда мисли да је то било довољно да испадне велика српкиња и да се више не појављује.

Зашто сматрам да је ово важно? Требало је бар да каже да је тог дана још једна школа у Новом Пазару, која се није звала Свети Сава“ добила име „Свети Сава“. Требало је да каже да је ту област, Дежевску долину први пут у историји посетио премијер, то је Александар Вучић. Први пут је један премијер посетио тај део! Требало је да каже да у родном селу „Светог Саве“ Влада Србије помаже изградњу велелепног храма „Светом Сави“! Требало је да зна колико је Влада Србије уложила у инфраструктуру, школе, дијагностички центар, спортску инфраструктуру у том крају, а не да баца варнице! И требало је да зна да пријатељства између Срба и Бошњака, муслимана у том делу Србије, трају дуже него што траје њена политичка странка. То мора да се поштује и са тим не сме да се игра. Зато сматрам да је ово веома важно.

Да се вратим на инфраструктурни део и да покушам да поједноставим ону критику која се тиче приче о тунелима. Неко нам је рекао да кроз тунеле које смо градили не може да прође камион. Доказали смо да може. Десиће се техничке исправке, веома брзо, али ко нам каже да кроз те тунеле не може данас да прође камион? Па, онај за чије власти на тим местима, дакле, тим брдима, кроз та брда је за време њихове власти једино могла да прође нека кртица, ако је у доброј кондицији. Друго ништа није могло да прође кроз та места.

Имамо још једну по мени скандалозну изјаву из редова ДСС, а тиче се деонице пута, тачније ауто-пута и планова за тај део Ниш – Мердаре у дужни од 77 километара, са идејом да то буде пројекат који ће допринети да Србија постане регионални лидер.

И, један господин из странке госпође Санде Рашковић је рекао, критиковао је премијера зашто форсира тај пројекат када се он налази у оној територији која је зацртана неким сепаратистичким картама. Пазите, то је једна од најскандалознијих изјава и тумачења која сам чуо овде у Народној скупштини.

Дакле, препорука је премијеру да поштује неку карту коју је нацртао неки сепаратиста и да у том делу не улаже и да, изгледа, одатле повуче инструменте Србије. Ја мислим да управо премијер ради онако како треба и тамо где наш народ треба да остане, и гради инфраструктурне пројекте и подиже економију. Због тога се ваљда никад безбедније нисам осећао, него од онда када су престали да нас чувају ови из ДСС.

И, молим их, када већ нису знали да граде ни људске мостове, ни оне мостове који се тичу инфраструктуре, да не руше оне мостове које су неки други направили. Хвала. (Аплауз.)

ПРЕДСЕДНИК: Реч има народни посланик Милија Милетић.

МИЛИЈА МИЛЕТИЋ: Захваљујем се.

Уважена председнице Скупштине, уважени министре финансија, колеге посланици, грађани Србије, ја сам Милија Милетић и долазим из најлепше општине у Србији. То је општина Сврљиг која се налази поред најлепшег града у Србији, а то је град Ниш.

Ја ћу данас говорити и дати подршку као посланик испред Уједињене сељачке странке, али изабран са листе СНС, за потврђивање овог споразума са нашим пријатељима из Азербејџана, јер смо сведоци да су путеви код нас у претходном периоду били у веома лошем стању, али од 2013, 2014. године па наовамо велики је интензитет радова у свим деловима наше Србије.

Овај део пута којем дајемо могућност да се заврши је врло битан за житеље, за све који тамо раде, са посебним акцентом на наше пољопривредне произвођаче, за људе који ће имати могућност да преко тих путева имају бржи транспорт робе, а и да долазе инвеститори код њих.

Иначе, ових дана, тачније данас, и наредних шест или седам дана, наша влада ће бити у Нишу. Ја сам задовољан што је премијер на челу Владе, господин Вучић, дао акценат на Ниш, дао акценат на југоисток Србије и дао акценат на тај део, где је веома потребно да се ради, да се гради. Тамо се ради и Коридор 10, тамо се раде сви путеви.

Ево, долазим из општине где је уназад три месеца урађен део регионалног пута у дужини преко 25 километара. Тај део пута је врло битан за житеље наше општине, за житеље и осталих који тамо долазе, јер је Сврљиг место где има будућности, јер је Сврљиг место, као и остале општине на југоистоку Србије, где има будућности изградњом путева, ауто-путева. Врло је битно да нам дођу људи, да нам дођу инвеститори и да на тај начин обезбедимо будућност за све грађане наше Србије.

Ја сам у претходном периоду говорио више пута и акцентирао сам увек на развој пољопривреде, на развој села, али без добрих путева нема ни развоја ни пољопривреде, ни села. Према томе, овај споразум, којим ћемо дати могућност да се заврши ово што је започето 2012. Године, врло је битан за све.

Ја ћу, нормално, као народни посланик испред Уједињене сељачке странке гласати за овај споразум, као и претходне споразуме, јер сам сведок како се ради, како има будућности за све, али посебно кажем – врло је битно да сви ми који живимо у Србији ставимо акценат на југоисток Србије, јер тамо, верујте ми, доста је тешко, старачка популација људи, демографски угрожено становништво. Према томе, тамо треба улагати.

Сигуран сам, министре, да сте ви, као човек, свесни ситуације и знам да ћете се максимално залагати за тај део Србије. За све споразуме и све оне законе који ће бити у наредном периоду, а који се тичу изградње инфраструктуре, ја ћу гласати. Сигуран сам да наша скупштина овде, и сви ми имамо жељу и вољу да сви путеви буду урађени, да држава Србија буде свуда у сваком делу наше лепе земље Србије.

Још једном, ја ћу као посланик испред Уједињене сељаке странке гласати за овај споразум, јер сам сигуран да ћемо завршити све замишљено и све што је зацртано и задовољство ми је, још једном, што ћемо ући у поступак, а ту мислим на нашу владу и на нашег премијера, и завршетак пута од Ниша према Приштини. Тамо је врло битно да се ради.

Још једном позивам све посланике да гласају за овај споразум, да завршимо започето и да буде лепо и добро у свим деловима наше Србије, али, кажем поново, са акцентом на југоисток Србије, на центар Ниш, јер, верујте ми, тамо је тешко, тамо треба улагати и још једном захваљујем се и даћу подршку и гласаћу за овај споразум. (Аплауз.)

ПРЕДСЕДАВАЈУЋИ(Верољуб Арсић): Захваљујем.

Реч има народни посланик Данијела Стојадиновић. Изволите.

ДАНИЈЕЛА СТОЈАДИНОВИЋ: Поштовани председниче, поштовани министре, народни посланици, имали смо данас цео дан за разматрање ове теме, а ја ћу у овом свом данашњем обраћању говорити о Предлогу закона о потврђивању Споразума о изменама и допунама Споразума о зајму између Владе Републике Србије и Владе Републике Азербејџана за изградњу деонице Љиг – Бољковци, Бољковци – Таково, и Таково – Прељина, аутопута Е 763 у Републици Србији.

Дакле, чули смо данас доста тога и ситуација је прилично јасна. Споразум је потписан 2. фебруара 2012. године, као резултат међусобне сарадње Србије и Азербејџана и стратешког положаја Србије укључивање Србије у Коридору 11. Коридор 11 је од великог стратешког питања за Србију и од овог коридора највише користи ће и имати Србија, а у ширем смислу повезаће Румунију, Србију, Црну Гору и морским путем Италију.

Ми као држава имамо Стратегију развоја транспорта Републике Србије и указала бих да се изградња ауто-пута кроз Србију изводи у складу са овом стратегијом развоја.

Споразумом су предвиђена средства у износу од 300 милиона евра, док укупна вредност пројекта износи 308 милиона евра. До сада је реализовано 79,5 процената укупног износа, што овај кредит чини веома успешним, а да би се предвиђена средства искористила у потпуности неопходно је да период расположивости средстава продужи. И управо због тога је 22. септембра ове године потписана измена и допуна Споразума, којом је предвиђено да се средства могу искористити до маја наредне године.

На основу овог споразума покренута је и изградња новог ауто-пута који је допринео да се ангажује домаћа грађевинска оператива, као и подизвођачи и добављачи и кооперанти. Развојем и унапређењем привреде, затим, улагањем овакве капиталне инвестиције подиже се бруто домаћи производи и омогућава развој привреде. И, управо су инфраструктурни пројекти један од предуслова за здраву економију.

Ја бих овом приликом похвалила домаће фирме, не знам од када ми мислимо да ништа сами не можемо да урадимо, мислим да би требало да сачувамо ово мало наших државних фирми и ово што је остало. И, као што рече министар Вујовић, а узгред, ја бих, заиста, и да похвалим сва ова данашња излагања и образложења за која мислим да су сасвим на месту, на крају, министар је целог дана са нама, и као што сте рекли 70% радова су подизвођачи из Србије, што значи да се имало такта да се укључе наше приватне фирме, а то значи и упослено неких око 1.000 људи, наших људи и нових радних места.

Колико су инвестиције и инфраструктура у неком месту битне – поменула бих пример општине Свилајнац, која већ уназад седам, осам година ради на својој инфраструктури да би постигла неки ниво и сада је проблем везано за ове кредите о којима причамо, овај мост на Великој Морави. Претпостављам да је већина вас долазила у Свилајнац и зна колико тај мост прави проблем, па би било добро не само за грађане Свилајнца, него уопште за Републику Србију да се обезбеде средства, јер је републичка инвестиција, пошто смо завршили пројекте и експропријацију и да су, пошто су претходне владе покушавале, надам се да ће ова, садашња, влада имати слуха за то.

Узгред, општина Свилајнац остварила је највећи суфицит у Поморавском округу.

Али, да се вратим на нашу тему. Овим пројектом, односно овим споразумом ми имамо три добре ствари**:** нове инвестиције, развој инфраструктуре, провлачење нових инвеститора. Затим, овим добијамо и већу безбедност у саобраћају, јер се изградњом ауто-пута растерећује Ибарска магистрала и надамо се да ће то допринети далеко већој безбедности.

Чини ми се да данас нико није помињао демографско питање, што сматрам да је изградња нових ауто-путева, спајање те централне Србије са Београдом, изузетно важно и од великог значаја. Тако да, у дану за гласање Посланичка група СПС подржаће овај споразум. Хвала. (Аплауз.)

ПРЕДСЕДАВАЈУЋИ: Захваљујем.

Реч има народни посланик Јово Остојић.

ЈОВО ОСТОЈИЋ: Хвала.

Господине председавајући, господо посланици, пред нама је данас Споразум о изменама и допунама Споразума о зајму Владе Републике Србије као зајмопримца и Владе Републике Азербејџана као зајмодавца за финансирање изградње деонице Љиг – Бољковци, Бољковци – Таково, Таково – Прељина, ауто-пута Е 763 у Републици Србији.

Споразум је закључен 2. фебруара 2012. године. Могућност измена и допуна овог споразума је предвиђена чланом 26. Закона о закључивању и извршавању међународних уговора, али чланом 25. става 2. истог закона прописано је и да Влада Републике Србије обавештава Народну скупштину о извршењу међународних уговора.

Да поновим? Не треба.

Није ми познато да је неки такав извештај поводом споразума са Владом Азербејџана достављен Народној скупштини. По наведеном Споразуму, Србија се задужује, а средства зајма се преносе на азербејџанску фирму која реализује инвестицију, уз ангажовање подизвођача. Готово идентична ситуација као са такозваним Кинеским мостом. Кредит је 300 милиона евра, а камата је 4%. Та средства се стављају на располагање до 4. маја 2016. године. До маја 2016. године искоришћено је око 80% кредита. Овај податак је, најблаже речено, сумњив.

Кажу да је ова ратификација потребна да би се повукло оних 20% и исплатили подизвођачи. Убацила се и прича о привременим и коначним обрачунима ситуација, као да је комплетан посао завршен, а добро знамо да није. То није тачно, нити има икаквог утицаја на овај споразум, јер је ово финансијски споразум, а не уговор о изградњи. Зато је добро да је министар финансија овде.

Али, шта ћемо са Уговором о изградњи? Када је требало министар да буде овде, када је било питање о општинама, онда је дошла овде министарка која није добро упозната са тим. Сад кад треба да причамо о изградњи путева, долази министар, свака част, који је за финансије. А шта ћемо за изградњу? Где је министарка? Је л' јој је данас овде место? Можда има неких обавеза, нећу у то да се упуштам, али, добро се зна, ако је овај уговор тренутно од значаја за довршење пута који смо већ навели, да не понављам, њено место је данас било овде и да нам тачно каже о чему се ради.

Нису само финансије у питању. У питању је изградња пута. Да вам одмах кажем – није тачно да сте ви покренули ратификацију овога уговора, то је покренула Влада Азербејџана. Ви сте покушали то да прескочите и покушали сте то да склоните, да се за то не зна. Међутим, Азербејџан је тражио да ратификација Уговора прође кроз обе скупштине и зато се данас тај уговор налази овде испред нас. Баратамо чињеницама и не пада нам на напамет да причамо нешто што не знамо. Овде са министром седе људи који то јако добро знају.

Поставио бих сада, на почетку свог излагања, једно питање које ме занима. Ако смо се ми овде окупили као посланици Скупштине Републике Србије и заживела је 3. 6. ове године, стално се изјављује на ТВ-у и другим гласилима да Влада ради пуном снагом. Знали сте да је ово стало. Зашто то нисте одмах покренули? Зашто одмах нисте ступили у договор са Азербејџаном? Шта сте чекали? Чекали сте да се оформи Влада у септембру, је л' тако? Јесте ли то чекали? А зашто сте излазили и стално говорили како Влада ради пуном паром? Ајмо те две ствари да рашчистимо, да се не варамо, да будемо људи.

Ја не пребацујем никоме ништа. Ја сам овде посланик испред Српске радикалне странке и моје је да говорим истину. И сада сам вам рекао истину! И ви знате да је то истина. И немојте скретати мимо истине, немате право на то. Морате да одговарате часно и поштено, јер имам овде аргументе уколико почнете да говорите онако како не би ишло. Молим вас, ако је утрошено 240 милиона и осам милиона које је дала Република Србија, значи, потребно је 20%, од 300, значи 60 милиона да би тај уговор био до краја готов и да би се исплатили радови. Ја имам информацију да ви хоћете са овим новцем да исплатите радове тек на крају, а не сада да допуњавате, него кад буде све готово да исплатите. Пазите, имам ту информацију и лепо вам кажем да имам. Ту сам јасан, знам одакле ми је информација и знам да је сигурно тачна!

Због чега, кад се раде овакви грађевински објекти који су, да кажем, једна врста жиле куцавица сваке државе, па и наше државе Србије, коју изузетно волим, моју отаџбину, зашто радите све наопако? Три године су потребне да се припреме радови, а једна је потребна да се изводе. Ви контра! Ви узимате новац без припремљених радова и немате подлогу да те радове изведете до краја.

Не знам да ли вас то занима, али, узећемо један прост пример. Ако узмете градњу једне куће, шта вам треба да бисте изградили кућу? Прво шта треба јесте да се обезбеди један део средстава, нацрт уже локације, да добијете одобрење да је то грађевинско земљиште. Је л' тачно? А шта затим треба даље? Треба геометар да изађете да нацрт локације да. Је л' истина? Даље, треба да добијете решење да можете прикључити струју, воду, канализацију, доставите пројекат, добијете грађевинску дозволу и приступате извођењу радова. Шта сте ви све од тога урадили пре него што сте подигли кредит на овим путевима? Јесте ли приступили таквом нечему? Јесте ли се ви уопште бавите тиме?

Мени је жао што ја то говорим вама, заиста ми је жао, ви сте човек сасвим друге струке. Овде је требало сада уместо вас да седи министарка, па да попричамо, да видимо да ли је све то урађено и припремљено.

Пре него што сте почели изводити радове, да ли сте видели где су на терену клизиште, да се поставе потпорни зидови? Да ли сте погледали да ли је земљиште киселасто? Знате шта то значи? То вам је као кад летите авионом и кажу – вежите се, пропадамо 200 метара. Рупа. Па и на земљи, на путевима које градите, имате рупе! Ту се копа дубље, шире! Ту се можда копа и пет метара. Постављају се одређене арматуре, ако су потребни и шипови и на њима се врши градња, тек да бисте дошли горе до површине. Где сте ви то урадили на овом путу? Зар је могуће да је целом дужином пута све исправно? Где сте направили пропусте у случају јаких киша, да вам не разбије пут?

Овде сте малопре договорили, добро сам вас пратио све време, па сам вам једном овако показао руком да нисте у праву, неке ствари код изградње које прате уопште, не сада, него уопште изградњу путева, и код нас, код изградње не само путева него и других грађевинских објеката, не води се довољно рачуна, не врши се довољно припрема. Припрема је важнија него почетак изградње. Кад извршите добру припрему и кад ласерски снимите терен, и кад се обележи деоница, кад извршите потпуну контролу деонице, значи, целога пута, и кад видите где се појављује проблем на том путу, на тој деоници, одређеног типа, најпре ћете отклонити недостатке, па кад све то одрадите целом дужином коју сте планирали да урадите ове године, приступићете извођењу радова.

Нажалост, колико ја видим, из извештаја, из одговора на питања на која сте давали одговоре која су постављали поједини посланици, заобилазећи тему, то није урађено. Чак у једном моменту сте сами рекли да није извршено ласерско снимање, да то код нас нема. А зашто нема? Рекли сте. Е, сад има, а ја сам записао како сте рекли да нема, а сад кажете да има. Молим вас, ако овако наставимо да градимо даље, увек ће нам кише односити путеве, имаћемо клизишта и огромне трошкове.

Ви кажете, и малопре смо овде чули од једног посланика – 98% је готово. А шта је то готово 98%? Па, немате ни средстава 98%! Како је онда 98% готово? Па, нисте ни исплатили људима оно што су урадили! Нисте исплатили! Шта ћете урадити са ових 60 милиона када их узмете? Нећете их дати извођачу „Плануму“! Нећете, ви то знате да нећете! А ја вас питам шта ћете да урадите са тим новцем, где ћете га усмерити? Чекаћете време. Ово нисте смели да допустите себи, никако. То није грађевинарство, то нема везе са изградњом путева!

Господине министре, пошто сте ви сада ту, ја се вама обраћам, погледајте ме слободно, немојте гледати све време доле, ја вас гледам у очи, ваших очију нема нигде, када прође шест месеци појавиће вам се рупе на путу. Ко ће бити крив за то? Питам вас овде пред Скупштином, пред свим посланицима, а сви знате, возите аута. Нов пут, шест месеци – рупа на путу. Ко ће да одговара за то што ће да се појави рупа на путу након шест месеци?! Зато што нисте довољно припремили терен, зато што га нисте сагледали, што га нисте погледали и што нисте урадили оно што је потребно, зато ће вам се појавити ударне рупе! Појавиће вам се и то да вам је пут ужи него што треба, све вам се дешава!

Молим вас, шта је са пропустима? Шта је са пропустима?! Шта је са мостовима? Ево, завршавам, још једну-две речи.

Ја сам вама причао о грађевинарству, само сам вам напоменуо финансије. Ја хоћу о грађевини да ми одговорите. Када је требало да дођете за финансије вас није било, а сад сте дошли да ми причате о грађевини. Поставио сам вам питање о грађевинарству. Изволите и одговорите! Одговорите ми на сва ова питања и хоћу да одговорите свим овим овде народним посланицима који ће се први провозати тим путем зашто су се појавиле рупе, а ево ја сам вам сада рекао!

Исто тако, имам само једно питање за вас, завршавам, господине председавајући, извињавам се, само још једно питање, ја се надам да ћете бити одушевљени овим питањем, стварно мислим.

Ако се сад све то завршава, како је речено, и 98% је готово, изузетно лепо питање, а ви ћете ми лепо одговорити, деведесет осам посто је готово, није мало, набачен неки зидић, каже – петља код Љига није завршена, а ових дана се припремају да свечано отворе деоницу од Дића до Прељине, а село Дићи је на пола пута од Љига до превоја Рудник. Шта је са путем, господине министре? Имате овде, колико год журим, не могу стићи, са седнице Одбора за финансирање, нешто сам прибележио, хоћете ли да вам прочитам? Не занима вас више ништа да причам. Да прочитам? Ја сам вама рекао – причаћемо о грађевинарству, ја не желим да причам о финансијама, ви сте ту јачи од мене. Ја хоћу са вама на мегдан о грађевинарству. И, знате шта, ево, да вам кажем – има ли у Министарству неко ко је обавезан када се врше радови да министарку, односно министра обавештава о свему шта се дешава на путевима? Ти људи, тај човек се зове надзорни одбор. Имате ли ви то? Ако имате, зашто допуштате овакве ствари? Зашто допуштате? Нисте се припремили за ову седницу да разговарате са СРС, не! Спремите се други пут. Доведите министарку да седнемо, да попричамо отворено о градњи путева. Вас су овде питали за возове, за финансије, како воз иде једном страном, пут је доле. Ма нећемо о томе, треба пут да се изгради! Од мене толико.

Ја вас поздрављам, као човека и као министра и желим вам све најбоље.

(Чују се коментари у сали.)

Ја сам завршио и хвала вам што сте ме саслушали.

(И даље се чује гласно коментарисање.)

ПРЕДСЕДАВАЈУЋИ: Захваљујем.

Реч има министар др Душан Вујовић. Изволите.

ДУШАН ВУЈОВИЋ: Одговорићу само на оне ствари које се односе на одговорност коју министар финансија има.

Значи, прво, о активности или проактивности Владе, у овом случају, у предлогу одговора је написано да је Влада одговорила, не знам тачно датум кад смо примили допис „Коридора Србије“, захтев за продужење овог уговора, када су они схватили да неће у постојећим роковима до 4. маја 2016. године реализовати пројекте, они су упутили писмо нама, вероватно, негде, у марту месецу, не знам тачно, али знам да се овде помињу, након иницијалне кореспонденције на нивоу министра грађевинарства и саобраћаја и инфраструктуре, упућено је официјелно писмо Владе и које се овде помиње**:** прво – 21. априла 2016, друго – 5. маја 2016. и треће – 24. маја 2016. године, којима се управо дошло у итерацијама до тога шта очекује једна страна, шта очекује друга страна. И, овим чланом 26. и чланом 25, који наводите, ту је разјашњено да Азербејџанци очекују пуну ратификацију Споразума, тј. не само измену датума у том једном члану. Према томе, идеја је била да се постојећим Споразумом само промени датум и да то не подлеже ратификацији, пошто се не мењају ни услови финансирања, ни износ кредита, ни сервисирање које је већ било почело.

Сада, у свакој земљи постоје правила. Код нас је правило било да ако се не мења ни обавеза ни износ номиналне обавезе, ни каматна стопа, ни период отплате и отплата је већ почела, онда то не утиче на укупну ни бруто ни нето обавезу Републике Србије, према томе, није потребна поновна ратификација парламента по нашим законима. По њиховим законима то није тако. Они су тражили да се иде на ратификацију, да се иде на измену тако што се мења само један члан, неколико речи у једном члану целог Споразума, који је овде приложен као комплетан анекс ове измене оригиналног Споразума.

Што се тиче свих других ствари које се тичу процеса планирања и реализације пројеката, ја се од 1977. године професионално бавим кост-бенефит анализом (Cost-benefit) и знам све аспекте економске анализе. Увек су ми људи, од нуклеарних електрана до хотела и путева, доносили податке, а ја сам радио анализу. Анализу сам увек спреман да урадим, али она може да се ради једино ако имате податке. Код нас, чини ми се, годинама се налазимо у ситуацији у којој немамо податке на време. Ми се налазимо, после шест месеци, још увек у почетном кораку припреме методологије за планирање инвестиционих пројеката у Србији и наилазимо на велике отпоре кључних министарстава која се баве планирањем и реализацијом инвестиционих пројеката.

Наилазимо на још веће отпоре Европске комисије, односно Канцеларије за европске интеграције, пошто свако мисли да све најбоље зна. Министарство финансија, уз помоћ људи који се тиме баве цео свој живот, и уз помоћ међународне методологије, желимо прво да кренемо од крупних ствари, па ћемо доћи до ових детаља о којима ви говорите.

Ми желимо да пројекти у фази идентификације буду прво анализирани у односу на то да ли су у складу са тим што нама треба, јер имамо јако много пројеката где нисмо сигурни да се тај пројекат налази на критичном путу развоја Србије, то је прва ствар.

Друга ствар, да ли имамо ресурсе за то и, трећа ствар, да ли је пројекат спреман за имплементацију. Нама се често дешава да, прво, радимо пројекте који нису суштински приоритет, друго, да радимо пројекте који су направљени недовољно детаљно и, треће, који нису спремни за реализацију. Значи, неки пројекти у некој фази анализе имају довољно елемената да бисмо оцењивали њихову такозвану ефективност, то јест, способност да остваре циљ који су себи поставили и ефикасност да то ураде са добрим финансијским и економским ефектима, и ми смо том делу посвећени.

Кажем вам наилазимо на огромне проблеме. Ја сам оптимиста и мислим да ћемо то истерати, али то радимо да бисмо створили оквир у коме ћемо онда моћи да кажемо, пројекат један, два или пет није спреман. Према томе, нећемо му дати ни средства из буџета, нити ћемо за тај пројекат залећи да тражимо финансирање од међународних финансијских организација, из буџета кроз приватно јавно партнерство или на неки трећи начин.

Значи, налазимо се на путу да постигнемо све оно што нам је данас слабост. Јаме на путу су једна од очигледних примера јавашлука и промашаја у свим тим претходним стварима. Увек су то неке јаме, увек су то неки недостаци, увек су то неке ствари које су лоше. Али, у многим земљама у свету ствари се мењају или тако што људи знају да планирају и то раде, или тако што неко правним или политичким системом то дотера до неког резултата.

Америка је, рецимо, земља у којој правници узму па туже државу да је пут погрешно пројектован, па држава плати десетке милиона и на тај начин их натерају да нешто ураде. У неким другим земљама људи покушавају да се баве планирањем, стратегијом и остало. Ја мислим да ћемо код нас тешко сачекати да адвокати и судије истерају ту ствар, али можемо заједно, и парламент и Влада и сва стручна тела у Србији, да вратимо макар оно што смо имали. Неће нам путеви бити савршени, али макар да вратимо онај ниво који смо имали пре тога. Сад правимо ауто-путеве, ауто-путеви врло лако могу поново да отклизе, могу врло лако да се појаве рупе, пазите, ал' то се дешава и другима из разноразних пропуста.

Према томе, мој предлог је, прихватам ваше сугестије и примедбе, немам ни жељу, чак и кад бих знао не бих улазио у домене других министара пошто то не би било колегијално. Ми смо тим овде и овај део пошто је ово финансијски споразум, министар финансија има пуну одговорност и, чини ми се, има потребу да разуме суштину онога што овде мењамо. А то је само рок повлачења средстава овог кредита. Да мењамо више не бих се усудио сам да то радим и не бих се усудио да данас потписујемо овакве услове без преиспитивања и формалних преговора. Али, пошто мењамо само рок и само дозвољавамо да се средства повуку у мало дужем периоду ја пристајем да браним овај закон као закон који не мења ништа горе, пре свега зато што је алтернатива погубна за нас.

Имајући у виду шта је све до сада урађено, ваше сумње око тога где паре иду мислим да су хипертрофиране. Овде се тачно зна ко исплаћује паре. Паре иду на рачун, свако мора на крају да поднесе рачун.

Подржавам захтеве појединих посланичких група и појединаца да унапредимо селективно, али фокусирано извештавање о свим пројектима, то је у склопу нашег напора да појачамо планирање инвестиција и да пређемо на програмско буџетирање, да се тачно зна**:** планирали смо то, остварили смо то. Ако погледате извештаје које ми имамо овде, они нам ништа не говоре, они нам говоре тачно у метар колико је урађено путева, квалитет, ширина, дубина асфалта, да ли је урађено као што треба, анализа трошкова. Пазите, не само анализа трошкова. Трошкови су инпути, анализа резултата – да ли је пут направљен тако да може без опасности по путнике да се вози брзином која је прописана. Да ли ће у зимским условима бити безбедно да се вози? Да ли ће бити све оно што је потребно на том путу, то су пресудне ствари. Е, то код нас треба да буде не само инпути, не само физички аутопут, него мора да буде и пропусна моћ тог пута и да ли ће људи стићи у предвиђеном времену од тачке А до тачке Б. Јер то је смисао пута. Није смисао пута да се потроше паре и само каже, потрошили смо толико и толико цемента.

Уосталом, анализе су показале када су се раније по Србији правили ауто-путеви да је у кругу од двадесетак километара око тих путева направљено јако много, из чиста мира, приступних путева и секундарних путева. Однекуд се појавио асфалт и то се све догодило у Србији. Према томе, можете да се прошетате и да то видите. Значи, постоје материјални докази на лицу места се шта се догодило. Можда су људи скупили паре, можда су то све урадили, али коинциденција да се то дешава када се раде велики путеви је врло, врло интересантна.

Хвала вам лепо на овим сугестијама. Мислим да су сугестије добре, али мислим да то не можемо једним потезом и мислим да то што потпредседник Владе и министарка саобраћаја и инфраструктуре и грађевинарства није овде, не треба да интерпретирате на начин да она, било, потцењује ово или било шта друго. Мислим да је она мислила да тема данашњег састанка није све ово, ваљда је то могло да се претпостави, него је у ствари само продужење Уговора. Ето, то је моја интерпретација. Хвала лепо. (Аплауз.)

ПРЕДСЕДАВАЈУЋИ: Народни посланик Јово Остојић, реплика. Још два минута.

ЈОВО ОСТОЈИЋ: Је л' може једно кратко питање. Како ви предвиђате и да ли је изводљиво да у будућности наше земље да се прибављају средства да се деонице пута које буду грађене убудуће да се испитају на овај начин о којем вечерас причамо и ви и ја, у ствари, него и цела Скупштина, не само нас двојица, а да Влада Републике Србије обезбеди та средства да се изврше припреме, а касније када се изврше припреме да се подигну кредити и да се приступи извођењу радова? Самим тим би трошкови били далеко мањи, а путеви далеко бољи. Хвала вам.

ПРЕДСЕДАВАЈУЋИ: Можете, наравно, министре.

ДУШАН ВУЈОВИЋ: То је управо суштина мог предлога.

Значи, свуда у свету се не штеди на тој првој фази. Фази идентификације, фаза куда траса иде, фаза испитивања терена и интерактивног мењања трасе, у складу са налазима тог испитивања је пресудна. Можда знате, „Фрипорт“ ради анализу налазишта бакра у реону Бора и они раде то јако дуго са невероватним бројем бушотина, да би знали тачно где се шта налази, на којим дубинама.

Ми смо мислили да им кажемо, па шта ће вам толико бушотина. Направите пет пута мање или 20 пута мање. Они кажу**:** ми желимо да знамо прецизно **–** плус, минус 5%, а не плус, минус 50%, колико ту има, који је квалитет и све остало. Са данашњом технологијом то се ради брзо, али није јефтино.

Према томе, мој би предлог био Скупштини да у буџету определимо средства која ћемо врло пажљиво усмеравати на припрему пројеката знајући да неће сви бити реализовани.

Данас министарства немају ту слободу. Министарства када почну да троше паре на припрему пројекта, њихов искључиви циљ је да се то реализује пошто је иначе то за њих губитак. Ја кажем – хајде да направимо један фонд из кога ћемо знати да ће пет од десет пројеката бити реализовано и на нивоу буџета апсорбујемо тај трошак, наравно, трошимо сваки динар, коме ће отићи и ко ће да га ради, али тиме минимизирамо ризик.

Према томе, то су ствари које су препознате и овде је било доста идеја и око неравноправног положаја наших фирми. Ја сам о томе говорио на овој Берлинској иницијативи, већ, и ови чују из Европе, мада нема још одговора, они чују, они схватају да су наша предузећа с правом узнемирена, да немају приступ пројектима у сопственој земљи. То је Јоханес Хан рекао, нудио, каже – па имате WBIF, она Балканску иницијативу итд. Ја кажем – ал' немају приступ ни ту.

Према томе, данас смо чули јако много корисних иницијатива да све модусе, модалитете финансирања испитамо и све начине. Али, да бисмо то урадили морамо заједнички на томе да радимо, не да пустимо да мале интересне групе злоупотребљавају недостатак капацитета на нашу штету. Ето, то је суштина. Хвала лепо.

ПРЕДСЕДАВАЈУЋИ: Захваљујем.

Реч има народни посланик Даница Буквић.

ДАНИЦА БУКВИЋ: Поштовани председавајући, поштовани министре, даме и господо народни посланици, Споразум о коме данас причамо је у стратешком смислу веома важан за нашу земљу.

Подсећам да је Споразум о зајму између Владе Републике Србије, као зајмопримца, и Владе Азербејџана, као зајмодавца, за финансирање изградње деоница Љиг – Бољковци, Бољковци – Таково и Таково – Прељина потписан још 2. фебруара 2012. године у Бакуу, са роком расположивости од 48 месеци, односно до 4. маја 2016. године. Износ који је Азербејџан одобрио Србији, тада, износио је 300 милиона евра.

Узимајући у обзир чињеницу да је у периоду расположивости, односно протекле четири године искоришћено око 80% овог зајма, као и да је за Србију веома важно да се заврши овај значајни инфраструктурни пројекат, без кога би, свакако, био успорен регионални развој, поготово у западном делу Србије, то је неопходно да се продужи период расположивости зајма, што се овим предлогом закона о изменама и допунама Споразума о зајму и предвиђа. На тај начин ће се одобрена средства у целости искористити и омогућити бржи завршетак „Коридора 11“.

„Коридор 11“, односно будући ауто-пут Београд – Јужни Јадран, чија је деоница предмет овог споразума, јесте правац који има и економски значај, јер ће омогућити боље саобраћајно повезивање, већи транзит, а тиме и већи девизни прилив.

Изградњом ове трасе успоставља се ефикасна национална саобраћајна инфраструктура, а, такође, обнавља се значај наше земље у транснационалној саобраћајној мрежи, као и у европској, јер ће ову трасу користити и Румунија, Србија, Црна Гора, Италија.

За општину Лазаревац, из које долазим, овај саобраћајни правац, такође, има велики значај, како за саобраћај тако и за привреду. Без обзира што не постоји директно укључење Лазаревца на ауто-пут, близина конекције омогућиће растерећење, односно смањење оптерећености врло проблематичне и преоптерећене Ибарске магистрале. Сведоци смо, нажалост, готово свакодневно, саобраћајних удеса, у којима се губи много живота и производе огромне материјалне штете.

Посланичка група СПС и овом приликом даје снажну подршку Влади Републике Србије, јер је у питању пројекат чија ће реализација у великој мери допринети бржем регионалном развоју наше земље, а тиме и укупном развоју Републике Србије.

Хтела бих да истакнем да је наша политичка група овај споразум подржала и 2012. године, приликом његовог доношења, а у дану за гласање ћемо свакако подржати и измене и допуне Споразума са Азербејџаном, због његовог укупног економског, привредног и геостратешког значаја. Хвала.(Аплауз.)

ПРЕДСЕДАВАЈУЋИ: Захваљујем.

Реч има народни посланик Милорад Мирчић.

Још девет минута имате од времена посланичке групе.

МИЛОРАД МИРЧИЋ: Даме и господо народни посланици, ова дневна тачка је једноставно изнуђена, из разлога што смо кашњењем радова на Коридору, ауто-путу, дошли у ситуацију да на захтев азербејџанске Владе морамо да ратификујемо овај споразум на нови период од две године.

Шта је интересантно када је у питању овакав уговор, односно овакав споразум? Пре свега, овај споразум када се потписивао био је једна велика прекретница у начину размишљања и начину поступања дотадашње власти. До овог споразума увек се инсистирало на томе да се средства која су потребна за развој инфраструктуре у Србији траже обично од финансијских организација ЕУ или од Светске банке. Делимично се у томе успевало.

Подсећања ради, када је била у питању реконструкција Коридора 10, ауто-пута, конкретно, Београд – Ниш, није се жалило од стране Светске банке, односно ЕУ да се одобравају средства, не из разлога што је тада ЕУ безрезервно подржавала петооктобарску револуцију и власт која је тада дошла, него из разлога што су унапред рачунали да ће та средства бити потрошена, да ефекат који се очекује од стране Србије неће бити постигнут и, таман фино, на више страна вишеструка корист. Европска унија, односно Светска банка је давала кредите да би се пресвлачили нови слојеви асфалта. Те слојеве асфалта у то време су радили криминогени или криминални кругови који су били блиски са влашћу и нисте могли, једноставно, да повучете линију која би раздвајала оне који су пресвлачећи асфалт пљачкали Србију од оних који су им под окриљем власти давали те исте послове.

Остало је само да те кредите, које су у почетку заговарали тадашњи носиоци власти као бесповратна помоћ, сада Србија враћа под веома, веома неповољним условима. И када се аплицирало за средства за овај коридор мислили су тадашњи властодршци да ће Светска банка једва дочекати да уложи средства, да одобри кредит како би се економски исплатива инвестиција веома, веома брзо исплатила и Србији, а поготово Светској банци. Међутим, оглушили су се о једно упозорење које смо ми, српски радикали, истицали, а то је да када је у питању интерес ЕУ, глобални интерес, они су спремни да помажу увек, уз јасно назначен њихов интерес.

Када је у питању национални, економски, стратешки интерес Србије, ту нема никакве дилеме, ЕУ окреће леђа. И показало се на овоме пројекту ауто-пута да ЕУ и Светској банци не пада на памет, без обзира што су сви економски релевантни показатељи указивало на то да је то једна од најисплативијих инвестиција у овоме региону.

Један од показатеља, који је веома битан за инвестицију, јесте фреквенција саобраћаја на одређеној саобраћајници, односно на одређеном путу. На овој саобраћајници, дневно, фреквенција је 20 хиљада возила. По свим стандардима, општеприхваћеним, рачуна се ако је изнад 16 хиљада, односно 16 хиљада, то је веома, веома исплатива инвестиција. Ви добро знате, ви који седите овде да се та инвестиција не садржи само у наплати путарине, већ се њена исплативост садржи и у ономе што се огледа у свим помоћним објектима, од угоститељства, бензинских пумпи, свега тога, где држава приходи немала средства. Овај ауто-пут, са свих тих економских аспеката, био је веома значајан.

Да би Светска банка то пратила фалило је само да нема ту националну ноту или димензију изградње овог ауто-пута. Која је национална нота и димензија? Па, повезује један народ који живи у Србији и Црној Гори. То је жила куцавица за Србију. Србију ова саобраћајница изводи на море. То је стратешки интерес Србије увек био и остао. И шта се десило? Десило се, једноставно, да нису хтели да разговарају о томе и појавила се могућност – азербејџанска Влада је исказала „добру вољу“, (под знацима навода) да уђе са кредитном линијом у инвестицију ауто-пута од Београда до Црне Горе.

Зашто је ово веома занимљиво? Занимљиво је што се на овај начин јасно показало да и на другој страни имамо неког ко је заинтересован да економски оправдане инвестиције подржи, па смо имали пример Моста „Михајло Пупин“, где се појавио кинески инвеститор, јасно истичући шта је његов интерес, а нама је то и те како много значило. Водила се увек полемика у јавности, а поготово међу политичким актерима, да ли је могло боље, да ли је могло јефтиније.

Али, оно што је недопустиво, то је што су се последњих година укључили и они који су на власти у Србији, који су ресорно задужени у појединим министарствима, дозволили су себи тај луксуз да они, не само расправљају о томе да ли има повољније, да ли има нека алтернатива која је боља за Србију, него да они буду меритор да ли је то уопште корисно за Србију и да ли српска Влада треба да се упушта у такве инвестиције.

И ово је најбољи пример. Ресорни министар, на сваки могући начин, прелазећи овај ресор, трудио се или трудила се, како год хоћете да читате или гледате, да направи опструкцију. И када је дошло у завршну фазу једне деонице, а то је деоница од Љига до Прељине, онда је јасно користећи се медијским манипулацијама покушала да дискредитује, не само зајмодавца, него и носиоца ове инвестиције, у јавности, тако што је обелоданила неистинит податак да су тунели проблем у наредном периоду, због њихове висине, односно низине неће моћи да се одвија саобраћај.

Ово је карактеристично, наглашавам, за министарку. Сетите се само када је била на челу Министарства за енергетику и екологију, Србија је на основу примедбе Европске заједнице имала највеће примедбе на област екологије. У енергетици лично је учествовала у опструирају изградње „Јужног тока“, то је од битног, круцијалног, виталног значаја за Србију. „Јужни ток“ – то је магистрални гасовод, који је и те како потребан Србији! Хвала вам. (Аплауз.)

ПРЕДСЕДАВАЈУЋИ: Захваљујем.

Пошто на листама посланичких група више нема пријављених за реч, пре закључивања јединственог претреса, питам да ли желе реч председници, односно представници посланичких група или још неко ко није искористио своје право из члана 96. Пословника?

Реч има народни посланик Бошко Обрадовић. Изволите.

БОШКО ОБРАДОВИЋ: Поштоване колеге народни посланици, поштовани председавајући, поштовани господине министре, са вашим сарадницима, желим пре свега да изразим захвалност господину министру Вујовићу, који је рекао једну реч која је увек одзвањала и у политичком програму Српског покрета „Двери“, а драго ми је да је потврђена са тако високог министарског места.

Не знам да ли ћу га тачно цитирати, али је отприлике је рекао –наша предузећа су узнемирена, наша домаћа предузећа су узнемирена, јер не могу, чак, да остваре да учествују на конкурсима у сопственој земљи, односно на неки начин су дискриминисана, онемогућена, стављена у други план и на сваки други начин дискриминисана у сопственој држави, у трци са страним банкама, мултинационалним компанијама, међународно монетарним фондовима и свим другим видовима монопола који је од стране странаца завладао нашом државом.

Хвала вам, господине министре, на томе, то је важно признање за Србију и надам се важно отрежњење за Владу Републике Србије, која ће у наредном периоду ставити много већи акценат на домаћу привреду, на домаћу економију и њу ставити у први план, односно на интересе странаца и стране монополе у Србији, који су завладали не само домаћим банкарством, трговином, него, ево, као што видимо и многим другим сегментима нашега друштва.

Такође, захваљујем господину министру, што је изабрао, рекао бих, бољу ствар – данас да буде овде са нама, а не да учествује у овом ријалити шоу програму, под новим називом „Нишка касарна“, који је данас почео у Нишу и који се овако лепо уклапа у ове ријалити програме о којима смо јуче причали.

(У сали се чују гласни коментари.)

Међутим, за разлику од њега, очито ријалити шоу много више воли од министарке Михајловић, која уместо да је била данас овде са нама да одговара на сва ова питања, пре је изабрала да буде у ријалитију у Нишу. Она је, заправо била много одговорнија да вечерас овде нама одговара на сва ова наша питања.

(И даље се чују гласни коментари у сали.)

Која су то све наша питања овде? Ево, кратког закључног пресека за данас.

Шта је овде несумњиво утврђено, да је интерес Републике Азербејџана апсолутно заштићен овим споразумом о зајму. А шта су све проблеми наше уговорне стране? Проблем је сам начин финансирања у коме очито ми нисмо добро заштитили наш економски интерес. Проблем је квалитет радова, то смо ваљда сви признали, сви видимо и свима нам је јасно. Проблем је стручни надзор, највећи проблем српског урбанизма, српског грађевинарства, српског инспекцијског надзора, нестручан надзор, одсуство надзора и уопште, дакле, једна катастрофална инспекцијска, надзорна и стручна политика свим извођењима инфраструктурних радова у Србији!

То је и на овом овако скупом и важном пројекту просто невероватно да ми можемо да чујемо једног министра који нам каже да није ни било надзора, или нисмо ни расписали конкурс за надзор или нисмо ни одредили надзорни орган. За 300 милиона евра нисте одредили надзорни орган?! За 30 сантиметара вам је већи слој асфалта! Па чекајте, људи, да ли је то могуће? Зар је могуће да у овој држави на овако капиталном инфраструктурном пројекту неко не врши надзорни инспекцијски посао!

Рокови, пенали за кашњење у роковима, колика је заступљеност домаћих роба и услуга и оно што је наравно, такође, рак-рана свих наших великих капиталних инвестиција у Србији, а то су завршни окончани обрачуни на којима се тек види колико је шта коштало, да ли је до краја исплаћено и ко се све ту и колико уградио?

Дакле, много ствари смо ми овде данас могли да видимо, много је ствари испливало на површину. Видимо и континуитет, да тако кажем, погрешног рада од претходне до ове власти и то је оно што мислим да и јесте једна константа.

Чули смо да је неко у своје време асфалтирао и скидао кајмак, знамо и да данас неко, и чули смо, асфалтира и скида кајмак и код ове власти и чињеница је да томе у Србији једном мора да дође крај. Не могу у Србији да асфалтирају партијски другари, кумови, пријатељи, рођаци или не знам какве криминалне дружине о којима је овде данас било речи, већ треба да асфалтирају професионалци, праве фирме које се тиме баве, а не да заправо партије асфалтирају путеве у Србији, и на локалном и на регионалном и на националном нивоу.

Много је данас овде испливало важних ствари. Још једном се захваљујем господину министру што нам је помогао да идентификујемо кључну рак-рану нашег друштва.

ПРЕДСЕДНИК: Хвала, потрошили сте време.

Реч има народни посланик Александар Мартиновић.

АЛЕКСАНДАР МАРТИНОВИЋ: Захваљујем, госпођо Гојковић.

Указујем на повреду члана 107. који говори о достојанству Народне Скупштине. Мислим да је достојанство повређено зато што је речено да се министарка Михајловић налази у некаквом ријалити шоу. Госпођа министарка Михајловић, заједно са свим министрима у Влади Србије, изузев господина Душана Вујовића, који је данас цео дан са нама, налази се у Нишу, где је Влада одржала заједничку седницу са свим начелницима четири округа са југа Србије и свим председницима општина и градоначелницима са југа Србије, где је донета одлука да се са фабриком „Леони“ потпише нови уговор, који ће подразумевати 2.200 нових радних места... (Аплауз.) ... са фирмом „Астер текстил“ уговор од 500 нових радних места, у „Јури“ 1.000 нових радних места и у Владичином Хану турска компанија „Теклас“ намерава да отвори другу халу.

Ево, то је тај ријалити шоу о коме говоре наши политички противници. За нас то није ријалити шоу, за нас је то економски опоравак југа Србије. (Аплауз.)

ПРЕДСЕДНИК: Хвала.

Мењали смо места...

(Александар Мартиновић: Не тражим да се изјасни Скупштина.)

ПРЕДСЕДНИК: Хвала.

Реч има народни посланик Маријан Ристичевић. Изволите, извињавам се што сам вас прекинула.

МАРИЈАН РИСТИЧЕВИЋ: Захваљујем.

Даме и господо народни посланици, тешко је наћи паметне одговоре на непаметна питања. Од 2000. године до 2012. године у Србији је направљено 112 километара ауто-путева. Од тога**:** један део је био само друга трака, рецимо, оно према Новом Саду и Суботици**;** 2013. године, само за годину дана и нешто јаче направљен је – 51 километар, 2014. године – 69 километара, 2015. године – 90 километара, 2016. године чекамо резултат.

Био бих срећан да смо ми „сељаци“ водили државу од 2000. године до 2012. године. Можда смо ми фармери. Можда нисмо довољно шармери. Можда нисмо довољно фирмирани. Можда немамо сатове од 35.000 евра. (Чује се коментар: Ауу..) Можда немамо збирку сатова од 15.000 па до 35.000 евра, али имамо посвећеност, веру, смисао, спремни смо на рад и труд. Да смо је ми водили, ми бисмо данас позајмљивали новац некоме другом. Не би нам био потребан зајам. Некада смо давали зајам за Србију. Ови – преко, у свом периоду владања, дали су Србију на зајам.

Тешко је данас говорити када неко ко је државу водио на начин на који је то радио, ко је склопио овај уговор, данас има примедбе. Неко ко је направио 112 километара путева за десет година има примедбе за оне који то направе, малтене, за годину дана.

Влада прави ријалити. Јесте, Влада је допустила један ријалити ону ноћ када су утврђивани резултати избора **–** кандидати са изборних листа, ни под тачком разно, нису смели да се нађу на седници Изборне комисије. Било их је десетак. Извршна власт, Влада, која плаћа изборе и која гарантује јавни ред и мир допустила је тај ријалити**:** уместо да ухапси кандидате, а посебно да обрати пажњу на особу која се представља као саветник Америчке амбасаде, Влада то није учинила и, ако је негде погрешила, ту је погрешила, зато што није привела саветника Америчке амбасаде, који је уједно био и кандидат, и компанију, и захваљујући том ријалитију неки данас седе овде у Скупштини.

(Док је посланик говорио чули су се коментари.)

Ако је Влада одговорна за неки ријалити, онда је одговорна за тај.

Онда смо чули оног из Инђије, способног и успешног, који инсистира на роковима. Па да га мало подсетим**:** тај исти је почео да прави бању у Инђији 2004. године, пао је са власти 2016. године – није одмакла даље од камена темељца. Толико о роковима. О извештају.

Тај исти је 2008. године, а ви се свакако сећате, започео ИТ (IT) парк, а то Бил Гејтс (Bill Gates), он се најбоље разуме у те ИТ технологије, за 25.000 запослених. Мислим да је био индијски, наводно, индијски, који је требало бити „инђијски“. Никада га није било!

Сећате се сви оне ваше лепе универзијаде, где сте се лепо уграђивали, која је одржана 2009. године. На славу странке, годину раније, 2008. године започети су радови у Инђији за изградњу хале, која је требало у јулу следеће године да буде пуштена у рад и да се у њој одржи универзијада. После одласка са власти 2016. године хала још увек није готова, помало тоне, непрестано пумпе морају да раде, јер је прављена на изворишту воде и прави додатне проблеме.

Тај исти пита о трошковима, а „Монтера“ тужи општину Инђија, мада је то била нека фирма те странке бившег режима, за 440 милиона. Дуг који је тамо остављен је 2.100 милијарди! И данас смо чули тог препоштеног, способног, успешног како он замера и прича о каматама и роковима.

Господо, колики су били пенали од 2008. године, за повучене кредите, па до 2013. године? Дакле, 2,06 милиона, 2,13 – 2010. године, 2011. године – 4,47 милиона, 2012. године – 5,57 милиона евра, 2013. године – 7,73 милиона. Укупно 22 милиона пенала за кредите који нису реализовани, које је Влада у то време … ( Опет се чује коментар: Ауу...)

Свакако да ви то добро знате.

Ја бих био срећан да сте ви за те дугове које сте повукли направили извор за враћање дуга. Ми сељаци када се задужимо, ако дижемо кредит и зајам, а морам да кажем, министар то зна, да постоје разлике између кредита и зајма, па кад причају треба да причају о зајму, јер се овде ради о зајму, колико је земља девастирана у периоду од 2000. до 2012. године. (Коментар се чује: Уништена!) Уништена је потпуно, разваљена, политички обезглављена. Кредити су узимани са 9% камате и ја бих био срећан да сте нам оставили земљу са мање дугова.

Да сте тај новац пропустили само кроз пољопривреду ми бисмо данас, да смо пола изгубили, били 10 милијарди евра мање дужни. Главни проблем је што нисте направили извор за враћање дуга. Нисте направили „Коридор 10“ и мислите да је кривица само што га нисте направили, а где су приходи да је завршен, који би били, негде, око 170 милиона евра већи приходи од путарине. Где је та изгубљена добит на „Коридору 10“, који ви нисте завршили за 12 година?!

Да сте га радили на коњићима, да сте радили са воловима могли сте да завршите тај коридор 10 за 12 година. (Аплауз.)

(Чује се коментар: Тако је!)

Ви га нисте завршили!

Пут њива до њиве – кошта нас дневно хиљаду шлепера по 20 евра. Колико је изгубљена добит само на шлеперима, зато што нема ауто-пута који је требало да буде изграђен, о продужењу рокова сада овде разговарамо, ви сте направили од њиве до њиве, да сте га направили да буде функционалан сваки дан хиљаду шлепера по 20 евра је 20.000 евра. Сваки дан. То је 600.000 месечно, а седам милиона годишње, плус 30.000 или 25.000 возила, по некој далеко нижој цени од, рецимо, 2 евра по возило. Колики је ту губитак?! Ваш пут њива од њива и њива до њиве кошта нас, једно, 20 милиона евра годишње. Најмање. И ви данас причате о 100.000 евра, о 300.000 евра пенала које треба платити!

Дучић је рекао за неке, тамо, народе да су најхрабрији на свету, а ја ћу то рећи за неку странку. Та странка бившег режима је била најхрабрија на свету не зато што се ничег не боји, већ зато што се ничег не стиди. Хвала. (Аплауз.)

(Бошко Обрадовић: Реплика.)

ПРЕДСЕДНИК: Нема реплике. Није вас споменуо. Споменуо је Инђију, а ви нисте из Инђије, ви сте из Чачка. Не могу чак ни по том основу да вам дам реплику.

(Бошко Обрадовић: Причао је о члану Изборне комисије.)

Па, нисте члан Изборне комисије. Не можете то. Немојте да се хвалите са тим, молим вас..

Коме је још остало време нека се пријави.

Реч има Балша Божовић.

БАЛША БОЖОВИЋ: Захваљујем, председнице Скупштине.

Поштовани министре са сарадницима, даме и господо народни посланици, уважени грађани, нема заиста потребе да завршимо са било каквом љутњом, данас смо лепо разговарали и мислим да смо имали добре аргументе. Имали смо, наравно, примедбу зашто Зорана Михајловић, уместо што је на седници Владе, није у Скупштини Републике Србије, зато што мислим да се већина ових ствари односи на оне који воде пројекте.

Ја да сам на вашем месту, господине Вујовићу, заиста не бих се љутио када не бих био у праву. Ви сте у неколико наврата поменули, и Александра Јерков, да због немогућности, односно распуштања парламента нисмо могли да ратификујемо оно што су од нас тражили, тако да смо платили затезну камату од 300 хиљада евра. Нема потребе да се због тога љутите на мене, зато што сам вам рекао да сте по Уставу и Закону о Народној скупштини то могли да урадите. Боже мој, то није ни прва, ни последња грешка коју сте направили.

Значи, 36 милиона динара, колико је, 300 хиљада евра отприлике, то је за седам или осам локалних самоуправа довољно да деца школским аутобусима могу безбедно и уредно да се превозе из својих места, кућа, села у центар општина, где су углавном смештене у школе. Мислим да је новац изгубљен и сада за просутим млеком, кажу, не треба плакати, али у сваком случају, нека вам буде за наук, за неки наредни пут, да не причамо често о неким финансијским консолидацијама, а, с друге стране да новац на овај начин трошимо.

Мислим да је, што се тиче инвестиција, више него јасно да су и Коридор 10 и Коридор 11 и Обилазница око Београда и приступна саобраћајница моста на Ади и мост Земун-Борча пројекти који су настали у време ДС. То само говори да није довољно само четири или пет година да се они заврше. Дакле, те пројекте данас настављате ви и мени је драго због тога, зато што се заиста надамо да ћете успети да их завршите, иако Коридор 11 касни. због, како сте ви рекли, техничке Владе. Премијер нас је уверавао да неће каснити због избора ниједан пројекат, а, ево, испоставило се да ни то није тачно. Испоставило се да су управо избори утицали на кашњење овог пројекта.

Мислим да је веома важно да подвучемо још једном да сте признали на данашњој седници, односно рекли истину, и хвала вам на томе, да се Србија задужила за 10 милијарди. Рекли сте да смо им вратили 600 милиона, дакле, 9,4 милијарде ви сте рекли да је дуг налепљен на оних 14,8 из 2012. године. Како да вам кажем, све време смо то тврдили. И председник Владе и ви сте нас уверавали да то није тако, а данас смо утврдили да је то тако. Оно што нас занима јесте – на шта су потрошене паре и зашто грађани не осећају неки бољитак? Десет милијарди нису мале паре за Србију. Напротив, много су то озбиљни новци, а грађани не осећају апсолутно никакав бољитак. Млади одлазе из Србије, зато што немају посла овде. Научници беже из ове земље, зато што не могу да вежу своју будућност за ову земљу.

Када је у питању зајам од триста милиона, наравно да треба сада да продужимо и да изгласамо све ово из простог разлога што би све супротно томе водило, и сами сте рекли, финансијском колапсу, зато што бисмо плаћали много више, а ово нам је много јефтиније. И тај зајам јесте потписала Влада Демократске странке и ми смо на то поносни. Нисмо поносни што ти радови касне. Нисмо поносни што овај зајам превасходно утиче на рад на Коридору 11 и на оно што је задатак госпође Зоране Михајловић. Направила се афера око тих тунела. Направила се афера зато што не знамо, јер инвеститор, који су – „Коридори Србије“ нису расписали тендер за надзор, него су сами вршили надзор. То по Закону о планирању и изградњи једноставно, господо, није могуће. По ко зна који пут сте се огрешили о закон који сте сами донели.

Дакле, не знамо да ли је у питању грешка подизвођача „Планума“, домаће компаније, до сада се нико није бунио на њих, 20 година послују у Русији…

ПРЕДСЕДНИК: Хвала, потрошили сте време.

БАЛША БОЖОВИЋ: Само да завршим још једну реченицу.

ПРЕДСЕДНИК: Захваљујем.

БАЛША БОЖОВИЋ: Да ли могу да завршим реченицу?

ПРЕДСЕДНИК: Не. Добили сте још више секунди. Не. завршили сте.

Реч има Саша Радуловић.

САША РАДУЛОВИЋ: Хвала.

Даме и господо, поштовани грађани Србије, данас смо слушали доста од министра о овом закону. Интересантан део је био када је министар говорио о томе да овај закон овде подржава зато што, практично, само продужава његово трајање за две године, а не зато што је сам Споразум, који стоји иза њега, суштински добар за Србију.

Такође, сложили смо се да је велики проблем у планирању и накнадно у извештавању, и да тај проблем у Србији траје јако, јако дуго, и да бисмо негде морали да кренемо на једном конкретном пројекту да то мењамо. Значи, да имамо тачне извештаје о томе на шта је потрошен новац. Рецимо, у овом конкретном случају, ово је јако штетан Уговор по Републику Србију, по наше интересе, а јако добар уговор по Азербејџан, и мислим да нико не би требало да каже да је поносан што је тај уговор потписан, зато што је заиста лош.

Дакле, 238 милиона евра је потрошено на разне грађевинске радове, на услуге, на робу. Нама треба анализа тог новца. Значи, куда је тај новац отишао? Ко је новац добио? Да ли је испоштована одредба Уговора која каже да најмање 49% робе и услуга мора да долази из Србије? И то је нешто где би министар могао и да помогне. Нажалост, овде је преузео улогу целе Владе иако, и сам је казао, није његов ресор – грађевина, али заступа целу Владу, па мора и тај грађевински део, односно Министарство за саобраћај, јер министарка није дошла.

Чуо сам образложење да је мислила да се неће разговарати о овом делу. Са њеним политичким искуством она је сигурно знала да ћемо разговарати о целом Уговору, поготово због контроверзи које су се јавиле у јавности, тако да могу да интерпретирам само да је избегла да дође овде и оставила министра финансија на цедилу, тако да није могао да одговара на питања која је добијао. А, изгледа, и сам министар има та иста питања.

Значи, наше питање овде је да извучемо све релевантне информације да бисмо, ако ништа друго, на овом конкретном примеру могли нешто да научимо за убудуће**:** да научимо где су грешке направљене, да те грешке не бисмо понављали, јел'. У овом случају имамо ситуацију где је један комерцијални уговор са извођачем радова AZVIRT, који је азербејџанска компанија, подведен под уговор о зајму, тако да се нигде практично није ни преговарало отворено о уговору са извођачем из Азербејџана, него се преговарало о зајму, а под Споразум о зајму је подвучено да извођач мора да буде AZVIRT. Тако да, та страна компанија је у ствари била у изузетно повлашћеном положају, јер је након тога могла да са позиције моћи преговара са „Коридорима“ који су правили тај уговор са њом. С друге стране, могла је да преговара са нашим подизвођачима и да им наметне услове Уговора, јер то нигде није регулисано у Споразуму, нити се о томе водило рачуна.

Очигледно је да је пројекат јако лоше припремљен и сам министар каже да ми то морамо да променимо, да се наши пројекти јако лоше припремају. Такође, рекао је, оно што је чињеница и што зна цела наша грађевинска индустрија, да наше грађевинске фирме немају могућност да учествују ни у пројектима у Србији, а да не говоримо у иностранству, јер услови им то не дозвољавају. У овом случају не видим ниједан разлог зашто би то било тако, јер, колико нам је познато, ово је питање за министарку саобраћаја и мислим да би и сам министар финансија могао то да јој постави – фирма AZVIRT нема у Србији запослене уопште, нема ни механизацију. Сви запослени долазе из наших фирми, сва механизација долази из наших фирми и наше фирме праве тунеле.

Тако да, у ствари оно како изгледа ова цела конструкција, ова фирма AZVIRT само скупља кајмак. Да бисмо видели како се скупља тај кајмак, прво је колега Драган Весовић поставио та питања и мислим да би министар могао да помогне да од Министарства саобраћаја добијемо одговоре на та питања, а то је да, пошто је AZVIRT очигледно ослобођен свих пореза, царина, накнада и такси, да увози нафту из Азербејџана без царина, без ПДВ-а, без икаквих акциза, без икаквих дажбина, и онда ту нафту препродаје подизвођачима. Волео бих да проверимо да ли је ово тачно. Јер, као што је министар говорио, ово би било неутрално по Републику Србију када би AZVIRT ту нафту коју увози из Азербејџана, без накнада, такси и дажбина, по истој цени или уз мали "маркап" продавао даље. Међутим, он то не ради, него подизвођачима продаје по тржишним ценама. И то је део који, заиста, прави велику разлику и могућност извлачења новца из овог пројекта.

А други део се тиче уситњеног каменог агрегата из Сепарације „Таково“, који се, такође, продаје по 35 евра по метру квадратном подизвођачима. Тако да, у суми подизвођача, очигледно, азербејџанска фирма узима значајан део новца…

ПРЕДСЕДНИК: Хвала. Прекорачили сте време. Захваљујем.

Стефана Миладиновић има реч.

СТЕФАНА МИЛАДИНОВИЋ: Хвала вам, уважена председнице.

Поштовани министре, пре свега хвала вама на стрпљењу и посвећености овој теми данас. Имали смо прилике много тога данас да чујемо. Многи посланици су излазили из теме или, да кажем, имали један шири приступ овој теми. За разлику од већине чланова опозиције, СПС не сматра да је овај споразум штетан за државу.

Такође, поновила бих оно што сам и у уводном излагању рекла данас, а то је**:** да није било потписивања овог споразума – ни сам пројекат изградње ауто-пута Београд – Јужни Јадран не би почео.

Оно што бих, такође, нагласила, јесте, заправо, то сте и ви током дискусије потврдили данас, не само да није штетан, него овакав споразум, који је потписан у време када је потписан, био је једини исправан и могућ, с обзиром на то да „Коридор 11“ још увек није добио европски значај, јер да би добио европски значај, мора да буде признат и од европских институција.

Стога, хвала вама и надам се да ћемо у наредном периоду свакако пронаћи нове форме кредитирања и финансирања оних инфраструктурних пројеката који ће помоћи развој Србије. Хвала. (Аплауз.)

ПРЕДСЕДНИК: Повреда Пословника. Изволите.

АЛЕКСАНДАР МАРТИНОВИЋ: Уважена госпођо председнице, повређено је достојанство Народне скупштине зато што је господин Радуловић рекао да је у питању комерцијални уговор. Није у питању комерцијални уговор, у питању је међународни уговор, закључен између две владе, који подлеже ратификацији у оба национална парламента. Што се тиче Владе Републике Србије, о којој се господин Радуловић тако негативно изражава, па то је иста она влада у којој је и он био и из које је избачен зато што је радио супротно политици и концепту те владе.

А што се тиче домаћих фирми и домаћих извођача радова, па они, сви скупа, који су галамили проти пројекта „Београд на води“ заборављају једну чињеницу – главни извођач радова „Београд на води“ је домаћа фирма „Енергопројект“. Дакле, домаћа фирма „Енергопројект“. И онда они говоре о томе како су домаће фирме запостављене. То једноставно, дакле, није тачно! Уговор је добар, а пут ће бити завршен, односно ова деоница пута, до краја октобра.

И само још једна реченица, тај пут није био завршен у последњих 70 година. Пробијен је рок, то је тачно, али ће ова деоница пута бити завршена до краја октобра и грађани Србије који живе у овом делу наше земље имаће прилику да се возе новим, квалитетним и добрим ауто-путем. (Аплауз.)

ПРЕДСЕДНИК: Реч има народни посланик Саша Радуловић.

САША РАДУЛОВИЋ: Мислим да сте повредили члан 103. и 104. Пословника.

Уопште није јасно по ком основу је господин Мартиновић добио реч, пошто је после мене говорила колегиница из СПС-а, тако да не знам јесте ли му дали реплику на оно што је она говорила, јесте ли му дали повреду Пословника после мог говора и после колегинице СПС-а.

Значи, или је ово реплика у оквиру повреде Пословника, за коју константно говорите на седницама ове скупштине да није дозвољена, али је изгледа дозвољена господину Мартиновићу и да добија реч преко реда без икаквог основа и да онда још то користи за реплику. Хвала.

ПРЕДСЕДНИК: Хвала.

Катарина Ракић има реч.

КАТАРИНА РАКИЋ: Хвала.

Ево, данас смо овде чули много тога. Чули смо да је министарка напала тунел, да је министарка напала „храст“, да због свега тога није смела да дође овде у парламент и да брани овај закон. Затим, чули смо да овај пројекат није у ствари реализовала ова влада, него да га је реализовала нека претходна влада, а да сада ми само причамо и да се само хвалимо. Затим, чули смо да је ова влада зауставила изградњу „Јужног тока“. Много тога смо чули, а много тога није истина. Ја искрено желим да верујем да многе моје колеге из опозиције у ствари говоре све то само да би они нешто говорили, јер имају потребу, имају обавезу да нешто кажу, јер ако нешто тако није истина, онда је врло озбиљно ако се ради о нечему другом. Наравно да ово није комерцијални споразум, наравно да ово није лекс специјалис (lex specialis), наравно да није ово аутентично тумачење, али сада се овде већ ради и о елементарном непознавању онога што би требало да има неко ко је народни посланик.

Данас се пред нама нашао Споразум о зајму, финансијски споразум, тако да је заиста сасвим логично да га брани министар финансија. Данас на дневном реду није био рад Министарства за грађевину, инфраструктуру и саобраћај. Извештај о раду Министарства можете добити на седницама надлежног одбора, и то на свака три месеца. Овај извештај добијате квартално. У њему ништа није ни тајно, ни скривено. Министарка долази у парламент сваки пут када треба да брани закон из њене области. Данас је на дневном реду био Споразум о зајму, финансијски споразум. Тако да, ето, и ту су многе моје колеге намерно или случајно погрешиле.

Још једном ћу подвући, што се самог закона тиче, да је јако битно да га изгласамо у што краћем року, како би се посао завршио до краја, како би се 20% од преосталог новца повукло и радови на путу Љиг –Прељина довели крају. Наравно да је новац који се уложи у инфраструктуру нешто што се умногоме враћа грађанима, пре свега кроз туризам, кроз саобраћај, а пре свега кроз бољу привреду.

Поновићу још једном оно што сам на почетку рекла, ова влада је за само три године урадила 84 километара ауто-пута, нешто што претходни нису успели да ураде за 30 година заједно. У плану је изградња још 106 километара ауто-пута. Поред тога, поновићу, само, да је много тога рађено на Железници, на националној компанији, да смо постигли велики напредак на „Дуинг бизнис“ листи (Doing business), тако да заиста сви коментари од оних који су данас коментарисали да ова влада не ради добро су лоши и свакако нису на месту.

Моје колеге заиста позивам да гласају за овај закон, а свакако као што она пословица каже – увек ће постојати неко на путу ко ће бацати камење! Хвала. (Аплауз.)

ПРЕДСЕДНИК: Захваљујем.

На основу члана 98. став 4. Пословника, закључујем јединствени претрес о Предлогу закона.

Поштовани народни посланици, пошто смо завршили расправу о 1, 2. и 3. тачки дневног реда ове седнице, подсећам вас на одредбу члана 87. став 5. Пословника Народне скупштине, према којој председник Народне скупштине може да одреди да дан за гласање о предлогу појединих закона буде одмах по завршетку претреса тог предлога закона. Стога, у складу са овом одредбом, одређујем петак, 14. октобар 2016. године, са почетком у 11.00 часова, као Дан за гласање о прве три тачке дневног реда ове седнице, и то**:** Избору чланова Савета Регулаторног тела за електронске медије, са листа кандидата које су поднели овлашћени предлагачи, Предлогу аутентичног тумачења одредбе члана 6. Закона о стицању права својине на земљишту, објектима и водовима Привредног друштва за производњу и прераду челика „Железара Смедерево“ д.о.о. Смедерево („Службени гласник Републике Србије“, број 15/16) и Предлогу закона о потврђивању Споразума о изменама и допунама Споразума о зајму између Владе Републике Србије као зајмопримца и Владе Републике Азербејџан као зајмодавца за финансирање изградње деоница Љиг –Бољковци, Бољковци – Таково и Таково – Прељина ауто-пута Е-763 у Републици Србији од 2. фебруара 2012. године.

Довиђења. Видимо се сутра, у 11.00 часова, на гласању.

Хвала министру и његовим сарадницима.

(Седница је прекинута у 21.35 часова.)